
Lyman Frank Baum (1856-1919) s-a născut în familia 
newyorkeză a unui om de afaceri care a făcut avere cu câmpurile 
petrolifere din Pennsylvania. Încă din copilărie, Baum s-a 

arătat interesat de cuvântul scris şi de tipar, la 17 ani punând 
deja bazele unui ziar de amatori. În aceeași perioadă s-a 

format şi pasiunea sa pentru teatru, activitate care îl fascina 

şi care l-a adus, de câteva ori, în pragul falimentului. 


La 20 de ani, Baum şi-a găsit o nouă vocaţie: cea de crescător de 
păsări, pe atunci o adevărată modă în rândul oamenilor care încercau 
să-şi construiască o afacere. S-a specializat apoi în creşterea unei 
rase aparte: puii de Hamburg, însă n-a rămas un crescător de 

păsări obişnuit. A creat în 1880 o revistă lunară dedicată acestei 
afaceri, iar la 30 de ani, în 1886, şi-a publicat prima carte, care era 
un volum de specialitate despre creşterea puilor de Hamburg. 


În 1888, Baum s-a mutat împreună cu soția sa în Dakota de Sud, 
unde au deschis o prăvălie. De altfel, puţini ştiu că descrierea 
câmpiilor nesfârşite din Kansas în Vrăjitorul din Oz i-a fost 
inspirată autorului de peisajul cenuşiu din Dakota de Sud. După 
ce, câţiva ani mai târziu, ziarul la care lucra a dat faliment, Baum 
s-a mutat cu soția și cei patru copii ai lor la Chicago, unde şi-a 
găsit o slujbă la Evening Post. În 1897 a publicat Mother Goose 
in Prose, o culegere de povestiri care i-a adus un succes modest. 
După alți doi ani, apărea Father Goose, His Book, un volum de 
poezii absurde, care a fost o adevărată reuşită şi a devenit cea mai 
vândută carte pentru copii a anului. În 1900, scriitorul îşi publica 
marea capodoperă: Vrăjitorul din Oz, care a avut un succes uriaş 
atât la critici, cât şi la cititori. Ulterior, inspirat de această reușită, 
autorul a mai scris încă 13 cărți pornind de la personajele şi 
locurile din Vrăjitorul din Oz. În ultima perioadă a vieţii, Baum 
s-a mutat la Hollywood, unde şi-a început cariera de producător. 


Vrăjitorul din Oz a devenit încă de la publicare una dintre cele 
mai populare cărţi pentru copii. De-a lungul timpului, aventurile 
lui Dorothy şi ale ciudaţilor ei prieteni prin Țara Oz au fost 
întoarse pe toate părţile de către numeroşi istorici, economişti 

şi critici literari care au încercat, fără mare succes, să descopere 
eventualele conotaţii politice ale Prăjitorului din Oz. 

TINEREȚEA 


1. Pădurea Burzee 


Aţi auzit vreodată de Pădurea Burzee cea întinsă? Dădaca 
îmi cânta despre ea pe vremea când eram mic. Îmi cânta despre 
trunchiurile groase ale copacilor ce se înălțau spre cer unul 
lângă celălalt, despre rădăcinile ce se încolăceau pe sub pământ 
şi despre ramurile ce se împreunau deasupra, în văzduhuri. Îmi 
cânta despre coaja zgrunțuroasă și ciudată şi despre crengile 
noduroase;, despre frunzişul bogat ce acoperea întreaga pădure 
cu excepția ochiurilor prin care razele soarelui îşi croiau drum 
să atingă pământul formând nişte pete mici şi aruncând umbre 
ciudate şi curioase spre muşchii, lichenii şi mormanele de 
frunze uscate de primprejur. 

Pentru toţi cei ce se adăpostesc sub umbra ei, pădurea 
Burzee este atotputernică, grandioasă și copleşitor de fru- 
moasă. Când vii dinspre pajiştile scăldate de soare şi intri în la- 
birinturile ei, la început ţi se pare că e întunecoasă, mai apoi 
găseşti că e plăcută, urmând ca în cele din urmă să descoperi 
că e înțesată de bucurii nesfârşite. 

Sute de ani la rând, pădurea a înflorit în toată splendoarea ei, 
liniştea nefiindu-i tulburată decât de zgomotele veverițelor neos- 
toite, de mârâitul fiarelor sălbatice şi de cântecele păsărelelor. 

Şi cu toate astea, pădurea Burzee îşi are propriii ei loca- 
tari. Mai ales din pricina aceasta. La început, mama natura a 
făcut ca ea să fie populată de zâne, knooki, ryli şi nimfe. Câtă 
vreme va exista pădurea, ea va fi căminul, adăpostul şi terenul 
de joacă al acestor ființe nemuritoare cumsecade ce sălăşluiesc 
nestingherite în adâncurile ei. 


Civilizaţia nu s-a atins niciodată de pădurea Burzee. Şi cu 
92) pptea, stau Și mă întreb: o va face vreodată? 


2. Copilul pădurii 


A fost odată ca niciodată, în vremuri atât de îndepărtate în- 
cât până şi bunicii cu greu îşi mai aduc aminte, a fost o driadă 
pe numele ei Necile, ce trăia în minunata pădure Burzee. Se în- 
rudea strâns cu preaputemica Regină Zurline, iar căsuţa ei se 
afla sub umbra unui stejar întins. O dată pe an, de ziua noilor bo- 
boci de floare, când copacii începeau să înmugurească din nou, 
Necile ducea Potirul de aur la buzele Reginei care bea din el în 
cinstea prosperității pădurii. Prin urmare, vă daţi seama că era 
o nimfă cu o oarecare însemnătate şi, mai mult decât atât, se 
spune că era foarte apreciată datorită frumuseţii şi graţiei sale. 

N-ar fi putut spune când anume fusese zămislită. Nici Re- 
gina Zurline nu-şi aducea aminte şi nici măcar Marele Ak în- 
suşi. Se întâmplase cu mult timp în urmă, când lumea se afla la 
începuturile sale şi când fusese nevoie de nimfe ca să apere pă- 
durile şi să se îngrijească copacii tineri. Aşadar, într-o bună zi, 
Necile prinsese viață; radioasă, încântătoare, dârză şi mlă- 
dioasă precum copăcelul pe care trebuia să-l apere. 

Părul ei era de culoarea ghimpelui de castană, ochii albaştri 
în lumina soarelui şi violacei în umbră. Obrajii erau de-un roz 
pal precum acela ce tiveşte norii la asfințitul soarelui. Buzele-i 
erau roşii, pline şi dulci. Purta veşminte verzi de culoarea frun- 
zei de stejar. Toate driadele se îmbracă în culoarea aceasta şi 
găsesc că nu există culoare mai frumoasă pe lume. Avea san- 
dale în picioarele-i delicate, iar pe cap nu purta nimic altceva 
decât cosiţele-i mătăsoase. 

Îndatoririle lui Necile erau simple și puţine la număr. Se în- 
grijea ca nu cumva să crească pe sub copacii ei buruieni care 
să se hrănească astfel cu seva pământului. Îi ținea la distanță 
pe Gadgoli care aveau o plăcere diavolească să se izbească în 
zbor de trunchiurile copacilor, care se ofileau şi mureau din pri- 
cina contactului vătămător. În anotimpurile secetoase, căra 
apă din pâraie şi gârle şi uda rădăcinile protejaţilor ei însetați. 

Dar asta se întâmpla la început. Buruienile se învățaseră 
deja să ocolească pădurile în care locuiau driadele; Gadgolii 
cei ticăloși nu mai aveau curaj să se apropie; copacii ajunse- 
seră la maturitate, devenind robuşti şi putând să suporte acum 
mai bine seceta decât atunci când erau doar nişte biete mlă- 
dițe. Aşadar, îndatoririle lui Necile se împuţinaseră, iar timpul 
parcă devenise şi el mai leneş, în timp ce anii se scurgeau în- 
cet, fără prea multe evenimente, lucru ce nu părea să fie pe pla- 
cul spiritului jucăuş al nimfelor. 

Ce-i drept, locuitorii pădurii nu duceau lipsă de distracţii. 
De fiecare dată când era lună plină, dansau în Măreţul Cerc al 
Reginei. Mai era şi Sărbătoarea Alunelor, Jubileul Culorilor 
Toamnei, Ceremonia Solemnă a Căderii Frunzelor şi Petrece- 
rea de Ziua Noilor Muguri. Numai că toate aceste sărbători 
erau prea puţine şi prea îndepărtate în timp unele de altele, lă- 
sând multe ore plictisitoare între ele. 

Surorile lui Necile cu greu ar fi putut accepta ca o driadă să 
poată fi nemulțumită. La așa ceva s-a ajuns după mulți ani. Însă 
de îndată ce i-a intrat în cap ideea că viaţa era plictisitoare, nu 
mai avu astâmpăr cu privire la propria ei existență şi începu să 
tânjească după ceva cu adevărat interesant cu care să-şi însufle- 
țească zilele, într-un fel la care nimfele pădurii nici nu visau. Le- 
gea pădurii îi interzicea însă să plece în căutarea aventurii. 

În timp ce biata Necile se lupta cu această stare apăsătoare, 
se întâmplă ca Marele Ak să viziteze pădurea Burzee şi să le în- 
păduie nimfelor să se aşeze la picioarele sale, cum le era obice- 
iul, ca să asculte cuvintele pline de înțelepciune ce izvorau de 
pe buzele sale. Ak este Mai Marele Pădurilor din întreaga 
lume; el vede şi ştie mai multe decât toți oamenii la un loc. 

În seara aceea, o ținea pe Regină de mână, căci le iubea pe 
nimfe precum un tată îşi iubeşte copiii. Necile şedea la picioa- 
rele sale cu nenumăratele ei surori, ascultând cu luare aminte 
în timp ce el le vorbea. 

— Prea frumoasele mele, trăim atât de fericiți în poienile pă- 
durii noastre, spuse Ak, mângâindu-şi gânditor barba încărun- 
țită, încât nu cunoaştem nimic din ceea ce înseamnă suferința 
şi nefericirea care îi lovesc pe cei mai mulți dintre bieţii pă- 
mânteni care trăiesc pe întinderea pământului. E drept că nu 

facem parte din aceeaşi rasă, dar nu cred să fie făpturi mai feri- 
cite decât noi. Trec adesea pe lângă locuința câte unui biet pă- 
mântean şi sunt tentat să mă opresc să-i alung suferința. Cu 
toate acestea, însă, suferința este într-o anumită măsură soarta 
firească a acestor muritori, iar noi nu avem nici un drept să ne 
opunem legilor Naturii. 

- Şi totuși, spuse preafrumoasa Regină aplecându-şi căpşo- 
rul auriu spre Marele Pădurar, vă dați repede seama că nu de 
puţine ori Ak i-a ajutat pe aceşti muritori. 

Ak zâmbi. 

- Uneori, răspunse el, când sunt foarte tineri, când sunt co- 
pii, aşa cum le spun muritorii, m-am oprit să-i salvez din sufe- 
rință. Cât îi priveşte pe bărbaţi sau pe femei, nu mă amestec 
niciodată în treburile lor, căci aceştia trebuie să-şi ducă singuri 
povara pe care Natura a aşezat-o pe umerii lor. Dar pruncii nea- 
jutoraţi, copiii nevinovați ai oamenilor, aceştia au dreptul de a 
fi fericiți până când vor creşte şi vor putea să țină piept încercă- 
rilor vieţii. În felul acesta, mă cred îndreptățit să îi ajut. Nu de- 
mult, acum un an poate, am găsit patru copilași cuibăriți într-o 
colibă de lemn care înghețau încet, încet. Părinţii lor plecaseră 
după bucate într-un sat învecinat şi lăsaseră focul aprins să-i în- 
călzească pe micuţi până la întoarcerea lor. Numai că s-a por- 
nit o vijelie care a aşezat nămeţi în calea lor, aşa că drumul de 
întoarcere a durat mai mult. Între timp, focul s-a stins, iar fri- 
gul a început să pătrundă în oasele micuțţilor care aşteptau. 

— Sărmanii de ei! murmură încetişor Regina. Și ce-ai făcut? 

— l-am cerut lui Nelko să aducă lemne din pădurile mele și 
am suflat în ele până când focul s-a aprins din nou şi a încălzit 
cămăruța unde se aflau copilaşii. În cele din urmă, bieții de ei 
s-au oprit din tremurat şi au dormit până când s-au întors pă- 
rinții lor. 

— Tare mă bucur că ai procedat așa, spuse Regina cea bla- 
jină privind spre Marele Pădurar, iar Necile, care fusese numai 
ochi şi urechi, suspină şi ea: 

— Da, și eu mă bucur! 

— Chiar în noaptea asta, continuă Ak, când am ajuns la mar- 
ginea pădurii Burzee, am auzit un scâncet slab ce venea din 
câte se pare de la un pui de om. M-am uitat în jur şi am găsit, 

nu departe de pădure, un prunc neajutorat care zăcea aproape 
despuiat pe iarbă şi plângea de-ți rupea inima. Nu departe, as- 
cunsă în tufișuri, Shiegra, leoaica, se pregătea să sară asupra 
lui, cu gândul de a se ospăta cu copilașul la cină. 

— Şi ce-ai făcut, Ak? întrebă Regina pe nerăsuflate. 

— N-am făcut mare lucru, căci mă grăbeam să ajung să le 
salut pe nimfele mele. Dar i-am poruncit lui Shiegra să stea cu 
copilaşul și să-l alăpteze ca să-şi potolească foamea. I-am spus 
să dea de veste în toată pădurea, tuturor fiarelor şi reptilelor, să 
nu care cumva să se atingă de copil. 

— Mă bucur că ai procedat aşa, spuse uşurată regina cea mi- 
lostivă; de data aceasta însă, Necile nu mai răspunse ca un 
ecou la cuvintele acesteia, căci nimfa, animată de o hotărâre 
stranie, se îndepărtase brusc de grup. 

Silueta ei vioaie îşi croi rapid drum pe cărările pădurii, 
până când ajunse la marginea măreței Burzee unde se opri să 
privească curioasă în jurul ei. Nu se mai aventurase niciodată 
atât de departe, căci Legea pădurii le aşezase pe nimfe în 
adâncurile cele mai ascunse ale acesteia. 

Necile ştia prea bine că încalcă legea, dar gândul acesta 
nu-i putu opri cu nimic picioarele îndrăzneţe. Era hotărâtă să 
vadă cu propriii ei ochi copilaşul despre care le povestise Ak, 
căci nu mai zărise niciodată un pui de om. Toţi nemuritorii 
erau făpturi în toată firea. Nu existau copii printre ei. Uitân- 
du-se atent printre copaci, Necile dădu cu ochii de copilaşul 
din iarbă. Dormea dus acum, căci laptele supt de la Shiegra re- 
ușise să-l liniștească. Era suficient de mic încât să nu știe ce în- 
seamnă pericolul; dacă era sătul, era pe deplin mulțumit. 

Nimfa se strecură încetişor lângă copilaș și îngenunche pe 
iarbă, cu poalele rochiei ei lungi de culoarea frunzelor de tran- 
dafir aşternându-se de jur împrejurul ei precum un norişor pu- 
fos. Întreaga ei înfăţişare adorabilă trăda curiozitatea şi surpriza, 
dar mai presus de toate o compasiune blândă, maternă. Copilul 
era un nou-născut durduliu şi roz. Era complet neajutorat. În 
timp ce nimfa îl privea lung, pruncul deschise ochii, îi zâmbi și 
întinse spre ea brațele dolofane. Într-o clipită, Necile îl ridică în 
braţe şi o luă la sănătoasa pe potecile pădurii. 

3. Adopţia 


Mai Marele Pădurilor se ridică brusc, cu sprâncenele în- 
cruntate. 

— E o prezență ciudată în pădure, spuse el. 

Atunci Regina şi nimfele ei se întoarseră şi o văzură pe 
Necile stând în faţa lor, cu copilaşul adormit pe care-l strângea 
la piept şi cu o privire sfidătoare în ochii de un albastru adânc. 

Rămaseră nemişcaţi preț de o clipă, nimfele pline de sur- 
priză şi consternare, Mai Marele Pădurilor luminându-se trep- 
tat în timp ce privea lung la preafrumoasa nemuritoare ce 
încălcase cu bună ştiinţă legea. Atunci marele Ak, spre uimi- 
rea tuturor celor de faţă, îşi aşeză uşor mâna pe pletele undui- 
toare ale lui Necile şi o sărută pe frunte. 

— Din câte ştiu eu, e pentru prima dată când o nimfă mă sfi- 
dează și îmi nesocoteşte legile, spuse el cu blândeţe. Cu toate 
astea, în adâncul sufletului meu, nu găsesc nici un cuvânt de 
dojană. Care-ţi e dorinţa, Necile? 

~ Dă-mi voie să păstrez copilul, răspunse ea începând să 
tremure şi căzându-i rugătoare la picioare. 

~ Aici, în pădurea Burzee, unde n-a călcat vreodată picior 
de om? o întrebă Ak. 

— Aici, în pădurea Burzee, răspunse curajoasă nimfa. Aici e 
casa mea, iar eu m-am plictisit să nu am nimic de făcut. Dă-mi 
voie să mă ocup de copilaş. Doar vezi bine cât e de neputincios 
şi de neajutorat. Cu siguranţă că nu poate face vreun rău pădurii 
Burzee sau Mai Marelui Pădurilor din întreaga Lume! 

— Şi Legea, copilă, Legea? strigă Ak cu asprime. 

~ Legea e făcută de Mai Marele Pădurilor, răspunse Necile. 
Dacă el mi-ar da voie să am grijă de pruncul pe care el însuşi 
l-a salvat de la moarte, cine oare din întreaga lume să-mi stea 
în cale? 

Regina Zurline, care ascultase cu băgare de seamă întreaga 
conversaţie, bătu bucuroasă din palme la auzul răspunsului dat 
de nimfă. 

- Oh, Ak, mi se pare că te-a cam încolțit! exclamă ea, râzând. 
Acum, te rog eu mult, dă ascultare rugăminţii lui Necile. 

Mai Marele Pădurilor îşi mângâie ușor barba sură, așa cum 
obișnuia să facă ori de câte ori cădea pe gânduri. 

— Am să-i dau voie să păstreze copilul şi am să-i ofer în- 
treaga mea protecție. Dar vă avertizez că este pentru prima dată 
când îndulcesc Legea, şi prin urmare şi pentru ultima dată. Nici- 
odată de acum încolo, până la sfârşitul lumii, nu va mai exista 
vreodată vreun muritor adoptat de vreun nemuritor. Altfel ar în- 
semna să renunțăm la prea fericita noastră existenţă, în favoa- 
rea uneia plină de greutăţi şi neliniști. Noapte bună, dragele 
mele nimfe! 

Atunci Ak se făcu nevăzut din mijlocul lor, iar Necile se 
grăbi spre căsuţa ei făcută dintr-un umbrar de verdeață ca să se 
bucure din plin de comoara pe care o descoperise. 


4. Crăciun 


Următoarea zi făcu din căsuţa lui Necile cel mai cunoscut 
loc din Pădure: Nimfele se adunară în jurul ei şi al copilului 
care-i adormise în braţe, scoțând exclamaţii de curiozitate şi 
de încântare. Nu mai conteneau să aducă laude la adresa bună- 
voinţei Marelui Ak care îi dăduse voie să păstreze copilul şi să 
aibă grijă de el. Însăși Regina veni să se uite la fețișoara lui ino- 
centă şi copilăroasă şi să-i țină mânuţa neajutorată şi durdulie 
în palma ei cea frumoasă. 

— Ce nume să-i punem, Necile? întrebă ea zâmbitoare. Ştii, 
trebuie să-i punem un nume. 

— Haideţi să-i spunem Claus), răspunse Necile, căci asta în- 
seamnă „cel mic“. 

— Cred că ar fi mai bine să-i spunem „Neclaus?*, răspunse 
Regina, căci asta înseamnă „micuțul lui Necile“. 


' În textul original apare numele Claus care a fost tradus peste 
tot drept Crăciun pentru a asigura uniformitatea traducerii (nota 
traducătorului). 

? Unii oameni îi scriu numele Nicklaus, iar alții Nicolas, motiv 
pentru care Moş Crăciun este cunoscut în unele regiuni drept Sfântul 
Nicolae. Însă bineînțeles că Neclaus este numele său corect, Claus 
(Crăciun) fiind numele dat de mama sa adoptivă, frumoasa nimfă 
Necile (nota autorului). 

Nimfele bătură din palme pline de încântare, iar copilul 
primi numele de Neclaus, deşi lui Necile îi plăcea să-i spună 
Claus, sau Crăciun, multe dintre surorile ei urmându-i mai 
apoi exemplul. 

Necile adună mușchiul cel mai fin din toată pădurea pentru 
Crăciun şi-i făcu un pat în propria ei cameră. Cât despre ale gu- 
rii, copilul nu ducea lipsă de nimic. Nimfele căutară peste tot 
în pădure clopoței în formă de uger ce cresc în arborii de goa, 
care mustesc de lapte dulce. Căprioarele cu ochi blânzi contri- 
buiră cu o parte din laptele lor pentru a-l ajuta pe micuţ, în 
timp ce Shiegra, leoaica, nu de puţine ori se strecura lângă co- 
pil în căsuţa lui Necile ca să-l alăpteze. 

Prin urmare, micuțul înflorea şi creştea pe zi ce trece, timp 
în care Necile îl învăță să vorbească, să meargă şi să se joace. 

Gândurile şi vorbele lui erau blânde şi plăcute, căci nim- 
fele nu cunoşteau necazurile, iar sufletele lor erau pure şi iubi- 
toare. Copilul deveni odorul întregii păduri, căci porunca dată 
de Ak era ca fiarele și reptilele să nu-i facă nici un rău, aşa că 
el mergea fără teamă oriunde dorea. 

În curând, vestea că nimfele din Burzee adoptaseră un pui 
de om şi că Marele Ak încuviințase acest lucru ajunse şi la cei- 
lalți nemuritori. Prin urmare, mulți dintre ei veniră să-l vizi- 
teze pe micul intrus şi-l priviră cu cel mai mare interes. Mai 
întâi veniră rylii, verişori primari cu driadele, deși sunt atât de 
diferiți. Rylii trebuie să aibă grijă de flori și de plante, aşa cum 
nimfele se îngrijesc de copacii pădurii. Colindă lumea în lung 
şi-n lat după hrana necesară rădăcinilor plantelor cu flori, iar 
culorile strălucitoare ale florilor se datorează substanţelor puse 
în pământ de ryli, care sunt mai apoi purtate în vinişoarele ră- 
dăcinilor şi în corpul plantelor ajunse astfel la maturitate. Rylii 
sunt un popor tare ocupat de felul lor, căci florile lor înfloresc 
şi se veștejesc continuu, dar sunt ființe vesele, prietenoase şi 
foarte îndrăgite de ceilalți nemuritori. 

Veniră mai apoi şi knookii a căror îndatorire este să se 
ocupe de animalele pământului, atât cele domestice cât și cele 
sălbatice. Knookii au o misiune grea, căci multe dintre fiare 
sunt nesupuse și nu acceptă restricţiile. În cele din urmă însă, ei 
ştiu cum să le ia şi veți găsi că anumite legi ale knookilor sunt 

respectate până şi de cele mai fioroase animale. Gnijile îi fac 
pe knooki să arate îmbătrâniţi, ponosiți și aduşi de spate, iar fi- 
rea lor e un pic dură din pricina faptului că se confruntă neîntre- 
rupt cu creaturile sălbatice. Cu toate acestea, ei sunt de cel mai 
mare folos omenirii şi lumii în general, căci legile lor sunt sin- 
gurele pe care ființele pădurii le recunosc, cu excepţia celor ale 
Mai Marelui Pădurilor. 

Sosiră apoi şi zânele, îngerii păzitori ai oamenilor, care erau 
peste măsură de curioase cu privire la adoptarea lui Crăciun, 
deoarece legile lor le interziceau să devină familiare cu oame- 
nii. Au existat cazuri când zânele li s-au arătat oamenilor și 
chiar au vorbit cu aceștia, însă ele au îndatorirea de a avea 
grijă de vieţile lor pe nevăzute şi pe neştiute, iar dacă vi se pare 
vreodată că unii oameni ar fi favorizați, acest lucru se dato- 
rează faptului că şi-au câştigat cinstit această distincție, căci 
trebuie să ştiţi că zânele sunt ființe cât se poate de corecte şi de 
imparțiale. Însă ideea de a adopta un pui de om nu o avuseseră 
niciodată, căci acest lucru era în totalitate potrivnic legilor lor. 
Așadar, erau cât se poate de curioase să-l vadă pe micul străin 
adoptat de Necile şi de surorile ei. 

Crăciun privea la nemuritorii ce roiau în jurul lui cu ochi 
neînfricaţi şi buze zâmbitoare. Stătea cocoțat pe umerii rylilor 
veseli, trăgea neastâmpărat de bărbile sure ale knookilor în- 
cruntaţi, îşi aşeza căpşorul cu zulufi pe sânul delicat al prea fru- 
moasei Regine. Iar rylilor le plăcea la nebunie sunetul râsului 
său; knookii îl îndrăgeau pentru curajul lui, în timp ce zânele 
se dădeau în vânt după inocența de care dădea dovadă. 

Băieţaşul reuși să şi-i facă pe toți prieteni şi le cunoscu în- 
deaproape legile. Nu strivea nici măcar o floare sub picioarele 
sale ca să nu-i supere pe rylii cei prietenoşi. Nu se lega nicio- 
dată de fiarele pădurii ca să nu-i înfurie pe knooki. Ținea din 
toată inima la zâne dar, neștiind nimic despre oameni, nu înțe- 
legea că era singurul din rasa lui căruia i îngăduise să se împni- 
etenească cu ele. 

Într-adevăr, Crăciun ajunse la convingerea că era singurul 
dintre toate făpturile pădurii care nu avea semeni. Pentru, Al pă 
durea era întreaga lume, căci habar nu“aveă på mat axisiRu 

milioane de făpturi omeneşti care luptau să trăiască de pe o zi 
pe alta şi trudeau din greu. 
lar el era fericit şi mulțumit. 


5. Mai Marele Pădurilor 


Anii se scurgeau cu repeziciune în pădurea Burzee, căci 
nimfele nu aveau nevoie să socotească timpul în vreun fel. 
Nici măcar secolele nu aduceau nici o schimbare asupra delica- 
telor ființe, căci ele rămâneau de-a pururi aceleaşi: nemuri- 
toare şi neschimbate. 

Cu toate acestea însă, Crăciun, care era muritor, se îndrepta 
pe zi ce trece spre maturitate. Necile era nemulțumită de faptul 
că se făcuse prea mare pentru a-l mai putea ţine la piept şi că în- 
cepuse să-și dorească alte feluri de mâncare decât laptele. Picioa- 
rele sale viguroase îl îndreptară spre inima pădurii de unde-și 
făcea provizii de nuci şi fructe de pădure, de rădăcini dulci şi în- 
destulătoare care erau mai mult pe placul stomacului său decât 
laptele. Căuta din ce în ce mai rar cămăruța lui Necile, până 
când ajunsese să vină acasă numai pentru a dormi. 

Nimfa, care ţinea la el din tot sufletul, era cât se poate ulu- 
ită de natura schimbătoare a protejatului său şi ajunse să-și 
schimbe propriul ei mod de viață ca să-i facă toate mofturile. ÎI 
însoțea mereu pe toate potecile pădurii la fel ca și multe dintre 
surorile sale, explicându-i în timp ce mergeau toate misterele 
pădurii imense, obiceiurile şi felul de a fi ale ființelor care tră- 
iau la umbra acesteia. 

Micul Crăciun ajunsese să înțeleagă limba sălbăticiunilor, 
dar nu reușea niciodată să le priceapă firea ursuză şi îmbuf- 
nată. Doar veverițele, şoarecii şi iepuraşii păreau să aibă firi ve- 
sele şi jucăuşe, și cu toate acestea băieţelul râdea ori de câte 
ori pantera mârâia amenințător şi trăgea de blana lucioasă a ur- 
sului când creatura mârâia şi-şi arăta amenințător colții. Ori- 
cum mârâiturile și colții dezveliţi nu însemnau că erau supăraţi 
pe Crăciun, aşadar ce importanță mai avea? 

Ştia să imite cântecul albinelor, să recite poeziile florilor 
pădurii şi să povestească istoria oricărei bufniţe din Burzee. Îi 

ajuta pe ryli să-şi hrănească plantele şi pe knooki să-şi țină în 
frâu animalele. Micii nemuritori îl priveau ca pe o ființă privi- 
legiată, special protejată de Regina Zurline şi de nimfele ei şi 
ocrotită de însuși marele Ak. 

Într-o bună zi, Mai Marele Pădurii reveni în pădurea Burzee. 
Vizitase pe rând toate pădurile sale din întreaga lume, iar aces- 
tea erau cât se poate de numeroase şi de întinse. 

Abia când intră în poiana unde se adunaseră Regina și nim- 
fele sale pentru a-l întâmpina, Ak îşi aduse aminte de copilul 
pe care Necile îl adoptase. În timp ce stătea în mijlocul nemuri- 
torilor acelora cumsecade, zări un tânăr voinic și cu umeri 
largi care, când stătea în picioare, ajungea până la umerii Mai 
Marelui Pădurilor însuşi. 

Ak se opri tăcut și încruntat ca să-i arunce o privire pătrun- 
zătoare lui Crăciun. Ochii lui limpezi îi întâlniră pe ai săi într-o 
clipită şi Mai Marele Pădurilor scoase un oftat de ușurare de în- 
dată ce observă profunzimea lor liniştită şi intui sufletul cura- 
jos şi inocent al tânărului. Cu toate acestea, pe când stătea 
lângă frumoasa Regină, iar potirul auriu umplut cu nectar rar 
trecea pe la buzele tuturor, Mai Marele Pădurilor era nefiresc 
de tăcut şi de rezervat şi-şi mângâie de multe ori barba cu o 
mişcare gânditoare. 

O dată cu sosirea dimineţii, îl luă pe Crăciun deoparte 
într-un fel binevoitor şi-i spuse: 

— la-ți rămas bun pentru o vreme de la Necile şi de la suro- 
rile sale, căci am de gând să te iau cu mine în călătoria mea 
prin lume. 

Aventura era pe placul lui Crăciun care cunoştea prea bine 
onoarea de a fi tovarășul Mai Marelui Pădurilor din întreaga 
lume. Însă Necile plânse pentru prima oară în viaţa ei şi se în- 
cleştă de gâtul lui ca şi cum nu-i venea să-l lase să plece. Nimfa 
care-i fusese mamă acestui tânăr voinic era la fel de grațioasă, 
de fermecătoare şi de frumoasă ca pe vremea când avusese cu- 
rajul să-l înfrunte pe Ak cu pruncul strâns la piept, iar dragos- 
tea ei pentru el era la fel de mare ca şi atunci. Ak privi la ei doi 
cum stăteau îmbrățişați de parcă ar fi fost frate şi soră şi-şi luă 
din nou aerul acela gânditor. 

Luându-l pe Crăciun deoparte într-o poiană din pădure, 
Mai Marele spuse: 

— Prinde-te cu mâna de brâul meu şi ține-te bine în timpul 
călătoriei noastre prin văzduhuri, căci acum vom străbate lu- 
mea de la un capăt la altul şi vom arunca o privire asupra oame- 
nilor din care te tragi. 

Aceste cuvinte îl uimiră peste măsură pe Crăciun, căci până 
atunci se crezuse unicul din rasa sa pe toată fața pământului. Cu 
toate acestea, se prinse zdravăn de brâul marelui Ak, neputând 
să scoată o vorbă din pricina uimirii pe care o încerca. 

Atunci imensa pădure din Burzee păru să le alunece de sub 
picioare, iar tânărul se trezi că străbate cu viteză cerurile înalte. 

La scurt timp, se zăriră nişte turle sub ei, în timp ce privirea 
le căzu pe niște clădiri de toate formele şi culorile. Era o aşe- 
zare omenească, iar Ak, care se oprise cu scopul de a cobori, îl 
duse pe Crăciun spre zidurile sale. Apoi Mai Marele spuse: 

— Atât timp cât te ţii bine de brâul meu, vei rămâne nevăzut 
de ochii tuturor făpturilor omeneşti, iar tu le vei putea vedea cât 
se poate de clar. Dacă dai drumul strânsorii, să ştii că asta îți va 
aduce despărțirea pe vecie de mine și de casa ta din Burzee. 

Una dintre primele legi ale Pădunii este ascultarea, iar lui Cră- 
ciun nici prin cap nu-i trecea să nesocotească dorința Mai Mare- 
lui Pădurilor. Se prinse straşnic de brâu şi rămase invizibil. 

Mai apoi, cu fiecare clipă petrecută în aşezarea aceea, uimi- 
rea tânărului crescu din ce în ce mai mult. El, cel care se cre- 
zuse conceput aparte față de celelalte făpturi, descoperea acum 
că pământul era înțesat de făpturi asemenea lui. 

— Într-adevăr, spuse Ak, nemuritorii sunt puţini la număr, 
dar muritorii sunt câtă frunză şi iarbă. 

Crăciun privea atent la semenii săi. Vedea fețe triste, feţe fe- 
ricite şi cutezătoare, chipuri plăcute, neliniştite sau binevoitoare, 
amestecate toate într-un amalgam ciudat. Unele făpturi trudeau 
din greu, altele mergeau țanţoşe şi pline de sine; unele erau 
grave şi gânditoare, în timp ce altele păreau fericite şi mulțu- 
mite. Erau oameni de toate felurile acolo ca şi pretutindeni, iar 
Crăciun găsi tot atâtea motive de încântare, cât și de întristare. 

Luă mai cu seamă aminte la copii — la început cu un aer cu- 
rios, apoi atent şi mai pe urmă cu dragoste. Îmbrăcați în 
zdrenţe, micuţii se tăvăleau în colbul de pe uliţe, jucându-se cu 
cioburi şi pietricele. Alţii, frumos îmbrăcaţi, stăteau proptiţi în 
peme și li se dădeau bomboane. Şi cu toate acestea, lui Cră- 
ciun i se păru că micuţii celor bogaţi nu erau cu nimic mai feri- 
ciți decât cei care se jucau cu pietricele în praf. 

— Copilăria este vremea celei mai mari fericiri a omului, 
spuse Ak continuând parcă gândurile tânărului. Doar pe 
parcursul acestor ani de desfătare inocentă, cei mici sunt lipsiți 
de orice griji. 

— la spune-mi, întrebă Crăciun, de ce nu sunt toți copiii 
aceştia la fel? 

— Pentru că se nasc unii în bordeie, alții în palate, răspunse 
Mai Marele. Diferenţele de avere dintre părinţi duc şi la dife- 
renţele dintre copii. Unii sunt atent îngrijiţi și înveşmântaţi în 
mătăsuri și pânzeturi dintre cele mai frumoase, alții sunt negli- 
jaţi şi îmbrăcaţi în zdrenţe. 

— Şi cu toate astea, toţi par să fie la fel de drăgălași și de fru- 
moși, spuse Crăciun gânditor. 

— Da, atâta vreme cât sunt copii, fu de acord Ak. Bucuria lor 
constă în a trăi și nu se obosesc să gândească. În timp însă, jude- 
cata omenească pune stăpânire pe ei şi încep să creadă că tre- 
buie să lupte şi să se agite, să trudească şi să nu-şi afle astâmpărul 
ca să obţină bogăţiile pe care oamenii le îndrăgesc atât de mult. 
Lucrurile astea nu există în pădurea în care ai fost crescut. 

Crăciun tăcu o vreme. Apoi întrebă: 

— Cum se face că eu am fost crescut în pădure, printre cei 
care nu-mi sunt semeni? 

Atunci Ak îi povesti blajin despre copilăria sa: cum fusese 
abandonat la marginea pădurii și lăsat drept pradă sălbăticiuni- 
lor, cum Necile, nimfa cea iubitoare, îl salvase şi îl crescuse 
sub protecţia nemuritorilor. 

— Şi cu toate astea, eu nu sunt dintre ai lor, spuse Crăciun 
dus pe gânduri. 

— Da, nu ești dintre ai lor, răspunse Mai Marele Pădurilor. 
Nimfa care te-a crescut ca o mamă acum îţi pare mai degrabă 
ca o soră. Curând, când vei îmbătrâni și vei încărunți, o să arate 

mai degrabă ca fiica ta. ȘI nu la mult timp după asta, nu vei mai 
fi decât o amintire, în timp ce ea va rămâne tot Necile. 

- Atunci de ce se mai nasc oamenii, dacă tot trebuie să 
moară într-o bună zi? întrebă băiatul. 

- Totul moare, cu excepția lumii înseși şi a păzitorilor ei, 
răspunse Ak. Cât trăieşti, totul pe lumea asta are un sens. Cei 
înţelepţi caută să se facă utili lumii, căci cei utili cu siguranță 
vor mai trăi o a doua viață. 

Crăciun nu reuși să înțeleagă o mare parte din cele auzite, 
însă începu să-și dorească să le fie de folos semenilor săi, așa 
că rămase gânditor şi serios în timp ce-şi reluară călătoria. 

Vizitară nenumărate case omenești din multe colțuri ale lu- 
mii şi-i văzură pe țărani trudind pe câmpii, pe războinici 
avântându-se în lupta crâncenă, pe negustori vânzându-și mărfu- 
rile în schimbul unor bucăți de metal alb şi galben. Pretutindeni, 
ochii lui Crăciun îi căutau cu dragoste şi milă pe copii, căci gân- 
dul la propria sa copilărie neajutorată răsuna puternic în adâncul 
său Şi voia să-i ajute pe micuţii cei nevinovați din specia sa, așa 
cum și el fusese ajutat odinioară de nimfa cea milostivă. 

Zi după zi, Mai Marele Pădurilor şi discipolul său străbă- 
tură pământul, Ak vorbindu-i prea puțin tânărului care se ținea 
strâns de brâul lui, dar purtându-l în toate locurile unde ar fi pu- 
tut cunoaşte traiul ființelor umane. 

În cele din urmă, se întoarseră în bătrâna pădure Burzee 
unde Mai Marele îl lăsă pe Crăciun în mijlocul nimfelor ce-l 
aşteptau nerăbdătoare împreună cu Necile. 

Expresia feţei lui Ak era acum una calmă și liniștită, în 
schimb cea a lui Crăciun devenise extrem de gânditoare. 
Necile oftă la vederea schimbării fiului ei adoptiv ce fusese tot 
timpul vesel și zâmbitor până la acea vreme şi-i trecu prin 
minte că existența băiatului nu va mai putea fi aceeaşi după că- 
lătoria făcută împreună cu Mai Marele Pădurilor. 


7. Crăciun părăseşte pădurea 
Când Regina Zurline atinse potirul de aur cu buzele ei gin- 


gaşe şi îl trecu mai departe în cinstea întoarcerii călătorilor, 

Mai Marele Pădurilor din lume, care nu scosese nici o vorbu- 
liță până atunci, își întoarse privirea spre Crăciun şi spuse: 

— Ei, bine? 

Băiatul pricepu pe dată și se ridică încet în picioare lângă 
Necile. Ochii săi dădură roată nimfelor sale dragi de care își 
aducea aminte ca fiindu-i prietene nepreţuite, însă lacrimile îi 
izvorau din ochi încețoșându-i privirea, aşa că fu nevoit să se 
uite drept la Mai Marele Pădurilor. 

— Am fost neștiutor, spuse el cu simplitate, până când Ma- 
rele Ak, în bunătatea sa, m-a învăţat cine şi ce sunt. Voi, cele 
care trăiţi atât de fericite în căsuțele voastre din pădure, veşnic 
tinere, frumoase și nevinovate, nu sunteţi compania potrivită 
pentru un pui de om. Căci i-am privit pe oameni, condamnaţi să 
trăiască într-un spaţiu restrâns pe fața pământului, să trudească 
din greu pentru cele trebuincioase, să îmbătrânească și apoi să 
se ofilească precum frunzele toamnei. Şi cu toate astea, fiecare 
om are propria lui misiune, şi anume aceea de a lăsa lumea 
într-o stare mai bună decât aceea în care a găsit-o. Eu fac parte 
din rasa oamenilor şi locul meu este printre oameni. Inima mea 
vă va fi veşnic recunoscătoare pentru grija arătată bietului şi 
neajutoratului copil pe care l-ați adoptat, cât şi pentru dragostea 
arătată de-a lungul copilăriei mele. Draga mea mamă adoptivă, 
am să te iubesc şi am să te respect cât voi trăi, spuse el şi se opri 
să-i sărute fruntea cea albă a lui Necile. Trebuie însă să vă pără- 
sesc ca să iau parte la marea bătălie la care este condamnată 
omenirea şi să-mi trăiesc viaţa în propriul meu fel. 

— Şi ce ai de gând să faci? întrebă gravă Regina. 

— Trebuie să mă dedic grijii pentru copiii oamenilor și să în- 
cerc să-i fac fericiţi, răspunse el. Având în vedere că grija voas- 
tră pentru un biet copil mi-a adus atât de multă fericire şi 
putere, mi se pare corect şi drept să-mi dedic viaţa fericirii al- 
tor copii. În felul acesta, amintirea iubitoarei nimfe Necile se 
va înrădăcina în inimile a mii de copii din rasa mea de-a lungul 
multor ani ce vor urma, iar fapta ei cea milostivă va fi poves- 
tită în cântece şi istorioare atâta timp cât lumea va dăinui. Aşa 
este, Stăpâne? 

— Așa este, răspunse Ak şi, ridicându-se în picioare, conti- 
nuă: Cu toate acestea, nu trebuie să uităm un lucru. Prin faptul 

că ai fost adoptat drept copilul pădurii și al nimfelor celor vo- 
ioase, ai câştigat o distincţie care te va deosebi pentru tot- 
deauna de cei asemeni ţie. Prin urmare, când vei merge în 
lumea oamenilor, te vei bucura în continuare de protecţia Pădu- 
rii, iar puterile de care te bucuri acum vor rămâne alături de 
tine ca să te ajute în misiunea ta. De te vei afla la ananghie, îi 
poți chema oricând în ajutor pe ryli, pe knooki şi pe zâne, iar ei 
te vor ajuta cu dragă inimă. Eu, Mai Marele Pădurilor din în- 
treaga Lume, am spus aceasta, iar cuvântul meu este lege! 

Crăciun privi recunoscător spre Ak. 

— Acest lucru mă va face atotputernic printre oameni, răs- 
punse el. Protejat fiind de prieteni atât de buni, aş putea face fe- 
riciți mii de copii. Mă voi strădui din răsputeri să-mi fac treaba 
şi ştiu că ființele pădurii îmi vor da tot ajutorul şi prietenia lor. 

- Aşa vom face! spuse serioasă prea frumoasa Regină. 

- Aşa vom face! strigară rylii cei veseli, râzând. 

- Aşa vom face! se auziră şi knookii cei încovoiaţi. 

— Aşa vom face! exclamară cu mândrie nimfele gingașe. 

Dar Necile nu scoase o vorbuliță. Nu făcu decât să-l cu- 
prindă pe Crăciun cu braţele şi să-l sărute drăgăstos. 

— Lumea e mare, continuă băiatul întorcându-se din nou spre 
prietenii săi credincioşi, dar oameni sunt peste tot. Am să-mi în- 
cep misiunea aici, lângă prietenii mei, aşa încât dacă dau de neca- 
zuri, să pot veni la voi în pădure după ajutor şi sfaturi. 

Spunând acestea, îi privi pe toţi cu dragoste și se în- 
toarse. Nu era nevoie să-şi ia rămas bun, dar pentru el dul- 
cea viaţă în sălbăticia pădurii luase sfârșit. Plecase pentru a 
da piept cu soarta sa — soarta rasei umane — aceea de a-şi 
face griji și de a trudi. 

Dar Ak, cunoscând sufletul băiatului, fu milostiv și-i călă- 
uzi paşii. 

Străbătând Burzee şi ieşind în marginea sa dinspre răsărit, 
Crăciun ajunse în Valea Râsetelor Hohaho. De-o parte şi de alta 
se aflau dealuri înverzite, iar un pârâiaș şerpuia printre ele pentru 
a se face nevăzut undeva departe, dincolo de vale. În spatele lui 
se afla pădurea întunecată, iar la capătul îndepărtat al văii se întin- 
dea o câmpie largă. Privirea tânărului, în care se reflectaseră 
până acum gândurile lui apăsătoare, devenea acum din ce în ce 

mai luminoasă în timp ce rămăsese nemișcat, privind spre Valea 
Râsetelor. Apoi, dintr-odată, ochii săi sclipiră aidoma stelelor 
într-o noapte încremenită și se înveseliră, devenind mai mari. 

Căci la picioarele sale, ciuboțica-cucului şi margaretele îi 
zâmbeau prietenos; briza adia vesel, fluturându-i în vânt şuvi- 
tele de păr de pe frunte; pârâiaşul se amuza zglobiu în timp ce 
unduia peste pietricele și șerpuia de-a lungul cotiturilor înver- 
zite ale malurilor sale; albinele cântau vesel în timp ce zburau 
de pe păpădii pe narcise; gâzele zumzăiau fericite în iarba înaltă, 
iar razele soarelui scânteiau plăcut peste întreaga privelişte. 

— Aici, strigă Crăciun, întinzând braţele pentru a cuprinde 
într-o îmbrăţişare întreaga vale. Aici va fi casa mea! 

Asta s-a întâmplat acum mulți, mulți ani în urmă. De atunci, 
acolo e căminul lui. Acolo e căminul lui și în ziua de azi. 


MATURITATEA 


1. Valea Râsetelor 


Când Crăciun poposi în vale, aceasta era pustie, cu excep- 
ţia ierbii, a pârâului, a florilor câmpului, a albinelor și a fluturi- 
lor. Dacă era să-și stabilească acolo căminul şi să trăiască după 
legea oamenilor, atunci trebuia să aibă o casă. Acest lucru îl 
puse în încurcătură la început, dar pe când şedea zâmbitor în lu- 
mina soarelui, îl descoperi brusc lângă el pe bătrânul Nelko, 
slujitorul Mai Marelui Pădurilor. Nelko avea un topor puternic 
şi lat, cu o lamă ce strălucea precum argintul lustruit. ÎI puse în 
mâinile tânărului şi apoi dispăru fără să scoată o vorbă. 

Crăciun pricepu pe dată şi, îndreptându-se spre marginea 
pădurii, alese câteva trunchiuri de copaci căzuți la pământ pe 
care începu să-i curețe de crengile uscate. Nu-l lăsa inima să 
taie un copac verde. Viaţa pe care o dusese alături de nimfele 
care păzeau pădurea îl învățase că un copac viu este sacru, fi- 
ind o ființă înzestrată cu sentimente. Dar în ceea ce privea co- 
pacii uscați şi căzuţi la pământ, lucrurile stăteau diferit. Aceștia 
îşi împliniseră misiunea ca membri activi ai comunității pădu- 
nii, iar acum era mai potrivit ca resturile lor să satisfacă nevo- 
ile omului. 

Toporul muşca adânc din trunchiuri la fiecare lovitură. Pă- 
rea să aibă o forță aparte, iar Crăciun nu trebuia decât să-l ro- 
tească şi să-l ghideze. 

Când umbrele începură să-și facă apariţia peste dealurile 
verzi pentru a poposi deasupra văii peste noapte, tânărul reuşise 
deja să cioplească o mulțime de trunchiuri egale ca lungime și 
26 


numai bune ca formă ca să ridice o casă aidoma acelora pe 
care le văzuse la oamenii cei mai săraci. Apoi, hotărât fiind să 
aștepte până a doua zi ca să îmbine trunchiunle, Crăciun se 
hrăni cu câteva rădăcini dulci pe care știa unde să le găsească, 
bău pe săturate din apa pârâiașului cel vesel şi se întinse să 
doarmă pe iarbă, căutând mai întâi un loc unde nu creșteau 
flori ca nu cumva greutatea trupului său să le strivească. 

Şi-n timp ce dormea liniștit respirând miresmele minunatei 
văi, Spiritul Fericirii se strecură în inima sa şi alungă de acolo 
orice teamă, orice grijă şi orice îndoială. Chipul său nu mai 
avea să fie vreodată întunecat de nelinişti, iar greutăţile vieţii 
nu mai aveau să-l apese vreodată ca o povară. Căci Valea Râse- 
telor îl adoptase și ea. 

Ce bine ar fi să putem trăi toți în locul acela încântător! Dar 
poate că atunci ne-am înghesui cam prea tare. De secole în- 
tregi, locul acela își așteptase stăpânul. Să fi fost oare soarta 
cea care-l convinsese pe Crăciun să se stabilească în acea vale 
fericită? Sau să fi fost tovarăşii lui cei grijulii, nemuritorii, 
care îi îndreptaseră paşii ce plecaseră din Burzee în căutarea 
unui cămin pe lumea asta? 

Cert este că de îndată ce luna se ivi deasupra dealurilor și 
scăldă cu razele sale blânde trupul străinului adormit, Valea Râ- 
setelor se umplu de siluetele încovoiate și ciudate ale knookilor 
cei prietenoși. Fiinţele acestea nu scoaseră un sunet, dar mun- 
ciră cu însuflețire şi pricepere. Buştenii pe care Crăciun îi sculp- 
tase cu toporul său strălucitor au fost căraţi undeva lângă pârâu 
Şi aşezaţi unul peste altul, şi o căsuță zdravănă şi spațioasă a 
fost construită în timpul nopții. 

De dimineaţă, păsărelele invadară valea, iar trilurile lor, 
atât de rar auzite în inima pădurii, îl treziră pe străin. Se frecă 
la ochi ca să dea la o parte perdeaua de pe pleoape şi privi în 
jur. Dădu cu ochii de casă. 

— Trebuie să le mulțumesc knookilor pentru asta, spuse el 
plin de recunoştinţă. Se îndreptă apoi spre casă şi intră în ea. 
Dădu peste o încăpere mare cu un cămin într-un capăt şi o 
masă şi o bancă în mijloc. Lângă cămin se afia un dulap. Un- 
deva în spate se mai vedea o uşă. Crăciun trecu şi de aceasta şi 
văzu o cameră mai mică cu un pat aflat lângă perete şi un set 

de scăunele pe o platformă puțin mai ridicată. Pe pat se aflau o 
mulţime de straturi de mușchi uscat adus din Pădure. 

- E într-adevăr un palat! exclamă Crăciun zâmbind. Tre- 
buie să le mulțumesc încă o dată knookilor, atât pentru buna cu- 
noaştere a nevoilor unui om, cât și pentru munca făcută în 
locul meu. 

leşi din noua sa casă cu sentimentul că nu era chiar singur 
pe lumea asta, cu toate că alesese să părăsească viaţa din pă- 
dure. Prieteniile nu se desfac uşor, iar nemuritorii se aflau pre- 
tutindeni. 

Când ajunse la pârâu, bău din apa pură şi se aşeză apoi pe 
mal ca să amuze pe seama nenumăratelor giumbușlucuri ale 
valurilor mici ce se înghionteau de stânci şi se întreceau dispe- 
rate mai apoi pentru a vedea care dintre ele va ajunge primul la 
următorul cot. Şi pe când ele se depărtau, ascultă cu luare 
aminte cântecul lor: 


Alergăm, ne îmbrâncim, uite-aşa curgem la vale, 
Nici un val nu trece agale, 

Toate sunt prea încântate 

Toate sunt prea agitate 

Se ridică-n stropi zglobii 

Şi se sparg în picuri mii. 


Mai apoi, Crăciun căută rădăcini bune de mâncat, în timp 
ce narcisele îşi ridicară ochișorii spre el şi-şi fredonară cântece- 
lul minunat: 


Flori frumoase, flori prea rare 
Și nespus de răpitoare 

Cu miresme imbătătoare 

Și culori prea sclipitoare. 


Crăciun izbucni în râs la auzul vocii floricelelor ce-şi cân- 
tau fericirea în timp ce se înclinau grațios din tulpini. Pe când 
razele soarelui cădeau blând peste chipul său, la urechi îi 
ajunse un alt cântecel: 

Raze calde, lucitoare 
Scaldă câmpia în soare 
Zi de zi tot alintând 

Tot ce mişcă pe pământ! 


— Da! strigă Crăciun drept răspuns. Totul e plin de veselie şi 
de fericire aici. Valea Râsetelor este valea păcii şi a veseliei. 

Îşi petrecu ziua stând de vorbă cu furnicile şi cu gâzele şi 
schimbând glume cu fluturii cei zglobii. Când veni seara, 
se-ntinse în patul său cu mușchi fin şi dormi dus. 

Atunci își făcură apariţia zânele, vesele dar în acelaşi timp 
tăcute, care aduseră cu ele cratiţe şi tigăi, farfurii şi toate cele- 
lalte unelte necesare unui muritor pentru a găti și pentru a se 
simți în largul său. Umplură cu acestea dulapul şi căminul, iar 
la sfârşit lăsară un costum din lână pe scăunelul de lângă pat. 

Când se trezi, Crăciun se frecă din nou la ochi și începu să 
râdă, mulțumind cu voce tare zânelor și Mai Marelui Pădurilor 
care le trimisese acolo. Cercetă cu însuflețire toate lucrurile 
acelea noi, întrebându-se din când în când la ce serveau unele 
dintre ele. Numai că, pe vremea când mâinile sale se prinse- 
seră de brâul Marelui Ak și vizitase aşezările oamenilor, ochii 
săi observaseră toate obiceiurile şi deprinderile rasei din care 
făcea parte şi el. Aşadar, privind la cadourile aduse de zâne, in- 
tui că Mai Marele Pădurilor se aştepta ca el să trăiască de acum 
încolo în același chip ca şi semenii săi. 

— Asta vrea să însemne că trebuie să ar pământul şi să plan- 
tez porumb, se gândi el în sinea lui, astfel încât să pot strânge 
suficientă mâncare până la sosirea iernii. 

Dar pe când stătea el în valea aceea plină de iarbă, îşi dădu 
seama că pentru a ara pământul, ar fi trebuit să distrugă o mul- 
time de fiori frumoase lipsite de apărare şi pe deasupra și o 
mulţime de firicele gingașe de iarbă. lar el nu se putea îndura 
să facă acest lucru. 

Prin urmare, întinse braţele înainte şi scoase un fluierat 
anume pe care-l învățase în pădure, strigând mai apoi: 

— Ryli ai florilor de pe câmpii, veniţi încoace! 

O duzină de ryli mici și curioşi își făcură pe dată apariţia în 
fața lui salutându-l voios din cap. 

Crăciun se uită la ei cu luare aminte. 

- l-am cunoscut şi i-am îndrăgit ani la rând pe fraţii voştri 
din pădure, spuse el. Şi pe voi am să vă iubesc la fel, de îndată ce 
ne vom împrieteni. Pentru mine, legile rylilor, fie ei din păduri 
sau de pe câmpii, sunt sacre. Nu am distrus niciodată cu bună şti- 
ință vreo floare de care voi aveţi atâta grijă, numai că trebuie să 
plantez grâne cu care să mă hrânesc de-a lungul iernii, şi cum 
pot oare să fac asta fără să nimicesc aceste ființe mici care-mi 
cântă atât de frumos despre flonle lor plăcut mirositoare? 

Rylul galben, cel care are în grijă piciorul-cocoșului, răs- 
punse: 

— Nu te îngrijora, prietene Crăciun. Marele Ak ne-a vorbit 
despre tine. Ai ceva mai bun de făcut în viață decât să mun- 
ceşti pământul pentru a obține de-ale gurii. Deşi noi, nefăcând 
parte din pădure, nu trebuie să ne supunem poruncilor Marelui 
Ak, suntem încântați să-i facem o favoare celui la care el ţine 
atât de mult. Prin urmare, fă ceea ce ai de făcut. Noi, rylii din 
câmpii, ne vom ocupa de proviziile tale. 

După acest discurs, rylii se făcură nevăzuți, iar Crăciun îşi 
scoase cu totul din cap gândul de a lucra pământul. 

Când reveni în căsuţă, găsi un castron plin cu lapte aștep- 
tându-l pe masă. În dulap era pâine și o farfurie plină cu miere. 
Un coș plin de mere roșii și struguri proaspăt culeşi îl așteptau 
şi ei. Strigă cât putu de tare către rylii nevăzuţi: 

— Mulţumesc, prieteni! 

Începu apoi să se înfrupte din hrana primită. De atunci, ori 
de câte ori i se făcea foame, nu trebuia decât să se uite în dulap 
unde găsea tot felul de bunătăți aduse de rylii cei prietenoşi. lar 
knookii tăiau și stivuiau cât de multe lemne puteau pentru cămi- 
nul său, în timp ce zânele îi aduceau pături călduroase şi haine. 

Aşa-şi începu el viaţa în Valea Râsetelor cu ajutorul și prie- 
tenia nemuritorilor care se îngrijeau de toate trebuinţele sale. 


2. Cum a făcut Crăciun prima jucărie 
Crăciun era negreșit plin de înţelepciune, căci norocul său 


nu făcuse decât să-i întărească dorinţa de a-i ajuta pe copiii din 

propria sa rasă. Ştia prea bine că planul său avea încuviințarea 
nemuritorilor, căci altfel nu l-ar fi ajutat atât de mult. 

Aşa că începu de îndată să cunoască oamenii. Străbătu valea 
până la câmpia din spatele ei şi traversă întinderea în toate direc- 
tiile pentru a ajunge la așezările oamenilor. Aceştia locuiau în 
case izolate sau în grupuri de case pe care le numeau sate, iar 
Crăciun găsi copii în aproape toate casele, fie ele mici sau mari. 

Copiii ajunseră îndată să-i cunoască chipul radios și vesel şi 
privirea blajină, iar părinţii, care la început îl priviseră cu neîncre- 
dere din cauza prețuirii acordate copiilor mai mult decât celor 
mari, au fost mai apoi mulțumiți că fetiţele și băieţeii își găsiseră 
un tovarăș de joacă ce părea dispus să-i amuze cu orice chip. 

Prin urmare copii se hârjoneau şi jucau tot felul de jocuri 
cu Crăciun, băieţii cocoţându-se pe umerii săi, fetele 
cuibărindu-i-se în braţele puternice, iar copilandrii agățându-se 
de genunchii lui. Oriunde se întâmpla să fie, Crăciun era înso- 
tit de clinchetul râsetelor de copiii, iar ca să înțelegem mai 
bine despre ce e vorba, trebuie să ştiţi că în vremurile acelea 
copiii erau cu mult mai neglijaţi decât în vremurile noastre şi 
primeau mai puțină atenţie din partea părinţilor lor, cărora li se 
părea o minune faptul că un om aşa de cumsecade precum Cră- 
ciun îşi ocupa timpul încercând să le facă pruncii fericiţi. Fiţi 
siguri că toți cei care l-au cunoscut au fost fără îndoială extrem 
de fericiți. Chipurile triste ale celor săraci şi exploataţi se înse- 
ninau dintr-odată; schilozii zâmbeau în ciuda nefericirii lor, 
cei suferinzi uitau de gemetele de durere de îndată ce bunul lor 
prieten venea să le aline durerea. 

Numai la impunătorul palat al Lordului Lerd şi la castelul 
amenințător al Baronului Brown i s-a refuzat lui Crăciun intra- 
rea. Desigur că erau copii în ambele locuri, dar servitorii de la 
palat îi trântiseră uşa în nas străinului, iar crâncenul baron îl 
ameninţă c-o să-l atârne într-un cârlig de fier de zidurile caste- 
lului. Prin urmare, bietul Crăciun a oftat și s-a întors la căsu- 
tele sărăcăcioase unde era mai bine primit. 

După o vreme, s-a apropiat iarna. 

Florile începură să se ofilească și dispărură; gâzele se îngro- 
pară adânc în pământ; fluturii părăsiră pajiştile, iar susurul pâ- 
râiaşului deveni aspru, ca atins de răceală. 

Într-o bună zi, fulgi mari umplură văzduhul Văii Râsetelor, 
dansând frenetic în timp ce se îndreptau spre pământ și acope- 
rind cu un veșmânt de-un alb pur acoperișul casei lui Crăciun. 

Noaptea Moş Gerilă bătu cu putere la uşă. 

— Intră! strigă Crăciun. 

— leşi tu! răspunse Moş Gerilă, căci ai focul aprins înăuntru. 

Prin urmare, Crăciun ieși din casă. Îl cunoscuse pe Moş 
Gerilă în Pădure şi-l plăcea pe pezevenghiul ăsta jovial, cu 
toate că nu avea prea mare încredere în el. 

— Ce-am să mă mai distrez în noaptea asta, Crăciun! strigă 
duhul. Ia uite ce vreme strașnică! Am să fac ravagii până dimi- 
neaţă, degerând nasuri, urechi şi picioare. 

— Moş Gerilă, dacă ii la mine, nu te lua de copii, îl imploră 
Crăciun. 

— De ce? întrebă celălalt plin de uimire. 

— Pentru că sunt delicaţi şi neajutoraţi, răspunse Crăciun. 

— Oh, dar cât îmi mai place să-i îngheţ pe cei delicați! declară 
Moş Gerilă. Cei vârstnici sunt mai puternici şi mă obosesc. 

- Cei tineri sunt slabi şi nu pot să-ți țină piept, spuse Crăciun. 

— Aşa-i, spuse Moş Gerilă îngândurat. În regulă, n-am să 
mă iau de nici un copil în noaptea asta. Sper să pot face față 
tentaţiei, promise el. Noapte bună, Crăciun! 

— Noapte bună! 

Tânărul intră în casă şi închise uşa, iar Moș Gerilă o luă la 
sănătoasa spre primul sat. 

Crăciun aruncă un buștean pe foc care arse cu flacără vie. 
Lângă vatră stătea Blinkie, o pisică mare pe care o primise de 
la Peter, knookul. Avea o blană moale şi lucioasă şi torcea la 
nesfârşit plină de încântare. 

— N-am să-i mai văd pe copii prea curând, îi spuse Crăciun 
pisicii care se opri din tors ca să-l asculte. Iarna a tăbărât pe noi, 
zăpada o să fie cât gardul multe zile în şir, iar eu nu o să am 
cum să mă joc cu micii mei prieteni. 

Pisica ridică o lăbuţă şi se frecă gânditoare pe nas, dar nu-i 
răspunse. Atâta vreme cât focul ardea în sobă şi Crăciun stătea 
pe scăunelul de lângă vatră, prea puțin îi păsa de vreme. 

Astfel se scurseră multe zile şi multe seri nesfârşite. Dula- 
pul era mereu plin, dar Crăciun se plictisi din pricina faptului 

că nu avea nimic de făcut decât să pună lemne pe foc din stiva 
mare pe care i-o făcuseră knookii. 

Într-o seară, luă o bucată de lemn şi începu să o cioplească 
folosind cuțitul lui cel ascuţit. La început nu voise decât să-și 
omoare timpul în felul acesta, așa că fluiera şi-i cânta pisicii în 
timp ce scobea porțiuni întregi din bucata de lemn. Pisica stă- 
tea cu botul pe labe şi se uita la el, ascultând fluieratul stăpânu- 
lui care-i plăcea chiar mai mult decât propriul ei tors. 

În timp ce sculpta, Crăciun se uita când la pisică, când la 
băț, până când lemnul începu să capete o formă, iar forma aceea 
semăna cu un cap de pisică cu urechile ciulite. 

Crăciun se opri din fluierat şi începu să râdă, apoi atât el cât 
şi pisica se uitară la figurina din lemn plini de uimire. Ciopli 
apoi ochii şi nasul şi rotunji partea de jos a capului astfel încât 
să-i facă şi gâtul pe care stătea. 

Pisica nu mai ştia ce să facă acum, aşa că se ridicase ţea- 
pănă ca şi cum ar fi privit suspicioasă la ce ar fi putut urma. 

Crăciun știa ce avea să urmeze. Capul îi dăduse ideea. Îşi în- 
figea cu grijă şi cu dibăcie cuțitul, cioplind încetişor corpul pisi- 
cii, pe care o concepu stând în şezut precum pisica din realitate, 
cu coada adusă împrejurul celor două picioare din față. 

Îi trebui ceva timp, dar serile erau oricum lungi, iar el nu 
avea nimic mai bun de făcut. La sfârșit, plin de încântare, iz- 
bucni într-un hohot puternic de râs la vederea rezultatului mun- 
cii sale şi aşeză pe vatră pisica de lemn, acum terminată, în 
fața celei adevărate. 

Pisica se uită la propria ei imagine, se zbârli supărată și 
scoase un mieunat sfidător. Pisica din lemn nu dădu nici o im- 
portanță supărării celeilalte, iar Crăciun se amuză din nou. 

Atunci Blinkie se apropie de figurina din lemn ca s-o poată 
privi mai de aproape şi s-o miroasă. Ochii şi nasul îi arătau clar 
că făptura era din lemn, în ciuda înfățișării ei. Prin urmare, pisica 
reveni la locul și la torsul ei şi-i aruncă priviri pline de admirație 
stăpânului ei cel dibaci, în timp ce se spăla pe față cu lăbuţele. 
Probabil că încerca aceeaşi mulțumire pe care o simțim cu toții 
când ne uităm la câte o fotografie reuşită de-a noastră. 

Însuşi stăpânul pisicii era mulțumit de rodul muncii sale 
fără să aibă nici cea mai mică idee care era motivul. Pe bună 

dreptate, avea toate motivele să fie fericit în acea seară şi toți 
copiii din întreaga lume o dată cu el. Căci Crăciun făcuse ast- 
fel prima sa jucărie. 


3. Cum au colorat rylii jucăriile 


Liniştea se aşternuse acum în întreaga Vale a Râsetelor. Ză- 
pada o acoperea aidoma unei plăpumi albe nesfârşite ce se aşe- 
zase în fața casei în care Crăciun stătea şi punea lemne pe foc. 
Pârâiaşul gâlgâia sub un strat gros de gheață, iar toate plantele 
şi insectele se cuibăriseră la pieptul naturii mame ca să se încăl- 
zească. Faţa lunii era acoperită de nori negri, iar vântul, înnebu- 
nit după distracțiile de iarnă, împingea şi învârtejea fulgii în 
atât de multe direcţii, încât aceştia cu greu mai ajungeau să 
atingă pământul. 

Crăciun auzi vântul şuierând şi urlând în joaca sa și le mul- 
tumi încă o dată knookilor pentru acoperişul plăcut de deasu- 
pra capului său. Blinkie se spăla leneș pe faţă şi se uita atent la 
tăciunii din sobă cu o privire de profundă mulțumire. Pisica de 
jucărie şedea în faţa celei adevărate şi se uita drept înainte aşa 
cum fac toate pisicile de jucărie. 

Dintr-odată, Crăciun auzi un zgomot care suna diferit de vo- 
cea vântului. Suna mai mult ca un plâns de suferință şi disperare. 

Se ridică în picioare şi ciuli urechile, dar vântul care se în- 
tețise brusc smuci uşa şi făcu să zăngănească ferestrele ca 
să-i distragă atenția. Aşteptă până când vântul obosi şi-atunci, 
cu urechile încă ciulite, auzi încă o dată plânsul sfâşietor de 
suferință. 

Îşi trase cu repeziciune haina, îşi puse căciula până peste 
ochi și deschise uşa. Vântul se năpusti înăuntru şi împrăştie ce- 
nuşa pe podea, învolburând în acelaşi timp blana lui Blinkie 
atât de furios, încât pisica trebui să se ascundă sub masă. 
Atunci uşa se închise și Crăciun rămase afară, uitându-se neli- 
niştit în beznă. 

Vântul râse şi se zbengui încercând chiar să-l doboare din 
picioare, dar el se ţinu bine. Fulgii zăpăciți îi intrau în ochi îm- 
păienjenindu-i privirea, dar el se frecă la ochi şi se uită din nou. 

Zăpada peste tot, zăpada albă şi strălucitoare. Zăpadă acope- 
rind pământul, zăpadă umplând văzduhurile. 

Plânsetul nu se mai repetă. 

Crăciun se întoarse ca să intre înapoi în casă, dar vântul îl 
prinse pe picior greșit, iar el se împiedică şi căzu pe un troian 
de zăpadă. Mâna lui se afundă în morman şi dădu peste ceva 
ce nu era zăpadă. Pipăi şi, trăgând uşurel în afară spre el, des- 
coperi că era vorba de un copil. ÎI luă de îndată în braţe şi in- 
tră cu el în casă. 

Vântul îl urmă prin uşa deschisă, dar Crăciun o închise cu 
repeziciune. Aşeză copilaşul salvat pe vatră şi, dând la o parte 
zăpada de pe el, descoperi că era Weekum, un băieţel ce locuia 
într-o căsuță din spatele Văii. 

Crăciun îl înfofoli într-o pătură şi-l curăță de gheața de pe 
mânuţe. La scurt timp, copilul deschise ochii şi, dându-şi seama 
unde se afla, zâmbi fericit. Atunci Crăciun încălzi un pic de 
lapte şi hrăni încetişor copilul, în timp ce pisica se uita plină de 
curiozitate. În cele din urmă, micuțul se cuibări în braţele ami- 
cului său, oftă şi adormi, iar Crăciun, pe deplin mulțumit de fap- 
tul că-l găsise pe drumeţul rătăcit, îl ţinu strâns la piept în timp 
ce dormea dus. 

Nemaiavând nici o răutate de făcut, vântul se cocoță pe 
deal şi se rostogoli spre nord. Fulgii căpătară astfel răgazul de 
a se aşeza pe pământ, iar Valea încremeni din nou. 

Băiatul, care dormise pe cinste în brațele amicului său, des- 
chise ochii şi se ridică în capul oaselor. Apoi, aşa cum fac toți 
copiii, privi de jur împrejurul camerei și descoperi lucrurile 
care-l înconjurau. 

— Ce pisică frumoasă ai, Crăciun, spuse el în cele din urmă. 
Vreau s-o ţin în brațe. 

Numai că pisica nu fu de acord cu asta şi fugi. 

— Pisica cealaltă nu o să fugă, Crăciun, continuă băiatul. 
Dă-mi voie s-o țin în braţe. 

Crăciun îi puse jucăria în braţe, iar băiatul o ținu drăgăstos 
la piept şi-i sărută vârful urechiuşei de lemn. 

— Cum te-ai pierdut în vijelie, Weekum? Întrebă Crăciun. 

— Pornisem spre casa mătușii mele şi m-am rătăcit, răs- 
punse Weekum. 

— Ţi-a fost frică? 

- Era frig, spuse Weekum, iar zăpada îmi intra în ochi, aşa 
că nu vedeam mare lucru. Atunci am continuat să merg până 
când am căzut în zăpadă fără să ştiu unde mă aflam de fapt, iar 
vântul sufla cu putere fulgii deasupra mea şi m-a acoperit. 

Crăciun îl mângâie încet pe cap, iar băiatul se uită în sus la 
el şi-i zâmbi. 

— Acum sunt bine, spuse Weekum. 

— Da, slavă Domnului, răspunse Crăciun fericit. Acum am 
să te culc în patul meu şi trebuie să dormi până dimineaţă când 
am să te duc înapoi la mama ta. 

— Pot să dorm cu pisica? întrebă băiatul. 

— Da, dacă așa vrei, răspunse Crăciun. 

— Tare-i drăgălaşă! spuse Weekum zâmbitor în timp ce Cră- 
ciun îl învelea în pături. Micuţul adormi pe dată cu jucăria din 
lemn în braţe. 

Când se făcu dimineață, soarele puse stăpânire pe Valea Râ- 
setelor pe care o inundă cu razele sale, aşa că bunul Crăciun se 
pregăti să ducă înapoi mamei sale copilul rătăcit. 

— Crăciun, pot să păstrez pisica? întrebă Weekum. E mult 
mai drăguță decât pisicile adevărate. Nu fuge, nu zgârie și nici 
nu mușcă. Pot s-o păstrez? 

— Da, normal, răspunse Crăciun, fiind plăcut surprins că ju- 
căria pe care o făcuse îi putea aduce bucurie copilului. Aşa că-l 
înfășură pe băiat împreună cu pisica de lemn într-o haină căldu- 
roasă, cocoțându-l apoi pe umerii săi laţi şi pornind prin zăpada 
şi troienele din vale şi de pe câmpia din spatele căsuței sărăcă- 
cioase unde locuia mama lui Weekum. 

— Uite! Mamă! strigă băieţelul de îndată ce intrară. Am o 
pisică! 

Biata femeie vărsă lacrimi de bucurie că odorul îi fusese 
salvat şi-i mulțumi lui Crăciun de nenumărate ori pentru fapta 
sa cea bună. Plecă aşadar cu inima uşoară și fericită înapoi 
spre casa lui din Vale. 

În acea seară, îi spuse pisicii: 

— Copiii or să îndrăgească pisicile de lemn la fel de mult ca şi 
pe cele adevărate, cu atât mai mult cu cât nu au cum să le facă nici 
un rău trăgându-le de urechi și de coadă. Am să mai fac una. 

Acesta a fost începutul marii sale lucrări. 

Următoarea pisică era mai reuşită decât prima. Pe când 
Crăciun o sculpta, rylul galben se opri să-i facă o vizită și atât 
de încântat rămase de măiestria omului, încât fugi şi mai aduse 
câţiva dintre camarazii săi. 

Rylul roşu, rylul negru, rylul verde, rylul albastru și rylul 
galben stăteau acum roată pe podea, în timp ce Crăciun fiuiera 
şi cioplea până când pisica de lemn începu să prindă formă. 

— Dacă ar avea aceeaşi culoare ca şi pisica adevărată, ni- 
meni nu şi-ar da seama de diferenţă, spuse rylul roşu gânditor. 

— Da, se prea poate ca micuţii să nu-şi dea seama de dife- 
rență, răspunse Crăciun încântat de idee. 

— Am să-ţi aduc un pic de roşu cu care îmi colorez tranda- 
firii şi lalele, strigă rylul roşu, şi-atunci ai să poţi colora buzele 
şi limba pisicii. 

- lar eu am să-ți aduc un pic de verde cu care colorez iarba 
şi frunzele, spuse rylul verde, şi-atunci ai să poţi colora ochii 
verzi ai pisicii. 

— O să-ţi trebuiască şi un pic de galben, observă rylul gal- 
ben. Trebuie să-ți aduc un pic din galbenul cu care colorez pi- 
ciorul-cocoșului. 

- Pisica adevărată e neagră, spuse rylul negru, am să-ți 
aduc un pic.de negru cu care colorez ochii panselelor şi atunci 
ai să poţi să-ți vopseşti în negru pisica de lemn. 

— Văd că e o panglică albastră în jurul gâtului lui Blinkie, 
adăugă rylul albastru. Am să-ţi aduc un pic din culoarea cu 
care vopsesc clopoțeii şi florile de nu-mă-uita, şi-atunci ai să 
poţi ciopli o panglică în jurul gâtului pisicii pe care s-o vop- 
seşti în albastru. 

Așa se face că rylii dispărură, iar când Crăciun termină de 
cioplit pisica, se întoarseră şi ei cu vopsele şi pensule. 

O puseră pe Blinkie să şadă pe masă astfel încât Crăciun 
să picteze jucăria în culoarea potrivită, iar când lucrul fu dus 
la bun sfârşit, rylii declarară că aceasta era aidoma pisicii 
adevărate. 

— Aşa este! spuse rylul roșu. 

Blinkie păru oarecum deranjată de toată atenţia acordată 
jucăriei şi, ca să nu pară că ar aproba în vreun fel imitaţia, se 

îndreptă spre colțul vetrei şi se aşeză acolo cu un aer plin de 
demnitate. 

Dar Crăciun fu încântat şi de îndată ce se făcu ziuă, plecă 
prin nămeți traversând Valea şi câmpia, până când ajunse într-un 
sat. Acolo, într-o căscioară de lângă zidurile mărețului palat al 
Lordului Lerd, o fetiță bolnavă stătea într-un pătuţ sărăcăcios, 
gemând de durere. 

Crăciun se apropie de copilă, o sărută şi o linişti, scoțând 
apoi de sub haină pisica de jucărie pe care i-o puse în mâini. 

Ah! Cât de răsplătit se simţi pentru munca sa şi pentru dru- 
mul lung când văzu ochii micuţei umplându-se de bucurie! Ţi- 
nea pisicuța strâns la piept ca şi cum ar fi fost o piatră prețioasă 
și n-o lăsa o clipă din braţe. Febra scăzu, durerea se atenuă, iar 
fetița căzu într-un somn dulce şi vindecător. 

Crăciun râse şi fluieră tot drumul până acasă. Nu mai fu- 
sese niciodată atât de fericit. 

Când ajunse acasă, o găsi pe Shiegra, leoaica, așteptându-l. 
Shiegra îl îndrăgise pe Crăciun de mic copil și nu de puţine ori 
venea să-l viziteze acasă la Necile pe vremea când locuia în Pă- 
dure. De când Crăciun plecase să locuiască în Valea Râsetelor, 
Shiegra rămăsese singură şi se îmbolnăvise, iar acum se luptase 
cu nămeţii de zăpadă de care tuturor leilor le e teamă, doar ca să 
ajungă să-l mai vadă o dată. Shiegra îmbătrânise şi dinţii înce- 
puseră să-i cadă, în timp ce smocurile de blană de pe marginea 
urechilor şi din vârful cozii deveniseră, din galben-aurii, albe. 

Crăciun o găsi întinsă pe vatră și o luă de gât în timp ce le- 
oaica îl îmbrățişa drăgăstos. Pisica se refugiase într-un colț în- 
depărtat. Nici nu voia să audă de prietenia cu Shiegra. 

Crăciun îi povesti vechii sale prietene despre pisicile pe care 
le făcuse și despre bucuria pe care le-o aduseseră lui Weekum şi 
fetiţei suferinde. Shiegra nu ştia mare lucru despre copii, căci, 
de bună seamă, dacă ar fi întâlnit unul vreodată, cu greu s-ar fi 
putut abţine să nu-l devoreze. Însă noile preocupări ale lui Cră- 
ciun o interesau, aşa că spuse: 

— Mi se pare cât se poate de interesant ce-mi povesteşti tu! 
Cu toate astea, nu înțeleg de ce trebuie să ciopleşti pisici, nişte 
animale atât de lipsite de însemnătate. Dacă tot sunt aici, hai 
să ciopleşti imaginea unei leoaice, Regina tuturor animalelor 

sălbatice. Şi-atunci copiii tăi vor fi negreșşit fericiți şi se vor 
simţi protejaţi în același timp! 

Crăciun găsi că propunerea era cât se poate de tentantă. Aşa 
că luă o bucată de lemn și-și ascuţi cuțitul, în timp ce Shiegra se 
ghemui pe vatra de la picioarele sale. Ciopli cu grijă nemăsu- 
rată capul leoaicei, inclusiv cei doi colți înfricoşători ce se ar- 
cuiau peste buza inferioară şi liniile adânci, încruntate de 
deasupra ochilor ei larg deschişi. 

Când termină, spuse: 

- Are o înfăţişare înfricoşătoare, Shiegra. 

— Atunci îmi seamănă, răspunse ea, căci aşa şi sunt: înfrico- 
şătoare cu toți cei care nu-mi sunt prieteni. 

Crăciun sculptă mai apoi trupul şi coada lungă a lui Shiegra 
ce-i atârna în spate. Imaginea leoaicei era cât se poate de ase- 
mănătoare realităţii. 

— Îmi place, spuse Shiegra căscând și întinzându-se gra- 
țioasă. Şi-acum am să mă uit la tine cum o vopseşti. 

Aduse din dulap vopselele primite de la ryli şi coloră jucă- 
ria astfel încât să semene cu Shiegra cea adevărată. 

Leoaica se aşeză cu labele mari şi moi pe marginea mesei 
şi se ridică să privească atent la jucăria care era copia ei. 

— Eşti într-adevăr tare priceput, spuse ea cu mândrie. Copi- 
ilor o să le placă mai mult jucăria asta decât pisicile. Sunt si- 
gură de asta. 

Mârâind apoi la Blinkie care de frică își încovoiase spatele 
şi miorlăia speriată, plecă cu paşi mândri spre pădurea care-i 
era casă. 


4. Cum s-a speriat micuța Mayrie 


lama luase sfârşit acum, iar Valea Râsetelor era numai ve- 
selie și încântare. Pârâiașul era atât de fericit că era liber din 
nou, încât gâlgâia mai zgomotos ca niciodată şi se repezea cute- 
zător peste pietre împroşcând stropi de apă până sus, sus în aer. 
Iarba îşi înălța firicelele firave de sub stratul de plante moarte 
unde stătuse ascunsă de frica zăpezii, dar florile erau încă prea 
timide ca să-şi facă apariţia, deşi rylii se ocupau de zor cu 

hrănitul rădăcinilor lor. Soarele avea un chef nebun de glume 
şi trimitea raze ce dansau frenetic în toată Valea. 

Într-o zi, Crăciun lua cina când auzi un ciocănit timid la uşă. 

— Intră! strigă el. 

Nu intră nimeni, dar după o oarecare pauză, se auzi din 
nou un ciocănit. 

Crăciun țâșni drept în picioare şi deschise larg uşa. În fața 
lui stăteau o fetiță şi fratele ei mai mic pe care-l ținea strâns 
de mână. 

— Tu eşti Clăciun? întrebă ea timidă. 

— Da, eu sunt, scumpa mea! răspunse el cu un hohot de râs 
şi-i luă pe amândoi în braţe sărutându-i. Sunteţi bineveniţi şi 
cred că aţi ajuns exact la momentul potrivit ca să-mi împart 
cina cu voi. 

Îi conduse la masă și le dădu să mănânce lapte proaspăt şi 
prăjiturele cu alune. Când se săturară, îi întrebă: 

— Şi aţi bătut atâta cale doar să mă vedeţi pe mine? 

— Eu vleau o zucălie! răspunse micuța Mayrie, iar fratele 
ei, care nu învățase până atunci prea multe cuvinte, dădu din 
cap și exclamă precum un ecou: 

— Zucălie! 

- Oh! Vreţi nişte pisici de jucărie, nu-i aşa? răspunse Cră- 
ciun plăcut impresionat că jucăriile sale ajunseseră atât de cu- 
noscute și iubite de copii. 

Cei doi mici vizitatori dădură cu putere din cap. 

- Din păcate, continuă el, nu am terminat decât o pisică, 
căci am dus două ieri la niște copii în oraș. Cea pe care o am 
acum, am să i-o dau frățiorului tău, Mayrie, pentru că el e mai 
mic. Următoarea pisică pe care am s-o fac va fi pentru tine. 

Chipul băieţașului fu numai zâmbet când primi jucăria din 
mâinile lui Crăciun, dar micuța Mayrie îşi acoperi fața cu mâi- 
nile şi începu să plângă cu sughiţuri. 

- Eu... eu... eu... vleau... o pisică... acuuuum! plângea ea. 

Nefericirea ei îl făcu pe Crăciun să se simtă descumpănit 
pentru o clipă. Apoi, îşi aduse brusc aminte de Shiegra. 

- Nu plânge, draga mea, spuse el împăciuitor. Mai am o 
jucărie care e mai frumoasă decât o pisică și am să ţi-o dau 
pe aceea. 

Se îndreptă spre dulap şi scoase de acolo imitaţia leoaicei 
pe care o aşeză pe masă în faţa lui Mayrie. 

Fetița îşi ridică braţele în aer, se uită la dinţii fioroşi şi la pri- 
virea feroce a sălbăticiunii, apoi scoase un țipăt de groază şi o 
zbughi afară din casă. Băieţelul o urmă şi el, ţipând din toți ră- 
runchii, pierzând chiar şi pisica de jucărie primită din pricina 
spaimei trase. 

Crăciun rămase nemișcat o vreme, fiind cu totul uluit şi mi- 
rat. Aruncă apoi imaginea lui Shiegra înapoi în dulap şi fugi 
după copii, strigând după ei să nu le fie frică. 

Micuța Mayrie se opri din fugă, iar frățiorul rămase agăţat 
bine de fusta ei, aruncând amândoi priviri îngrozite spre casă 
până Crăciun reuși să-i convingă că fiara fusese bine zăvorâtă 
în dulap. 

— Şi totuşi, de ce v-a fost aşa de frică de ea? întrebă el. E o 
simplă jucărie doar! 

— E rea! spuse Mayrie hotărâtă, și... şi... te sperie... şi nu-i 
frumoasă... ca asta! 

— Poate că aveţi dreptate, răspunse Crăciun gânditor. Dar 
dacă vă întoarceți cu mine în casă, am să vă fac repede o pisică 
drăgălașă. 

Aşa că intrară cu sfială din nou în casă, încrezându-se pe 
deplin în vorbele prietenului lor şi bucurându-se apoi să se uite 
la Crăciun cum cioplea pisica dintr-o bucată de lemn și cum o 
vopsea apoi în culorile ei naturale. Nu-i trebui mult să facă ju- 
căria, căci devenise deja destul de dibaci în mânuitul cuțitului, 
iar Mayrie îşi îndrăgi şi mai mult jucăria pentru că văzuse cum 
fusese făcută. 

După ce micii lui vizitatori plecară înapoi spre casă, Cră- 
ciun rămase adânc cufundat pe gânduri. Hotări apoi că astfel 
de fiinţe fioroase precum buna lui prietenă, leoaica, nu sunt toc- 
mai potrivite ca modele pentru jucăriile sale. 

— Nu trebuie să-i sperie cu nimic pe copilaşi, gândi el în si- 
nea lui, căci deşi eu o ştiu bine pe Shiegra şi nu mă tem de ea, 
e normal ca bieţii copilaşi să se uite la ea cu frică. De acum îna- 
inte am să aleg drept modele animale mai blânde cum ar fi ve- 
veriţele, iepurii, căprioarele şi mieii, căci pe acestea micuţii le 
vor adora şi nu se vor teme de ele. 

Chiar în aceeaşi zi, se apucă sârguincios de lucru şi reuşi să 
facă până la asfinţit un iepure şi un miel de lemn. Nu erau chiar 
atât de asemănători cu animalele adevărate cum fuseseră pisi- 
cile, căci îi cioplise din amintire, iar Blinkie stătuse nemişcată 
tot timpul cât Crăciun lucrase. 

Noile jucării încântară şi mai mult copiii, iar faima lui Cră- 
ciun se răspândi cu repeziciune în fiecare căscioară de pe câm- 
pie şi din sate. Le ducea mereu jucării copilaşilor aflați în 
suferință sau celor invalizi, iar cei care erau suficient de puter- 
nici mergeau singuri până la casa din Vale să ceară jucării, aşa 
că nu-i de mirare că în curând se formase deja o potecă din 
câmpie şi până la uşa meşterului de jucării. 

Veniră mai întâi copiii cu care Crăciun se jucase înainte să 
se apuce de făcut jucării. Fiţi siguri că toți aceştia au fost bine 
aprovizionați cu jucării. Apoi copiii care locuiau mai departe 
auziră şi ei de formele acelea minunate și plecară şi ei în călăto- 
rie spre Vale ca să capete jucării. Cu toţii erau bineveniţi şi nu 
pleca nici unul cu mâna goală de acolo. 

Avalanşa de cereri îl ținu pe Crăciun ocupat până peste cap, 
însă el era cât se poate de fericit la gândul că putea face o 
bucurie atâtor copii. Bunii săi prieteni, nemuritorii, erau şi ei în- 
cântaţi de succesul lui şi-l ajutau din toată inima. 

Knookii îi alegeau bucăţi frumoase de lemn fin, astfel încât 
cuțitul să nu i se rupă în ele; rylii îi aduceau mereu vopsele de 
toate culorile şi pensule din vârfuri de iarbă-de-pe-margi- 
nea-căii; zânele descoperiră că meşterul nostru avea nevoie de 
ferăstraie, de dălți, de ciocane şi de cuie, de cuțite, așa că-i adu- 
seră un întreg arsenal de asemenea instrumente. 

Curând, Crăciun îşi transformă camera de zi într-un atelier 
dintre cele mai minunate. Făcu o bancă pe care o aşeză în faţa fe- 
restrei şi-şi aşeză pe ea toate uneltele şi vopselelele, așa încât șă 
poată ajunge cu ușurință la ele în timp ce stătea pe scăunelul lui. 
Pe măsură ce termina jucărie după jucărie care să bucure inimile 
copilaşilor, se simțea atât de fericit şi de împlinit, încât nu putea 
să se abțină să cânte, să râdă şi să fluiere cât era ziulica de mare. 

— Sunt atât de fericit pentru că stau în Valea Râsetelor, aici 
unde totul e atât de vesel! spunea Crăciun. 

Dar nu acesta era motivul. 

5. Cum a ajuns Bessie cea Lipsită de Griji în 
Valea Râsetelor 


Într-o zi, pe când Crăciun stătea în faţa uşii sale bucurân- 
du-se de razele soarelui în timp ce cioplea de zor capul şi coar- 
nele unei căprioare de jucărie, îşi ridică dintr-odată privirea şi 
descoperi un pâlc strălucitor de călăreți ce traversau Valea. 

Când se apropiară mai mult, băgă de seamă că grupul era 
format din vreo douăzeci de oameni înarmați, îmbrăcaţi în ar- 
muri strălucitoare, cu sulițe şi securi de luptă în mâini. În frun- 
tea lor călărea micuța Bessie cea Lipsită de Griji, fiica drăgălaşă 
a trufaşului Lord Lerd, care-l alungase cândva pe Crăciun de 
la palatul său. 

Calul său buiestraș era de un alb ca zăpada, avea căpăstrul 
bătut în pietre scumpe, iar scărița era căptușită cu catifea bro- 
dată cu aur. Soldaţii fuseseră trimişi să o protejeze pe durata că- 
lătoriei sale. 

Crăciun fu cât se poate de surprins, dar îşi văzu în continu- 
are de lucru şi de cântat până când alaiul ajunse în fața lui. 
Atunci fetiţa se aplecă pe gâtul calului şi spuse: 

— Vă rog, domnule Crăciun, aş vrea şi eu o jucărie! 

Vocea ei era atât de rugătoare încât Crăciun țâşni numaide- 
cât în picioare şi îi ieşi în întâmpinare. Nu ştia însă cum să răs- 
pundă rugămințţii fetei. 

- Eşti fiica unui lord cât se poate de bogat, spuse el, şi ai tot 
ce-ţi doreşti. 

- Mai puţin jucării, adăugă Bessie. Nu există alte jucării pe 
lumea asta decât jucăriile făcute de tine. 

— Dar eu le fac pentru copiii săraci care nu au cu ce să se 
joace, continuă Crăciun. 

- Oare copiilor sărmani le place să se joace cu ele mai mult 
decât celor bogaţi? întrebă Bessie. 

— Cred că nu, spuse Crăciun îngândurat. 

— Oare ce vină am eu că tata e bogat? Oare e drept să mi se 
refuze jucăriile după care tânjesc doar pentru că există copii 
mai săraci decât mine? întrebă ea cu sinceritate. 

— Tare mă tem că trebuie să fac asta, draga mea, căci sărmanii 
de ei nu au cu ce altceva să se joace. Tu ai poneiul ăsta frumos cu 

care te poţi juca, ai servitorii care îţi stau la picioare şi orice fel 
de plăceri pe care le poți cumpăra cu bani. 

— Dar eu îmi doresc jucării! strigă Bessie, ştergându-şi la- 
crimile ce-i inundau ochii. Dacă n-o să am nici o jucărie, am să 
fiu tare nefericită. 

Crăciun fu cât se poate de încurcat, căci tristețea fetei îi 
aduse aminte că dorința lui era să facă toți copiii fericiţi, indife- 
rent dacă aveau părinții săraci sau bogaţi. Şi cu toate astea, ști- 
ind că săracii tânjeau după jucăriile lui, nu se îndura să-i dea 
una dintre ele lui Bessie cea Lipsită de Griji, care avea deja 
atât de multe lucruri care să o facă fericită. 

— Ascultă, copila mea, spuse el blând, toate jucăriile la care 
lucrez acum sunt deja promise altor copii. Dar următoarea va 
fi a ta, dat fiind că inima ta tânjeşte atât de mult după ele. Vino 
din nou peste două zile şi jucăria ta va fi gata. 

Bessie scoase un chiot de bucurie şi, aplecându-se uşor 
peste gâtul calului, îl sărută gingaş pe frunte pe Crăciun. Apoi, 
strigându-şi soldaţii, făcu fericită cale întoarsă, dându-i pace 
lui Crăciun să-şi continue munca. 

— Dacă e să fac jucării atât pentru copilaşii săracilor, cât şi 
pentru cei ai bogaţilor, gândi el, atunci nu o să mai am nici o 
clipă de răgaz tot anul! Dar oare e drept să dau jucării şi copii- 
lor celor bogaţi? Fără îndoială că trebuie să merg la Necile să 
mă sfătuiască. 

Aşa că de îndată ce termină căprioara de jucărie care se- 
măna atât de bine cu o căprioară pe care o cunoscuse în poie- 
nile din pădure, merse în pădurea Burzee şi se îndreptă spre 
căsuţa nimfei Necile, care-i fusese mamă adoptivă. 

Ea-l întâmpină drăgăstoasă şi iubitoare, ascultând cu bă- 
gare de seamă povestea despre Bessie cea Lipsită de Griji. 

— Şi-acuma, spune-mi, zise el, se cuvine oare să le dau jucă- 
rii şi copiilor celor bogaţi? 

- Noi, cei care trăim în pădure, nu știm nimic despre cei bo- 
gaţi, răspunse ea. Pentru mine toți copiii sunt la fel, de vreme 
ce toți sunt făcuţi din aceeaşi plămadă; bogăția mi se pare o 
haină cu care te îmbraci sau de care te dezbraci, dar copilul ră- 
mâne acelaşi. Dar zânele sunt îngerii păzitori ai oamenilor şi 

cunosc copiii muritorilor mult mai bine decât mine. Să o che- 
măm pe Regina Zânelor. 

Aşa şi făcură, iar Regina Zânelor şezu lângă ei şi ascultă 
spusele nimfei și ale lui Crăciun care-i povesti despre copiii ce- 
lor bogaţi şi despre jucăriile sale. 

— Necile are dreptate, declară Regina, căci, fie ei săraci sau 
bogaţi, copiii tânjesc după jucării, iar asta e cât se poate de fi- 
resc. Inimioara lui Bessie cea Lipsită de Griji poate să sufere 
în aceeaşi măsură ca și cea a lui Mayrie; poate să se simtă la fel 
de însingurată şi de nemulțumită, la fel de veselă şi de fericită. 
Prietene Crăciun, cred că se cuvine să-i faci fericiţi pe toți cei 
mici, fie că locuiesc într-un castel sau într-o biată căscioară. 

— Cuvintele tale sunt pline de înțelepciune, preafrumoasă 
Regină, spuse Crăciun, iar inima mea îmi spune că sunt și cât 
se poate de îndreptăţite. Prin urmare, toți copiii pot să capete 
jucării de la mine. 

Se înclină apoi în faţa grațioasei Regine şi, sărutând buzele 
roşii ale lui Necile, se întoarse în Vale. 

Se opri la pârâiaş să bea apă şi, așezându-se pe malul lui, 
luă o bucată de argilă moale în mână în timp ce se gândea ce 
fel de jucărie să-i facă lui Bessie cea Lipsită de Griji. Nici nu 
băgă de seamă că degetele lui dădeau o anumită formă argilei 
până când, privind în jos, îşi dădu seama că făcuse un cap care 
semăna cumva cu nimfa Necile! 

Deveni pe dată cât se poate de interesat. Adunând mai multă 
argilă de pe mal, o cără până acasă. Mai apoi, cu ajutorul cuțitu- 
lui şi al unei bucăţi de lemn, reuşi să transforme argila în imagi- 
nea unei nimfe de jucărie. Cu atingeri fine contură părul lung și 
bogat de pe cap şi-i acoperi trupul cu o haină de frunze de stejar, 
în timp ce-i puse sandale în picioarele ce ieșeau de sub haină. 

Numai că argila era moale, iar Crăciun îşi dădu seama că 
trebuie să o manevreze cu grijă ca nu cumva să-şi strice singur 
munca, 

— Poate că razele soarelui or să usuce argila făcând-o să se 
întărească, gândi el. Așa că aşeză figurina pe o scândură şi o 
lăsă în bătaia razelor soarelui. 

Acestea fiind făcute, merse spre bancă şi se apucă să colo- 
reze căprioara de jucărie şi nu trecu mult până deveni cu totul 

absorbit de munca sa, uitând de nimfa din argilă. A doua zi, 
dând cu ochii de ea, văzu că soarele o uscase atât de tare încât 
devenise tare ca piatra şi că era suficient de rezistentă cât să fie 
mânuită fără probleme. 

Cu cea mai mare grijă, Crăciun pictă nimfa după asemăna- 
rea lui Necile, desenându-i nişte ochi albaştri şi adânci, dinţii 
albi, buzele roşii şi părul arămiu. Îi coloră haina în verde de cu- 
loarea frunzei de stejar, iar când se uscă vopseaua, Crăciun în- 
suşi fu fermecat de frumusețea noii jucării. Desigur că nu era 
nici pe departe tot atât de frumoasă ca adevărata Necile, dar 
având în vedere materialul din care era făcută, Crăciun găsi că 
era nespus de frumoasă. 

Când Bessie sosi a doua zi călare pe buiestrașul ei alb, Cră- 
ciun îi arătă noua lui jucărie. Ochii fetiţei deveniră mai lumi- 
noşi ca niciodată în timp ce cerceta pe toate părțile figurina 
aceea fermecătoare, iar fata prinse drag de ea pe dată, așa cum 
se ataşează o mamă de propriul ei copil. 

— Cum o cheamă, Crăciun? întrebă ea. 

Crăciun ştia prea bine că nimfelor nu le place ca muritorii să 
vorbească despre ele, așa că nu putu să-i mărturisească lui Bessie 
că jucăria pe care i-o dăruise era de fapt copia lui Necile. Fiind o 
jucărie nouă, se strădui să-i găsească un nume, iar primul cuvânt 
care-i veni în minte i se păru cât se poate de potrivit. 

— E o păpuşă, draga mea, îi spuse el lui Bessie. 

- Am să consider păpuşa ca pe copilul meu, răspunse 
Bessie sărutând-o cu patimă. O să am grijă de ea și am s-o ve- 
ghez exact cum are grijă doica de mine. Crăciun, îți mulțumesc 
din suflet, căci darul tău m-a făcut mai fericită ca oricând! 

Apoi plecă înapoi spre casă, ținând jucăria strâns în braţe, iar 
Crăciun, observând cât era de fericită, se gândi că va mai face o 
păpușă, mai reuşită şi mai naturală decât prima dintre ele. 

Aduse mai multă argilă de la pârâu şi, amintindu-şi că 
Bessie îi spusese că jucăria avea să fie precum copilul ei, se 
hotări să contureze imaginea unui bebeluş. Nu exista piedică 
de netrecut pentru omul acesta priceput, căci la scurt timp pă- 
puşa de jucărie era pe scândură şi se usca la soare. Apoi, cu ar- 
gila care-i rămăsese, începu să facă imaginea lui Bessie cea 
Lipsită de Griji însăşi. 

De data asta, misiunea nu-i fu chiar atât de uşoară, căci îşi 
dădu seama că nu-i ieșea din argilă obişnuită rochia de mătase 
a fiicei lordului. Aşa că le chemă pe zâne în ajutor şi le rugă 
să-i aducă mătăsuri colorate cu care să poată face o rochie ade- 
vărată pentru păpuşa de argilă. Zânele se puseră în mişcare pe 
dată şi până la căderea serii se întoarseră cu provizii bogate de 
mătăsuri, şnururi şi panglici aurii. 

Crăciun deveni nerăbdător să-și termine noua păpuşă și în 
loc să aştepte soarele de a doua zi, aşeză figurina de lut în vatra 
sobei şi o acoperi cu tăciuni aprinşi. Până a doua zi când scoase 
păpuşa de sub cenuşă, se întărise tot atât de mult ca şi cum ar fi 
stat o zi întreagă în soare. 

Aşa se face că bunul nostru Crăciun devenise dibaci atât 
în făcutul jucăriilor, cât şi al rochiilor. Croi mătasea viorie şi 
reuşi să coasă o rochie minunată ce-i venea de minune noii pă- 
puși. În plus, îi puse un colier în jurul gâtului şi pantofi de mă- 
tase roz în picioare. Lutul ars are o culoare cenușie deschisă, 
dar Crăciun vopsi chipul astfel încât să aibă culoarea pielii 
şi-i desenă păpuşii Bessie nişte ochi căprui, păr de aur şi 
obraji îmbujorați. 

Era negreşit o adevărată plăcere să o priveşti şi cu sigu- 
ranță avea să aducă bucurie în inimile copiilor. În timp ce Cră- 
ciun o admira, auzi un ciocănit la uşă și micuța Mayrie se 
năpusti în odaie. Era tristă şi avea ochii roşii din pricina plânsu- 
lui neîntrerupt. 

— Ce-ai păţit, ce te-a supărat, draga mea? întrebă Crăciun ri- 
dicând copila în braţe. 

- Am... am... stlicat... zucălia! spuse Mayrie printre su- 
ghiţuri. 

- Cum aşa? întrebă el în timp ce ochii îi scânteiară. 

- Am... scăpat-o... şi... i s-a lupt coada... şi... şi... apoi am 
scăpat-o ial... şi... şi... i-am lupt ulechea... şi-acu... s-a stlicat! 

Crăciun începu să râdă. 

— Nu face nimic, Mayrie, draga mea, spuse el. Ce-ai spune 
de păpușa asta nouă în locul pisicii? 

Mayrie privi la păpuşa cu rochiță de mătase, iar ochii i se 
măriră de uimire. 

— Oh, Clăciun! strigă ea, bătând cu putere din palme, atunci 
o să am o domnişoală flumoasă? 

- Îţi place? întrebă el. 

~ La nebunie! spuse ea. E mai flumoasă decât pisica. 

— Atunci e a ta şi ai grijă să nu o spargi. 

Mayrie înșfăcă jucăria cu o bucurie vecină cu recunoştinţa, 
iar când porni pe cărarea ce ducea înapoi spre casă, fața ei era 
numai zâmbete. 


6. Răutatea awgwasilor 


Trebuie să vă fac o mărturisire despre awgwasi, creaturile 
acelea îngrozitoare care i-au adus lui Crăciun atât de multe ne- 
cazuri şi care au fost cât pe ce să-i lipsească pe toți copiii din 
lume de primul şi cel mai bun dintre prietenii lor. 

Nu prea-mi place să aduc vorba despre awgwasi, dar şi ei 
fac parte din povestea de față şi nu avem cum să-i ignorăm. 
Creaturile astea nu erau nici muritori, nici nemuritori, ci se 
aflau undeva pe la mijloc între aceste două feluri de ființe. 
Awgwasii erau invizibili pentru ochii muritorilor, dar nemuri- 
torii îi puteau vedea. Puteau să călătorească cu repeziciune 
prin aer dintr-o parte în alta a lumii și aveau puterea de a influ- 
enţa minţile oamenilor, astfel încât să-şi împlinească planu- 
rile lor răutăcioase. 

Erau de staturi gigantice şi aveau o înfăţişare răutăcioasă şi 
încruntată ce trăda pe dată ura pe care o simțeau faţă de toți oa- 
menii. Nu aveau nici un pic de conștiință şi se delectau cu să- 
vârşirea tuturor ticăloşiilor. 

Trăiau în locuri muntoase și pietroase, de unde-și lua zborul 
în toate direcţiile ca să-şi împlinească planurile răutăcioase. 

Cel care fusese întotdeauna ales drept cel mai răutăcios din- 
tre ei era regele awgwas, iar toată rasa lor i se supunea aces- 
tuia. Câteodată trăiau până la vârsta de o sută de ani, dar de 
cele mai multe ori se luptau atât de crâncen între ei, încât mulţi 
piereau în bătălii, iar când mureau acela era cu adevărat sfârşi- 
tul lor. Muritorii nu le puteau face nici un rău, iar nemuritorii 
se înfiorau ori de câte ori era vorba de awgwasi şi se fereau din 

calea lor întotdeauna. Aşa că trăiau liniștiți ani la rând, săvâr- 
Şind câte şi mai câte nelegiuiri. 

Nici nu ştiţi cât mă bucur să vă spun că ființele acestea vi- 
clene au dispărut de mult de pe fața pământului, dar pe vremea 
când Crăciun trudea la primele sale jucării, awgwasii erau un 
trib numeros şi puternic. 

Unul dintre distracţiile principale ale awgwasilor era să să- 
dească pasiuni violente în inimile copilaşilor, încât să se certe şi 
să se bată între ei. Îi ispiteau pe băieţi să muşte din fructe crude 
şi se bucurau apoi de durerile prin care treceau; le dădeau ghes 
fetițelor să nu-şi asculte părinţii şi râdeau apoi când erau pe- 
depsite. Nu ştiu ce-i face pe copii să fie obrăznici în zilele noas- 
tre, dar pe vremea awgwasilor, copiii obraznici erau de cele 
mai multe ori sub influența lor. 

Acum, de când Crăciun se apucase să-i facă fericiţi pe co- 
pii, îi ţinea departe de puterile awgwasilor, căci tuturor micuţi- 
lor ce aveau asemenea jucării încântătoare nici prin cap nu le 
trecea să dea ascultare gândurilor nelegiuite ale awgwasilor. 

Prin urmare, într-unul din anii în care tribul cel răutăcios 
trebuia să-şi aleagă un nou rege, numiră un awgwas care pro- 
puse ca bunul Crăciun să fie ținut departe de copii. 

- După cum bine ştiţi, sunt mai puţini copii neascultători 
pe lumea asta de când cu venirea lui Crăciun în Valea Râsete- 
lor şi cu jucăriile lui, spuse noul rege care se cocoțase pe o pia- 
tră şi privea chipurile încruntate ale poporului său. De 
exemplu, cum vă explicaţi că luna asta Bessie cea Lipsită de 
Griji n-a bătut nici măcar o dată din picior, iar fratele lui 
Mayrie n-a mai plesnit-o peste față şi nici nu i-a mai aruncat 
jucăria în butoiul cu apă de ploaie. Micul Weekum a stat la îm- 
băiat seara trecută fără să mai ţipe şi să se agite, căci maică-sa 
i-a promis că-i dă voie să-şi ia jucăria cu el la culcare! E o 
situație greu de suportat pentru orice awgwas, iar singura cale 
de a putea influența faptele copiilor este de a-l îndepărta pe 
Crăciun de lângă ei. 

— Minunat! Minunat! strigară awgwasii gigantici în cor şi 
bătură din palme aplaudând discursul Regelui. 

— Şi cu el ce să facem? întrebă una dintre creaturi. 


— Am eu un plan, răspunse Regele cel fioros, şi veţi vedea 
curând care era planul lui. 

În seara aceea, Crăciun merse la culcare simțindu-se ex- 
trem de fericit datorită faptului că reuşise să termine nici mai 
mult, nici mai puţin de patru jucării în aceeaşi zi, şi era con- 
vins că urma să facă fericiţi încă patru micuţi. Numai că în 
timp ce dormea, șleahta awgwasilor îi înconjură patul, îl le- 
gară cu frânghii rezistente şi-apoi își luară zborul spre inima 
pădurii din îndepărtatul Ethop unde-l abandonară. 

Dimineaţa Crăciun se trezi la mii de kilometri depărtare de 
orice făptură omenească, prizonier în jungla sălbatică de pe tă- 
râmul necunoscut. 

De pe creanga unui copac aflat deasupra capului său, co- 
bori şerpuind un piton imens, una dintre reptilele acelea care 
pot să facă țăndări oasele unui om într-o simplă strânsoare. La 
câțiva paşi mai încolo, o panteră sălbatică se pregătea să atace, 
cu ochii ei fioroşi aţintiţi fioros asupra bietului Crăciun. Un pă- 
ianjen monstruos, dintre cei cu picăţele a căror înţepătură este 
mortală, se târa pe furiș spre el printre mormanele de frunze 
care tremurau și se înnegreau la fiecare atingere a sa. 

Dar Crăciun locuise în pădurea Burzee şi nu se temea. 

- Veniţi la mine, voi, knooki ai Pădurii! strigă el, scoțând şu- 
ieratul acela aparte şi grav pe care knookii îl cunoşteau bine. 

Pantera, care tocmai se pregătea să se arunce asupra victi- 
mei sale, se întoarse şi se făcu nevăzută. Păianjenul se opri din 
înaintare şi se ascunse sub un buştean putred. 

Crăciun nu avu timp să observe toate acestea, căci fu re- 
pede înconjurat de un grup de knooki cu trăsături aspre, în apa- 
rență cu mult mai aduşi de spate şi mai şui decât toţi knookii. 

— Cine ești tu ca să ne chemi pe noi? întrebă unul dintre ei 
cu o voce morocănoasă. 

~ Sunt prietenul fraţilor voştri din Burzee, răspunse Cră- 
ciun. Am fost adus aici de duşmanii mei, awgwasii, şi am fost 
abandonat ca să pier în suferință. Cu toate astea, vă implor să 
mă eliberaţi şi să mă trimiteţi acasă din nou. 

— Ştii semnul? întrebă un altul. 

— Da, răspunse Crăciun. 

Atunci knookii îi tăiară corzile, iar el făcu semnul secret al 
knookilor cu mâinile rămase acum libere. 

Îl ajutară de îndată să se ridice în picioare şi-i aduseră de 
mâncare şi băutură ca să-și revină. 

— Fraţii noştri din Burzee îşi fac prieteni dintre cei mai ciu- 
daţi, mormăi un knook bătrân cu barbă albă. Dar având în ve- 
dere că omul ăsta ne ştie atât semnul, cât şi semnalul nostru 
secret, atunci are dreptul să-l ajutăm, oricine ar fi el. Străine, 
închide ochii, iar noi te vom duce la tine acasă. Unde vrei să 
ajungi? 

— În Valea Râsetelor, răspunse Crăciun închizând ochii. 

— Nu există decât o singură Vale a Râsetelor, aşa că nu 
avem cum să dăm greș, comentă knookul. 

În timp ce vorbea, sunetul vocii sale păru să se estompeze 
din ce în ce mai mult; Crăciun deschise ochii curios să vadă ce 
se întâmplă. Spre marea lui uimire, se trezi stând pe băncuţa 
din faţa casei cu întreaga Vale a Râsetelor întinzându-i-se la pi- 
cioare. În aceeaşi zi, le făcu o vizită nimfelor din pădure şi le 
povesti Reginei Zurline şi lui Necile pățaniile sale. 

— Awgwasii au devenit duşmanii tăi, spuse preafrumoasa 
Regină îngândurată, aşa că trebuie să facem tot ce putem să te 
apărăm de puterile lor. 

— Câtă laşitate să te lege în timp ce dormeai, remarcă 
Necile indignată. 

— Cei răi sunt întotdeauna şi laşi, răspunse Zurline, dar 
somnul prietenului nostru nu va mai fi niciodată tulburat de 
acum încolo. 

Regina însăşi veni la căsuţa lui Crăciun în acea seară şi-şi 
aplică sigiliul pe fiecare uşă şi fereastră ca să-i țină la distanță 
pe awgwasi. lar peste sigiliul Reginei Zurline, au fost aşezate 
sigiliile zânelor, ale rylilor, ale knookilor, aşa încât scutul să 
fie cât mai puternic. 

Iar Crăciun începu să-mpartă din nou jucării copiilor şi să-i 
facă fericiți. 

Vă daţi seama cât de tare s-au înfuriat regele awgwas şi 
şleahta lui de ticăloşi când au aflat de întoarcerea lui Crăciun 
din pădurea din Ethop. 

O săptămână întreagă umblară ca turbaţi de furie, după 
care se întruniră pe stânci să pună țara la cale. 

- Nu are rost să-l mai ducem pe tărâmurile knookilor, 
spuse Regele, căci e clar că se bucură de protecţia lor. Haideţi 
să-l închidem într-o peşteră din munții noştri, unde o să piară 
cu siguranță. 

Căzură pe dată de acord şi şleahta de ticăloşi plecă în seara 
aceea să pună mâna pe Crăciun. Dar descoperiră că locuința 
lui era acum protejată de Sigiliul Nemuritorilor, aşa că au fost 
nevoiți să se întoarcă acasă ruşinaţi și dezamăgiţi. 

- Nu face nimic, spuse Regele, că doar nu doarme tot 
timpul! 

A doua zi, pe când Crăciun se îndrepta spre satul de la mar- 
ginea câmpiei ca să-i ducă o veveriţă de jucărie unui băiat inva- 
lid, fu atacat pe neaşteptate de awgwasi, care puseră mâna pe 
el şi-l duseră în munți. 

Acolo, îl aruncară într-o peşteră adâncă şi prăvăliră o 
droaie de stânci uriaşe peste intrarea în ea, ca să nu cumva să 
scape de acolo. 

Lipsit fiind astfel de lumină şi de mâncare, având prea pu- 
țin aer ca să poată respira în voie, bietul nostru Crăciun se afla 
într-adevăr într-o situaţie dintre cele mai demne de milă. Nu- 
mai că el ştia să vorbească limba secretă a zânelor care-i fuse- 
seră mereu alături şi care veniră de îndată în ajutorul lui, 
ducându-l înapoi în Valea Râsetelor cât ai clipi din ochi. 

Astfel descoperiră awgwasii că nu aveau cum să-l distrugă 
pe cel care câștigase prietenia nemuritorilor, aşa că șleahta de 
nelegiuiți căută alte mijloace de a-l împiedica pe Crăciun să le 
mai aducă bucurii copiilor, făcându-i astfel ascultători. 

Ori de câte ori Crăciun pleca să împartă jucării micuţilor, 
un awgwas care fusese însărcinat să-i pândească toate mişcă- 
rile se repezea la el şi-i smulgea jucăriile din mână. lar amără- 
ciunea sărmanului Crăciun era şi mai mare decât aceea a 
copiilor ori de câte ori trebuia să se întoarcă acasă nemângâ- 
iat. Cu toate acestea, perseveră şi continuă să facă pentru mi- 
cii lui prieteni şi mai multe jucării cu care pleca spre satele 
din împrejurimi. Şi de fiecare dată awgwasii îl jefuiau de în- 
dată ce pleca din Vale. 

Aruncară toate jucăriile furate într-una din peșterile lor pă- 
răsite, unde se adunară grămezi întregi, şi-atunci Crăciun se 
descurajă şi renunţă la orice încercare de a mai pleca din vale. 
Atunci începură să vină copiii la el, căci aflaseră şi ei că bunul 
lor prieten nu mai putea ajunge la ei, dar awgwasii cei vicleni 
zburau în jurul lor şi le împiedicau paşii, le încurcau cărările, 
aşa încât nici un micuţ nu mai nimerea drumul până în Valea 
Râsetelor. 

Crăciun trebuia acum să se lupte cu zilele însingurate, căci 
pierduse plăcerea de a aduce bucurie copiilor pe care ajunsese 
să-i îndrăgească atât de tare. Cu toate acestea, mergea curajos 
înainte, căci se gândea că va veni poate şi ziua când awgwasii 
aveau să renunţe la planurile lor de a-i mai face rău. 

Se dedică în totalitate jucăriilor şi de îndată ce termina de 
făcut una, o şi aşeza pe un raft special construit în acest scop. 
Când raftul se umplea de şiruri lungi de jucării, făcea un alt 
raft pe care-l umplea de jucării. Aşa se face că peste câtva timp 
ajunse să aibă o mulțime de rafturi pline de jucării vesele şi fru- 
moase ce reprezentau cai, câini, pisici, elefanți, miei, iepuri şi 
căprioare, dar şi păpuşi de toate mărimile şi mingi de lut şi mar- 
mură vopsite în toate culorile. 

Adesea, ori de câte ori privea la arsenalul său de comori 
pentru copii, inima de aur a bietului Crăciun se întrista peste 
măsură, atât de mult tânjea să le împartă jucării micuţilor săi. 
În cele din urmă, pentru că nu mai putea suporta starea aceea, 
se gândi să meargă la Marele Ak căruia îi povesti totul de-a fir 
a păr despre necazurile pricinuite de awgwasi şi-i ceru Mai Ma- 
relui Pădurilor să-l ajute. 


7. Marea bătălie dintre Bine şi Rău 


Ak ascultă grav spusele lui Crăciun, mângâindu-şi din 
când în când barba sură cu mişcări ce trădau faptul că era cât 
se poate de îngândurat. Dădu aprobator din cap când Crăciun 
îi povesti cum fusese salvat de la moarte de knooki şi de zâne 
şi se încruntă când auzi cum furaseră awgwasii jucăriile copii- 
lor. În cele din urmă, spuse: 

- Am fost de acord încă de la început cu truda ta pe care o 
săvârşeşti în folosul copiilor oamenilor şi tare mă supără să 
aud că awgwasii îţi pun bețe în roate. Noi, nemuritorii, nu 
avem nici o legătură cu creaturile acestea viclene care te-au 
atacat. I-am ocolit dintotdeauna, iar ei au avut grijă să nu care 
cumva să ne iasă în cale. Acum aud că s-au legat de unul dintre 
prietenii noştri, aşa că am de gând să le cer să se lase de ticălo- 
şii, pentru că tu te afli sub protecţia noastră. 

Crăciun îi mulțumi din toată inima Mai Marelui Pădurilor, 
iar Ak, care nu zăbovea niciodată când era vorba să-şi împli- 
nească promisiunile, porni de îndată în călătorie spre munții în 
care sălăşluiau awgwasii. 

Acolo, aşezându-se pe stâncile golaşe, le porunci regelui şi 
poporului său să se arate. 

Într-o clipită, locul fu împânzit de o grămadă de awgwasi 
vicleni, iar Regele lor, care-şi făcuse şi el apariţia pe una dintre 
stânci, întrebă amenințător: 

- Cine îndrăzneşte să ne strige? 

— Eu, Mai Marele Pădurilor din toată lumea, răspunse Ak. 

- Nu văd nici un fel de păduri pe aici ca să ai acest drept, 
strigă Regele furios. Nu-ţi datorăm nici un fel de supunere, 
nici ție şi nici vreunui nemuritor! 

- Aşa este, răspunse din nou Ak cu stăpânire de sine. Dar 
cu toate acestea, ați îndrăznit să vă amestecați în treburile lui 
Crăciun care locuieşte în Valea Râsetelor şi care e protejatul 
nostru. 

Mulţi dintre awgwasi începură să şuşotească la auzul aces- 
tor vorbe, iar regele se întoarse amenințător spre Mai Marele 
Pădurilor. 

— Tu ești mai mare peste păduri, cât despre văi şi câmpii, 
acestea ne aparțin nouă! strigă el. Fă bine şi vezi-ţi de pădurile 
tale întunecoase! Vom face cu Crăciun ce ne va fi plac! 

— Nu îi veți face nici un rău prietenului nostru! răspunse Ak. 

- Oare? întrebă cu obrăznicie Regele. Vom mai vedea! Pu- 
terile noastre sunt cu mult mai mari decât cele ale muritorilor 
şi la fel de întinse ca şi cele ale nemuritorilor. 

— Sunteţi nişte fiinţe conduse doar de propria lor trufie! spuse 
Ak cu asprime. Sunteţi un popor vremelnic, lipsit de orice însem- 

nătate. Noi, celor care nu cunoaștem moartea vreodată, simțim 
față de voi mai degrabă milă decât dispreţ. Sunteţi urâţi de toată 
lumea pe pământ, iar în Rai nu veţi avea ce căuta. Până şi muri- 
torii cunosc o altă existență după viaţa lor cea pământească, 
deci vă sunt superiori. Şi-atunci cum îndrăzniţi voi, care nu sun- 
teți nici muritori, nici nemuritori, să nu-mi daţi ascultare? 

Awgwasii ţâşniră în picioare cu gesturi amenințătoare, dar 
regele lor le făcu semn să stea liniștiți. 

— Nu s-a mai întâmplat niciodată până în ziua de azi ca un 
nemuritor să se proclame stăpân al awgwasilor, strigă cât putu 
de tare regele cu o voce tremurătoare din pricina furiei. Nici 
un nemuritor nu va mai cuteza să se amestece în treburile noas- 
tre vreodată! Căci îl vom ucide pe bunul tău prieten Crăciun 
peste trei zile ca să ne răzbunăm pentru cuvintele tale îndrăz- 
neţe. Piei din fața mea, Mai Mare al Pădurilor! Nu eşti bineve- 
nit în țara awgwasilor! 

- Atunci asta înseamnă război! declară Ak cu ochii scă- 
părând. 

— Da, înseamnă război! răspunse cu sălbăticie Regele. 
Peste trei zile prietenul tău o să moară! 

Mai Marele Pădurilor se întoarse în pădurea Burzee unde-i 
chemă pe toţi nemuritorii şi le povesti despre sfidarea awgwasilor 
şi despre planul lor de a-l omori pe Crăciun peste trei zile. 

Adunarea asculta cu atenţie spusele sale. 

— Ce-i de făcut? întrebă Ak. 

— Creaturile acelea nu sunt de nici un folos lumii, spuse 
Prințul knookilor, aşa că trebuie să le distrugem. 

— Viaţa lor e închinată doar Răului, spuse Prințul rylilor. 
Trebuie să-i distrugem. 

— N-au pic de conştiinţă şi nu tânjesc decât să-i facă pe mu- 
ritori să fie la fel de răi ca ei, spuse Regina zânelor. Trebuie să 
terminăm cu ei. 

Mai Marele Pădurilor zâmbi. 

— Aţi vorbit cu înțelepciune, spuse el. Awgwasii sunt o 
rasă puternică şi vor lupta cu disperare. Dar cu toate acestea, re- 
zultatul e uşor de întrevăzut, căci noi, care suntem nemuritori, nu 
avem cum să murim chiar dacă am fi cuceriţi, în timp ce awgwasii, 

o dată doborâţi, nu mai au cale de scăpare. Pregătiți-vă, aşadar, 
pentru luptă şi nu aveţi pic de milă față de aceşti ticăloşi! 

Astfel izbucni teribilul război dintre nemuritori şi spiritele 
Răului despre care se vorbeşte în fiecare zi în cântecele de pe 
tărâmul zânelor. 

Regele awgwas şi poporul său erau acum hotărâți să ducă 
la bun sfârşit ameninţarea de a-l distruge pe Crăciun. Îl urau 
acum din două motive: pentru că aducea bucurie copiilor şi 
pentru că era prietenul Mai Marelui Pădurilor. De la vizita Ma- 
relui Ak, începuseră să se teamă de rezistenţa nemuritorilor şi 
se temeau de înfrângere. Aşa se face că regele trimise solii 
grabnice în cele patru vânturi, ca să cheme în ajutor toate for- 
tele malefice ale lumii. 

lar în a treia zi de la declararea războiului, o armată puternică 
se adună sub conducerea regelui awgwas. Veniseră trei sute de 
dragoni asiatici care scuipau foc ce mistuia tot ce le ieşea în cale. 
Aceştia erau cunoscuți pentru ura lor față de oameni şi față de 
toate spiritele bune. Mai erau şi uriaşii cu trei ochi din Tartar, o ar- 
mată întreagă căreia nu-i plăcea nimic altceva decât lupta. Apoi 
mai erau şi demonii negri din Patalonia cu aripi uriaşe precum 
cele ale liliecilor ce împrăştiau groază și tristețe în lume la fiecare 
bătaie de aripi a lor. Acestora li se alăturaseră şi demonii goozzle 
cu gheare lungi şi ascuţite ca săbiile cu ajutorul cărora le smul- 
geau camea de pe oase duşmanilor lor. Toate cetele awgwase 
din lume veniseră să ia parte la marea bătălie cu nemuritorii. 

Regele awgwas îşi trecu în revistă puternica armata, iar inima 
îi tresăltă de mândrie, căci era sigur că îi va înfrânge pe duşma- 
nii săi cei blânzi, care din câte se ştia nu mai purtaseră nicio- 
dată vreo bătălie. Dar nici Mai Marele Pădurilor nu pierduse 
vremea în tot timpul acesta. Nici unul dintre supuşii săi nu era 
obişnuit cu arta războiului, dar cu toate astea se pregăteau cu 
toţii cu dragă inimă de luptă, de vreme ce fuseseră chemaţi să 
facă față Răului. 

Ak le poruncise să se adune toți în Valea Râsetelor unde 
Crăciun făcea liniştit jucării, neavând habar de cumplita bătă- 
lie ce avea să se dea din pricina sa. 

Curând, întreaga Vale se umplu dintr-un deal într-altul de fi- 
ințe nemuritoare mărunte. Mai Marele Pădurilor stătea în faţa 

lor, cu un topor strălucitor ce scânteia precum argintul lustruit. 
Urmau mai apoi rylii înarmați cu spini ascuţiţi culeşi din tufele 
de mure. Apoi erau knookii purtând sulițele pe care le foloseau 
ori de câte ori erau nevoiţi să-şi ţină în frâu sălbăticiunile. Zâ- 
nele, îmbrăcate în voal alb cu aripi de culoarea curcubeului, pur- 
tau baghete magice din aur, iar nimfele pădurii în veşmintele lor 
de culoarea frunzei de stejar erau înarmate cu nuiele de frasin. 

Regele awgwas se prăpădi de râs când dădu cu ochii de oas- 
tea şi de armele duşmanilor săi. Se temea oarecum de toporul 
puternicului Ak, dar feţişoarele gingaşe ale nimfelor şi ale prea 
frumoaselor zâne, rylii cei cumsecade şi knookii aduşi de spate 
nu-i inspirau câtuşi de puţină teamă, astfel că aproape se ru- 
şină la gândul că-şi chemase atâtea ajutoare pentru a înfrunta 
un inamic atât de inocent. 

— Dacă tot îndrăznesc nesăbuiții ăştia să se arunce în luptă 
cu noi, am să-i nimicesc cu puterile noastre viclene! îi spuse el 
căpeteniei uriaşilor din Tartar. 

Ca să dea semnalul de începere a bătăliei, Regele awgwas 
luă o stâncă mare în mâna stângă şi o aruncă cu putere spre 
Mai Marele Pădurilor care o pară cu toporişca sa. Apoi uriaşii 
cu trei ochi din Tartar se năpustiră asupra knookilor, iar demo- 
nii goozzle năvăliră peste ryli şi dragonii ce scuipau flăcări se 
repeziră spre gingaşele zâne. Ştiut fiind că nimfele erau supu- 
şii direcţi ai lui Ak, oamenii lui awgwas tăbărâră peste ele cre- 
zând că acestea vor fi uşor de scos din luptă. 

Se ştie însă că Răul îşi atinge cu uşurinţă scopul când nu în- 
tâlneşte nici o oprelişte, dar că în acelaşi timp puterile Binelui 
nu pot fi niciodată înfrânte în lupta cu Răul. Ce mai lecţie a în- 
văţat Regele awgwas pe propria lui piele! 

Plăti cu propria-i viață ignoranța de care dăduse dovadă, 
căci una din loviturile Marelui Ak îi crăpă capul vicleanului 
rege, scăpând astfel pământul de una dintre cele mai ticăloase 
creaturi de pe faţa lui. 

Nu mică le fu mirarea uriaşilor din Tartar să vadă cum sulițele 
knookilor se înfipseră în zidul făcut de trupurile lor, trimițându-i 
la pământ în urlete de agonie. 

Nenorocirea se abătu şi asupra demonilor cu gheare ascu- 
tite, când ghimpii rylilor le pătrunseră în inimi, iar sângele lor 

țâşni stropind toată întinderea câmpiei. Mai târziu, din fiecare 
picătură scursă răsări câte un scaiete. 

Dragonii se opriră descumpăniţi în fața baghetelor ferme- 
cate ale zânelor din care izvora o putere ce făcea ca flăcările să 
se întoarcă înapoi asupra lor, aşa că-şi dădură sfârşitul mistuiți 
de propriile limbi de foc. 

Cât despre awgwasi, nici nu au avut timp să-şi dea seama 
că au fost înfrânți, căci nuielele de frasin ale nimfelor aruncară 
o vrajă asupra awgwasilor, preschimbându-i în bulgări de pă- 
mânt la cea mai mică atingere! 

Când Ak se sprijini în toporişcă şi privi deasupra câmpului 
de bătălie, îi văzu pe ultimii uriaşi care reuşiseră să fugă dispă- 
rând după dealurile îndepărtate în fuga lor spre Tartar. Demo- 
nii pieriseră cu toții, la fel ca şi dragonii înfricoşători, în timp 
ce din awgwasi nu mai rămăseseră decât o grămadă de movi- 
lite de pământ pe toată întinderea câmpiei. 

Nemuritorii se topiră parcă de pe fața Văii precum dispare 
roua la primele raze ale soarelui şi merseră să-şi vadă de înda- 
toririle din păduri, în timp ce Ak se îndreptă încet şi gânditor 
spre casa lui Crăciun. 

— Ai o mulţime de jucării pentru copii, spuse Mai Marele 
Pădurilor, şi-acum poți merge fără frică prin sate şi cătune să 
le împarți. 

— Dar awgwasii nu or să-mi mai facă nici un rău? întrebă el 
de îndată. 

— Awgwasii nu mai există! spuse Ak. 

Cam asta a fost tot despre spiritele cele rele, despre răz- 
boaie şi vărsări de sânge. N-am vrut să vă vorbesc neapărat 
despre awgwasi şi despre aliaţii lor, despre marile lor bătălii 
cu nemuritorii, dar făceau parte din poveste şi n-aveam cum să 
trec peste asta. 


8. Prima călătorie cu renii 


Ce mai zile fericite au fost pentru Crăciun acelea când a putut 
să care toate jucăriile adunate copiilor care le aşteptau de atâta 
amar de vreme! Fusese atât de harnic în tot timpul cât stătuse 

numai acasă, încât toate rafturile gemeau de jucării, iar după ce 
le dărui repede jucării micuților din împrejurimi, îşi dădu seama 
că trebuia acum să călătorească în ținuturile mai îndepărtate. 

Amintindu-şi de vremurile când călătorise cu Ak prin toată 
lumea, îşi dădu seama că peste tot se aflau copii, iar el îşi dorea 
să facă fericiţi cu darurile sale cât mai mulţi copii posibil. 

Umplu aşadar un sac imens cu jucării de toate felurile, îl 
legă cu curele de spate ca să-l poată căra mai uşor şi pomi 
într-o călătorie mai lungă decât toate celelalte pe care le făcuse 
până atunci. 

Oriunde îşi făcea apariţia, prin cătune sau pe la câte o casă 
mai retrasă, era bine primit, căci i se dusese faima în toate col- 
țurile lumii. În fiecare sătuc, copiii roiau în jurul lui, urmându-i 
paşii peste tot pe unde mergea, iar femeile îi mulțumeau din 
toată inima pentru bucuria pe care-o aducea celor mici. Bărba- 
ţii se uitau curios la omul care-şi dedica timpul acestei stranii 
ocupaţii de a face jucării, însă toți îi zâmbeau şi-i adresau cu- 
vinte frumoase, iar Crăciun se simţea pe deplin răsplătit pentru 
călătoria sa îndelungată. 

Când sacul se golea, se întorcea în Valea Râsetelor şi îl um- 
plea din nou. De data asta pleca într-o cu totul altă direcție, în 
alt colţ de ţară, aducând fericire altor copii care nu avuseseră o 
jucărie în viaţa lor şi nici măcar nu bănuiau că exista aşa ceva 
pe lumea asta. 

După cea de-a treia călătorie în timpul căreia Crăciun fu- 
sese la zile de mers depărtare, provizia de jucării se termină, 
aşa că trebui să se apuce repede de făcut altele. 

După ce văzuse atâția copii şi după ce le observase prefe- 
rinţele, îi veniseră câteva idei noi despre jucării. 

Descoperise că păpuşile erau cele mai îndrăgite jucării de 
către bebeluşi şi fetițe. Aşa se face că se hotări să facă mai 
multe păpuşi, de toate mărimile, pe care să le îmbrace în haine 
de culorii vii. Băieții ceva mai mărișori — și chiar unele fetiţe — 
îndrăgeau animalele, aşa că făcu în continuare şi pisici, elefanţi 
şi cai. Mulţi dintre micii lui prieteni aveau înclinații muzicale, 
tânjind după tobe, talgere, fluiere şi trompete. Aşa că meşte- 
şugi şi nişte tobe cu beţişoare mici cu care să bată în ele; din 

lemn de salcie făcu fluiere, din stuf făcu trompetele, iar talge- 
rele din metal turnat. 

Toate lucrurile acestea îl ținură ocupat peste măsură şi fără 
să-şi dea seama, sosise deja iarna cu zăpezi mai înalte ca nicio- 
dată, iar el îşi dădu seama că nu avea cum să părăsească Valea 
cu pachetul acela greu în spate. În plus, următoarea lui călăto- 
rie trebuia să fie şi mai lungă decât cea de dinaintea ei, iar Moş 
Gerilă era destul de răutăcios cât să-i îngheţe şi lui nasul şi ure- 
chile, dacă ar fi plecat în călătorie câtă vreme domnea el. Re- 
gele Gerurilor era tatăl lui Moş Gerilă şi nu-l certa niciodată 
pentru renghiurile pe care acesta le juca. 

Aşa se face că bietul Crăciun rămase lângă banca sa de lu- 
cru, continuând însă să fluiere şi să cânte mai voios ca nicio- 
dată, căci nu ar fi îngăduit nici unui norişor să-i umbrească 
buna dispoziţie sau să-l facă să se simtă nefericit. 

Într-o dimineață însorită, se uită pe fereastră şi văzu 
îndreptându-se spre casa lui doi dintre renii pe care-i cunos- 
cuse în pădure. 

Crăciun fu cât se poate de surprins, dar nu din pricina fap- 
tului că renii aveau să-i facă o vizită, ci mai ales de felul în 
care mergeau pe suprafața zăpezii cu tot atâta siguranță de 
parcă ar fi mers pe pământ tare, fără să pară că le păsa de fap- 
tul că în toată Valea stratul de zăpadă era așternut din belşug. 
Ieşise şi el din casă cu câteva zile în urmă şi se afundase până 
la gât în nămeți. 

Când renii se apropiară, deschise ușa şi strigă la ei: 

— Bună dimineaţa, Flossie! la spune-mi şi mie cum de poţi 
merge pe zăpadă aşa de uşor! 

— Păi e îngheţată bocnă! răspunse Flossie. 

— Regele Gerurilor a suflat peste ea, spuse Glossie 
apropiindu-se, iar suprafața ei e acum tare ca piatra. 

— Aşa deci, spuse Crăciun îngândurat. Acum poate reușesc 
şi eu să duc copiilor sacul cu jucării. 

- E lungă călătoria asta a ta? întrebă Flossie. 

— Da, o să-mi ia câteva zile bune, căci sacul e destul de 
mare, răspunse Crăciun. 

— Atunci zăpada o să se topească până să te poţi întoarce acasă, 
spuse renul. Trebuie să aştepţi până la primăvară, Crăciun. 

Crăciun oftă. 

— Dacă aş fi avut şi eu picioare iuți ca ale voastre spuse el, 
aş fi putut face călătoria asta într-o singură zi. 

— Numai că nu le ai, răspunse Glossie uitându-se cu mân- 
drie la propriile lui picioare zvelte. 

— Sau poate ar fi mai bine dacă m-aș urca în spatele vostru, 
îndrăzni el să sugereze după o mică pauză. 

— Oh, nu, spatele nostru nu e suficient de rezistent cât să su- 
porte toată greutatea ta, spuse hotărât Flossie. Dar dacă ai avea 
o sanie şi ne-ai înhăma la ea, am putea să te ducem cu ușurință 
şi pe tine și pe sac. 

— Atunci am să fac o sanie! exclamă Crăciun. Dacă fac 
una, sunteți de acord să mă duceţi? 

— Ei bine, răspunse Flossie, trebuie să-i întrebăm mai întâi 
pe knooki care sunt păzitorii noştri, dar dacă vor fi de acord cu 
asta şi tu faci sania şi hamurile, te ajutăm cu dragă inimă. 

— Atunci ce mai așteptăm? strigă Crăciun nerăbdător. Sunt 
sigur că bunii mei prietenii knooki vor fi de acord, iar până vă 
întoarceţi voi, eu o să fiu deja pregătit să vă înham la sanie. 

Flossie şi Glossie, nişte reni cât se poate de isteţi, visau de 
mult să vadă lumea întreagă, aşa că o zbughiră de îndată peste 
zăpada înghețată ca să-i întrebe pe knooki dacă îl pot însoți pe 
Crăciun în călătorie. 

Între timp, meșterul de jucării începu în grabă să facă o sa- 
nie cu ajutorul lemnului din stiva adusă de knooki. Făcu două 
tălpi lungi ce se încovoiau în sus în partea din faţă, iar peste ele 
bătu în cuie nişte scânduri scurte ca să facă o platformă. Nu 
trecu mult până s-o termine, dar era cea mai grosolană sanie vă- 
zută vreodată. 

Îi fu mai greu de făcut hamurile, dar Crăciun răsuci nişte 
frânghii rezistente una după cealaltă şi le împleti astfel încât să 
se potrivească pe după gâtul renilor ca un guler. De la ele ple- 
cau alte frânghii care ataşau renii de partea din față a săniei. 

Înainte să-şi termine treaba, Glossie și Flossie se întoarseră 
din pădure cu permisiunea din partea knookului Will să plece 
cu Crăciun în călătorie cu condiţia să se întoarcă în Burzee 
până a doua zi în zori. 

- În cazul ăsta nu avem prea mult timp la dispoziţie, spuse 
Flossie, dar suntem putemnici şi iuți, iar dacă plecăm în seara 
asta, putem să parcurgem câteva mile bune la noapte. 

Crăciun hotări să facă această încercare, aşa că începu să 
facă de îndată bagajele. La scurt timp, strânse gulerele în ju- 
rul gâturilor celor doi reni şi-i legă la sania lui cea grosolană. 
Puse apoi o băncuţă pe platforma cea mică ca să aibă pe ce 
să stea jos și umplu un sac cu cele mai frumoase jucării. 

— Cum ai de gând să ne îndrumi? întrebă Glossie. Cu excep- 
ţia vizitelor făcute ţie, n-am mai ieșit din pădure în viața noas- 
tră, aşa că nu cunoaștem drumul. 

Crăciun se gândi la asta preţ de o clipă. Aduse mai apoi câ- 
teva frânghii şi le fixă de ramificația coarnelor fiecărui ren, 
una pe partea dreaptă şi una pe partea stângă. 

- Astea vor fi frâiele mele, spuse Crăciun, iar când trag de 
ele la dreapta, sau la stânga, voi trebuie s-o luaţi în direcția 
aceea. Dacă nu trag de ele deloc, atunci mergeţi drept înainte. 

- Foarte bine, atunci! răspunseră Glossie și Flossie, între- 
bând apoi: Eşti pregătit? 

Crăciun se aşeză pe băncuţă, puse sacul cu jucării la pi- 
cioare, apoi strigă la reni: 

— Gata! La drum! 

Renii se înclinară în față, îşi ridicară picioarele zvelte, iar 
în clipa următoare sania începu deja să zboare peste zăpada în- 
ghețată. luţeala cu care se mișcau îl uimi pe Crăciun, căci la 
scurt timp traversaseră deja valea și alunecau peste câmpia de 
dincolo de ea. 

Ziua se scursese-ncetișor şi se făcuse deja noapte când ple- 
cară, căci oricât de repede se mişcase Crăciun, tot îi trebuiseră 
câteva ore bune să se pregătească. Dar luna le lumina cu pu- 
tere calea, iar Crăciun gândi în sinea lui că era la fel de plăcut 
să călătorești noaptea ca şi ziua. 

Renii erau şi ei de aceeași părere, căci oricât de mult își do- 
riseră să vadă lumea, erau destul de sfioşi la ideea de a da ochii 
cu oamenii, iar la ora aceea toți locuitorii satelor şi ai oraşelor 
dormeau duşi şi nu aveau cum să-i vadă. 

62 


Goneau cu mare iuţeală peste dealuri, peste văi şi peste 
câmpii, până când ajunseră într-un sat unde Crăciun nu mai fu- 
sese niciodată. 

Aici le spuse să se oprească, iar ei îi dădură ascultare pe 
dată. Aveau de înfruntat acum o nouă greutate, căci oamenii în- 
cuiaseră uşile când se culcaseră, iar Crăciun îşi dădu seama că 
nu avea cum să intre în case şi să lase jucăriile. 

— Tare mă tem, dragii mei prieteni, că am făcut călătoria 
asta degeaba, spuse el, căci mă văd nevoit să iau jucăriile îna- 
poi acasă fără să le pot împărți copiilor din acest sat. 

— Care-i problema? Întrebă Flossie. 

— Uşile sunt încuiate, răspunse Crăciun, iar eu nu am cum 
să intru. 

Glossie se uită de jur împrejurul caselor. Nămeţii erau cât 
casa în satul acela şi chiar în faţa lor era un acoperiş care se ri- 
dica la doar câţiva paşi de sanie. În vârful acoperişului era un 
hom larg, suficient de larg cât să încapă şi Crăciun prin el, 
după mintea lui Glossie. 

— Auzi, de ce nu cobori pe homul ăla? întrebă Glossie. 

Crăciun se uită spre hom. 

— N-ar fi aşa greu dacă aş putea ajunge pe acoperiş, răs- 
punse el. 

— Atunci ţine-te bine, iar noi o să te ducem acolo, spuse re- 
nul făcând un salt spre acoperiș și aterizând lângă horul cel în- 
căpător. 

- Minunat! strigă Crăciun încântat peste măsură și luă sa- 
cul de jucării în spate și intră în hom. 

Era o mulțime de funingine pe cărămizi, dar nici că-i păsa 
de asta şi, sprijinindu-se de ziduri, când în mâini, când în ge- 
nunchi, reuşi să coboare până ajunse în şemineu. Sări iute 
peste un morman de cărbuni ce mocneau şi se trezi într-o odaie 
mare unde ardea o luminiţă plăpândă. 

Din această cameră mai multe uși dădeau spre alte camere 
mai mici. Într-una din ele dormea o femeie cu un copil culcat 
lângă ea într-un pătuţ. 

Crăciun chicoti, dar nu atât de tare, de teamă să nu cumva 
să trezească copilul. Scoase apoi o păpușşică din sacul cu 
jucării şi o lăsă în pătuţ. Micuţul zâmbi ca şi cum ar fi visat 

jucăria pe care avea s-o găsească a doua zi, iar Crăciun se fu- 
rişă uşure| afară din cameră şi intră pe cealaltă uşă. 

Aici găsi doi băieţei ce dormeau duşi strâns îmbrățişaţi unul 
de gâtul celuilalt. Crăciun se uită o clipă drăgăstos la ei, apoi le 
lăsă pe pat o tobă, două trompete şi un elefant de lemn. 

Nu zăbovi mai mult de-atât, căci misiunea lui fusese înde- 
plinită, aşa că se cățără înapoi prin hom şi se așeză în sanie. 

- Poţi să mai găseşti vreun horn? îi întrebă el pe reni. 

— Sigur că da, răspunseră Flossie şi Glossie. 

Alunecară de îndată până la baza acoperişului şi apoi, fără 
să se oprească o clipă, săriră prin aer până în vârful următoarei 
case unde se afla un hom vechi şi mare. 

- De data asta nu mai zăbovi atât, îl rugă Flossie, altfel nu 
reuşim să ne întoarcem în Pădure până în zori. 

Crăciun cobori pe horn și găsi în casă cinci copii dormind 
cărora le dărui grabnic jucării. 

Când se întoarse, renul sări pe acoperişul următor, dar 
acolo Crăciun nu găsi nici un copil. Nu era un lucru des întâl- 
nit în satul acela, așa că pierdu mai puţin timp decât credeţi ca 
să viziteze casele acelea triste unde nu se aflau copii. 

Când termină de coborât pe homurile tuturor caselor din 
sat, lăsând câte o jucărie fiecărui copilaş ce dormea, Crăciun 
descoperi că nu reuşise să golească nici măcar jumătate din sa- 
cul cu jucării. 

- La drum, prieteni! strigă el renilor. Trebuie să mai cău- 
tăm un sat. 

Aşa că-şi luară tălpăşiţa, deşi era trecut bine de miezul 
nopții; nu peste mult timp, ajunseră într-un oraş mare, cel mai 
mare pe care îl vizitase vreodată Crăciun de când începuse să 
facă jucării. Dar, fără să se sperie de mulțimea de case, trecu 
de îndată la treabă, iar minunaţii săi reni îl purtară cu iuțeală 
de la un acoperiş la altul, ratându-le doar pe cele mai înalte 
dintre ele. 

În cele din urmă, sacul de jucării al lui Crăciun se goli, iar 
el se aşeză în sanie cu sacul la picioare şi-i mână pe Glossie şi 
Flossie înapoi spre casă. 

Flossie întrebă pe dată: 

— Ce poate să fie fâșia aia alburie de pe cer? 


— E semnul că se crapă de ziuă, răspunse Crăciun uimit că 
se făcuse atât de târziu. 

— Dumnezeule mare! exclamă Glossie, atunci nu ajungem 
acasă până la revărsatul zorilor, iar knookii or să ne pedep- 
sească şi nu or să ne mai lase să venim şi data viitoare. 

— Trebuie să plecăm în goana cea mai mare spre Valea Râse- 
telor, răspunse Flossie, aşa că ţine-te bine, prietene Crăciun! 

Crăciun se prinse bine, iar în clipa următoare zburau cu 
atâta repeziciune deasupra zăpezii, că nu mai reuși să distingă 
copacii care rămâneau ca un vârtej în urma lor. Urcau cu vi- 
teză dealuri şi coborau văi, iuți ca săgeata țâșnită din arc, iar 
Crăciun închise ochii ca să nu-l mai deranjeze vântul şi-i lăsă 
pe reni să găsească singuri drumul spre casă. 

I se părea că plonjau prin spaţiu, dar nu se temea câtuși de 
puţin. Knookii erau stăpâni severi şi regulile lor trebuiau res- 
pectate în orice împrejurare, iar fâşia albicioasă de pe cer deve- 
nea din ce în ce mai luminoasă. 

Sania se opri deodată brusc, iar Crăciun, care fusese luat 
prin surprindere, se rostogoli direct într-un morman de ză- 
padă de pe locul unde stătea. Pe când se ridica de jos, îi auzi 
pe reni strigând: 

- Repede, mai repede, prietene! Taie hamurile! 

Scoase repede cuțitul şi tăie frânghiile, apoi se frecă la ochi 
şi privi în jurul lui.. 

Sania se oprise în Valea Râsetelor, la doar câțiva paşi de 
ușa casei sale. La răsărit, se crăpa de ziuă, iar când se răsuci să 
privească spre marginea pădurii Burzee, îi zări pe Flossie şi pe 
Glossie dispărând cu viteză în pădure. 


9. „Moş Crăciun!“ 


Crăciun crezu că micuţii nu vor descoperi niciodată de 
unde veneau jucăriile găsite lângă pat a doua zi când se tre- 
zeau. Dar faptele bune aduc negreşit faimă, iar faima are nenu- 
mărate aripi cu care călătoreşte până şi în ţinuturile cele mai 
îndepărtate, aşa că oameni aflaţi la kilometri întregi depărtare 
în orice direcție vorbeau despre Crăciun şi despre minunatele 

sale daruri pentru copii. Dulcea generozitate a muncii sale îi 
făcu pe câțiva mai egoişti din fire să zâmbească sarcastic, dar 
până şi aceia trebuiră să-și recunoască repede respectul pentru 
un om atât de bun care-şi dedica viaţa bucuriilor pe care le fă- 
cea celor mai mici din rasa sa. 

Prin urmare, toți locuitorii oraşelor şi satelor urmăreau cu- 
rioşi venirea lui Crăciun şi le istoriseau copiilor lor poveşti 
neasemuit de frumoase despre minunatele jucării ale lui Cră- 
ciun ca să-i liniștească şi să-i bucure. 

În dimineaţa ce urmă primei călătorii a lui Crăciun cu re- 
nii, când micuţii au alergat la părinții lor cu minunatele jucării 
găsite și i-au întrebat de unde veneau, nu a existat decât un sin- 
gur răspuns la întrebare: 

— Prea bunul Crăciun a trecut pe aici, dragii noştri, căci nu- 
mai el face jucării în toată lumea asta! 

— Dar cum a reuşit să intre? întrebară copiii. 

La auzul acestei întrebări, părinţii dădeau din cap, neputând 
nici ei să înțeleagă cum reuşise Crăciun să intre în casele lor; 
mamele însă, văzând bucuria de pe chipurile odoarelor lor, ṣu- 
şoteau că bunul Crăciun nu putea fi un simplu muritor, ci fără 
îndoială un sfânt, şi-i binecuvântau numele pentru fericirea pe 
care le-o aducea copiilor lor. 

— Sfinţii, spuse cineva cu capul plecat, nu au nevoie să des- 
chidă uşa dacă vor să intre în casele noastre. 

De atunci, ori de câte ori câte un copil era neascultător sau 
obraznic, mama lui obişnuia să-i spună: 

— Trebuie să ceri iertare bunului şi sfântului Moş Crăciun! 
Lui nu-i plac copiii obraznici, iar dacă nu te cumințeşti, nu o 
să-ți mai aducă nici un fel de jucării! 

Numai că Moş Crăciun însuşi nu ar fi fost de acord cu ase- 
menea vorbe. El împărțea jucării copiilor pentru că erau mici 
şi neajutorați şi pentru că ținea la ei. Ştia el bine că până şi 
cei mai ascultători copii mai făceau câteodată obrăznicii şi 
mai ştia şi că obraznicii erau, de cele mai multe ori, buni. Aşa 
sunt copiii şi chiar de-ar fi avut puterea să-i schimbe, nu ar fi 
făcut asta pentru nimic în lume, chiar dacă asta ar fi însemnat 
sfârşitul lumii. 

Şi uite-aşa Crăciun al nostru a devenit Moş Crăciun. Orice 
om animat de gânduri bune poate fi păstrat cu sfințenie în ini- 
mile oamenilor. 


10. Ajunul Crăciunului 


Când Crăciun se întoarse din călătoria sa nocturnă cu 
Glossie şi Flossie, ziua care tocmai începea îi aduse o nouă 
încurcătură. Knookul Will, care-i avea în grijă pe reni, veni la 
el ursuz şi întors pe dos ca să se plângă că îi reținuse pe Flossie 
şi Glossie mai târziu de ivirea zorilor, contrar ordinelor sale. 

— Dar, cu toate astea, nu cred să fi trecut cu mult de ivirea 
zorilor, spuse Crăciun. 

— Au ajuns cu un minut întârziere, răspunse knookul Will, 
iar asta e la fel de grav ca şi o oră. Am să pun țânțarii să-i 
înțepe pe Glossie şi pe Flossie şi au să sufere amarnic de pe 
urma neascultării lor. 

-— Te rog, nu face asta! îl imploră Crăciun. E doar vina mea. 

Dar knookul Will nici nu voi să audă de nici un fel de scuze 
şi se întoarse în pădure bombănind şi boscorodind în felul lui 
ursuz. 

Din pricina aceasta, Crăciun se duse în pădure ca să se sfă- 
tuiască cu Necile cum putea să-i salveze pe bieţii reni de la pe- 
deapsa cea aspra. Spre marea lui încântare, dădu peste vechiul 
şi bunul lui prieten, Mai Marele Pădurilor, care şedea la sfat cu 
nimfele. 

Ak ascultă cu luare-aminte povestea despre călătoria noc- 
turnă pe la casele copiilor şi despre ajutorul nepreţuit primit de 
la renii care acceptaseră să tragă sania peste zăpada înghețată. 

— N-aş vrea ca bunii mei prieteni să fie pedepsiţi atâta timp 
cât i-aş putea salva, spuse meşterul de jucării când termină po- 
vestea. Nu au ajuns decât cu un minut întârziere și au alergat 
mai repede decât pasărea în zbor ca să ajungă până în zori. 

Ak îşi mângâie gânditor barba, iar mai apoi trimise după 
Prinţul Knookilor ce domneşte peste toți locuitorii din Burzee, 
şi după Regina zânelor şi Prinţul rylilor. 

Când se adunară cu toții, Crăciun povesti din nou pățania 
la cererea lui Ak, apoi Mai Marele Pădurilor se adresă Prințu- 
lui knookilor, spunându-i: 

- Misiunea plăcută pe care Crăciun o face printre muritori 
e demnă de sprijinul fiecărui nemuritor cumsecade. Deja, în 
unele oraşe, oamenii îl numesc sfânt şi nu va trece multă vreme 
ca numele de Moş Crăciun să fie îndrăgit în toate casele ce au 
fost binecuvântate cu copii. În plus, el e fiul Pădurii, așa că îi 
suntem datori cu toate încurajările noastre. Tu, mai mare al 
knookilor, îl ştii de ani buni. Nu crezi oare că am dreptate când 
spun că merită toată prietenia noastră? 

Prinţul, adus de spate şi cu faţa acră cum sunt toți knookii, 
nu făcu decât să se uite în frunzele moarte, apoi bolborosi: 

— Tu eşti Mai Mare peste toate pădurile! 

Ak zâmbi, dar continuă pe un ton blând: 

— Se pare că renii care sunt în îngrijirea oamenilor tăi îi pot 
fi de mare ajutor lui Crăciun, şi cum par şi ei bucuroși să tragă 
la sania lui, te—aș ruga să-i dai voie să apeleze la ei ori de câte 
ori are nevoie. 

Prinţul nu răspunse şi împunse uşor cu vârful suliţei vârful 
arcuit al sandalelor cu care era încălțat, ca şi cum s-ar fi gândit 
la ceva anume. 

Atunci regina zânelor îi vorbi astfel: 

— Dacă vei fi de acord cu rugămintea lui Ak, mă voi îngriji 
să nu li se întâmple nimic rău renilor tăi atâta timp cât sunt ple- 
caţi din pădure. 

lar Prinţul rylilor adăugă: 

- În ce mă priveşte pe mine, am să le dau voie tuturor reni- 
lor care-l ajută pe Crăciun să mănânce plantele ce dau putere, 
pe cele sălbatice ce dau ușurință picioarelor și pe cele vindecă- 
toare care dau viață îndelungată. 

lar Regina nimfelor spuse: 

— Renii care vor trage sania lui Crăciun vor avea voie să se 
scalde în lacurile noastre din pădure, lucru care îi va face mai 
puternici și mai frumoşi. 

La auzul acestor promisiuni, prințul knookilor se foi în sca- 
unul său, căci în adâncul inimii sale nu-i plăcea deloc să le re- 
fuze ceva prietenilor săi nemuritori, deşi de data asta îi cereau 

ceva cu totul ieșit din comun. lar knookii nu erau obișnuiți cu 
favorurile de nici un fel. În cele din urmă, se întoarse spre supu- 
şii lui şi spuse: 

— Chemaţi-l pe knookul Will. 

Când Will cel ursuz sosi şi auzi rugămințile nemuritorilor, 
protestă cât putu el de tare. 

— Renii sunt reni, spuse el, şi nimic mai mult decât reni. 
Dacă ar fi fost cai, atunci mi s-ar fi părut normal să-i înhami ca 
pe cai. Dar nimeni nu înhamă renii pentru că sunt fiinţe libere 
şi sălbatice ce nu datorează nici o favoare speciei umane. Dacă 
e să trecem peste prietenia generoasă a nemuritorilor, ar fi 
ceva degradant ca renii mei să lucreze pentru Crăciun care nu 
e decât un simplu muritor. 

— Ai auzit, spuse Prinţul către Ak. Există un grăunte de ade- 
văr în spusele lui Will. 

— Cheamă-i pe Glossie şi Flossie, răspunse Mai Marele 
Pădurilor. 

Renii au fost aduşi la întrunire, iar Ak îi întrebă dacă s-ar 
supăra să tragă sania lui Crăciun. 

— Nu, nicidecum! răspunse Glossie. Ne-a plăcut călătoria 
nespus de mult. 

- Am încercat să ajungem acasă până în zori, adăugă 
Flossie, dar din păcate am ajuns cu un minut mai târziu. 

- Nu contează un minut la revărsatul zorilor, spuse Ak. Vi 
se iartă întârzierea aceea. 

- Cu condiţia să nu se mai repete, spuse aspru Prinţul 
knookilor. 

— Şi ai să le dai voie să mai meargă cu mine? întrebă Cră- 
ciun nerăbdător. 

Prințul chibzuia în sinea lui în timp ce se uita când la Will 
care bombănea, când la Mai Marele Pădurilor care zâmbea. 

Atunci se ridică în picioare şi se adresă celor de faţă astfel: 

- Având în vedere că toţi îmi cereți această favoare, am să 
le dau voie renilor să meargă cu Crăciun o singură dată pe an, 
în ajunul Crăciunului, cu condiţia ca întotdeauna să se întoarcă 
în pădure până la revărsatul zorilor. Poate să-şi aleagă câți reni 
vrea să tragă la sania lui, dar nu mai mult de zece, iar aceştia 
vor fi cunoscuţi printre noi ca renii lui Crăciun ca să-i putem 

distinge de ceilalți reni. Iar ei se vor putea scălda în lacul nim- 
felor, se vor înfrupta din plantele ce dau putere, din cele sălba- 
tice şi din cele tămăduitoare, şi vor fi sub protecţia specială a 
Reginei zânelor. lar tu, knookule Will, încetează de îndată cu 
bombănitul, căci cuvintele mele sunt lege! 

Se făcu nevăzut pe dată printre copaci, ca să evite cu orice 
preț mulțumirile lui Crăciun şi ale celorlalți muritori, iar Will, 
uitându-se mai cruciș ca niciodată, îi călcă pe urme. 

Însă Ak era mulțumit la gândul că se putea bizui pe promi- 
siunea Prințului, oricât de greu reuşise să i-o smulgă. Glossie 
şi Flossie alergară acasă, țopăind voioşi la fiecare pas. 

— Când e Ajunul Crăciunului? îl întrebă Crăciun pe ma- 
rele Ak. 

— Cam peste zece zile, răspunse el. 

— Atunci înseamnă că nu pot folosi renii anul acesta, spuse 
Crăciun gânditor, căci nu o să am timp să umplu sacul de jucării. 

— Prinţul cel răutăcios a întrevăzut asta, răspunse Ak, căci 
pentru asta a numit Ajunul Crăciunului drept ziua în care să te 
poţi folosi de reni, ştiind prea bine că asta te va face să pierzi 
un an întreg. 

- Dacă aş fi avut jucăriile pe care mi le-au furat awgwasii, 
acum aș fi putut cu ușurință să-mi umplu sacul cu ele, spuse cu 
tristeţe Crăciun. 

— Dar unde se află jucăriile? întrebă Mai Marele. 

- Nu ştiu, răspunse Crăciun, dar cred că awgwasii cei vi- 
cleni mi le-au ascuns pe undeva prin munți. 

Ak se răsuci spre Regina zânelor. 

— Crezi că poți să dai de ele? întrebă el. 

— O să-mi dau toată silința, răspunse ea senină. 

Atunci Crăciun merse înapoi în Valea Râsetelor să se apuce 
serios de lucru, iar o ceată de zâne îşi luă de îndată zborul spre 
munții care fuseseră sub stăpânirea awgwasilor şi începură să 
caute peste tot jucăriile furate. 

Zânele, după cum bine ştiţi, au puteri miraculoase, dar 
awgwasii cei vicleni ascunseseră jucăriile într-o peşteră adâncă 
şi acoperiseră intrarea cu stânci ca nimeni să nu poată privi 
înăuntru. Prin urmare, toate căutările se dovediră în van preţ 
de câteva zile, iar Crăciun, care stătea acasă așteptând vești de 

la zâne, aproape că-şi pierduse speranța să mai capete jucăriile 
înainte de Ajunul Crăciunului. 

Munci din greu în tot acest răstimp, dar îi luă o mulțime de 
vreme să cioplească, să dea formă şi să vopsească jucăniile 
cum se cuvine, aşa că în dimineaţa de dinaintea Ajunului Crăci- 
unului doar o jumătate din raftul de deasupra ferestrei se um- 
pluse cu jucării pentru copii. 

În dimineaţa aceea, zânelor care scotoceau munții după ju- 
cării le veni o idee. Se prinseră de mâini şi se uitară drept prin 
stâncile ce formau munții, începând din vârf şi până la bază, 
așa încât să nu le scape nici un loc ochilor lor iscoditori. În 
cele din urmă, reuşiră să descopere peştera unde fuseseră depo- 
zitate jucările de către awgwasii cei răi. 

Nu le trebui mult să desfunde intrarea în peşteră şi-atunci fi- 
ecare din ele înhăță cât de multe jucării putu şi zburară la Cră- 
ciun să aşeze comoara în fața ochilor lui. 

Omuleţul nostru fu nespus de bucuros să primească jucări- 
ile exact la timp, aşa că le trimise vorbă lui Glossie şi lui 
Flossie să fie pregătiţi până la căderea serii. 

Pe lângă toate câte mai făcuse de la ultima călătorie, reu- 
şise să se ocupe şi de reparatul hamurilor, și de consolidarea 
saniei, aşa încât, când renii sosiră la amurg, îi şi înhămă. 

— În seara asta trebuie să mergem în altă direcţie, le spuse 
el, unde să găsim copii la care nu am mai fost până acum, tre- 
buie să muncim bine şi să ne mişcăm repede, căci sacul meu 
dă pe dinafară de jucării. 

Aşa că, exact când răsărea luna, părăsiră Valea Râsetelor şi 
după ce traversară câmpia, se îndreptară spre dealurile din par- 
tea de sud. Aerul era tăios şi rece, iar lumina stelelor se revărsa 
peste nămeţi făcându-i să strălucească cu sclipiri de diamante. 
Renii se avântau cu salturi puternice şi sigure, iar inima lui Cră- 
ciun era atât de uşoară şi de fericită că nu se opri din râs şi din 
cântat tot drumul, în timp ce vântul îi şuiera pe la urechi: 


Cu un ho, ho, ho! 
Şi un ha, ha, ha! 
Și un ho, ho! Ha, ha, hee! 
Uite-aşa călătorim 
7] 


Prin nămeți hălăduim 
Prin zăpezi ne năpustim! 


Moş Genlă îl auzi şi veni după el cu cleșştii săi, dar când văzu 
că era nimeni altul decât Crăciun, râse şi făcu calea întoarsă. 

Bufniţele-mame îl auziră şi ele în timp ce trecea pe lângă o 
pădure, aşa că scoaseră capetele afară din ascunzătorile lor sco- 
bite în trunchiurile copacilor. Când văzură însă despre cine era 
vorba, le șoptiră puilor lor că era Moş Crăciun care le ducea 
jucării copiilor. Câte mai ştiu şi bufniţele astea! 

Crăciun se opri la câteva case izolate şi cobori înăuntru pe 
coș ca să lase cadouri pentru copii. La scurt timp, ajunse într-un 
sat unde alergă fericit preţ de o oră să împartă jucării micuţilor 
ce dormeau duşi. Apoi se așternu din nou la drum, fredonând 
cu voioşie cântecelu-i fericit: 


Și acum la drum plecăm 
Prin zăpezi alunecăm 

lar renii voioşi aleargă 
Spre micuți ei se îndreaptă 
Jucării le-om dărui 

lar ei fericiți vor fi! 


Renii erau încântați de glasul lui plin şi profund, aşa că ți- 
neau ritmul cu tropăitul copitelor pe zăpada tare ca gheaţa. Cu- 
rând, se opreau în dreptul altui coş, iar Moş Crăciun, cu ochii 
sclipitori şi faţa înroşită de vânt, cobori în casă și lăsă câte un 
cadou pentru fiecare copil pe care-l găsi acolo. 

Era o noapte cât se poate de fericită. Renii alergau cu iuțeală, 
iar Moş Crăciun le împărțea repede daruri micuţilor adormiţi. 

În cele din urmă se goli şi sacul, iar sania se întoarse spre casă 
şi cursa contra zorilor de zi începu din nou. Lui Glossie şi Flossie 
nici prin cap nu le trecea să fie dojeniți din nou din pricina întârzi- 
erii, aşa că zburară cu o iuţeală ce întrecu vijelia pe care călărea 
Regele Gerurilor, iar curând ajunseră în Valea Râsetelor. 

Când Crăciun dădu drumul renilor din hamuri, pe cerul din- 
spre răsărit mijea o pată albicioasă, dar Glossie şi Flossie se în- 
toarseră în pădure cu mult înainte de ivirea zorilor. 

Crăciun se simţi atât de obosit din pricina misiunii sale de 
noapte încât se aruncă în pat şi căzu într-un somn adânc, iar în 
timp ce el dormea, soarele zilei de Crăciun îşi făcu apariţia pe 
cer şi străluci cu putere deasupra atâtor case fericite unde copiii 
râdeau şi strigau plini de încântare că Moş Crăciun îi vizitase. 

Dumnezeu să-l binecuvânteze! Acesta a fost primul an de 
Crăciun şi de atunci, sute de ani la rând, el şi-a îndeplinit an de 
an misiunea de a aduce bucurie în inimile micuţilor. 


11. Cum au fost agățaţi lângă hornuri primii ciorăpei 


Dacă vă gândiţi că nici un copil nu cunoscuse vreodată plă- 
cerea de a avea o jucărie până când Moş Crăciun nu şi-a înce- 
put călătoriile sale, atunci o să înțelegeţi cum a pătruns bucuria 
în casele celor binecuvântaţi de vizita acelui om cumsecade şi 
cum au început ei să vorbească cu dragoste despre el, fiindu-i 
recunoscători pe viață pentru faptele sale bune. E drept că oa- 
menii vorbeau pe vremea aceea şi despre regi însemnați, des- 
pre războinici vestiți sau despre învăţaţi luminaţi la minte, dar 
nici unul dintre aceștia nu era la fel de îndrăgit ca Moş Cră- 
ciun, căci nici unul dintre ei nu era atât de darnic şi de bun în- 
cât să-şi dedice timpul fericirii altora. Căci o faptă bună trăieşte 
mai mult decât o bătălie însemnată, sau decât un decret regal, 
sau decât lucrarea unui savant, pentru că ea se răspândește și 
lasă urme în sufletele tuturor, străbătând multe generații. 

Înțelegerea încheiată cu Prințul knookilor i-a schimbat toate 
planurile lui Crăciun căci, dat fiind că se putea folosi de reni 
doar o singură noapte pe an, se hotărî să-şi dedice fiecare zi 
meşteșugirii jucăriilor pe care să le ducă mai apoi în Ajunul Cră- 
ciunului la copiii din întreaga lume. 

Numai că ştia prea bine că munca depusă pe parcursul unui 
an întreg avea să ducă la o cantitate impresionantă de jucării, 
aşa că hotărî să construiască o sanie nouă mai spațioasă, mai 
solidă şi mai potrivită pentru asemenea călătorii rapide decât 
cea veche, cam grosolană. 

Prima dată merse în vizită la Regele Gnom cu care fă- 
cuse un târg să schimbe trei tobe, o trompetă şi două păpuşi pe 

o pereche de tălpi de oţel frumos arcuite la capete. Căci Regele 
Gnom avea și el copii care, trăind în scobiturile de sub pământ, 
în mine şi peşteri, tânjeau după ceva cu care să se joace. 

Tălpile saniei au fost pata peste trei zile, iar când Crăciun îi 
duse jucăriile Regelui Gnom, Maiestatea sa fu atât de încântat 
de ele că îi dărui pe lângă tălpile de sanie şi o pereche de clopo- 
tei cu sunet plăcut. 

- Astea or să-i încânte cu siguranță pe Glossie şi pe Flossie, 
spuse Crăciun în timp ce scutura din clopoței şi le asculta sune- 
tul vesel. Dar tare aş vrea să am două perechi de clopoței, câte 
una pentru fiecare ren. 

- Mai adu-mi o trompetă şi o pisică, răspunse Regele, și 
am să-ți mai fac o pereche de clopoței exact ca primii. 

- Ăsta da chilipir! strigă Crăciun şi plecă de îndată acasă 
după jucării. 

Construi cu grijă sania cea nouă, iar knookii aduseră o mul- 
time de scânduri puternice şi subţiri pe care să le folosească. 
Crăciun făcu un paravan înalt şi rotund ca să nu mai intre în sa- 
nie zăpadă aruncată de copitele renilor. Ridică laturi înalte la sa- 
nie ca să poată căra mai multe jucării cu ea, iar în cele din urmă, 
montă sania pe tălpile fine de oțel făcute de Regele Gnom. 

Era negreşit o sanie frumoasă, mare şi spațioasă. Crăciun 
o vopsi în culori vii, cu toate că nimeni n-avea s-o vadă în tim- 
pul incursiunilor sale nocturne, iar când totul fu gata, îi chemă 
pe Flossie şi pe Glossie să o vadă. 

Renii admirară sania, dar declarară serioşi că era prea mare 
şi prea grea pentru ei ca s-o poată trage. 

- Desigur că o putem trage pe zăpadă, spuse Glossie, dar 
nu putem face asta suficient de repede cât să vizităm toate ora- 
şele şi satele cele mai îndepărtate şi să ne şi întoarcem în pă- 
dure până în zori. 

— Atunci ar trebui să mai iau doi reni, declară Crăciun după 
un moment de gândire. 

- Prinţul knookilor ţi-a dat voie să iei şi zece. De ce să nu-i 
iei pe toţi zece? întrebă Flossie. Atunci am putea să ne mişcăm 
cu viteza fulgerului şi am putea sări cu uşurinţă până şi pe aco- 
perişurile cele mai înalte. 

— Zece reni la un loc! strigă Crăciun plin de încântare. Asta 
ar fi cu adevărat minunat! Mergeţi repede în pădure şi alegeţi 
alți opt reni la fel de buni ca şi voi. Şi nu uitaţi că trebuie să 
mâncaţi toți din plantele care dau putere, din cele sălbatice şi 
din cele tămăduitoare ca să deveniți iuți de picior şi să trăiţi ani 
mulți pentru a mă putea însoți în călătoriile mele. La fel, n-ar fi 
rău să vă scăldaţi în lacul nimfelor despre care Regina Zurline 
spune că vă va face nespus de frumoşi. Dacă faceţi toate aces- 
tea, nici nu încape îndoială că la următorul ajun de Crăciun, 
cei zece reni ai mei vor fi cei mai frumoși şi cei mai puternici 
pe care i-a văzut lumea vreodată! 

Aşa că Glossie și Flossie se întoarseră în pădure să-și 
aleagă camarazii, iar Crăciun începu să se gândească serios că 
acum îi trebuiau hamuri pentru toți. 

În cele din urmă, îl chemă în ajutor pe knookul Peter, căci 
inima lui era tot atât de blândă, pe cât era el de adus de spate, 
şi-ar trebui să ştiţi că e încovoiat de-a binelea, nu glumă. lar Peter 
se învoi să-i aducă bucăți de piele zdravănă pentru hamuri. 

Pielea fusese tăiată din pieile leilor ce ajunseseră la o vâr- 
stă atât de înaintată, încât muriseră de moartea bună; pe o 
parte pielea era tăbăcită, în timp ce pe cealaltă knookii cei pri- 
cepuţi o prelucraseră la fel de fin ca şi catifeaua. Când primi 
bucăţile de piele, Crăciun cusu cu grijă un ham pentru zece 
reni care se dovedi mai apoi rezistent şi util şi care-l ținu ani 
buni în șir. 

Hamurile şi sania au fost meşteşugite la cele mai neobişnu- 
ite ore, căci îşi dedica cea mai mare parte a timpului jucăriilor. 
Acestea erau acum cu mult mai frumoase decât primele dintre 
ele, iar nemuritorii îl vizitau adesea să vadă la ce mai lucra şi-i 
dădeau idei noi. Necile veni cu ideea ca unele păpuşi să poată 
spune „mama“ şi „tata“. Knookii îi propuseră să pună un fel de 
fluieraș în interiorul mieilor aşa încât să facă „beeee“ când co- 
pii le strângeau mai tare. Regina zânelor îi sugeră să pună flu- 
iere în interiorul păsărilor ca ele să poată cânta şi roți la cai ca 
micuţii să-i poată trage după ei. Dintr-un motiv sau altul, în pă- 
dure muriseră multe animale, şi-atunci primi pielea lor cu care 
îmbrăcă figurinele animalelor sălbatice pe care le meşteşu- 
gea. Un ryl mai şturlubatic din fire îi propusese lui Crăciun 

să facă un măgar care să dea din cap, lucru pe care îl şi făcu, 
descoperind mai apoi că micuţii se amuzau extraordinar de 
mult din pricina asta. Şi uite-aşa deveneau jucăriile mai fru- 
moase şi mai captivante pe zi ce trecea, până când chiar şi ne- 
muritorii rămaseră cu gura căscată la vederea lor. 

Până la următorul ajun al Crăciunului, se adunaseră o 
groază de daruri minunate pentru copii care abia aşteptau să fie 
încărcate în sanie. Crăciun umplu trei saci cu vârf şi pe deasu- 
pra mai încărcă şi sania din latură în latură. 

Apoi, la lăsatul serii, cei zece reni îşi făcură apariția, iar 
Flossie îi prezentă pe toți lui Crăciun. Numele lor era Gonilă şi 
Tropăilă, Îndrăznețul şi Măreţul, Neîntrecutul şi Neînfricatul, 
Statornicilă şi luţilă. Toţi erau nespus de frumoşi, cu picioare 
zvelte, cu coarne bogate, cu ochi de catifea neagră şi blană fină 
şi cafenie presărată ici şi colo cu alb. 

Crăciun îi îndrăgi de cum îi văzu prima dată şi de atunci i-a 
iubit mereu, căci îi sunt prieteni nespus de devotați care l-au 
ajutat nepreţuit de mult. 

Hamurile cele noi li se potriviră de minune, iar la scurtă 
vreme erau cu toţii înhămațţi la sanie pe două rânduri, avându-i 
pe Flossie şi Glossie în față. Aceştia din urmă purtau cele două 
şiraguri de clopoței, iar clinchetul lor le plăcu atât de mult că 
nu mai conteneau din țopăit doar să-i mai facă să sune o dată şi 
încă o dată. 

Crăciun se așeză şi el în sanie, îşi trase o pătură călduroasă 
peste genunchi şi căciula de blană peste urechi şi pocni din bi- 
ciul lui cel lung ca să dea semnalul de start. 

Cei zece reni se avântară pe dată, iuți ca gândul, în timp ce 
Crăciun râdea în hohote văzându-le goana nebună și fredona 
un cântecel vesel cu vocea lui profundă şi puternică: 


Cu un ho, ho, ho! 

Și un ha, ha, ha! 

Și un ho, ho, ha, ha, hii! 

Uite-aşa călătorim 

Prin nămeţi hălăduim 

Fericiți mereu Să fim! 

Mormane de jucării 

Vă aduc doar bucurii 
La copii le împărțim 
Prin lume hălăduim 
Peste zăpezi noi zburăm 
Lumea să o bucurăm! 


În ajunul acelui Crăciun, micuța Margot şi fratele ei Dick, 
împreună cu verişorii lor Ned şi Sara care erau în vizită la fami- 
lia lui Margot, veniseră de afară unde făcuseră un om de ză- 
padă şi aveau hainele ude, mănușşile leoarcă, iar cizmuliţele şi 
şosetele fleaşcă. Mama lui Margot nu-i certase, dar îi trimisese 
la culcare mai devreme, aşa încât să le poată atârna hainele pe 
scaune la uscat. Aşezase cizmuliţele pe plăcile roşiatice ale so- 
bei unde aveau să se usuce la căldura emanată de cenușa fier- 
binte, în timp ce ciorăpeii au fost atârnați în şir lângă şemineu, 
exact deasupra focului. Aşa se face că Moş Crăciun îi observă 
imediat ce cobori pe hom în noaptea aceea când casa toată era 
cufundată în somn adânc. Se grăbea teribil de tare, aşa că la ve- 
derea şoseţelelor copiilor, strecură pe dată jucării în ele şi se că- 
țără apoi înapoi pe coş, făcându-şi apariţia atât de repede, încât 
renii au fost uimiți de atâta agilitate. 

— Ce m-aş mai bucura dacă şi-ar atârna toți ciorăpeii aşa, 
gândi el în vreme ce se îndrepta spre următorul coş de fum. Aş 
putea face economie de timp în felul ăsta şi aş putea ajunge la 
mai mulți copii până la revărsatul zorilor. 

Când Margot, Dick, Ned şi Sara săriră din pat a doua zi şi 
alergară să-şi ia ciorăpeii lăsați deasupra sobei, descoperiră cu 
cea mai mare uimire că erau plini de jucăriile lăsate de Moş Cră- 
ciun. Drept să vă spun, cred c-au găsit mai multe jucării în 
ciorăpei decât oricare alt copil din oraşul acela, căci Moş Cră- 
ciun fusese pe grabă şi nu mai stătuse să numere jucăriile. 

Fireşte că micuţii le povestiră despre asta tuturor tovarăşi- 
lor lor de joacă şi bineînțeles că toţi se hotărâră să-şi atârne de 
atunci încolo ciorăpeii lângă sobă în ajunul Crăciunului. Chiar 
şi Bessie cea Lipsită de Griji, care se afla în vizită în oraşul 
acela îndepărtat împreună cu tatăl ei, renumitul Lord Lerd, 

auzi la rândul ei povestea şi-şi atâmă şi ea ciorăpeii lângă sobă 
când se întoarse acasă de Crăciun. 

La următoarea lui călătorie, Moş Crăciun găsi atât de mulți 
ciorapi atârnați în aşteptarea lui, că reuși să-i umple cât ai clipi 
şi nu-i trebui decât jumătate din timpul folosit mai înainte ca 
să caute copiii şi să le lase jucăriile lângă pat. 

Obiceiul se răspândi an după an, iar asta nu putu decât să 
vină în ajutorul lui Moş Crăciun, căci la câţi copii are moşul de 
vizitat, cu siguranță că are nevoie de tot ajutorul pe care putem 
să i-l dăm. 


12. Primul pom de Crăciun 


Moş Crăciun şi-a ținut mereu promisiunea făcută knookilor 
de a se întoarce cu renii până în zori, dar asta se datora doar iuțe- 
lii renilor săi, pentru că Moşul străbătea lumea în lung şi-n lat. 

Îi plăcea la nebunie munca sa, la fel cum se dădea în vânt 
şi după călătoria lor nocturnă cu sania şi clinchetul vesel al clo- 
poţeilor. În prima lui plimbare cu cei zece reni, doar Glossie și 
Flossie purtaseră clopoței, dar timp de opt ani la rând de atunci 
Moş Crăciun duse daruri copiilor Regelui Gnom, iar suvera- 
nul cu inimă blândă îi dărui de fiecare dată câte o pereche de 
clopoței, aşa încât în cele din urmă toţi cei zece reni ajunseră 
să poarte clopoței şi cred că vă puteți imagina ce sunet melo- 
dios scoteau clopoţeii în timp ce sania gonea peste zăpezi. 

Ciorăpeii copiilor erau atât de lungi încât era nevoie de o 
groază de jucării ca să le umple, aşa că Moş Crăciun descoperi 
curând că mai existau şi alte lucruri care erau pe placul copii- 
lor în afară de jucării. Aşa se face că trimise câteva zâne, prie- 
tenele lui bune, la Tropice, de unde-i aduseră o mulțime de 
saci plini cu portocale şi banane pe care le culeseseră din co- 
paci. Alte zâne zburară în minunata Vale Phunnyland unde în 
copaci creşteau din plin dulciuri şi bomboane delicioase şi de 
unde se întoarseră cu cutii imense de bunătăţi pentru copii. În 
fiecare an, în ajunul Crăciunului, Moşul umplea ciorăpeii cu 
ele, adăugând şi jucării, şi puteți fi siguri că micuţii se bucurau 
nespus de mult când dădeau peste ele. 

Desigur că există şi ţări calde unde iarna nu e nici un pic de 
zăpadă, dar Crăciun şi renii lui le vizitau şi pe acestea la fel ca 
şi pe ţările reci, căci în tălpile săniei erau nişte rotițe mici, pu- 
tând astfel să se mişte cu uşurinţă atât pe uscat cât şi pe ză- 
padă. Copiii care locuiau în țările cele mai îndepărtate învățară 
şi ei numele lui Moş Crăciun, la fel de bine ca şi cei care locu- 
iau lângă Valea Râsetelor. 

O dată, exact când renii se pregăteau să plece în călătoria 
lor anuală, o zână veni la Crăciun şi-i povesti despre trei copi- 
laşi care locuiau într-un cort amărât făcut din piei, undeva 
într-o câmpie unde nu exista nici un fel de copac. Micuţii aceia 
erau nefericiţi şi săraci, căci părinţii lor erau nişte oameni cu 
suflet rece cărora nu le păsa de ei. Crăciun hotărî să-i viziteze 
pe cei trei micuţi chiar înainte să se întoarcă acasă, şi-n timpul 
călătoriei luă cu el vârful stufos al unui brad pe care vântul îl 
dăduse jos şi-l puse la el în sanie. 

Era aproape dimineaţă când renii se opriră în fața adăpostu- 
lui sărăcăcios unde copiii dormeau duși. Crăciun înfipse de în- 
dată bradul în nisip şi-i prinse de crengi o droaie de lumânărele. 
Apoi agăță în brad câteva jucării frumoase, la care adăugă şi 
câțiva săculeţi cu dulciuri. Nu-i trebui mult timp să facă asta 
căci Moş Crăciun lucra cu repeziciune, iar când totul fu gata, 
aprinse lumânările şi, vârând capul în cort, strigă: 

— Crăciun fericit, micuţilor! 

Spunând acestea, sări în sanie şi dispăru înainte să poată fi 
văzut de copiii care ieşiseră să vadă cine-i strigase. 

Vă daţi seama ce bucurie şi ce uimire pe capul copiilor 
când au dat cu ochii de pom, de luminile strălucitoare ce lumi- 
nau cu putere în întuneric, de jucăriile atârnate care i-au făcut 
fericiţi ani la rând de atunci! Se prinseră de mâini şi dansară 
în jurul pomului, strigând şi râzând cât îi ținu gura! Cât des- 
pre părinţii lor, ieşiră şi ei să vadă minunea şi să se mire, iar 
de atunci încolo învăţară să-și iubească copiii şi să aibă mai 
multă grijă de ei, căci Moş Crăciun îi binecuvântase cu aseme- 
nea daruri minunate! 

Crăciun fu încântat de ideea unui pom de Crăciun, așa că 
anul următor a luat o mulțime de pomi cu el în sanie pe care îi 
aşeza în casele celor foarte săraci, care rareori vedeau pomi de 

Crăciun, şi le împodobea crengile cu lumânărele şi jucării. De- 
sigur că n-avea cum să lase câte un pom în fiecare casă care ar 
fi avut nevoie de unul, dar în unele dintre ele, taţii făceau sin- 
guri rost de brazi şi-i pregăteau pentru Moș Crăciun când avea 
să-i viziteze. lar la vederea lor, Moşul cel bun îi împodobea pe 
dată cu jucării agățate de crengile lor pentru toți copiii ce aveau 
să vină să vadă pomul luminat. 

Toate aceste idei noi şi felul generos în care erau puse în 
aplicare îi făcură pe copii să aștepte cu nerăbdare noaptea 
aceea din an când Moş Crăciun avea să-i viziteze, iar cum aş- 
teptarea era una plăcută și liniştitoare, micuţii se întrebau cu 
cea mai mare bucurie ce avea să se mai întâmple la următoarea 
vizită a moșului. 

Vă mai aduceți aminte de baronul Braun cel rău care l-a 
alungat o dată pe Crăciun de la castelul lui şi i-a interzis să-i 
mai viziteze copiii? Ei bine, la ani buni după acea întâmplare, 
când baronul cel bătrân murise, iar fiul lui îi luase locul, noul ba- 
ron Braun veni acasă la Crăciun cu întregul său alai de cava- 
leri, de paji şi de slujitori şi, descălecând de pe cal, se înclină 
umil în fața prietenului tuturor copiilor. 

— Tatăl meu nu ţi-a recunoscut bunătatea şi valoarea, spuse 
el, şi tocmai de aceea te-a ameninţat cu spânzurătoarea de zidu- 
rile castelului. Dar am şi eu copii care tânjesc după o vizită a 
lui Moş Crăciun şi de aceea am venit să te implor să-i bucuri la 
fel ca şi pe ceilalți copii. 

Crăciun fu nespus de încântat să audă asemenea cuvinte, 
deoarece castelul Braun era singurul loc pe care nu-l vizitase 
niciodată, așa că făgădui bucuros să ducă daruri copiilor baro- 
nului la următorul ajun al Crăciunului. 

Baronul plecă pe deplin mulțumit, iar Crăciun îşi ţinu cu 
credință promisiunea. 

ȘI uite-așa a cucerit omul acesta inimile tuturor, prin bună- 
tatea lui, și nu e lucru de mirare că era veşnic vesel şi fericit, 
căci nu era casă în lumea întreagă unde să nu fi fost mai bine 
primit decât un rege. 


BĂTRÂNEŢEA 


1. Mantia nemuririi 


lar acum ajungem într-un moment cheie al carierei lui 
Moș Crăciun, și cred că e de datoria mea să vă povestesc as- 
pectele cele mai importante petrecute de la începutul lumii şi 
al oamenilor. 

Am urmărit viaţa lui Crăciun din vremea când bietul copi- 
laş neajutorat a fost găsit de nimfa Necile și până când a ajuns 
la maturitate în imensa pădure Burzee. Știm bine cu toții cum 
a început să facă jucării pentru copii şi cum, cu ajutorul și bu- 
năvoinţa nemuritorilor, a ajuns să le împartă micuţilor din în- 
treaga lume. 

Ani mulți la rând, şi-a continuat nobila-i misiune, căci viața 
simplă și silitoare pe care a trăit-o i-a adus o sănătate de fier şi 
multă putere. Fără îndoială că poți trăi mai mult în minunata 
Vale a Râsetelor, unde nu există nici un fel de griji şi unde totul 
e nespus de armonios, mai mult decât în oricare parte a lumii. 

Dar după ce au trecut ani mulţi, Moş Crăciun începu și el 
să îmbătrânească. Barba lungă şi cafenie care-i acoperea cân- 
dva obrajii și bărbia începuse acum să încărunţească, devenind 
în cele din urmă de-un alb pur precum cel al zăpezii. Părul îi al- 
bise și el, iar la colțurile ochilor îi apăruseră riduri care se ve- 
deau clar când râdea. Nu fusese nicicând un bărbat înalt, dar 
acum se rotunjise şi mergea legănat ca un rățoi. În ciuda tutu- 
ror acestor lucruri, rămăsese la fel de plin de viaţă şi era la fel 
de vesel şi de zglobiu, iar ochii îi scânteiau la fel de intens ca-n 
prima zi când se stabilise în Valea Râsetelor. 

8l 


Și cu toate astea, vine o vreme când orice muritor care a tre- 
cut prin viață ajungând la bătrâneţe să părăsească această lume 
trecând într-alta. După ce-și mânase renii de atâtea şi-atâtea 
ori în ajunul Crăciunului, nu-i de mirare că prietenii lui credin- 
cioși şi-au spus într-o bună zi că era probabil pentru ultima 
dată când mai trăgeau la sania lui. 

Atunci întreaga pădure Burzee se întristă şi toată Valea Râ- 
setelor amuțţi, căci toate fiinţele care-l cunoscuseră pe Crăciun 
îl îndrăgeau și se înveseleau la auzul pașilor săi și al fluieratu- 
lui lui vesel. 

Puterile îi scăzuseră negreșit, căci nu mai era în stare să 
meșşterească jucării și nu făcea decât să stea întins în pat ca și 
cum ar fi visat. 

Nimfa Necile, care-l crescuse și-i fusese mamă adoptivă, 
era tot tânără, puternică și frumoasă şi nu i se părea să fi trecut 
prea mult timp de când îl ţinuse prima dată în braţe pe bătrâne- 
lul acela cu barbă sură și de când el îi zâmbise nevinovat cu gu- 
rița lui de copil. 

Tocmai aici se vede ce-i desparte pe muritori de nemuritori. 

Mare-i fu norocul cu vizita marelui Ak în pădure exact în 
vremea aceea. Necile îl căută îngrijorată şi-i povesti de soarta 
care-l aștepta pe bunul lor prieten Crăciun. 

Mai Marele Pădurilor deveni grav dintr-odată și rămase 
sprijinit în toporul lui minute în şir mângâindu-șşi gânditor 
barba. Se ridică deodată şi-şi înălță hotărât privirea, întinzân- 
du-și larg braţele ca şi cum s-ar fi hotărât să ducă ceva important 
la îndeplinire. Căci îi trecuse prin cap o idee atât de măreață, în- 
cât întreaga lumea avea să se plece acum în fața Mai Marelui 
Pădurilor să-i preaslăvească numele de-a pururi! 

Ştim bine că Marele Ak nu ezita o clipă ori de câte ori își 
punea de gând să facă un lucru. De data aceasta, îşi chemă so- 
lii cei mai iuți şi-i trimise într-o clipită în toate colţurile lumii. 
lar de îndată ce ei plecară, se întoarse spre Necile cea îngrijo- 
rată şi-o linişti astfel: 

— Stai liniştită, copilă, căci prietenul nostru e încă în viaţă. 
Mergi acum pe dată la regina ta şi spune-i că i-am chemat pe 
toți nemuritorii din lume la sfat în seara asta în pădurea 
Burzee. Dacă-mi vor da ascultare şi se vor supune vorbelor 

mele, atunci Crăciun va putea să-şi conducă renii pentru ve- 
cie de acum încolo. 

La miezul nopţii, în pădurea Burzee, s-a văzut o scenă 
minunată: pentru prima dată după multe secole, se adunaseră 
toate căpeteniile nemuritorilor. 

Venise Regina Spiriduşilor din Ape, al cărei trup frumos 
era la fel de limpede ca şi cristalul şi din care susura continuu 
un izvor pe bucata de muşchi unde stătea. Lângă ea se afla Re- 
gele Spiriduşilor Somnului ce purta o baghetă din capătul că- 
reia se împrăștia de jur împrejur un praf fin, așa că nici un 
muritor nu putea rămâne treaz să-l vadă. Mai departe, stătea 
Regele Gnomilor ai cărui supuşi trăiesc pe sub pământuri unde 
păzesc metalele preţioase şi pietrele scumpe ce zac îngropate 
în stânci și peşteri. La dreapta sa, stătea Regele Spiridușilor 
Sunetelor ce avea aripi la picioare, căci supușii săi trebuiau să 
se miște repede ca să poată căra toate sunetele de pe lumea 
asta. Când sunt foarte aglomeraţi, duc sunetele numai pe dis- 
tanțe mici, căci şi acestea sunt o droaie la rândul lor. Uneori 
însă, ajung cu sunetele lor la kilometri întregi depărtare de lo- 
cul unde au fost ele produse. Regele Spiriduşilor Sunetelor 
avea o înfăţişare încordată şi neliniștită, fiindcă cea mai mare 
a oamenilor nu acordau prea multă atenție spiriduşilor săi, 
mai ales băieţeii și fetiţele care scoteau o mulțime de sunete 
inutile pe care erau obligați apoi să le transporte în timp ce ar 
fi putut face cu totul altceva. 

Următorul la rând în cercul nemuritorilor era Regele De- 
monilor Vântului, zvelt şi fără astâmpăr, neputând să stea în 
acelaşi loc nici măcar pentru o oră. Se ridica de la locul lui din 
când în când şi dădea un tur adunării de față. Iar de fiecare 
dată Regina zânelor se vedea obligată să-şi strângă pletele au- 
rii și să le prindă după urechiuşele-i rozalii. Nu se plângea 
însă, căci rareori se întâmpla ca Regele Demonilor Vântului 
să vină în inima pădurii. După Regina zânelor ce sălăşluieşte, 
după cum bine ştiţi, în străvechea pădure Burzee, urma Re- 
gele Elfilor Luminii cu cei doi prințişori ai săi, Fulger şi 
Amurg, ce stăteau în spatele lui. Nu mergea nicăieri fără prin- 
ţii lui care erau atât de neastâmpăraţi că nu îndrăznea să-i lase 
nicăieri de capul lor. 

Prinţul Fulger ţinea un trăsnet în mâna dreaptă şi un com 
cu pulbere de foc în stânga, iar ochii lui luminoşi dădeau conti- 
nuu roată primprejur ca şi cum abia aștepta să-şi poată folosi 
fulgerele lui orbitoare. Prinţul Amurg ținea un felinar mare 
într-o mână în timp ce în cealaltă avea o mantie neagră, căci e 
lucru știut că dacă-l lași nesupravegheat, prințul abia aşteaptă 
să arunce totul în întuneric, iar Întunericul e cel mai mare duş- 
man al Regelui Elfilor Luminii. 

Pe lângă nemuritorii pe care i-am numit deja, se mai aflau 
de față și Regele knookilor care venise tocmai din junglele sale 
din India, apoi Regele rylilor ce trăia liniştit printre florile fru- 
moase și fructele îmbietoare din Valencia. Preafrumoasa Re- 
gină Zurline a nimfelor pădurii încheia cercul nemuritorilor. 

În centrul acestui cerc însă se mai aflau încă trei persoane 
care posedau puteri atât de mari, încât toți Regii și toate Regi- 
nele se înclinau cu respect în faţa lor. 

Aceştia erau Ak, Mai Marele Pădurilor Lumii, cel care dom- 
neşte peste păduri, peste livezi şi peste dumbrăvi, Kern, Marele 
Gospodar al Lumii ce are în stăpânire câmpurile cu grâne, pajiș- 
tile și grădinile și Bo, Maestrul Marinar al Lumii căruia i se su- 
pun toate mările şi toate ambarcaţiunile ce plutesc pe ele. Iar 
toți ceilalți nemuritori li se subordonau mai mult sau mai puţin 
acestora trei. 

Când au fost toţi de faţă, Mai Marele Pădurilor Lumii se ri- 
dică să le vorbească, deoarece el însuşi îi chemase la sfat. 

Le povesti pe larg despre Crăciun, începând cu vremea 
când, copil fiind, fusese adoptat drept copilul Pădurii, şi le 
spuse atât despre firea sa blândă şi generoasă, cât și de munca 
lui de-o viaţă cu scopul de a le aduce copiilor fericirea. 

- Iar acum, spuse Ak, când a câştigat deja iubirea unei lumi 
întregi, Spiritul Morţii îi dă târcoale. Dintre toți muritorii care 
au trăit pe-acest pământ, nici unul nu merită nemurirea mai 
mult decât el, deoarece o viaţă ca a lui nu poate fi luată atâta 
timp cât există copii care or să-i ducă dorul şi or să plângă după 
el. Noi, nemuritorii, suntem în slujba lumii, iar ca să o putem 
servi cum se cuvine, ni s-a dat încă de la început dreptul de a 
exista. Dar care dintre noi este oare mai demn de a fi nemuritor 

decât omul acesta cu numele Crăciun, care are atâta grijă părin- 
tească de micuţi? 

Se opri și se uită de jur împrejur şi-şi dădu seama că toți ne- 
muritorii îl ascultau cu cea mai mare atenţie şi dădeau aproba- 
tor din cap. În cele din urmă, Regele Demonilor Vântului, care 
fluierase pentru sine în tot timpul acesta, strigă: 

— Oh, care-ţi e dorința, Ak? 

— Să-l răsplătim pe Crăciun cu Mantia Nemuririi, spuse Ak 
cu îndrăzneală. 

Rugămintea lui Ak era cât se poate de neaşteptată, aşa că 
nemuritorii săriră pe dată în picioare şi se uitară îngroziți unii 
la alţii, apoi se răsuciră întrebători spre Ak. Căci nu era lucru 
de glumă când venea vorba de Mantia Nemuririi. 

Regina Spiriduşilor din Ape vorbi cu vocea ei scăzută și 
cristalină, iar cuvintele ei răsunară ca nişte picături de ploaie 
care bat tacticos în fereastră: 

— Nu există decât o Mantie a Nemuririi în toată lumea asta, 
spuse ea. 

Atunci Regele Spiriduşilor Sunetului adăugă: 

— Așa a fost de la începuturi şi nici un muritor nu a avut 
până acum îndrăzneala să jinduiască la ea. 

Maestrul Marinar al Lumii se ridică să-și dezmorțească tru- 
pul, după care spuse: 

— Asemenea lucru nu se poate împlini decât dacă toţi nemu- 
ritorii sunt de acord cu asta. 

— Ştiu asta, răspunse calm Ak. Dar mantia există, iar dacă 
ea a fost creată cum spuneţi voi, la începuturi, atunci înseamnă 
că Marele Stăpân a intuit că vom avea nevoie de ea într-o bună 
zi. Până acum, nici un muritor n-a meritat-o, dar care dintre voi 
îndrăzneşte să spună că prea bunul Crăciun nu ar fi demn de 
ea? Oare nu veţi fi toți de acord să i-o dăm lui? 

Tăcură cu toții uitându-se încă întrebător unii la alții. 

— Ce folos mai are Mantia Nemuririi dacă nu o folosește ni- 
meni? întrebă Ak. Cu ce ne ajută pe oricare dintre noi, dacă ră- 
mâne zăvorâtă în sanctuarul ei în vecii vecilor? 

— Ajunge! strigă Regele Gnomilor dintr-odată. Haideţi să 
votăm cu privire la asta, cu da sau nu. Eu unul spun da! 

— Şi eu la fel! spuse Regina zânelor pe dată, iar Ak o răs- 
plăti cu un zâmbet. 

— Supuşii mei din Burzee mi-au spus că-l îndrăgesc foarte 
mult, aşa că sunt şi eu de acord ca mantia să fie purtată de Cră- 
ciun, spuse Regele rylilor. 

- E deja prieten bun cu knookii mei, anunță vechiul Rege 
al acelui popor. Să-l facem nemuritor! 

- Să-l facem nemuritor! Să-l facem nemuritor! suspină Re- 
gele Demonilor vântului. 

- De ce nu? întrebă Regele Spiriduşilor Somnului. Nu-i 
deranjează niciodată pe oameni din somnul pe care eu îl îngă- 
dui muritorilor de rând. Fie ca blândul Crăciun să devină 
nemuritor! 

- Nici eu nu mă opun! spuse Regele Spiriduşilor Su- 
netului. 

— Şi nici eu, murmură Regina Spiridușilor din Ape. 

— Dacă blândul Crăciun nu primește mantia, atunci nimeni 
altul nu o va putea pretinde, comentă Regele Elfilor Luminii, 
aşa că haideţi să lămurim şi lucrul acesta o dată pentru tot- 
deauna. 

- Nimfele pădurilor au fost primele fiinţe care l-au adop- 
tat, spuse Regina Zurline. Bineînţeles că suntem de acord cu 
nemurirea lui. 

Ak se răsuci spre Marele Gospodar al Lumii care-și ridi- 
case mâna dreaptă şi care spuse: 

— Da! 

Meşterul Marinar al Lumii făcu la fel, după care Ak, cu ochii 
scânteietori și fața zâmbitoare, strigă: 

- Vă mulţumesc, prieteni nemuritori, căci toți v-aţi dat 
acordul, aşa încât îl vom răsplăti pe bunul nostru Crăciun cu 
unica şi neasemuita Mantie a Nemuririi pe care doar noi sun- 
tem în măsură să o dăruim. 

— Să o aducem de îndată, spuse Regele Gnomilor. Să ne 
grăbim. 

Se înclinară în semn de aprobare, iar poiana din pădure se 
goli pe dată. Undeva la jumătatea distanţei dintre pământ şi 
cer stătea suspendată o criptă din aur şi platină, care scânteia 
în strălucirea blândă a nenumăratelor pietre prețioase. Acolo, 

sub o cupolă înaltă, stătea atârnată Mantia Nemuririi și fiecare 
nemuritor puse mâna pe tivul prea minunatului veșmânt, ros- 
tind la unison: 

— Acordăm Mantia Nemuririi lui Crăciun, pe care-l numim 
Sfântul protector al copiilor! 

La auzul acestor vorbe, mantia se desprinse din cripta 
înaltă, iar ei o luară cu ei la casa din Valea Râsetelor. 

Spiritul Morţii se cuibărise foarte aproape de patul lui Cră- 
ciun, iar când nemuritorii se apropiară, se zbârli și încercă să-i 
îndepărteze făcând gesturi furioase. Dar când dădu cu ochii de 
mantia de pe braţele lor, se trase înapoi cu un urlet prelung și 
deznădăjduit, după care părăsi casa pentru totdeauna. 

Ceata de nemuritori așeză încetișor preţioasa mantie peste 
trupul lui Crăciun care se strânse în jurul lui și luă forma corpu- 
lui său până când se făcu nevăzută înăuntrul lui. Devenise parte 
din fiinţa sa şi nici un muritor sau nemuritor nu aveau cum să 
i-o mai poată lua vreodată. 

Mai apoi Regii şi Reginele care duseseră la bun sfârşit acest 
mare ţel se împrăștiară fiecare pe la regatele lor, fiind mulţumiţi 
cu toţii că mai adăugaseră încă un nemuritor cetei lor. 

Cât despre Crăciun, el continuă să doarmă în timp ce sân- 
gele roșu al vieţii veşnice îi curgea cu repeziciune prin vene; 
pe sprânceana lui căzuse un strop de apă de pe veşmântul 
curgător al Reginei Spiridușilor din Ape, iar pe buzele sale flu- 
tura un sărut pe care i-l dăduse dulcea nimfă Necile. Pentru că 
i-l furase în timp ce ceilalți se uitau la trupul nemuritor al fiului 
ei adoptiv. 


2. Când lumea a îmbătrânit şi ea 


A doua zi când Moş Crăciun deschise ochii şi privi de jur 
împrejurul odăii atât de cunoscute pe care tare se temuse că nu 
avea s-o mai vadă vreodată, fu peste măsură de uimit să-şi re- 
găsească forța de odinioară și să simtă sângele roşu al sănătăţii 
fără cusur cum îi curgea din nou prin vene. Sări din pat și se 
aşeză în dreptul ferestrei pe unde intra soarele fierbinte care îl 
scălda cu razele sale jucăuşe şi săltăreţe. Nu putea pricepe ce 

87 


se întâmplase de-şi recăpătase vigoarea din anii tinereții, căci 
în ciuda bărbii sale care rămăsese de culoarea zăpezii și a ridu- 
rilor care se mai zăreau încă pe la colțurile ochilor, bătrânul 
Moș Crăciun se simțea la fel de viguros şi fericit ca un tânăr de 
şaisprezece ani; curând începu să fluiere mulțumit în timp ce 
se apucase să meșteșugească nişte jucării noi. 

Atunci Ak trecu pe la el și-i povesti despre Mantia Nemuri- 
rii Şi cum și-o câștigase el datorită dragostei sale pentru copii. 

O vreme tăcu gândindu-se cât de norocos fusese, dar în 
același timp îşi dădu seama că nu avea de ce să se mai teamă 
că va fi despărțit de copiii săi dragi. Hotări pe dată să-și facă 
un stoc impresionant de jucării amuzante și frumoase, căci 
acum, când se putea dedica pe vecie muncii sale, își puse în 
minte ca nici un copil din lumea asta, bogat sau sărac, să nu ră- 
mână fără cadouri de Crăciun atâta timp cât Moșul putea să-i 
dăruiască unul. 

Când bunul Moș Crăciun se apucase să facă jucării, lumea 
fusese şi ea abia la începuturile sale, iar el își câștigase astfel 
Mantia Nemuririi datorită dragostei sale. Nu i se părea deloc 
dificilă misiunea lui de a împărți vorbe frumoase, prietenie şi 
jucării frumoase tuturor copiilor semenilor săi. Numai că an 
de an în lume se năşșteau tot mai mulți copii care de îndată ce 
creşteau, începeau să se răspândească încet, încet pe întreaga 
față a pământului în căutarea unui nou cămin. Așa se face că 
Moş Crăciun descoperea an după an cum călătoriile sale trebu- 
iau să se întindă din ce în ce mai departe de Valea Râsetelor și 
cum sacii cu jucării trebuiau să fie din ce în ce mai încăpători. 

Prin urmare se sfătui pe dată cu bunii lui prieteni, nemurito- 
rii, cum ar putea să țină ritmul cu numărul în continuă creștere 
al copiilor fără să neglijeze pe nici unul dintre ei. Nemuritorii 
erau atât de preocupaţi de activitatea lui, că-l sprijiniră cu cea 
mai mare plăcere. Ak i-l dărui pe supusul lui, Kilter, „cel tăcut 
şi harnic“, iar Prințul knookilor i-l dărui pe Peter, care era mai 
adus de spate, dar mai puțin morocănos decit fraţii lui. Prinţul 
rylilor i-l dărui pe Nuter, cel mai simpatic dintre toți rylii, iar 
Regina zânelor i-o dădu drept cadou pe Wisk, zâna aceea mi- 
cuţă, zburdalnică şi iubitoare care în ziua de azi a ajuns să-i cu- 
noască pe copii tot atât de bine ca şi Moş Crăciun. 

Cu asemenea prieteni care să-l ajute să facă jucăriile și cu- 
răţenia în casă și să se ocupe de sanie și de hamuri, Moş Cră- 
ciun descoperi că nu era chiar aşa de greu să-și pregătească an 
de an jucăriile și darurile, iar zilele lui începură să se scurgă 
plăcut una după alta. 

Și cu toate astea, după câteva generaţii, grijile sale înce- 
pură din nou, căci nu-ți venea să crezi cu ce repeziciune se în- 
mulțeau oamenii şi câţi copii aşteptau darurile sale în fiecare 
an. Când oamenii umpleau până la refuz oraşele şi ținuturile 
unei țări, plecau în altă parte a lumii şi-atunci tăiau copacii pă- 
durilor întinse ce fuseseră odinioară în stăpânirea lui Ak, iar cu 
lemnul astfel obţinut construiau oraşe noi, încât acolo unde 
odinioară fuseseră păduri se ridicau acum câmpuri de grâne și 
turme de vite. 

Aţi fi tentaţi să credeţi că Mai Marele Pădurilor s-a supă- 
rat din pricina pierderii pădurilor sale, dar lucrurile nu au stat 
nicidecum așa, căci înțelepciunea lui Ak era nemăsurată şi 
atotputernică. 

- Lumea a fost făcută pentru oameni, îi spunea el lui Moş 
Crăciun, iar eu nu am făcut decât să păzesc pădurile până când 
ei au avut nevoie de ele. Nu pot decât să mă bucur că trunchiu- 
rile copacilor mei pot să adăpostească trupurile lor firave și 
să-i încălzească în timpul iernilor reci. Nu pot decât să sper că 
nu vor tăia chiar toți copacii, deoarece oamenii au nevoie vara 
de umbra copacilor, la fel de mult cât iama le trebuie căldura 
buştenilor. Şi, oricât de aglomerată ar deveni lumea, nu cred 
ca oamenii să ajungă vreodată la Burzee şi nici la Marea Pă- 
dure Întunecată sau la sălbăticia împădurită de la Braz, decât 
dacă ar dori să se adăpostească de plăcere și nu ca să distrugă 
copacii gigantici. 

Când și când oamenii construiau corăbii din trunchiurile co- 
pacilor și astfel traversau oceanele şi întemeiau oraşe în ţinuturi 
îndepărtate. Dar pentru Moş Crăciun prea puțin contau ocea- 
nele, căci renii săi goneau la fel de iute pe mare ca şi pe uscat, 
iar sania lui traversa pământul de la răsărit la apus, mergând ast- 
fel tot timpul înainte de revărsatul zorilor. În timp ce pământul 
se rotea încetișor, Moş Crăciun avea la dispoziție toate cele 24 

de ore să-l înconjoare în Ajunul Crăciunului, iar renilor înce- 
pură să le placă din ce în ce mai mult aceste călătorii. 

An după an, generaţie după generaţie, secol după secol, lu- 
mea îmbătrânea şi ea în timp ce oamenii se înmulțeau la nu- 
măr, iar Moş Crăciun avea din ce în ce mai mult de lucru. 
Faima faptelor sale se răspândi în orice casă unde existau co- 
pii. Toţi cei mici îl îndrăgeau peste măsură, iar mamele şi taţii 
lor îl prețuiau pentru fericirea pe care le-o adusese și lor pe vre- 
mea când fuseseră mici; doamnele și domnii ajunşi acum la 
cea mai înaintată vârstă își aminteau plini de recunoștință de 
numele lui şi-l binecuvântau. 


3. Ajutoarele lui Moș Crăciun 


Cu toate acestea, civilizaţia a adus cu ea o invenţie care i-a 
provocat nenumărate greutăţi lui Moş Crăciun până să desco- 
pere calea de a trece peste ele. Din fericire însă, aceasta a fost 
ultima încercare căreia a trebuit să-i facă față. 

Într-o seară de Ajun, când unul din reni tocmai sărise pe 
vârful unui acoperiş, Moş Crăciun descoperi că hornul fusese 
construit mult mai îngust decât de obicei. N-avea însă timp de 
stat la gânduri, așa că-și ținu respiraţia şi se făcu cât mai mic 
posibil ca să coboare pe hom. 

— Nu mai am mult şi ajung, gândi el în timp ce continua să 
alunece în jos. Numai că nu reuşi să dea cu ochii de nici un şe- 
mineu şi, din aproape în aproape, ajunse la capătul homului 
care se înfunda într-o pivniță. 

— Ce treabă ciudată! îşi zise în sinea lui, uimit peste măsură. 
Dacă tot nu există nici un şemineu, atunci ce rost mai are hornul? 

Începu apoi să urce din nou, lucru care i se păru tare anevo- 
ios, din pricina spaţiului atât de îngust. Cum urca el, observă o 
țeavă ce ieşea dintr-o parte a hornului, dar nu putu să-şi dea 
seama la ce servea. 

În cele din urmă, ajunse din nou pe acoperiş și spuse: 

— Degeaba am coborât pe hom pentru că n-am găsit nici un 
şemineu de intrare în casă. Tare mă tem că trebuie să-i las fără 
jucării pe copiii care locuiesc aici, în casă. 

Plecară mai departe, dar în curând ajunseră din nou la o casă 
cu horn îngust. Asta-l făcu pe Moş Crăciun să scuture nesigur 
din cap, dar cu toate astea, încercă şi hornul acesta şi descoperi 
că era exact la fel ca şi celălalt. În plus, când încercase să iasă 
pe acoperiş, aproape că se înțepeni în spaţiul îngust, rupându-şi 
haina; cu toate că în noaptea aceea mai trecu pe la câteva coșuri 
de acest fel, nu se mai aventură să coboare pe ele. 

— Oare ce-o fi în mintea oamenilor ăştia când construiesc 
asemenea coşuri inutile? exclamă Moş Crăciun. În toți acești 
ani cât am călătorit cu renii mei, nu am mai văzut un aseme- 
nea lucru. 

Aşa şi stăteau lucrurile, numai că Moş Crăciun nu descope- 
rise că între timp fuseseră inventate sobele cu gaz care aveau 
acum un mare succes. Când află despre ce era vorba, se întrebă 
cum de putuseră constructorii acelor case să aibă atât de puțin 
respect pentru el, căci se ştia prea bine că moşul avea obiceiul 
să coboare pe hornuri şi să intre în case prin şemineu. Probabil 
că oamenii care construiseră casele acelea trecuseră de pe- 
rioada când îndrăgiseră jucăriile şi-acum prea puțin le păsa 
dacă moşul se oprea sau nu pe la copiii lor. Oricare ar fi fost ex- 
plicaţia, bieţii copii erau obligați acum să poarte povara mâhni- 
rii şi a dezamăgirii. 

Anul următor, Moş Crăciun dădu peste mai multe aseme- 
nea hornuri de modă nouă care nu aveau nici un fel de 
şeminee, iar anul următor încă şi mai multe. În cel de-al trei- 
lea an, hornurile acelea înguste deveniseră atât de numeroase, 
încât la urmă chiar îi rămăseseră câteva jucării pe care nu avu- 
sese cui să le dea. 

Chestiunea devenise acum atât de serioasă, încât începuse 
să-l preocupe de-a binelea, aşa că se hotărî să vorbească cu 
Kilter, Peter, Nuter și Wisk. 

Kilter ştia deja despre ce era vorba, căci el alergase înain- 
tea Crăciunului pe la toate casele să strângă bilețelele și scriso- 
rile către Moş Crăciun pe care le scriseseră copiii şi în care-i 
spuneau ce-şi doreau să găsească în cizmulițe sau în pomul de 
Crăciun. Dar Kilter era un tovarăş tăcut şi rareori vorbea des- 
pre ceea ce vedea prin oraşe şi sate. Ceilalţi au fost cât se poate 
de indignați. 

— Oamenii ăştia se poartă de parcă nu vor să-şi vadă copii 
fericiţi! spuse inimosul Peter, cu o voce vizibil iritată. Ce idee 
și la ei să țină pe dinafară un aşa prieten generos! 

— Da, dar eu vreau cu orice preț să-i fac fericiți, chiar dacă 
părinţii lor sunt sau nu de acord cu asta, răspunse Moş Cră- 
ciun. Cu ani buni în urmă, când am început să fac primele jucă- 
rii, copiii erau cu mult mai neglijați de părinții lor decât sunt 
acum, aşa că acum am învățat să nu pun la suflet părinții nesă- 
buiți sau egoişti şi să mă gândesc doar la dorințele copiilor. 

— Mare dreptate ai, stăpâne, spuse Nuter, rylul. Mulţi din- 
tre copii n-ar avea nici un prieten dacă şi tu i-ai da uitării, aşa 
că încearcă să-i faci fericiți. 

— Atunci ar trebui să renunțăm să mai folosim coşurile şi să 
ne transformăm mai degrabă în spărgători de case ca să putem 
pătrunde cumva înăuntru, spuse zâna Wisk râzând. 

— Cum aşa? întrebă Moş Crăciun. 

— Ei cum aşa? Pereţii din cărămizi şi tencuială sunt un ni- 
mic pentru zâne. Eu, una, pot să trec prin ei oricând vreau eu, 
iar Peter, Nuter şi Kilter pot să facă la fel. Nu-i aşa, prieteni? 

— Când trebuie să adun scrisorelele de la copii, nu de puține 
ori trec prin ziduri, spuse Kilter care deja vorbise prea mult, 
uimindu-i pe Peter şi Nuter atât de tare, încât ochii stăteau să 
le iasă din orbite. 

— În concluzie, continuă zâna, nu ai decât să ne iei şi pe noi 
cu tine în următoarea ta călătorie, iar când o să ajungem la 
vreuna din casele acelea cu sobe de gaze în loc de şeminee, 
atunci o să împărțim noi jucăriile, fără să mai fie nevoie să 
intri tu pe horn. 

— Mi se pare un plan foarte bun, răspunse Moş Crăciun ex- 
trem de încântat că găsise o rezolvare la problema pe care o 
avea. La anul, aşa vom face. 

Şi uite-aşa la următorul ajun de Crăciun, zâna, spiriduşul, 
knookul şi rylul au plecat toți în aceeaşi sanie cu stăpânul lor. 
Intrară fără nici o dificultate în casele noi unde lăsară jucării 
pentru toți copiii ce locuiau acolo. 

Ajutorul dat de ei nu numai că-l scuti pe Moş Crăciun de 
efort, dar îi dădu răgazul să-și facă treburile lui mai repede decât 

de obicei, aşa încât grupul cel vesel se întoarse acasă fără nici o 
jucărie cu mai bine de o oră înainte de revărsatul zorilor. 

Singura neplăcere a călătoriei fu aceea că năstrușnica de 
Wisk tot gâdila renii cu o pană lungă şi asta doar ca să-i vadă 
cum săreau. Moşul fu nevoit să nu o scape din ochi nici o 
clipă şi să o tragă de câteva ori de urechile lungi ca să o înveţe 
minte cum să se poarte. 

În ansamblu însă, călătoria se dovedi un adevărat succes, 
iar cei patru camarazi îl însoțesc şi-n ziua de azi pe Moş Cră- 
ciun în călătoriile sale din fiecare an, ajutându-l să-şi împartă 
jucăriile. 

Indiferența părinţilor care-l supărase atât de tare pe prea- 
bunul sfânt nu a ținut prea mult, iar Moș Crăciun descoperi cu- 
rând că toți îl aşteptau nerăbdători să le intre în case şi să le 
lase cadouri copiilor lor. 

Prin urmare, ca să-şi uşureze misiunea care devenea cu 
adevărat dificilă, bătrânul Moş Crăciun hotărî să le ceară aju- 
torul părinților. 

— Pregătiți-vă pomii de Crăciun pentru venirea mea, le 
spuse el, şi-atunci am să pot lăsa cadourile fără să zăbovesc 
prea mult, iar voi le puteţi agăța în pom după plecarea mea. 

Altora le spunea: 

— Aveţi grijă de ciorăpeii copiilor să fie agăţați când ajung 
la voi, şi-atunci eu o să-i pot umple cât ai clipi din ochi. 

Adesea, ori de câte ori părinții erau oameni cumsecade, Moş 
Crăciun nu făcea decât să lase pachetul cu cadouri, urmând 
ca ei să umple ciorăpeii după ce moşul se făcea nevăzut cu sa- 
nia lui cu tot. 

— Am să-i transform pe toți părinții iubitori în ajutoarele 
mele, strigă bătrânelul cel cumsecade, iar ei mă vor ajuta să-mi 
fac treaba. Căci în felul acesta, câştig minute bune în care pot 
să vizitez şi alți copii fără să neglijez pe nimeni! 

Pe lângă căratul pachetelor imense de jucării, bătrânul 
Moş Crăciun începu să trimită mormane de jucării magazine- 
lor pentru copii, aşa încât părinții care doreau mai multe cado- 
uri pentru copiii lor să le poată lua cu uşurinţă de acolo. lar de 
se întâmpla vreodată ca bunul Moş Crăciun să uite de vreun co- 
pil în timpul călătoriei sale din fiecare an, părinţii mergeau la 

magazinele cu jucării să ia câte le dorea inima ca să-i vadă feri- 
ciți și mulțumiți. Prietenul cu inimă de aur al tuturor copiilor 
hotărâse ca nu cumva vreun copil să tânjească după jucăriile 
sale, atâta timp cât el putea să-i dăruiască una. Magazinele cu 
jucării se dovediră de folos și atunci când un copil se îmbolnă- 
vea Și avea nevoie de-o jucărie cu care să se binedispună. Une- 
ori, cu ocazia zilelor de naştere, taţii şi mamele mergeau la 
magazinele cu jucării de unde le luau copiilor lor cadouri minu- 
nate în cinstea fericitului eveniment. 

În ciuda imensităţii acestei lumi, poate veți înțelege cum 
de reușeşte Moş Crăciun să împartă cadouri frumoase tuturor 
copiilor. Bătrânul nostru prieten e văzut din ce în ce mai rar în 
zilele noastre, dar asta nu pentru că s-ar ascunde, vă asigur de 
asta. Moş Crăciun a rămas acelaşi prieten iubitor al copiilor 
acum ca şi în vremurile de odinioară când obişnuia să se joace 
şi să se hârjonească cu ei ore în şir. Dacă ar avea mai mult timp 
liber, sunt sigur că şi acum i-ar plăcea să facă asta. Dar vedeți 
voi, Moşul e ocupat tot anul să facă jucării şi se grăbeşte atât de 
tare în singura noapte din an când ne vizitează casele cu sacul 
de jucării în spate, că vine şi pleacă precum fulgerul şi e aproape 
imposibil să-l zăreşti. 

Şi cu toate că în zilele noastre sunt cu milioane şi milioane 
de copii mai mulți decât odinioară, nimeni nu l-a auzit vreo- 
dată pe Moş Crăciun plângându-se din pricina asta. 

— Cu cât sunt mai mulți, cu atât mai bine, strigă el râzând 
cât îl ține gura. 

Singura diferenţă e că degetele ajutoarelor sale trebuie să 
se mişte cu şi mai mare repeziciune de la an la an ca să împli- 
nească dorințele tuturor micuților din lume. 

— În toată lumea asta, nimic nu e mai frumos decât un copil 
fericit, spune adesea prea bunul Moş Crăciun, iar dacă ar fi să 
ne luăm după el, toți copiii sunt frumoşi, căci toți sunt fericiți. 


CUM A FOST RĂPIT 
Moş CRĂCIUN 


Traducere de 
EMILIA COMĂNICI 


Moş Crăciun trăieşte în Valea Râsetelor, acolo unde se află 
şi castelul lui imens cu încăperi nenumărate în care se fac jucă- 
riile sale. Ucenicii lui, aleşi din rândurile rylilor, ale knookilor, 
zânelor şi nimfelor, locuiesc împreună cu el şi toți sunt cât se 
poate de ocupați de cu zori şi până-n seară. 

Valea Râsetelor poartă acest nume pentru că acolo totul 
este fericit şi vioi. Pârâiaşul chicoteşte pe înfundate în timp ce 
se rostogoleşte printre malurile verzi; vântul fluieră fericit prin 
copaci; razele de soare dansează zglobii deasupra ierbii grase, 
iar violetele şi florile sălbatice te privesc zâmbitoare din cuibu- 
rile lor înverzite. Trebuie să fii fericit ca să poți râde, iar ca să 
fii fericit trebuie să fii şi mulțumit. Pretutindeni în Valea Râse- 
telor a lui Moş Crăciun domneşte mulţumirea. 

De-o parte a văii se află pădurea Burzee. De cealaltă, mun- 
ţii cei înalți cu Peșterile Demonilor. Valea se întinde în mijlo- 
cul acestora, zâmbitoare şi tihnită. 

Ai fi tentat să crezi că bunul şi bătrânul nostru Moş Cră- 
ciun, care-şi dedică fiecare zi din viața sa fericirii copiilor, nu 
are nici un fel de duşmani pe fața pământului. Drept să vă spun, 
o bună bucată de vreme Moşul nu a întâlnit nimic altceva în 
afară de dragoste peste tot unde mergea. 

Numai că demonii ce trăiesc în peșterile din munți ajunse- 
seră să-l pizmuiască peste măsură pe Moș, iar asta din simplul 
motiv că-i făcea fericiți pe copii. 

Peşterile Demonilor sunt cinci la număr. O potecă largă 
duce spre prima dintre ele, o cavernă frumos boltită aflată la 
poalele muntelui, cu intrarea minunat sculptată şi împodobită. 

În peştera aceasta locuieşte Demonul Egoismului. În spatele 
ei, se află o a doua peșteră în care trăieşte Demonul Invidiei. 
Urmează peștera Demonului Urii, prin care ajungi în peştera 
Demonului Răutăţii, aşezată într-o cavernă întunecoasă şi în- 
spăimântătoare din inima muntelui. Nu ştiu ce mai e dincolo 
de ea. Unii spun c-ar fi capcane îngrozitoare ce duc negreşit la 
moarte şi la pierzanie şi cred că se prea poate să fie aşa. Din 
toate cele patru caverne amintite, pleacă un tunel mic şi îngust 
ce duce la cea de-a cincea cavernă, care este locuită de Demo- 
nul Remușcării. Şi cum podelele stâncoase ale acestor pasaje 
sunt tocite de paşii trecătorilor, bănuiesc că mulți rătăciți prin 
Peșterile Demonilor şi-au găsit scăparea prin tunelurile acelea 
în reşedinţa Demonului Remușcării, despre care se spune că e 
un tovarăş plăcut ce-ţi deschide cu drag o uşiță prin care pă- 
trund aerul proaspăt şi razele soarelui, lăsându-te să ieşi. 

Ei bine, gândindu-se că aveau motive serioase să nu-l în- 
drăgească pe bătrânul Moş Crăciun, demonii peşterilor se în- 
truniră într-o bună zi ca să discute despre problema în cauză. 

— Am rămas singur de tot, spuse Demonul Egoismului. Moş 
Crăciun împarte atâtea daruri frumoase tuturor copiilor că i-au 
urmat exemplul şi-au devenit toţi fericiți şi generoși şi nu mai 
trece nimeni pe la peştera mea. 

— Iar eu am aceeaşi problemă, se însufleți pe dată Demonul 
Invidiei. Micuţii sunt tare încântați de Moş Crăciun şi au mai 
rămas doar câțiva pe care să-i pot corupe să devină invidioşi. 

— lar asta nu face decât să mă afecteze pe mine! declară 
Demonul Urii. Căci dacă nu trece nici un copil prin cavernele 
Invidiei şi ale Egoismului, atunci nici unul nu poate să ajungă 
în peştera MEA! 

— Şi nici într-a mea, adăugă Demonul Răutăţii. 

— Cât despre mine, spuse Demonul Remuşcării, e clar ca 
bună ziua că dacă nu ajunge nici un copil prin cavernele voas- 
tre, atunci n-au nici un motiv să o viziteze pe-a mea, aşa că şi 
eu mă simt la fel de abandonat ca şi voi. 

— Şi toate astea se întâmplă numai din pricina acestui indi- 
vid căruia i se spune Moş Crăciun! exclamă Demonul Invidiei. 
Pur şi simplu ne dă treburile peste cap, aşa că trebuie să facem 
ceva fără nici cea mai mică întârziere. 

Căzură de acord pe dată, dar era şi mai greu să stabilească 
ce era de făcut. Ştiau cu toții că Moş Crăciun muncea tot anul 
în castelul lui din Valea Râsetelor, pregătind daruri pe care 
avea să le împartă în Ajunul Crăciunului. În cele din urmă, se 
hotărâră să încerce să-l atragă în cavernele lor, după care să-l 
îndrume spre înspăimântătoarele capcane ce duceau negreşit 
la pierzanie. 

Aşa se face că în ziua imediat următoare, în timp ce Moş 
Crăciun era ocupat până peste cap cu munca sa, Demonul 
Egoismului veni la el înconjurat de toată șleahta lui de acoliți 
şi-i spuse: 

— Jucăriile astea sunt nespus de frumoase şi de încântă- 
toare. De ce nu le păstrezi pentru tine? Mare păcat că le dăru- 
iești băiețaşilor aceia zgomotoşi şi fetițelor acelea zvăpăiate 
care le distrug şi le rup aşa de repede. 

— Ce prostie! strigă bătrânul cu barba sură şi ochii scânteie- 
tori întorcându-se spre demonul cel şiret. Băieții şi fetele uită 
de gălăgie şi de neastâmpăr de îndată ce primesc jucăriile mele, 
iar dacă îi pot face fericiți măcar o singură zi pe an, atunci eu 
sunt nespus de mulțumit. 

Aşa că Demonul se întoarse la ceilalți semeni ai lui care-l 
aşteptau în cavernele lor şi le spuse: 

— Tare mă tem că am dat greş, căci Moş Crăciun nu e câtuşi 
de puțin egoist. 

A doua zi, Demonul Invidiei îi făcu şi el o vizită lui Moş 
Crăciun şi-i zise: 

— Magazinele gem de jucării la fel de frumoase precum 
cele la care trudeşti. Câtă neruşinare să-ți strice planurile! Aju- 
taţi de maşini, oamenii fac jucării cu mult mai repede decât le 
faci tu cu propriile tale mâini şi pe deasupra le vând pe bani, pe 
când tu nu te alegi cu nimic de pe urma muncii tale. 

Dar Moş Crăciun nici nu se gândi să fie invidios pe magazi- 
nele de jucării. 

— Eu nu pot să trec pe la copii decât o dată pe an, în Ajunul 
Crăciunului, căci copiii sunt mulți la număr, iar eu nu sunt de- 
cât unul singur, răspunse el. lar cum munca mea se bazează pe 
dragoste şi bunătate, mi-ar fi mai mare ruşinea să iau bani pe 
micile mele daruri. Dar copiii trebuie să aibă ceva cu care să se 

distreze tot anul, iar magazinele de jucării pot să le aducă 
această fericire. Mie-mi plac magazinele cu jucării şi tare mă 
bucur să văd că se înmulțesc. 

În ciuda celui de-al doilea eşec, Demonul Urii se gândi că 
l-ar putea influenţa pe Moş Crăciun. A doua zi intră în atelierul 
lu: aglomerat şi spuse: 

— Bună dimineața, Moşule! Am vești proaste pentru tine! 

— Atunci fă bine şi ia-ți tălpăşița ca un bun prieten ce-mi 
eşti! răspunse Moş Crăciun. Veştile proaste ar trebui ținute se- 
crete şi n-ar trebui să se discute vreodată despre ele. 

— Cu toate astea, n-ai cum să scapi de ele, declară demo- 
nul, căci pe lumea asta sunt atâţia care nu cred în Moş Cră- 
ciun; pe aceştia trebuie să-i urăşti din toată inima, căci uite 
câtă nedreptate îţi fac. 

- Îndrugi numai prostii, strigă Moşul. 

— Ca să nu mai zic că sunt alții care te urăsc pentru că-i 
faci fericiți pe copii şi care te iau în derâdere şi zic că nu eşti 
decât un nebun ramolit! Mare dreptate ai avea să-i urăşti pe 
ticăloşii ăştia şi-ar trebui să te răzbuni pentru cuvintele lor 
duşmănoase. 

— Dar nu-i urăsc câtuşi de puţin! exclamă Moş Crăciun 
plin de optimism. De fapt, oamenii ăştia nu-mi fac nici un 
Tău, ci doar se amărăsc pe ei înşişi şi pe copiii lor. Biete su- 
flete chinuite! Nu le-aş face nici un rău, ci mai degrabă i-aş 
ajuta în fiecare zi! 

Pe bună dreptate, demonii nu aveau nici o şansă să-l ispi- 
tească în vreun fel pe bătrânul Moş Crăciun. Dimpotrivă, era 
suficient de perspicace să-şi dea seama că vizitele lor nu urmă- 
reau decât să facă rău şi să provoace greutăți, aşa că râsul lui 
vesel îi zăpăci cu totul pe demonii cei răi şi le arătă cât de inu- 
tilă era o asemenea încercare. Aşa că renunțară la cuvintele 
mieroase şi se hotărâră să apeleze la forță. 

Era lucru știut că nimic rău nu i se putea întâmpla lui Moș 
Crăciun atâta timp cât se afla în Valea Râsetelor, căci zânele, 
rylii şi knookii îl aveau cu toții în pază. Numai că în Ajunul 
Crăciunului, Moşul îşi mâna renii în lumea largă, cărând după 
el o sanie plină de jucării şi de daruri pentru copii; acesta era 
negreșit momentul cel mai potrivit când duşmanii lui puteau 

să-i facă rău. Aşa că demonii îşi făcură un plan şi aşteptară 
Ajunul Crăciunului. 

Când Moş Crăciun pocni din bici şi părăsi grăbit Valea Râ- 
setelor, îndreptându-se spre lumea cea mare, luna strălucea 
mare şi plină pe cer, iar zăpada era scorțoasă şi scânteietoare. 
Sania lui cea încăpătoare era burduşită de saci cu jucării, iar 
Moşul se puse pe cântat şi fluierat, în timp ce renii se năpus- 
teau în noapte. În toată existența lui fericită, aceasta era ziua 
când era în culmea bucuriei — ziua în care le împărțea micuţi- 
lor comorile adunate cu sârg prin sudoarea frunţii sale. 

Avea să fie o noapte aglomerată, ştia bine asta. În timp ce 
fluiera şi pocnea din bici, revedea cu ochii minţii toate oraşele, 
satele şi cătunele în care era aşteptat şi calculă în gând că avea 
suficiente cadouri cât să-i facă fericiţi pe toţi copiii. Renii ştiau 
prea bine ce aştepta de la ei, aşa că alergau atât de iute încât pi- 
cioarele lor abia atingeau pământul acoperit de zăpadă. 

Dar dintr-odată se întâmplă ceva ciudat: o funie aruncată în 
lumina lunii şi un laț imens aflat la capătul ei îl prinseră de trup 
şi de braţe pe Moş Crăciun şi-l legară fedeleş. Până să apuce să 
se opună sau să strige după ajutor, fu smuls cu putere de pe sca- 
unul saniei şi aruncat cu capul înainte într-un morman de ză- 
padă, în timp ce renii îşi continuară galopul şi se făcură 
nevăzuţi cu sacii de jucării cu tot. 

Preţ de câteva clipe, Moş Crăciun rămase năucit din pri- 
cina unei asemenea experiențe surprinzătoare, iar când reuşi 
să-şi vină cât de cât în fire, descoperi că demonii cei viclenii îl 
scoseseră din zăpadă şi-l legaseră fedeleş cu o mulţime de fu- 
nii zdravene. Îl duseră apoi pe Moşul răpit în munții lor, unde-l 
aruncară într-o cavernă secretă şi-l legară cu lanţuri de pere- 
tele stâncos ca să nu mai poată scăpa. 

— Ha! Ha! rânjeau demonii frecându-şi mâinile de bucurie. 
Ce-or să mai facă acum copiii? Ce-or să mai plângă şi ce-or 
să mai scâncească şi ce tam-tam o să se işte când vor desco- 
peri că nu e nici o jucărie în ciorăpeii lor şi nici un cadou în po- 
mul de Crăciun! Şi cum or să-i mai pedepsească părinţii lor! 
Să vezi cum or să vină cete, cete spre peşterile Egoismului, In- 
vidiei, Urii şi Răutăţii! Că straşnic lucru am mai făcut, De- 
moni ai Peşterilor! . 

În ajunul acelui Crăciun, se întâmplase ca Moşul cel bun 
să-i ia cu el în sanie pe rylul Nuter, pe knookul Peter, pe spiri- 
dușul Kilter şi pe micuța zână pe numele ei Wisk — toți aceştia 
fiind ajutoarele lui preferate. 

Aceste firave fiinţe îi fuseseră Moşului nu de puţine ori de 
mare ajutor la împărțitul cadourilor pentru copii, iar când stă- 
pânul lor fusese răpit din sanie, ei stăteau cu toții ghemuiţi sub 
scaun unde vântul cel rece nu putea ajunge la ei. 

Micuţii nemuritori nu-şi dăduseră seama de răpirea lui 
Moș Crăciun decât la o bună bucată de timp după ce acesta dis- 
păruse. Cum nu-i mai auzeau glasul vioi şi nici cântecul şi flu- 
ierăturile pe care le scotea de obicei în timpul călătoriilor, 
atunci le trecu prin cap că liniştea aceea era suspectă. 

Micuța Wisk scoase capul afară de sub scaun şi văzu că Moş 
Crăciun dispăruse şi nu mai era nimeni care să mâne renii. 

— Ho! strigă ea, iar renii încetiniră ritmul oprindu-se apoi. 

Peter, Nuter şi Kilter săriră cu toții pe scaun și priviră îna- 
poi la urmele lăsate de sanie. Numai că Moş Crăciun se afla 
acum la kilometri întregi depărtare. 

— Ce e de făcut? întrebă îngrijorată Wisk, căreia îi fugise toată 
voioşia şi culoarea din obraji în fața unei asemenea nenorociri. 

— Trebuie să plecăm numaidecât în căutarea stăpânului nos- 
tru, spuse rylul Nuter, care de obicei gândea şi vorbea cu cea 
mai mare prudență. 

— Nu! Nu! exclamă knookul Peter, care, aşa adus de spate 
şi morocănos cum era el, te puteai baza întotdeauna pe el la ne- 
voie. Dacă mai zăbovim sau dacă ne întoarcem, atunci nu ne 
mai rămâne timp să ducem jucăriile la copii până dimineaţă, 
iar asta l-ar mâhni pe Moş Crăciun mai mult decât orice pe lu- 
mea asta. 

- E clar că nişte creaturi ticăloase au pus mâna pe el, adă- 
ugă Kilter îngândurat, iar ţinta lor e fără doar şi poate să-i su- 
pere pe copii. Aşa că prima noastră datorie e să împărțim 
jucăriile tot atât de bine pe cât ar fi făcut-o însuşi Moş Crăciun. 
După asta, putem să plecăm în căutarea lui şi să-l eliberăm. 

Aceste cuvinte erau un sfat atât de bun şi de înțelept, că toți 
cei de față căzură de acord imediat. Aşa că knookul Peter strigă 
la reni, iar animalele acelea supuse se avântară din nou în 

noapte, zburând peste dealuri şi văi, peste păduri şi câmpii, 
până când ajunseră la casele în care copilaşii dormeau duşi vi- 
sând la cadourile minunate pe care aveau să le găsească în di- 
mineața de Crăciun. 

Micuţii nemuritori îşi asumaseră o mare răspundere, căci 
deşi îl ajutaseră de multe ori pe Moş Crăciun în călătoriile 
sale, acesta le spusese de fiecare dată cu exactitate ce aveau de 
făcut şi ce se aştepta de la ei. Acum, însă, trebuiau să împartă 
jucăriile cum îi ducea capul, iar ei nu-i cunoşteau pe copii tot 
atât de bine ca şi Moşul. Nu-i de mirare că au făcut câteva gre- 
şeli de mai mare hazul. 

Mamie Brown, care-şi dorea o păpuşă, primi nişte tobe în 
locul acesteia, iar tobele, din câte se ştie, nu-i sunt de nici un 
folos unei fetiţe care iubeşte păpuşile. Charlie Smith, care era 
înnebunit să zburde şi să se joace pe afară şi care-şi dorea o pe- 
reche de cizmulițe noi de cauciuc ca să nu se mai ude la pi- 
cioare, primi o cutie cu aţă de cusut plină cu mosorele în toate 
culorile, cu ace şi cu bolduri; pățania îl enervă atât de tare, în- 
cât într-un moment de furie spusese că Moşul era un şarlatan. 

Dacă ar fi fost mai multe asemenea greşeli, atunci demonii 
şi-ar fi îndeplinit fără doar şi poate planurile să-i supere pe mi- 
cuți. Numai că micuţii prieteni ai lui Moş Crăciun s-au străduit 
din răsputeri ca să ducă la îndeplinire ideile maestrului, făcând 
în cele din urmă mai puţine greşeli decât v-aţi fi aşteptat în ase- 
menea împrejurări mai puțin obişnuite. 

Şi, deşi se mişcaseră cât au putut de repede, începu să se 
crape de ziuă înainte ca ei să fi reuşit să împartă toate jucăriile 
şi darurile. Pentru prima dată în atâția ani, renii se întoarseră în 
Valea Râsetelor în plină zi, când soarele se ivea deja deasupra 
marginii pădurii, amintindu-le că întârziaseră cu mult peste 
ora obişnuită de întoarcere. 

După ce au dus renii în grajd, făpturile nemuritoare au înce- 
put să se întrebe cum îl puteau salva pe stăpânul lor şi-atunci 
şi-au dat seama că trebuiau să descopere mai întâi ce se întâm- 
plase cu el şi unde se afla. 

Aşa că Wisk plecă numaidecât spre sălaşul Reginei zâne- 
lor care se afla în inima pădurii Burzee. De îndată ce ajunse 
acolo, nu-i trebui mult să afle despre demonii cei ticăloşi care-l 

răpiseră pe Moş Crăciun ca să-l împiedice să-i mai facă fericiţi 
pe copii. Regina îi promise că le va veni în ajutor și-atunci, în- 
credinţată de sprijinul ei, Wisk se întoarse cât de repede putea 
la Nuter, Peter şi Kilter care-o aşteptau, iar cei patru se sfătuiră 
să-l scape pe stăpânul lor din ghearele duşmanilor. 

Se prea poate ca Moşul să nu se fi simţit la fel de fericit ca 
de obicei în noaptea ce a urmat răpirii sale. Căci deşi avea 
toată încrederea în judecata micilor lui prieteni, nu putea să 
nu fie îngrijorat când se gândea la dezamăgirea ce-i aştepta pe 
copii. lar demonii, care-l păzeau cu rândul, nu conteneau să-l 
înțepe cu cuvinte pline de dispreț, făcând haz de situaţia în 
care se afla. 

Când ziua de Crăciun era pe sfârșite, îi venise rândul De- 
monului Răutăţii să-l păzească pe prizonier, iar el avea limba 
cea mai veninoasă dintre toţi fraţii săi. 

— Copiii încep să se trezească, Moş Crăciun! strigă el. Se 
trezesc ca să-şi găsească ciorăpeii goi. Ha, ha! Ce-or să se mai 
certe, ce-or să mai scâncească şi cum or să mai bată din picior 
de furie! Peşterile noastre or să se umple azi, Moşule! Cu sigu- 
ranță or să se umple! 

Dar şi la aceasta, la fel ca şi la celelalte înțepături, Moș Cră- 
ciun nu dădu nici un răspuns. E drept că era mâhnit că fusese 
răpit, dar curajul nu-l părăsise nici acum. Şi, văzând că prizo- 
nierul lui nu reacționase nici la cuvintele lui pline de venin, De- 
monul Răutăţii se întoarse şi-l trimise pe Demonul Remuşcării 
să-i ia locul. 

Acesta din urmă nu era tot atât de respingător ca şi cei- 
lalţi. Avea trăsături rafinate şi blânde, iar glasul lui era plăcut 
ŞI liniştit. 

— Fraţii mei, demonii, nu au prea multă încredere în mine, 
spuse el de cum intră în cavernă. Dar deja s-a făcut dimineaţă, 
iar răul a fost săvârşit. Nu vei mai putea vizita copiii timp de 
un an. 

— Aşa este, răspunse Moş Crăciun aproape vesel. A trecut 
Ajunul Crăciunului, iar pentru prima dată în atâtea secole, nu 
mi-am vizitat copiii. 

- Micuţii vor fi tare dezamăgiți, murmură Demonul Remuş- 
cării aproape cu părere de rău, dar acum nu mai avem ce face. 

Supărarea lor îi va face cel mai probabil să devină egoişti, invi- 
dioşi şi răi, iar dacă ajung azi în cavemele demonilor, atunci 
am să am ocazia să conduc câţiva în Peştera Remușcării. 

— Tu nu te căieşti niciodată? întrebă Moş Crăciun din 
curiozitate. 

— Oh, da, cum să nu, răspunse Demonul. Chiar acum, de 
pildă, mă căiesc pentru că am participat la răpirea ta. Desigur 
că e prea târziu ca să mai putem îndrepta ceva pentru că răul a 
fost deja făcut; însă remuşcarea apare, după cum ştii, doar 
după un gând sau un ţel josnic, căci la început nu ai de ce să te 
căieşti. 

— Da. Acum înțeleg, spuse Moş Crăciun. Cei ce se ţin la dis- 
tanță de rău n-au cum să viziteze vreodată peştera ta. 

— De regulă aşa şi este, răspunse demonul. Cu toate astea, 
tu, care nu ai făcut nici un rău, eşti cât pe ce să-mi vizitezi ca- 
vema. Şi ca să-ți dovedesc că regret într-adevăr că am luat 
parte la răpirea ta, am de gând să te ajut să scapi. 

Acest discurs îl uimi peste măsură pe prizonier, până când 
se gândi mai bine şi-şi dădu seama că era exact la ce se putea 
aştepta din partea Demonului Remușcării. Acesta se apucă de 
îndată să desfacă nodurile care-l țineau pe Moş Crăciun şi să 
dezlege lanţurile ce-l ţintuiau de perete. Îl conduse apoi 
printr-un tunel lung, până când ieşiră amândoi în Peştera 
Remuşcării. 

— Sper că mă vei putea ierta, spuse rugător Demonul. Nu 
sunt chiar atât de rău, ba chiar cred că am făcut destul de mult 
bine pe lumea asta. 

Spunând acestea, Demonul deschise o uşă ce dădea într-un 
loc însorit, iar Moş Crăciun trase adânc în piept aerul proaspăt. 

— Te iert, îi spuse el Demonului cu o voce blândă. De altfel, 
cred că lumea asta ar fi un loc îngrozitor fără tine. Aşadar, ră- 
mas bun şi Crăciun fericit! 

Spunând acestea, ieşi din cavernă ca să se bucure de di- 
mineața însorită, iar câteva clipe mai târziu se aşternuse deja 
la drum fluierând vesel la întoarcerea la căsuţa din Valea 
Râsetelor. 

Cum mergea el aşa prin zăpadă, văzu undeva în partea din- 
spre munte o armată numeroasă alcătuită din cele mai curioase 

creaturi cu putință. O mulțime de knooki de prin păduri, la fel 
de aspri şi de încovoiați precum crengile răsucite ale copacilor 
de care se îngrijeau. Apoi ryli grațioşi de prin câmpii, fiecare 
din ei purtând simbolul florii sau plantei pe care o aveau în 
grijă. Undeva mai în spate se vedeau spiriduşi, gnomi sau 
nimfe, iar în spate, o mie de zâne fermecătoare ce pluteau alcă- 
tuind un grup prea minunat. 

În fruntea acestei minunate armate se aflau Wisk, Peter, 
Nuter şi Kilter care strânseseră atâta popor cu gândul să-l sal- 
veze pe Moş Crăciun din captivitate şi să-i pedepsească pe de- 
monii ce îndrăzniseră să-l țină departe de copiii lui cei dragi. 

Şi, cu toate că arătau atât de luminoşi şi paşnici, micii ne- 
muritori erau înarmaţi cu puteri nebănuit de înfricoşătoare pen- 
tru cei care s-ar fi încumetat să le stâmească mânia. Vai de 
soarta lor de demoni ai cavemmelor dacă armata aceea putemică 
avea să dea de ei! 

Dar ce să crezi? Cel care le ieşise în întâmpinare nu era ni- 
meni altul decât Moş Crăciun cu statura lui impunătoare, cu 
barba albă fluturându-i în vânt şi cu ochii luminoşi şi calzi la 
vederea dovezii de dragoste şi de respect pe care le inspirase 
în inimile celor mai putemice ființe ale planetei. 

Şi-n timp ce se strângeau în jurul lui şi dansau de fericire că 
se întorsese acasă teafăr şi nevătămat, el le mulțumi din tot 
sufletul pentru ajutorul lor nepreţuit. Cât despre Wisk, Nuter, 
Peter şi Kilter, aceştia primiră fiecare câte o îmbrăţişare caldă. 

— E inutil să te lupţi cu demonii, se adresă Moş Crăciun în- 
tregii armate. Ei îşi au locul lor sub soare şi nimeni nu-i poate 
distruge vreodată. Şi totuşi, mare păcat că lucrurile stau aşa, 
continuă el amuzat. 

Aşa că zânele, knookii, spiriduşii şi rylii îl însoțiră cu toții 
pe prietenul nostru la castelul său unde-l lăsară cu ucenicii săi 
să-şi povestească pățaniile din noaptea de Ajun. 

Wisk se făcuse deja nevăzută şi-şi luase zborul prin toată 
lumea să vadă ce făceau copilaşii în dimineaţa aceea însorită 
de Crăciun şi până să se întoarcă, Peter terminase deja de po- 
vestit lui Moş Crăciun cum împărțiseră ei jucăriile. 

— Cred că ne-am descurcat de minune, strigă încântată zâna 
cea micuță, căci am găsit prea puțini copii supăraţi în dimineața 

asta. Cu toate astea, n-ar trebui să te mai dai prins vreodată, 
dragul nostru stăpân, căci s-ar putea ca data viitoare să nu mai 
fim chiar atât e norocoşi. 

Apoi le povesti despre greşelile pe care le făcuseră şi pe 
care de descoperise acum, când făcuse turul de control. lar 
Moş Crăciun o trimise de îndată cu cizme noi de cauciuc pen- 
tru Charlie Smith şi o păpuşă pentru Mamie Brown, aşa încât 
până şi ultimii doi copii îmbufnaţi se înveseliră pe dată. 

Cât despre demonii cei răi din caveme, aceștia turbară de 
mânie şi de supărare când descoperiră că Moş Crăciun le scă- 
pase printre degete. Mai mult decât atât, nimeni nu se dovedi 
egoist, invidios sau răutăcios în ziua aceea de Crăciun. În cele 
din urmă, când şi-au dat seama că sfântul protector al copiilor 
avea atât de mulţi prieteni puternici, încât ar fi fost o nebunie 
să te pui cu el, demonii renunţară pe vecie să-şi mai bage vreo- 
dată coada în treburile lui din Ajunul Crăciunului. 

CUVÂNT ÎNAINTE 


Folclorul, legendele, miturile și basmele au însoţit copilăria 
de-a lungul secolelor, căci fiecare copil sănătos are o dragoste 
puternică şi instinctivă față de poveștile fantastice, minunate şi 
vădit imaginare. Zânele înaripate ale Fraţilor Grimm şi ale lui 
Andersen au adus mai multă fericire în inimile micuţilor decât 
toate celelalte creaţii omeneşti. 

Totuși, basmele de altădată, după ce şi-au slujit scopul gene- 
rație după generație, pot fi de-acum clasate drept „istorice“ în 
biblioteca tinerilor cititori. A sosit așadar momentul pentru o se- 
rie de noi „poveşti“ din care să fie eliminate stereotipurile, pre- 
cum spiriduşul, piticii şi zânele, împreună cu toate incidentele 
îngrozitoare născocite de autorii lor pentru a acorda fiecărui 
basm o morală înfricoșătoare. Educaţia modernă include mora- 
litatea, aşa că, în prezent, copii caută în poveşti doar amuzamen- 
tul, renunțând cu dragă inimă la toate întâmplările nefericite. 

Cu acest gând în minte, povestea Vrăjitorului din Oz a fost 
scrisă doar pentru a fi pe placul copiilor din ziua de azi: o po- 
veste care îşi propune să devină un basm modernizat, din care 
copiii să reţină mirarea şi bucuria, lăsând deoparte strângerile 
de inimă și coşmarurile. 


L. FRANK BAUM 
Aprilie 1900, Chicago. 


1. Tornada 


Dorothy trăia în mijlocul câmpiilor nesfârșite din Kansas, 
împreună cu unchiul Henry, care era fermier, şi cu mătuşa Em, 
care era soţia fermierului. Aveau o casă mică, deoarece cheres- 
teaua necesară pentru construcţie fusese adusă cu căruța de la 
mare depărtare. Casa avea patru pereţi, o podea şi un acoperiş, 
care alcătuiau o cameră. Această odaie conţinea o maşină de 
gătit ruginită, un dulap pentru vase, o masă, trei-patru scaune 
şi paturile. Unchiul Henry şi mătuşa Em aveau un pat mare aşe- 
zat într-un colț, iar Dorothy avea un pătuţ pus în alt colț. Casa 
nu avea nici pod şi nici pivniţă, ci doar o groapă mică, săpată 
în pământ şi numită „pivniță pentru tornade“, unde familia se 
putea refugia atunci când se ridica vreunul dintre acele uriașe 
vârtejuri de vânt, destul de puternice încât să zdrobească orice 
clădire aflată în calea lor. Ca să ajungi acolo, trebuia să ridici 
un chepeng aşezat în mijlocul podelei şi să cobori pe o scară ce 
dădea în groapa mică şi întunecoasă. 

Când Dorothy stătea în prag şi privea în jur, nu cuprindea 
cu privirea decât câmpia întinsă şi cenuşie care se întindea în 
zare. Nici măcar un copac sau o casă nu se contura în şesul 
imens care se așternea cât vedeai cu ochii, parcă unindu-se cu 
cerul. Soarele pârjolise pământul arat, transformându-l într-o 
masă cenuşie străbătută de mici despicături. Nici măcar iarba 
nu era verde, căci soarele arsese vârfurile firelor ei lungi până 
când le dăduse aceeaşi culoare fumurie care se întindea pretu- 
tindeni. Casa fusese şi ea zugrăvită odinioară, însă soarele 

scorojise varul și ploile îl îndepărtaseră de pe pereţi, iar 
de-acum casa era la fel de mohorâtă și de cenușie ca tot ceea 
ce o înconjura. 

Când venise să locuiască aici, mătuşa Em era o femeie tâ- 
nără şi chipeşă. Soarele şi vântul o schimbaseră şi pe ea. Îi răpi- 
seră sclipirea din ochi, dându-le o culoare plumburie opacă. Îi 
şterseseră roşeaţa din obraji şi de pe buze, care căpătaseră ace- 
eaşi nuanţă cenuşie. Mătuşa Em era slabă şi uscăţivă, iar 
de-acum nu mai zâmbea deloc. Atunci când Dorothy rămăsese 
orfană și venise să locuiască cu ea, mătuşa Em tresărise atât de 
tare la auzul primului râset al copilei încât scotea câte un țipăt 
şi își ducea mâna la inimă ori de câte ori glasul vesel al lui 
Dorothy îi ajungea la urechi; şi se uita lung la fetiță, mirându-se 
că găsea motiv de râs. 

Unchiul Henry nu râdea niciodată. Muncea din greu, de di- 
mineaţă până seara, și nu ştia ce însemna bucuria. Şi el era ce- 
nuşiu, de la barba lungă până la cizmele butucănoase, vorbea 
rareori şi avea o privire aspră şi serioasă. 

Toto era cel care o făcea pe Dorothy să râdă, salvând-o de la 
transformarea într-o ființă la fel de cenuşie ca împrejurimile. 
Toto nu era cenușiu: era un cățeluş negru, cu părul lung şi mătă- 
sos şi cu nişte ochișori negri care sclipeau voios de fiecare parte 
a năsucului său caraghios. Toto se juca neîncetat, cât era ziua de 
lungă, iar Dorothy se juca mereu cu el și îl iubea din tot sufletul. 

Totuși, în ziua aceea nu se jucau. Unchiul Henry stătea în 
prag şi se uita neliniştit la cer, care era mai cenușiu decât de 
obicei. Dorothy stătea în uşă cu Toto în braţe și se uita şi ea la 
cer. Mătuşa Em spăla vasele. 

Dinspre miazănoapte se auzi apoi tânguirea lungă a vântu- 
lui, iar unchiul Henry și Dorothy zăriră iarba înaltă înclinân- 
du-se vălurită în faţa furtunii care se apropia. După care, 
dinspre miazăzi se auzi un foşnet tăios în aer, iar când cei doi 
îşi întoarseră privirea într-acolo, văzură iarba unduindu-se şi 
în partea aceea. 

Unchiul Henry se ridică brusc. 

— Vine o tornadă, Em, strigă el către nevastă. Mă duc să 
văd de animale. 

Apoi dădu fuga spre şopronul unde se aflau vacile şi caii. 

Mătuşa Em îşi lăsă treburile şi veni la ușă. Îi fu de ajuns o 
singură privire ca să-şi dea seama de primejdia ce se apropia. 

- Repede, Dorothy! strigă ea. Fugi în pivniţă! 

Toto sări din braţele lui Dorothy şi se ascunse sub pat, iar 
fata se repezi să-l prindă. Mătuşa Em, foarte speriată, deschise 
chepengul din podea şi cobori pe scară în groapa mică şi întu- 
necoasă. Dorothy îl prinse, în cele din urmă, pe Toto şi porni 
după mătuşa ei. Era la jumătatea drumului când vântul scoase 
un şuierat puternic, iar casa se scutură atât de tare încât fata îşi 
pierdu echilibrul și se prăbuşi dintr-odată pe podea. 

Apoi se petrecu ceva ciudat. 

Casa se răsuci de două-trei ori şi se ridică ușor în aer. Dorothy 
se simţea de parcă s-ar fi înălțat în văzduh într-un balon. 

Vânturile de la miazăzi şi de la miazănoapte se ciocniseră 
tocmai pe locul casei lor, unde se și formă centrul tornadei. În 
ochiul unei tornade, aerul rămâne de obicei liniștit, însă presiu- 
nea uriaşă a vântului de pe fiecare parte înălța casa mai sus şi 
tot mai sus, până când o duse în creștetul tornadei, unde ră- 
mase, fiind purtată astfel la kilometri întregi distanță, la fel de 
uşor de parcă ar fi fost un fulg. 

Era tare întuneric şi vântul şuiera îngrozitor în jurul ei, dar 
Dorothy îşi dădu seama că bătrâna căsuţă se mişca domol. 
După primele învârtiri în tornadă şi după un moment în care 
casa se înclinase foarte tare, fetița avu aceeași impresie că era 
balansată uşor, ca un prunc într-un leagăn. 

Lui Toto nu-i plăcea. Alerga prin cameră, de ici până colo, 
lătrând neîncetat. Însă Dorothy rămăsese nemişcată pe podea 
şi aştepta să vadă ce avea să se întâmple. 

La un moment dat, Toto se apropie prea mult de chepeng şi 
căzu înăuntru; la început, fetița crezu că îl pierduse. Dar, foarte 
curând, îi zări o ureche ivindu-se prin gaură, căci presiunea uri- 
aşă a aerului îl ridica înapoi, nelăsându-l să cadă. Fata se târî 
până la gaură, îl prinse pe Toto de ureche și îl trase îndărăt în 
odaie, după care închise chepengul ca să nu se mai întâmple şi 
alte accidente. 

Ceasurile se scurseră unul după altul, iar Dorothy își re- 
veni treptat din sperietură. Însă se simțea foarte singură, iar 
vântul vuia atât de tare în jurul ei încât aproape că o asurzea. 

La început, se întrebase dacă nu va fi zdrobită atunci când casa 
va cădea la loc, dar pe măsură ce trecea timpul şi nu se întâm- 
pla nimic îngrozitor, încetă să-şi mai facă griji şi se hotărî să aş- 
tepte cuminte să vadă ce va aduce viitorul. În cele din urmă, se 
târî pe podeaua legănată de vânt şi se urcă în pătuţul ei, 
întinzându-se pe aşternut, iar Toto o urmă şi se aşeză lângă ea. 

Deşi casa se legăna, iar vântul vuia, Dorothy închise ochii 
în curând şi adormi profund. 


2. Sfatul cu altinezii 


Dorothy se trezi de la o zguduitură atât de neaşteptată și de 
năprasnică încât fata s-ar fi lovit dacă n-ar fi stat întinsă în pătu- 
țul său moale. Astfel, însă, zdruncinătura o făcu să-şi țină respi- 
raţia şi să se întrebe ce se petrecuse. Toto îşi puse năsucul rece 
pe obrazul fetiţei şi scânci cu jale. Dorothy se ridică în capul 
oaselor și observă că de-acum căsuţa nu se mai mişca și nici 
nu mai era întuneric, căci pe fereastră intra lumina puternică a 
soarelui, scăldând odăița cu razele ei. Fetiţa sări din pătuţ şi, 
cu Toto lipit de picioare, deschise ușa. 

Privind în jur, scoase un țipăt de uimire, iar ochii i se mă- 
reau tot mai mult în fața priveliştii minunate din faţa ei. 

Tornada aşezase încetişor casa pe pământ, în mijlocul unui 
ținut de o frumuseţe uimitoare. Pretutindeni se zăreau fâşii su- 
perbe de pajişti, cu arbori falnici încărcaţi de povara fructelor 
mănoase şi zemoase. De fiecare parte se întindeau şiruri de flori 
nespus de frumoase, iar prin copaci şi în tufişuri zburau şi cân- 
tau păsări cu pene strălucitoare și minunate. Puțin mai încolo 
zări un pârâiaș, care curgea scânteietor printre malurile înver- 
zite, susurând cu un sunet foarte plăcut fetiţei care trăise atâta 
vreme în mijlocul câmpiilor uscate şi cenuşii. 

Pe când se uita captivată la priveliştea stranie şi frumoasă, 
fata băgă de seamă că se apropia de ea un alai de oameni aşa de 
ciudați cum nu mai văzuse vreodată. Nu erau la fel de înalți ca 
oamenii mari cu care se obişnuise, dar nici nu erau foarte mici. 
De fapt, păreau de înălțimea lui Dorothy, care era o copilă destul 

de răsărită pentru vârsta ei, deşi, din câte îşi putea da ea seama, 
erau mult mai în vârstă decât ea. 

Alaiul era format din trei bărbaţi şi o femeie, toţi îmbrăcați 
foarte ciudat. Purtau pălării conice care avea treizeci de centi- 
metri până în vârf, cu clopoței atârnaţi de boruri care scoteau 
clinchete suave la fiecare pas. Pălăriile bărbaţilor erau albas- 
tre, iar cea a femeii era albă. Ea purta un veșmânt alb care îi 
aluneca în falduri de pe umeri, presărat cu steluțe ce sclipeau 
în lumina soarelui ca nişte diamante. Bărbaţii erau îmbrăcați 
într-un albastru de aceeași nuanţă cu pălăriile şi purtau cizme 
bine lustruite, răsfrânte pe pulpă, cu o fâşie de un albastru în- 
chis. Dorothy îşi spuse că bărbaţii erau cam de vârsta unchiu- 
lui Henry, căci doi dintre ei aveau barbă. Însă femeia era, fără 
îndoială, mult mai bătrână. Avea faţa plină de riduri şi părul 
aproape alb şi mersul țeapăn al oamenilor în vârstă. 

Când cei patru se apropiară de casa în al cărei prag stătea 
Dorothy, se opriră şi se puseră pe şuşotit între ei, de parcă 
le-ar fi fost teamă să meargă mai departe. Însă ciudata bătrâ- 
nică se îndreptă spre Dorothy, făcu o plecăciune adâncă şi-i 
spuse cu un glas suav: 

- Fii binevenită, prea nobilă domniță a vrăjilor, în țara altine- 
zilor. Îţi suntem adânc recunoscători că ai ucis-o pe Vrăjitoarea 
cea Rea de la Răsărit și că ne-ai eliberat poporul din robie. 

Dorothy o ascultă cu mirare. Ce voia să spună oare bătrâ- 
nica atunci când o numea „domniţă a vrăjilor“ şi zicea că ea ar 
fi omorât-o pe Vrăjitoarea cea Rea de la Răsărit? Dorothy era 
o fetiță nevinovată şi inofensivă, care fusese purtată de o tor- 
nadă la mare depărtare de casă, și nu omorâse pe nimeni în 
toată viaţa ei. 

Însă era limpede că bătrânica aştepta să primească un răs- 
puns, așa că Dorothy îi zise, fără şovăială: 

— Sunteţi foarte amabilă, dar trebuie să fie o greşeală. N-am 
omorât pe nimeni. 

— Ei bine, casa ta a făcut-o, în orice caz, răspunse bătrâ- 
nica râzând. Şi asta înseamnă acelaşi lucru. Uite! continuă ea, 
arătând spre un colț al casei. Uite-i picioarele, ițindu-se încă 
de sub o bucată de lemn. 

Dorothy privi într-acolo şi scoase un strigăt uşor de groază. 
Într-adevăr, de sub colțul grindei pe care se sprijinea casa, se 
ițeau două picioare, în pantofi argintii cu vârfuri ascuţite. 

— Vai de mine! Vai de mine! strigă Dorothy, încleştându-şi 
mâinile înspăimântată. Pesemne că a căzut casa mea peste 
dânsa. Ce ne facem acum? 

— Nu-i nimic de făcut, spuse bătrânica domol. 

— Dar cine era? întrebă Dorothy. 

— Era Vrăjitoarea cea Rea de la Răsărit, după cum ţi-am 
spus, răspunse bătrânica. Mulţi ani la rând i-a ţinut în robie pe 
toți altinezii, făcându-i sclavii ei zi şi noapte. De-acum sunt cu 
toții liberi şi îţi sunt recunoscători pentru ajutor. 

— Cine sunt altinezii? întrebă Dorothy. 

— Altinezii sunt oamenii care trăiesc în acest ținut de la Ră- 
sărit unde domnea Vrăjitoarea cea Rea. 

— Dumneata ești o altineză? 

— Nu, dar le sunt prietenă, deşi eu trăiesc în ţinutul de la mi- 
azănoapte. Când au văzut că a murit Vrăjitoarea de la Răsărit, 
altinezii mi-au trimis degrabă un sol și am venit imediat. Eu 
sunt Vrăjitoarea de la Miazănoapte. 

- O, Doamne! strigă Dorothy. O vrăjitoare adevărată? 

- Da, fireşte, răspunse bătrânica. Însă sunt o vrăjitoare 
bună, iar oamenii mă iubesc. Nu sunt la fel de puternică pre- 
cum Vrăjitoarea cea Rea care domnea aici, căci altminteri i-aş 
fi eliberat eu însămi pe altinezi. 

— Dar eu credeam că toate vrăjitoarele sunt rele, spuse fe- 
tița, încă îngrozită că se afla în fața unei vrăjitoare adevărate. 

— Vai, nu, asta e o mare greşeală. În toată Țara Oz nu exis- 
tau decât patru vrăjitoare, iar două dintre ele, cele care trăiesc 
la Miazăzi și la Miazănoapte, sunt vrăjitoare bune. Ştiu asta 
pentru că eu însămi sunt una dintre ele şi n-aş putea să mă în- 
şel. Într-adevăr, cele care trăiau la Răsărit şi la Apus erau vrăji- 
toare rele, dar acum că ai ucis-o pe una dintre ele, n-a mai 
rămas decât o singură vrăjitoare rea în toată Țara Oz: cea care 
trăieşte la Apus. 

— Dar... zise Dorothy, după o clipă de gândire, mătuşa Em mi-a 
zis că toate vrăjitoarele au murit, cu mulţi, mulţi ani în urmă. 

— Cine-i mătuşa Em? întrebă bătrânica. 

— E mătuşa mea care trăieşte în Kansas, de unde am ve- 
nit eu. 

Vrăjitoarea de la Miazănoapte păru să cugete o vreme, cu 
capul aplecat şi cu ochii ațintiți în pământ. Apoi își ridică privi- 
rea și zise: 

— Nu ştiu unde se află Kansas, căci n-am auzit niciodată de 
o asemenea țară. Dar spune-mi, e o țară civilizată? 

— Oh, da, răspunse Dorothy. 

— Atunci astfel se explică. Cred că în ţările civilizate nu 
mai există vrăjitoare şi nici vrăjitori, vraci şi magicieni. Însă, 
vezi tu, Țara Oz n-a fost niciodată civilizată, căci suntem des- 
părțiţi de tot restul lumii. Aşadar avem în mijlocul nostru vrăji- 
toare şi vrăjitori. 

— Cine sunt vrăjitorii? întrebă Dorothy. 

— Oz însuşi este Marele Vrăjitor, răspunse Vrăjitoarea, cu 
vocea transformată aproape într-o şoaptă. E mai puternic decât 
noi toți la un loc şi trăieşte în Oraşul Smaraldelor. 

Dorothy se pregătea să mai pună o întrebare, dar tocmai în 
acel moment altinezii, care până atunci ascultaseră în tăcere, 
scoaseră un strigăt puternic şi arătară spre colțul casei sub care 
se afla Vrăjitoarea cea Rea. 

— Ce e? întrebă bătrânica, după care privi într-acolo şi în- 
cepu să râdă. Picioarele Vrăjitoarei moarte dispăruseră cu to- 
tul, iar acolo nu mai rămăseseră decât pantofii argintii. 

— Era atât de bătrână, explică Vrăjitoarea de la Miazănoapte, 
încât s-a uscat repede la soare. Acesta e sfârşitul ei. Însă panto- 
fii argintii îţi aparţin şi poți să-i porți. 

Bătrânica se aplecă şi ridică pantofii, iar după ce-i scutură 
de praf, i-i înmână lui Dorothy. 

— Vrăjitoarea de la Răsărit era mândră de pantofii aceştia ar- 
gintii, spuse unul dintre altinezi. lar încălțările au puteri ma- 
gice pe care n-am reuşit să le aflăm niciodată. 

Dorothy duse pantofii în casă şi-i puse pe masă. Apoi ieşi 
din nou în faţa altinezilor şi le zise: 

— De-abia aştept să mă întorc la mătuşa şi la unchiul meu, 
sunt sigură că sunt îngrijoraţi din cauza mea. Mă puteţi ajuta 
să-mi găsesc drumul spre casă? 

Altinezii şi Vrăjitoarea schimbară câteva priviri, după care 
se uitară la Dorothy şi apoi dădură din cap. 

— La Răsărit, nu departe de aici, se întinde un mare deşert 
pe care nimeni n-ar putea să-l străbată, spuse un altinez. 

— La fel şi spre Miazăzi, spuse altul. Căci am fost într-acolo şi 
am văzut cu ochii mei: la Miazăzi se întinde Țara quadlingilor. 

— Mie mi s-a spus că e la fel și spre Apus, zise al treilea 
altinez. ar în ţinutul acela, în care trăiesc winkiezii, domneşte 
Vrăjitoarea cea Rea de la Apus, care te-ar face sclava ei dacă ai 
trece pe acolo. 

— La Miazănoapte este țara mea, zise bătrânica, iar la mar- 
ginea ei se întinde acelaşi deşert uriaş care împrejmuieşte 
această Țară Oz. Mă tem, draga mea, că va trebui să rămâi aici 
şi să trăieşti cu noi. 

La auzul acestor cuvinte, Dorothy izbucni în plâns, căci se 
simţea foarte singură în mijlocul acestor oameni ciudaţi. Lacri- 
mile ei păreau să-i îndurereze pe inimoşii altinezi, care îşi scoa- 
seră de îndată batistele şi se puseră şi ei pe plâns. În ceea ce o 
priveşte pe bătrânică, aceasta îşi dădu jos pălăria şi, punând-o 
în cumpănă pe vârful nasului, începu să numere până la trei cu 
un glas serios. Pălăria se transformă pe dată într-o tăbliță pe 
care era scris cu cretă albă: 


LĂSAŢI-O PE DOROTHY SĂ MEARGĂ 
ÎN ORAȘUL SMARALDELOR 


Bătrânica îşi luă tăbliţa de pe nas şi, după ce citi cuvintele, 
o întrebă pe fetiță: 

— Te cheamă Dorothy, draga mea? 

- Da, răspunse copila, ridicându-şi privirea și ştergându-şi 
lacrimile. 

— Atunci trebuie să te duci în Oraşul Smaraldelor. Poate că 
Oz te va ajuta. 

— Unde e acest oraş? întrebă Dorothy. 

— E tocmai în inima ţării şi e stăpânit de Oz, Marele Vrăji- 
tor despre care ţi-am spus. 

— E un om bun? întrebă fetița pe un ton neliniştit. 

- E un Vrăjitor bun. Dacă o fi şi om n-am de unde să ştiu, 
căci nu l-am văzut niciodată. 

— Şi cum ajung acolo? întrebă Dorothy. 

— Va trebui să mergi pe jos. E un drum lung, printr-un ținut 
care uneori pare plăcut, iar alteori, întunecat şi îngrozitor. To- 
tuşi, îmi voi folosi vrăjile pe care le cunosc pentru a te apăra 
de rele. 

— Nu veniţi cu mine? se rugă fetiţa, care începuse s-o consi- 
dere pe bătrânică singura ei prietenă. 

— Nu, nu pot face asta, răspunse Vrăjitoarea, dar îţi voi da 
sărutarea mea și nimeni nu va îndrăzni să-i facă rău cuiva care 
a fost sărutat de Vrăjitoarea de la Miazănoapte. 

Bătrânica se apropie de Dorothy şi o sărută uşor pe frunte. 
Fetiţa avea să-şi dea seama, mai târziu, că buzele Vrăjitoarei îi 
lăsaseră pe piele un semn rotund şi strălucitor. 

— Drumul către Oraşul Smaraldelor e pavat cu cărămizi gal- 
bene, spuse Vrăjitoarea, aşa că nu te poți rătăci. Când ajungi la 
Oz, să nu-ți fie teamă de el, spune-i pur şi simplu povestea ta și 
cere-i ajutorul. Bun rămas, draga mea. 

Cei trei altinezi făcură o plecăciune adâncă în faţa fetiţei 
și-i urară drum bun, după care se îndepărtară printre copaci. 
Vrăjitoarea îi făcu un semn prietenos cu capul lui Dorothy, se 
roti pe călcâiul stâng de trei ori şi dispăru cu totul, spre uimi- 
rea micuţului Toto, care lătră după ea foarte tare după ce dispă- 
ruse, căci îi fusese teamă până să și mârâie în prezenţa ei. 

Însă Dorothy, care ştia că bătrânica era o vrăjitoare, se aş- 
teptase s-o vadă dispărând tocmai în acel fel și nu era câtuşi de 
puţin mirată. 


3. Cum l-a salvat Dorothy pe Sperie-Ciori 


Când rămase singură, Dorothy începu să simtă că i se face 
foame, aşa că se îndreptă spre dulap și-și tăie nişte pâine pe care 
o unse cu unt. Îi dădu şi lui Toto, după care luă o vadră de pe 
raft, se duse până la pârâiaş şi o umplu cu apă limpede şi scânte- 
ietoare. Toto fugi spre copaci şi începu să latre la păsările aşe- 
zate pe crengi. Dorothy se duse după el şi văzu nişte poame 
delicioase atârnând de pe ramuri, aşa că se apucă să culeagă câ- 
teva, spunându-şi că astfel îşi va completa gustarea. 

Apoi se întoarse în casă şi după ce bău, atât ea cât şi Toto, 
o gură din apa rece şi limpede, se apucă să se pregătească pen- 
tru călătoria către Oraşul Smaraldelor. 

Dorothy nu mai avea decât o singură rochiță, care se în- 
tâmpla însă să fie curată şi care era agățată pe un umeraş, 
lângă pătuţul ei. Era din pânză cadrilată, cu pătrăţele albe şi al- 
bastre şi, deşi albastrul se cam decolorase de la spălat, era 
încă o rochiță frumuşică. Fata se spălă cu grijă, se îmbrăcă în 
rochiţa curată şi îşi puse pe cap boneta de soare. Apoi luă un 
coşuleţ şi îl umplu cu pâine din dulap, acoperindu-l cu un şter- 
gar alb. Pe urmă îşi privi picioarele şi-şi dădu seama cât de 
vechi şi de ponosiţi îi erau pantofiorii. 

— Mai mult ca sigur nu-mi vor fi de folos la un drum aşa de 
lung, Toto, zise ea. Iar cățeluşul o privi cu ochişorii lui negri şi 
dădu din coadă ca să-i arate că-i înțelegea cuvintele. 

În acel moment, Dorothy văzu pe masă pantofii argintii 
care-i aparținuseră Vrăjitoarei de la Răsărit. 

— Mă întreb dacă mi-or veni bine, îi zise ea lui Toto. Ar fi 
cel mai potrivit lucru pentru un drum așa de lung, căci n-au 
cum să se strice. 

Îşi scoase pantofiorii vechi de piele şi-i probă pe cei argintii, 
care i se potriveau de parcă ar fi fost făcuţi anume pentru ea. 

În cele din urmă, îşi luă coşulețul. 

- Haide, Toto, zise fetița. Vom merge în Oraşul Smaralde- 
lor şi-l vom întreba pe Marele Oz cum ne putem întoarce în 
Kansas. 

Închise ușa, o încuie şi-şi puse cu grijă cheia în buzunarul 
de la rochiță. Şi astfel, cu Toto păşind liniştit pe urmele ei, își 
începu călătoria. 

În împrejurimi erau mai multe cărări, dar nu-i luă mult să o 
descopere pe cea pavată cu cărămizi galbene. În scurtă vreme, 
se îndrepta sprintenă spre Oraşul Smaraldelor, cu pantofii argin- 
tii sunând voios pe poteca de cărămizi galbene. Soarele strălu- 
cea cu putere şi păsările înălțau triluri melodioase, iar Dorothy 
nu se simţea deloc aşa de rău cum te-ai aştepta să se simtă o fe- 
tiță care a fost smulsă pe neaşteptate din țara ei şi adusă în mij- 
locul unui ţinut ciudat. 

În timp ce mergea, rămase uimită să vadă cât de frumos 
era ținutul ce se aşternea în jurul ei. Pe marginea drumului se 
ridicau garduri curate, vopsite într-o nuanță de albastru deli- 
cat, iar dincolo de ele se întindeau nişte câmpii pline de grâne 
şi de legume. Nu mai încăpea nici o îndoială că altinezii erau 
buni agricultori, în stare să obțină recolte bogate. Din când în 
când trecea pe lângă câte o casă, iar oamenii ieşeau să se uite 
la ea şi să-i facă plecăciuni adânci, căci toată lumea ştia că ea 
era cea care o nimicise pe Vrăjitoarea cea Rea şi-i eliberase de 
sub jugul robiei. Casele altinezilor erau nişte clădiri ciudate, 
rotunde şi cu o cupolă mare în loc de acoperiş. Toate erau zu- 
grăvite în albastru, fiindcă în acest ţinut de la Răsărit, albas- 
trul era culoarea preferată. 

Către căderea serii, când Dorothy era deja obosită după 
plimbarea lungă de peste zi şi începea să se întrebe unde ar tre- 
bui să petreacă noaptea, ajunse la o casă care era mai mare de- 
cât celelalte. Pe pajiştea verde din faţa casei zări mulți bărbaţi 
şi femei dansând. Cinci scripcari micuţi cântau cât puteau de 
tare, iar oamenii râdeau și cântau, în vreme ce alături era în- 
tinsă o masă mare, încărcată cu fructe și nuci delicioase, cu plă- 
cinte, prăjituri şi multe alte bunătăți. 

Oamenii o salutară prietenos pe Dorothy şi o invitară să ia 
cina cu ei şi să petreacă noaptea acolo, căci aceea era casa 
unuia dintre cei mai bogaţi altinezi din ţinut, care îşi adunase 
prietenii ca să sărbătorească eliberarea din robia Vrăjitoarei 
celei Rele. 

Dorothy mâncă o masă copioasă, fiind servită chiar de 
altinezul cel bogat, pe care îl chema Boq. Apoi se aşeză pe un 
divan şi începu să se uite la cei care dansau. 

Când Boq îi zări pantofii argintii, îi spuse: 

— Trebuie să fii o mare vrăjitoare. 

— De ce? întrebă fata. 

— Pentru că porți pantofi argintii şi ai răpus-o pe Vrăjitoa- 
rea cea Rea. Mai mult chiar, rochiţa ta are şi alb în ea şi numai 
vrăjitoarele şi descântătoarele poartă alb. 

— Rochița mea are pătrăţele albe şi albastre, spuse Dorothy, 
netezind cutele rochiei. 

— Frumos din partea ta să porți aceste culori, spuse Boq. Al- 
bastrul e culoarea altinezilor, iar albul e culoarea vrăjitoarelor. 
Aşa că ştim deja că eşti o vrăjitoare prietenoasă. 

Dorothy nu ştiu ce să răspundă, căci toţi altinezii păreau s-o 
considere vrăjitoare, iar ea ştia foarte bine că nu era decât o fe- 
tiță obişnuită pe care o tornadă o adusese într-un ținut ciudat. 

Când Dorothy se sătură să-i privească pe altinezi dansând, 
Boq o conduse în casă, unde îi oferi o cameră cu un pat fru- 
mos. Aşternuturile erau făcute din pânză albastră, iar Dorothy 
dormi dusă până dimineaţa, cu Toto încolăcit pe un covoraş al- 
bastru, lângă ea. 

Dimineaţa luă o gustare îmbelşugată şi se uită la un copilaş 
altinez care se juca cu Toto, trăgându-l de coadă, scoțând ți- 
pete de bucurie şi râzând într-un fel care o înveselea tare de tot 
pe Dorothy. Toto era o ciudăţenie pentru toți altinezii, care nu 
mai văzuseră niciodată un câine. 

— Cât de departe e Oraşul Smaraldelor?, întrebă fetița. 

— Nu ştiu, răspunse Boq pe un ton grav, căci n-am fost nici- 
odată acolo. Nu-i prea bine ca oamenii să se apropie de Oz, de- 
cât dacă au treburi cu el. Însă e un drum lung până la Oraşul 
Smaraldelor şi îi va lua multe zile să ajungi acolo. Acest ținut 
e bogat şi plăcut, dar trebuie să treci prin locuri urâte şi pericu- 
loase înainte să îţi închei călătoria. 

Aceste cuvinte o îngrijorară puţin pe Dorothy, însă fetița 
ştia că numai Marele Oz o putea ajuta să se întoarcă în Kansas, 
așa că se hotărî curajoasă să meargă mai departe. 

Îşi luă rămas bun de la prietenii săi şi porni din nou la 
drum pe cărarea cu cărămizi galbene. După ce merse vreo câ- 
tiva kilometri, îşi zise să facă un popas, aşa că se urcă în vâr- 
ful gardului ce mărginea drumul şi se aşeză acolo. Dincolo de 
gard se întindea un câmp mare de porumb, iar în apropiere 
zări o sperietoare de ciori, aşezată pe o prăjină ca să ţină la dis- 
tanță păsările venite să ciugulească porumbul copt. 

Proptindu-şi bărbia în palme, Dorothy se uită lung la speri- 
etoare. În loc de cap, avea un săculeț umplut cu paie, pe care 
era desenată faţa, cu ochi, nas şi gură. O pălărie veche, albas- 
tră şi țuguiată, probabil de-a vreunui altinez, îi fusese coco- 
tată pe creştet, iar restul trupului era alcătuit dintr-un costum 

albastru, ponosit şi decolorat, care fusese şi el umplut cu paie. 
În picioare avea nişte cizme vechi cu capete albastre răsfrânte, 
aşa cum purtau toți oamenii din ținut, iar sperietoarea se înălța 
deasupra cocenilor de porumb datorită prăjinii înfipte în spa- 
tele său. 

În vreme ce Dorothy se uita serioasă la chipul caraghios şi 
desenat al sperietorii, rămase uimită să vadă că unul dintre 
ochi clipea uşor spre ea. Îşi spuse că probabil se înşelase, căci 
nici o sperietoare din Kansas nu putea să clipească. Dar apoi 
omul de paie făcu un semn prietenos cu capul înspre ea. Fetiţa 
se dădu jos de pe gard şi se îndreptă spre sperietoare, în timp 
ce Toto dădea ocol prăjinii şi lătra. 

— Ziua bună, îi zise sperietoarea cu un glas cam răguşit. 

— Tu poți să vorbeşti? întrebă fata, uluită. 

— Bineînţeles, răspunse sperietoarea. Ce mai faci? 

— Destul de bine, mulțumesc, zise Dorothy politicoasă. Şi 
tu ce mai faci? 

— Nu mă simt prea bine, spuse sperietoarea, zâmbind. 
Fiindcă e foarte plictisitor să stai agăţat aici zi şi noapte, ca să 
sperii ciorile. 

— Nu poți să te dai jos? întrebă Dorothy. 

— Nu, deoarece prăjina asta e înfiptă în spatele meu. Dacă 
ai fi bună să-mi scoţi prăjina, ţi-aş rămâne recunoscător. 

Dorothy îşi întinse braţele şi ridică sperietoarea de pe pră- 
jină, căci, aşa umplută cu paie, era destul de uşoară. 

— Mulţumesc din suflet, zise sperietoarea când atinse pă- 
mântul. Mă simt ca un om nou. 

Dorothy rămase nedumerită la auzul acestor cuvinte, căci i 
se părea foarte ciudat să-l audă vorbind pe omul de paie şi apoi 
să-l vadă aplecându-se şi mergând alături de ea. 

— Cine eşti? întrebă Sperie-Ciori după ce se întinse şi căscă 
prelung. Şi încotro mergi? 

— Mă cheamă Dorothy, spuse fetița, şi mă îndrept spre Ora- 
şul Smaraldelor ca să-l rog pe Marele Oz să mă trimită înapoi 
în Kansas. 

— Unde este Oraşul Smaraldelor? întrebă omul de paie. Și 
cine este Oz? 

— De ce, nu ştii? răspunse fata uimită. 

— Nu, zău că nu. Adevărul e că nu ştiu nimic. După cum 
vezi, sunt umplut cu paie şi n-am minte deloc, răspunse Spe- 
rie-Ciori întristat. 

— Vai, zise Dorothy, îmi pare foarte rău pentru tine. 

— Crezi că, dacă merg cu tine în Oraşul Smaraldelor, Oz 
mi-ar da şi mie puţin creier? 

— N-am de unde să ştiu, răspunse fata, dar poţi veni cu 
mine, dacă vrei. Dacă Oz nu-ți va da nici un dram de minte, 
nu-ți va fi mai rău decât acum. 

— Adevărat, spuse Sperie-Ciori. Vezi tu, continuă el pe un 
ton confidenţial, nu-mi pasă că am trupul, picioarele şi braţele 
umplute cu paie, fiindcă așa nu mă doare nimic. Dacă mă calcă 
cineva pe picior sau îmi înfige un ac în trup, nu contează, căci 
nu simt nimic. Dar nu vreau să spună oamenii că sunt prost și, 
dacă îmi va rămâne capul umplut de paie — şi nu cu creier, ca 
al tău — cum voi ajunge să ştiu ceva vreodată? 

- Te înţeleg perfect, zise fetiţa, căreia îi părea sincer rău de 
el. Dacă vii cu mine, îl voi ruga pe Oz să facă tot ce ar putea 

- pentru tine. 

- Mulţumesc, răspunse recunoscător Sperie-Ciori. 

Cei doi o luară înapoi spre cărare. Dorothy îl ajută să sară 
gardul, după care porniră împreună pe poteca de cărămizi gal- 
bene care ducea la Orașul Smaraldelor. 

La început, lui Toto nu-i plăcu noul tovarăş de drum. Îi dă- 
dea ocol lui Sperie-Ciori, adulmecându-l de parcă ar fi bănuit 
că în paiele lui se ascundea un cuib de şobolani, şi îl mârâia ade- 
sea neprietenos. 

— Să nu-ţi fie teamă de Toto, îi zise Dorothy noului său pri- 
eten. Nu muşcă niciodată. 

— Ah, nu mi-e frică, răspunse Sperie-Ciori. N-are ce rău să 
le facă paielor. Dă-mi voie să duc eu coşul în locul tău. Nu mă 
deranjează, fiindcă nu obosesc niciodată. Să-ţi spun un secret, 
continuă el în vreme ce-și vedeau de drum. Există un singur lu- 
cru pe lume de care mi-e frică. 

— Ce anume? întrebă Dorothy. Fermierul altinez care te-a 
făcut? 

— Nu, răspunse Sperie-Ciori. Nu mi-e teamă decât de un 
chibrit aprins. 

128 


4. Drumul prin pădure 


După câteva ceasuri, cărarea se făcu bolovănoasă, iar dru- 
mul deveni atât de anevoios încât Sperie-Ciori se împiedica 
adesea de cărămizile galbene care aici nu erau bine potrivite. 
Într-adevăr, pe alocuri erau sparte sau lipseau cu desăvârşire, 
formând gropi peste care Toto sărea, iar Dorothy le ocolea. În 
ceea ce-l priveşte pe Sperie-Ciori, neavând minte, acesta pă- 
şea drept înainte, călcând în gropi şi căzând lat pe cărămizile 
tari. Nu-l durea însă deloc, aşa că Dorothy îl aduna de pe jos 
și-l ridica în picioare, iar el o urma râzând voios de propria 
stângăcie. 

Fermele din împrejurimi nu mai erau la fel de îngrijite ca 
cele dinainte, se vedeau din ce în ce mai puţine case şi pomi 
fructiferi, iar ţinutul devenea tot mai mohorât şi mai părăsit. 

La amiază, se aşezară pe marginea drumului, în apropierea 
unui pârâiaș, iar Dorothy dezveli coşul şi scoase nişte pâine. Îi 
oferi o bucată lui Sperie-Ciori, dar acesta o refuză. 

— Nu mi se face foame niciodată, zise el, ceea ce e un ade- 
vărat noroc pentru mine, căci am gura doar desenată şi, dacă ar 
trebui să fac o gaură în ea ca să mănânc, paiele cu care sunt um- 
plut ar da pe dinafară şi asta mi-ar strica forma capului. 

Dorothy îşi dădu seama pe dată că omul de paie avea drep- 
tate, aşa că încuviinţă cu capul şi îşi mâncă mai departe pâinea. 

— Spune-mi ceva despre tine şi despre ţinutul din care vii, 
îi zise Sperie-Ciori când fetița termină de mâncat. 

Aşa că Dorothy îşi povesti despre Kansas, despre cât de ce- 
nuşiu era totul acolo şi despre tornada care o purtașe până în 
această ţară ciudată a lui Oz. 

Sperie-Ciori o ascultă cu atenţie şi spuse: 

— Nu pot să înțeleg de ce ai vrea să părăseşti acest ținut mi- 
nunat şi să te întorci în locul acela uscat şi cenuşiu pe care îl nu- 
meşti Kansas. 

— Spui asta pentru că n-ai pic de minte, răspunse fetița. Nu 
contează cât de mohorât şi de cenuşiu ne-ar fi locul de baştină, 
noi, oamenii din carne şi oase preferăm să trăim acolo şi nu în 
orice altă țară, oricât de frumoasă ar fi ea. Nicăieri nu e mai 
bine ca acasă. 

Sperie-Ciori oftă. 

— Desigur că nu pot să înţeleg, zise el. Dacă şi voi aţi avea 
capul plin cu paie, ca mine, probabil că aţi trăi cu toții în locuri 
frumoase, iar atunci în Kansas n-ar mai rămâne nici țipenie de 
om. Ce noroc pe Kansas că voi aveţi minte. 

— Nu vrei să-mi spui o poveste, cât ne odihnim? întrebă 
copila. 

Sperietoarea îi aruncă o privire plină de reproş şi-i răs- 
punse: 

— Am avut o viață atât de scurtă că nu prea ştiu mai nimic. 
Am fost făcut de abia alaltăieri. Habar n-am ce s-a întâmplat 
pe lume înainte de acea zi. Din fericire, când mi-a plăsmuit ca- 
pul, unul dintre primele lucruri pe care le-a făcut fermierul a 
fost să-mi deseneze urechile, aşa că am auzit ce se spunea în 
jur. Mai era un altinez cu el, iar primul lucru pe care l-am auzit 
a fost fermierul spunându-i: 

— Ce zici de urechile astea? 

— Nu sunt drepte, a răspuns celălalt. 

— Nu contează, a zis fermierul. Tot urechi sunt. 

Ceea ce era foarte adevărat. 

— Acum îi fac ochii, a zis fermierul. 

Şi mi-a desenat ochiul drept, iar de îndată ce l-a terminat, 
m-am trezit că mă uitam la el şi la tot ce se afla în jurul meu, 
ba chiar cu multă curiozitate, căci era prima dată când ve- 
deam lumea. 

— Ochiul ăla ţi-a ieşit chiar bine, a băgat de seamă altinezul 
care se uita la fermier. Culoarea albastră e perfectă pentru ochi. 

— Cred că celălalt ochi îl voi face niţel mai mare, a zis 
fermierul. 

lar când mi-a isprăvit şi al doilea ochi, am început să văd 
mult mai bine decât înainte. După care mi-a desenat nasul şi 
gura. Însă n-am scos un cuvânt, pentru că la vremea aceea nu 
ştiam la ce folosea gura. M-am amuzat privindu-l cum îmi fă- 
cea trupul, braţele şi picioarele. Iar când le-a prins de cap, în 
sfârşit, m-am simțit foarte mândru, căci credeam că eram un 
om ca toți ceilalți. 

— Omul meu de paie va speria ciorile destul de repede, a 
spus fermierul. Arată întocmai ca un om. 

— Ei bine, e un om, a zis celălalt altinez, iar eu l-am încuvi- 
ințat în sinea mea. 

Fermierul m-a luat sub braţ şi m-a dus în lanul de porumb, 
unde m-a aşezat pe o prăjină înaltă, în locul unde m-ai găsit. 
La scurtă vreme, el şi prietenul lui s-au îndepărtat şi m-au lă- 
sat singur. 

— Nu mi-a plăcut să fiu părăsit în acest fel, aşa că am încercat 
să mă iau după ei. Însă picioarele mele nu atingeau pământul și 
eram nevoit să rămân agăţat de prăjină. Eram condamnat să duc 
o viaţă singuratică, fiindcă n-aveam la ce să mă gândesc, din mo- 
ment ce fusesem făcut cu atât de puțin timp în urmă. Multe ciori 
şi alte păsări zburau spre lanul de porumb, dar de îndată ce mă ve- 
deau zburau mai departe, luându-mă drept un altinez. Iar asta 
mi-a plăcut pentru că m-a făcut să mă simt o persoană impor- 
tantă. În curând însă, o cioară bătrână a zburat pe lângă mine şi 
după ce m-a privit cu atenţie s-a aşezat pe umărul meu şi-a zis: 
„Mă întreb dacă fermierul ăla o fi vrut să mă prostească în aseme- 
nea hal. Orice cioară cu un dram de minte ar putea să vadă că eşti 
un om de paie“. După care a sărit la picioarele mele şi s-a apucat 
să ciugulească porumb după bunul plac. Văzând că nu-i făceam 
nimic, celelalte păsări s-au apropiat să mănânce şi ele porumb, 
iar în curând în jurul meu se adunase un stol uriaş. Asta m-a întris- 
tat, fiindcă îmi demonstra că nu sunt o sperietoare aşa de bună, la 
urma urmei. Însă cioara bătrână m-a consolat, spunându-mi: 
„Dacă măcar ai avea niscaiva minte în cap, ai fi un om la fel de 
bun ca oricare altul şi poate chiar mai bun decât unii dintre ei. 
Mintea e singurul lucru de preț de pe lumea asta, indiferent dacă 
eşti cioară sau om“. După ce au plecat ciorile, m-am gândit la 
asta şi am luat hotărârea să mă străduiesc din toate puterile ca să 
capăt nişte minte. Din fericire, pe urmă ai apărut tu și m-ai dat 
jos de pe prăjină, iar din câte spui, sunt sigur că Marele Oz îmi va 
da minte de îndată ce vom ajunge în Oraşul Smaraldelor. 

— Aşa sper, din moment ce pari atât de nerăbdător să-ți 
capeți mintea, zise Dorothy pe un ton sincer. 

— Oh, da, sunt nerăbdător, răspunse Sperie-Ciori. E un sen- 
timent atât de supărător să-ți dai seama că eşti prost. 

- Ei bine, hai să pornim la drum, zise fetiţa, înmânându-i 
coşuleţul lui Sperie-Ciori. 

De-acum pe marginea drumului nu mai era nici un gard, 
iar ținutul arăta pietros şi necultivat. Către seară, ajunseră la o 
pădure imensă, în care copacii creşteau atât de înalți şi de 
apropiaţi încât ramurile li se împreunau deasupra cărării de că- 
rămizi galbene. Sub copaci era aproape întuneric, căci cren- 
gile nu lăsau lumina soarelui să se strecoare. Însă drumeţii nu 
se opriră, ci intrară în pădure. 

- Dacă poteca aceasta pătrunde în pădure, trebuie să și iasă, 
spuse Sperie-Ciori. lar cum Oraşul Smaraldelor se află la celă- 
lalt capăt al cărării, trebuie s-o urmăm oriunde ne-ar purta. 

— Oricine şi-ar da seama de atâta lucru, zise Dorothy. 

-— Bineînţeles, tocmai de-aceea o ştiu şi eu, răspunse Spe- 
rie-Ciori. Dacă aş fi avut nevoie de minte ca să-mi dau seama 
de asta, n-aş mai fi spus-o deloc. 

După vreun ceas de mers prin pădure, se întunecă de tot şi 
drumeții se treziră orbecăind prin beznă. Dorothy nu vedea 
deloc, însă Toto, da, căci unii câini văd foarte bine pe întuneric, 
iar sperietoarea spuse că vedea la fel de bine ca şi ziua. Aşa că 
Dorothy îl apucă de braț şi astfel reuşiră să-şi vadă de drum. 

- Dacă zăreşti vreo casă sau vreun loc în care ne-am putea 
petrece noaptea, zise fata, trebuie să-mi spui, căci mie îmi vine 
destul de greu să merg prin întuneric. 

În curând, Sperie-Ciori se opri. 

- Văd o căsuţă în dreapta, încropită din buşteni şi ramuri. 
Să mergem acolo? 

— Da, fireşte, răspunse copila. Sunt sleită de puteri. 

Aşa că Sperie-Ciori o conduse printre copaci până ajunseră 
la căsuţă, iar Dorothy intră şi, într-un ungher, găsi un pat din 
frunze uscate. Se întinse imediat şi, cu Toto așezat lângă ea, se 
cufundă imediat într-un somn profund. Sperie-Ciori, care nu 
obosea niciodată, rămase în picioare în alt colț şi aşteptă răbdă- 
tor sosirea dimineţii. 


5. Salvarea Omului de Tinichea 
Când se trezi Dorothy, soarele strălucea printre copaci, iar 


Toto ieșise de mult din colibă ca să alerge după veveriţe şi pă- 

sări. Fata se ridică şi privi în jur. Sperie-Ciori o aştepta răbdă- 
tor în colțul lui. 

— Trebuie să mergem să căutăm apă, îi zise ea. 

— De ce vrei apă? întrebă omul de paie. 

— Ca să-mi spăl de pe față tot praful de pe drum şi ca să 
beau, căci altfel pâinea uscată mi-ar rămâne în gât. 

— Ce supărător trebuie să fie să fii făcut din carne, zise 
sperietoarea pe un ton chibzuit. Pentru că trebuie să dormi, 
să mănânci şi să bei. Pe de altă parte, tu ai minte şi merită toată 
osteneala pentru că poți gândi cum se cuvine. 

Apoi ieşiră din colibă şi porniră printre copaci până dădură 
de un izvoraş de apă limpede, unde Dorothy bău, se spălă şi își 
mâncă gustarea de dimineaţă. Fetiţa băgă de seamă că nu mai 
rămăsese multă pâine în coş şi se bucură că Sperie-Ciori nu 
avea nevoie deloc de mâncare, căci de-abia le ajungea ei şi lui 
Toto până la sfârșitul zilei. 

Când termină de mâncat şi se pregătea să se întoarcă la po- 
teca de cărămizi galbene, tresări la auzul unui geamăt adânc în 
apropiere. 

— Ce-a fost asta? întrebă ea cu sfială. 

— Nu pot să-mi închipui, zise sperietoarea. Dar putem 
merge să vedem. 

În acea clipă, un alt geamăt le ajunse la urechi, iar sunetul 
părea să vină din spatele lor. Se întoarseră şi făcură câțiva paşi 
prin pădure, când Dorothy zări ceva strălucind în lumina soare- 
lui care se strecura printre copaci. Dădu fuga în acel loc şi se 
opri încremenită, scoțând un țipăt scurt de uimire. 

Unul dintre copacii uriaşi fusese retezat în parte, iar ală- 
turi, cu un topor în mâinile ridicate, se afla un om făcut cu 
totul şi cu totul din tinichea. Avea capul, brațele şi picioarele 
prinse de trup, dar rămăsese neclintit, ca şi cum nu s-ar fi pu- 
tut mişca deloc. 

Dorothy îl privi uluită, iar Sperie-Ciori, la fel, în vreme ce 
Toto lătra și sărea la picioarele de tinichea, vătămându-și dinţii. 

— Ai gemut cumva? întrebă Dorothy. 

- Da, răspunse Omul de Tinichea. Gem de mai bine de 
un an şi până acum nimeni nu m-a auzit şi nici n-a venit să 
mă ajute. 

— Cu ce ţi-aş putea fi de folos? întrebă fata pe un ton mol- 
com, căci o înduioșase glasul trist al Omului de Tinichea. 

— Ia un bidon de ulei şi unge-mi încheieturile, zise el. Au ru- 
ginit atât de tare încât nu pot să mă mai mișc deloc. Dacă sunt 
bine uns, îmi revin de îndată. Bidonul de ulei îl găseşti pe un 
raft în căsuţa mea. 

Dorothy dădu fuga imediat în căsuță şi găsi bidonul de 
ulei, după care se întoarse şi îl întrebă neliniştită: 

— Unde-ţi sunt încheieturile? 

- Unge-mi mai întâi gâtul, răspunse Omul de Tinichea. 

Fetița începu să toarne ulei, dar fiindcă gâtul de tinichea 
era foarte ruginit, Sperie-Ciori îi luă capul în mâini şi se apucă 
să-l rotească cu grijă într-o parte şi într-alta, până când îl dez- 
morţi, iar omul putu să şi-l întoarcă de unul singur. 

— Acum unge-mi încheieturile brațelor, zise el. 

Aşa că Dorothy i le unse, iar Sperie-Ciori le îndoi cu grijă, 
până când scăpară şi ele de rugină şi arătau la fel ca noi. 

Omul de Tinichea scoase un oftat mulțumit și lăsă jos topo- 
rul, pe care îl sprijini de copac. 

— Ce mare alinare, zise el. Ţin toporul acela ridicat în aer 
încă de când am ruginit şi mă bucur să-l pot lăsa din mână în 
sfârşit. Acum, dacă eşti bună să-mi ungi și încheieturile de la pi- 
cioare, îmi voi reveni pe de-a întregul. 

Atunci fetiţa şi sperietoarea îi unseră şi picioarele, până 
când Omul de Tinichea reuși să şi le mişte cu uşurinţă, după 
care le mulțumi din nou pentru că-l eliberaseră de povara rugi- 
nii, căci părea o fiinţă foarte politicoasă şi recunoscătoare. 

- Aş fi putut rămâne acolo pentru totdeauna dacă n-aţi fi 
apărut voi, zise el. Aşa că mi-aţi salvat cu siguranţă viața. Cum 
se face că ați trecut pe aici? 

— Ne îndreptăm spre Oraşul Smaraldelor ca să-l găsim pe 
Marele Oz şi ne-am oprit să petrecem noaptea în căsuţa ta, răs- 
punse fata. 

— Şi de ce vreți să-l găsiți pe Oz? întrebă Omul de Tinichea. 

— Eu vreau să mă trimită înapoi în Kansas, iar Sperie-Ciori 
vrea să primească nişte minte, răspunse Dorothy. 

Omul de Tinichea păru să cadă pe gânduri preț de o clipă. 
Apoi spuse: 

— Crezi că Oz mi-ar putea da şi mie o inimă? 

— Păi, cred că da, răspunse Dorothy. Ar fi la fel de uşor să-ţi 
dea ție inimă ca și minte lui Sperie-Cion. 

— Adevărat, zise Omul de Tinichea. Așadar, dacă îmi permi- 
teți să mă alătur grupului vostru, v-aş însoți şi eu până în Ora- 
şul Smaraldelor, ca să-l rog pe Oz să mă ajute. 

- Hai cu noi, zise Sperie-Ciori din toată inima, iar Dorothy 
adăugă că tovărăşia Omului de Tinichea i-ar face plăcere. 

Aşa că Omul de Tinichea își puse toporul pe umăr şi por- 
niră cu toții prin pădure, până când ajunseră la poteca de cără- 
mizi galbene. 

Omul de Tinichea o rugase pe Dorothy să-i pună și lui bido- 
nul de ulei în coşuleţ. 

- Căci, zise el, dacă mă va prinde vreo ploaie şi voi rugini 
din nou, o să am mare nevoie de bidonul de ulei. 

Se dovedi un adevărat noroc să-l aibă drept nou tovarăş de 
drum pe Omul de Tinichea, căci la-scurtă vreme după ce îşi relu- 
ară călătoria, ajunseră într-un desiş grozav de crengi și copaci 
care se ridicau deasupra drumului încât cei trei nu reuşeau să 
treacă. Dar Omul de Tinichea își luă toporul și se puse pe treabă 
cu atâta dibăcie încât în curând croi drum pentru tot grupul. 

În timp ce mergeau pe potecă, Dorothy era atât de cufun- 
dată în gânduri încât nici nu observă când Sperie-Ciori se îm- 
piedică într-o groapă şi se rostogoli pe marginea drumului, 
văzându-se nevoit să o cheme din nou în ajutor. 

— De ce n-ai ocolit groapa? îl întrebă Omul de Tinichea. 

— Fiindcă nu ştiu destule lucruri, răspunse voios Spe- 
rie-Ciori. Am capul umplut cu paie şi tocmai de-asta merg la 
Oz, să-l rog să-mi dea minte. 

— Ah, înţeleg, zise Omul de Tinichea. Dar, la urma urmei, 
mintea nu e cel mai bun lucru din lume. 

— Tu ai ceva minte? întrebă sperietoarea. 

— Nu, capul meu e gol-goluţ, răspunse Omul de Tinichea. 
Însă odinioară am avut și minte, şi inimă. Şi, cum le-am avut 
pe amândouă, aş prefera să am mai degrabă inimă. 

— Dar de ce? întrebă Sperie-Ciori. 

— Îţi voi spune povestea mea şi apoi vei înțelege. 

Aşadar, în timp ce mergeau prin pădure, Omul de Tinichea 
le spuse tovarășilor săi de drum următoarea poveste: 

— Sunt fiul unui tăietor de lemne care reteza copaci în pă- 
dure şi vindea lemnul ca să-şi câștige traiul. Când am crescut, 
m-am făcut şi eu tăietor de lemne, iar după ce a murit tata, am 
avut grijă de bătrâna mea mamă câte zile a mai avut ea. Pe 
urmă m-am hotărât ca, în loc să trăiesc singur, să mă însor şi 
eu, ca să am parte de tovărășie. 

Ştiam pe atunci o fată de altinez care era atât de frumoasă 
încât am ajuns s-o iubesc din tot sufletul. La rândul ei, fata 
mi-a promis că se mărită cu mine de îndată ce voi câștiga des- 
tui bani ca să construiesc o casă mai bună pentru ea. Aşa că 
m-am pus pe treabă mai mult ca oricând. Însă fata trăia cu o 
bătrână care nu voia s-o vadă măritată cu nimeni, căci era atât 
de leneșă încât dorea ca fata să rămână cu ea, să-i gătească şi 
să deretice. Aşadar, bătrâna s-a dus la Vrăjitoarea cea Rea de 
la Răsărit şi i-a promis două oi şi o vacă în schimbul împiedică- 
rii căsătoriei noastre. După care, Vrăjitoarea cea Rea mi-a vră- 
jit toporul şi, într-o zi, când eu tăiam lemne de zor, căci eram 
nerăbdător să am cât mai repede casa nouă şi să mă însor, topo- 
rul mi-a scăpat pe dată şi mi-a tăiat piciorul stâng. 

Asta mi s-a părut o mare nenorocire la început, căci ştiam 
prea bine că un bărbat cu un singur picior nu s-ar descurca 
prea bine ca tăietor de lemne. Aşa că m-am dus la un tinichigiu 
şi l-am pus să-mi facă un picior din tinichea. Piciorul mi-a fost 
de mare folos, după ce m-am obişnuit cu el. Însă fapta mea a 
mâniat-o pe Vrăjitoarea cea Rea de la Răsărit, care îi promi- 
sese bătrânei că nu mă voi căsători cu frumuşica altineză. 
Când m-am apucat din nou de tăiat lemne, toporul mi-a scăpat 
iarăşi şi mi-a retezat piciorul drept. M-am dus încă o dată la ti- 
nichigiu, care mi-a mai făcut un picior de tinichea. După asta, 
toporul fermecat mi-a retezat brațele, unul după altul. Însă nu 
m-am lăsat cuprins de deznădejde şi le-am înlocuit cu brațe de 
tinichea. Apoi Vrăjitoarea cea Rea a făcut toporul să alunece şi 
să-mi taie capul, moment în care am crezut că-mi sosise sfârşi- 
tul. Însă s-a întâmplat ca tinichigiul să treacă pe lângă mine şi, 
văzându-mă, mi-a făcut un cap nou-nouț, din tinichea. 

Atunci am crezut că am învins-o pe Vrăjitoarea cea Rea şi 
m-am pus pe treabă cu mai multă sârguință decât înainte. Însă 
n-aveam de unde să ştiu cât de neîndurătoare va fi vrăjmaşa 
mea. Căci a născocit un alt mod de a-mi ucide dragostea pen- 
tru frumoasa fată altineză şi a făcut ca toporul să alunece din 
nou, de data asta despicându-mi trupul în două. Tinichigiul 
mi-a venit încă o dată în ajutor şi mi-a făcut un trup din tini- 
chea, prinzându-mi capul, braţele şi picioarele de trup prin 
încheieturi, ca să mă pot mişca la fel ca înainte. Însă, vai! Nu 
mai aveam inimă, aşa că mi-am pierdut iubirea pentru altineză 
şi nu-mi mai păsa dacă mă însor cu ea sau nu. Presupun că tră- 
ieşte şi acum cu bătrâna, așteptându-mă să mă duc după ea. 

Trupul îmi strălucea aşa de tare în lumina soarelui încât 
eram mândru de el şi de-acum nu mai conta dacă-mi aluneca 
toporul, căci nu mai putea să mă taie. Nu exista decât un sin- 
gur pericol: ca încheieturile să-mi ruginească. Însă ţineam un 
bidon cu ulei în căsuţă și aveam grijă să mă ung de câte ori era 
nevoie. Totuși, a sosit şi ziua în care am uitat s-o mai fac şi, 
după ce m-a prins o furtună puternică, înainte să-mi dau eu 
seama de primejdie, încheieturile îmi ruginiseră deja, aşa că 
am rămas părăsit în pădure până când aţi venit voi în ajutorul 
meu. A fost ceva greu de îndurat, dar de-a lungul anului cât 
am stat acolo neclintit, am avut timp să mă gândesc că cea 
mai mare pierdere pe care am cunoscut-o vreodată a fost cea 
a inimii mele. Atunci când eram îndrăgostit, eram cel mai feri- 
cit om de pe pământ. Însă nimeni nu poate să iubească dacă 
n-are inimă, aşa că m-am hotărât să-l rog pe Oz să-mi dea 
inima înapoi. Dacă o face, mă voi întoarce la fata altineză și 
mă voi însura cu ea. 

Atât Dorothy, cât şi Sperie-Ciori ascultaseră cu mare aten- 
ție povestea Omului de Tinichea, iar acum înțelegeau de ce era 
atât de nerăbdător să-şi capete inima. 

- Totuși, spuse sperietoarea, eu tot minte o să-l rog să-mi 
dea, nu inimă. Căci un prost n-ar şti ce să facă cu inima, dacă 
ar avea una. 

— Eu prefer inima, răspunse Omul de Tinichea. Fiindcă 
mintea nu mă face fericit, iar fericirea e lucrul cel mai de preț 
pe lume. 

Dorothy nu spuse nimic, căci era nedumerită şi încerca 
să-şi dea seama care dintre prietenii ei avea dreptate, dar își 
spuse că, măcar de-ar reuși să se întoarcă în Kansas şi la mă- 
tuşa Em, n-ar mai conta atât de mult dacă Omul de Tinichea 
nu avea minte, iar Sperie-Ciori n-avea inimă sau dacă fiecare 
ar fi căpătat ceea ce-şi dorea. 

Cel mai mult o îngrijora faptul că pâinea era pe terminate, 
iar după încă o masă, în coşuleț nu avea să mai rămână nimic 
de mâncare pentru ea şi pentru Toto. Chiar dacă nici Omul de 
Tinichea şi nici Sperie-Ciori nu mâncau nimic, ea nu era fă- 
cută din tinichea și nici din paie şi nu putea să trăiască fără să 
mănânce. 


6. Leul cel Laş 


În tot acest timp, Dorothy şi tovarăşii ei de drum merse- 
seră prin pădurea deasă. Poteca era încă pavată cu cărămizi 
galbene, dar acestea erau în bună parte acoperite de crengi us- 
cate și frunze veştede căzute din copaci, astfel încât nu le era 
uşor să înainteze. 

În această parte a pădurii se zăreau puţine păsări, căci aces- 
tea preferă ținuturile întinse și însorite. Însă, din când în când, 
se auzea mârâitul adânc al vreunui animal sălbatic ascuns prin- 
tre copaci. Aceste sunete făceau ca inima fetiţei să bată repede, 
fiindcă nu ştia cine le scotea. Însă Toto ştia și mergea lipit de 
Dorothy, neîncumetându-se să mai latre. 

— Cât mai avem până ieşim din pădure? îl întrebă fata pe 
Omul de Tinichea. 

— Nu ştiu, căci n-am fost niciodată în Orașul Smaraldelor, 
veni răspunsul. Însă tatăl meu s-a dus acolo o dată, pe când 
eram copil, şi a zis că a făcut cale lungă, printr-un ţinut primej- 
dios, deşi cel din apropierea locului unde trăieşte Oz e nespus 
de frumos. Însă n-am de ce să mă tem atâta vreme cât am bido- 
nul cu ulei, lui Sperie-Ciori nimic nu-i poate face rău, iar tu 
porţi pe frunte urma sărutului Vrăjitoarei celei Bune, care te 
va ocroti de rău. 

— Dar Toto! zise fata neliniştită. Pe el cine îl va ocroti? 

— Noi toţi îl vom apăra dacă va fi în primejdie, răspunse 
Omul de Tinichea. 

Tocmai când spuse asta, din pădure se auzi un răget îngro- 
zitor, iar imediat după aceea un leu uriaş sări pe potecă. Cu o 
lovitură de labă, îl azvârli pe Sperie-Ciori învârtindu-se până 
pe marginea drumului, după care se năpusti cu ghearele asu- 
pra Omului de Tinichea. Însă, spre mirarea Leului, nici măcar 
nu reuşi să zgârie tinicheaua, cu toate că Omul de Tinichea se 
prăbuşi în mijlocul cărării şi rămase nemişcat. 

Acum că avea un dușman de înfruntat, micuțul Toto fugi lă- 
trând către Leu, iar dihania îşi deschisese gura să-l muște când 
Dorothy, de teamă ca Toto să nu fie răpus şi fără să țină seama 
de primejdie, făcu un salt şi-l pocni pe Leu peste bot cât de tare 
putu, iar apoi strigă: 

— Nici să nu îndrăzneşti să-l muşti pe Toto! Ar trebui să-ți 
fie ruşine, o fiară mare ca tine să sară la un cățeluş! 

— Dar nu l-am muşcat, spuse Leul, frecându-și nasul cu 
laba în locul în care îl lovise Dorothy. 

— Nu, dar ai încercat s-o faci, i-o întoarse fata. Nu ești de- 
cât un mare laş. 

— Asta o ştiu şi eu, zise Leul, plecându-şi capul, ruşinat. 
Am ştiut-o dintotdeauna. Dar ce-aş putea să fac? 

— Nu mă întreba pe mine. Când te gândeşti că ai lovit un 
om de paie ca bietul Sperie-Ciori! 

— E un om de paie? întrebă Leul mirat în timp ce o privea 
pe fetiță cum îl ridica pe Sperie-Ciori în picioare, bătându-l 
ușor ca să-i redea forma. 

- Bineînţeles că e de paie, răspunse Dorothy, care era încă 
supărată. 

— De-asta l-am doborât aşa de uşor, observă Leul. Am ră- 
mas uluit să-l văd rostogolindu-se așa. Și celălalt e tot de paie? 

— Nu, el e de tinichea, zise Dorothy, ajutându-l şi pe Omul 
de Tinichea să se ridice. 

— De-asta aproape că mi-am tocit ghearele, spuse Leul. 
Când am zpâriat tinicheaua, m-a trecut un fior rece pe spinare. 
Și ce e animăluțul pe care îl iubeşti atât de mult? 

— E câinele meu, Toto, răspunse fetița. 

— Şi el e din tinichea sau din paie? întrebă Leul. 

— Nici una, nici alta. E un... câine în carne şi oase, zise 
Dorothy. 

— Ah! E un animal tare ciudat şi pare nemaipomenit de 
mic, acum că mă uit mai bine la el. Nimănui nu i-ar da prin cap 
să muşte o vietate atât de micuță, decât unui laş ca mine, adă- 
ugă Leul pe un ton mâhnit. 

-— Ce te face să fii laș? întrebă Dorothy, uitându-se nedume- 
rită la leu, care era la fel de înalt ca un ponei. 

— E un mister, veni răspunsul. Presupun că aşa m-am năs- 
cut. Toate celelalte animale din pădure se așteaptă, fireşte, să 
fiu curajos, căci Leul e considerat pretutindeni Regele Fiare- 
lor. Am învățat că, dacă rag foarte tare, toate vietățile se înspăi- 
mântă și fug din calea mea. Însă m-am speriat groaznic ori 
decât ori am întâlnit câte un om. Dacă elefanții, tigrii şi urşii ar 
fi încercat vreodată să se lupte cu mine, aş fi fugit: atât sunt de 
laş. Însă de îndată ce mă aud cum rag, toți încearcă să fugă de 
mine şi, bineînţeles, îi las să scape. 

— Dar nu e bine. Regele Fiarelor n-ar trebui să fie laş, zise 
Sperie-Ciori. 

— Ştiu şi eu asta, răspunse Leul, ştergându-şi o lacrimă din 
colțul ochiului cu vârful cozii. Aceasta e marea mea tristeţe, 
care-mi face viața foarte nefericită. Însă ori de câte ori se ivește 
vreo primejdie, inima mi-o ia la goană. 

— Poate că eşti bolnav de inimă, zise Omul de Tinichea. 

— Se prea poate, răspunse Leul. 

— Dacă aşa e, ar trebui să te bucuri, căci înseamnă că mă- 
car ai o inimă. Eu, unul, n-o mai am, aşa că nu mă pot îmbol- 
năvi de inimă. 

— Poate că dacă n-aş avea inimă, n-aş mai fi laş, zise Leul, 
gânditor. 

— Dar minte ai? întrebă sperietoarea. 

— Aşa cred. Nu m-am uitat niciodată ca să verific, răspunse 
Leul. 

— Eu mă duc la Marele Oz să-l rog să-mi dea minte, zise 
Sperie-Ciori. Fiindcă am capul umplut cu paie. 

- Iar eu merg să-l rog să-mi dea o inimă, zise Omul de 
Tinichea. 

— Şi eu îl voi ruga să ne trimită pe mine şi pe Toto înapoi în 
Kansas, adăugă Dorothy. 

— Credeţi că Oz mi-ar da şi mie curaj? întrebă Leul cel Laş. 

— La fel de ușor cum mi-ar da mie minte, zise Sperie Ciori. 

— Sau mie, o inimă, zise Omul de Tinichea. 

— Sau m-ar trimite pe mine înapoi în Kansas, zise Dorothy. 

— Atunci, dacă nu vă e cu supărare, vă voi însoţi şi eu, 
fiindcă viaţa fără un strop de curaj e insuportabilă, zise Leul. 

— Eşti foarte binevenit să ni te alături, răspunse Dorothy. 
Căci ne vei ajuta, ținându-le la distanță pe celelalte fiare. Mie 
mi se pare că ele sunt cu siguranță mai laşe decât tine dacă îți 
dau voie să le sperii așa de ușor. 

— Chiar așa şi sunt, zise Leul. Însă asta nu mă face pe mine 
mai curajos, iar atâta vreme cât eu voi ști că sunt un laş, nu voi 
putea fi fericit. 

Așa că micul grup porni din nou la drum, cu Leul pășind 
mândru lângă Dorothy. La început, lui Toto nu îi plăcu nici 
acest nou tovarăş, căci nu putea uita cât puţin îi lipsise să fie 
sfărâmat de fălcile uriașe ale Leului. Dar, după o vreme, în- 
cepu să se simtă mai în largul lui, iar pe urmă Toto şi Leul cel 
Laș ajunseră să fie buni prieteni. 

În acea zi, nu se mai petrecu nimic care să le tulbure tihna 
călătoriei. Adevărat, Omul de Tinichea călcă o dată pe un cără- 
buș care se târa pe drum și ucise biata vietate, ceea ce-l făcu 
foarte nefericit, căci el avea grijă totdeauna să nu facă rău nici 
unei făpturi. Aşa că, de-a lungul drumului, vărsă lacrimi de 
mâhnire și de căință. Lacrimile îi alunecară uşor pe chip și de-a 
lungul balamalelor de pe fălci, unde se și prinse rugina. Mai 
apoi, când Dorothy îi puse o întrebare, Omul de Tinichea nu 
mai putu deschide gura, căci fălcile i se lipiseră înțepenite de la 
rugină. Așa că se înspăimântă din cale afară şi îi făcu multe 
semne lui Dorothy ca să-l ajute, dar fetița nu reușea să-l înțe- 
leagă. Leul era la fel de nedumerit de ce i se întâmplase Omului 
de Tinichea. Însă Sperie-Ciori înşfăcă bidonul de ulei din coșu- 
lețul lui Dorothy şi îi unse fălcile Omului de Tinichea, care, 
după câteva clipe, fu în stare să vorbească la fel ca înainte. 

— Să-mi fie învățătură de mine ca să mă uit pe unde calc, 
zise el. Căci dacă mai omor vreun gândăcel sau vreun cărăbuş, 

fără îndoială că voi plânge din nou, iar lacrimile îmi ruginesc 
fălcile şi nu mai pot să vorbesc. 

După care începu să păşească cu mare grijă, cu ochii ațin- 
tiți asupra potecii, iar când zări o furnicuţă târându-se pe drum, 
sări peste ea, ca să nu-i facă rău. Omul de Tinichea ştia prea 
bine că n-avea inimă, aşa că avea mare grijă să nu fie niciodată 
nemilos sau răutăcios față de vreo vietate. 

— Voi, cei cu inimi, aveţi ceva care să vă îndrume și puteţi 
să nu mai faceţi rău, dar eu, care n-am inimă, trebuie să fiu 
foarte grijuliu. Când îmi va da și mie Oz o inimă, nu voi mai fi 
nevoit să umblu cu atâta băgare de seamă. 


7. Călătoria spre Marele Oz 


Drumeţii se văzură nevoiţi să doarmă sub cerul liber în 
acea noapte, la adăpostul unui copac uriaş din pădure, căci nu 
mai era nici o casă în apropiere. Copacul le oferea un acoperă- 
mânt bun şi stufos, care să-i ocrotească de roua nopții, iar 
Omul de Tinichea tăie un braț de lemne cu toporul şi Dorothy 
aprinse un foc strașnic, care o încălzi și o făcu să se simtă mai 
puțin stingheră. Mâncă împreună cu Toto ultima bucată de 
pâine, dar de-acum nu mai ştia cu ce aveau să se hrănească de 
dimineaţă. 

— Dacă vrei, mă duc în pădure şi-ţi omor o căprioară, zise 
Leul. Poţi s-o frigi la foc, din moment ce ai gusturi atât de ciu- 
date şi preferi mâncarea gătită, iar astfel vei avea un mic de- 
jun pe cinste. 

— Vai, nu! Te rog; n-o face, îl imploră Omul de Tinichea. 
Voi plânge negreşit dacă te apuci să omori o biată căprioară, 
iar apoi fălcile îmi vor rugini din nou. 

Însă Leul se făcu nevăzut în pădure şi-şi făcu rost de hrană, 
deşi nimeni n-a aflat vreodată ce-a mâncat, căci el n-a scos o 
vorbă. ar sperietoarea a găsit un copac plin de nuci și i-a um- 
plut coşulețul lui Dorothy, astfel încât fetița să nu mai ducă 
grija foamei o bună bucată de vreme. Ea își spuse că era un 
gest frumos şi grijuliu din partea lui Sperie-Ciori, dar râse din 

toată inima de felul caraghios în care biata făptură aduna nu- 
cile. Mâinile lui căptuşite cu paie erau atât de neîndemânatice, 
iar nucile, atât de mici, încât îi scăpau aproape la fel de multe 
pe cât apuca să pună în coşuleţ. Însă lui Sperie-Ciori nu-i păsa 
cât timp îi lua să umple coșul: astfel reuşea să stea la distanță 
de foc, căci îi era teamă ca nu cumva o scânteie să-i aprindă pa- 
iele şi să-l pârjolească. Așa se ținu departe de flăcări şi se apro- 
pie o singură dacă, ca s-o acopere pe Dorothy cu frunze uscate 
când fetiţa se întinse pe jos, să se culce. Frunzele îi țineau de 
frig, iar copila dormi dusă până dimineaţa. 

Când se făcu ziuă, se spălă pe ochi într-un pârâiaș clipocitor, 
iar în scurtă vreme porniră cu toții spre Oraşul Smaraldelor. 

Avea să fie o zi plină de peripeții pentru călători. După 
nici un ceas de drum, ajunseră în faţa unui şanţ imens care 
tăia poteca și despica pădurea cât vedeau cu ochii. Era un șanț 
foarte lat, iar după ce se apropiară cu grijă de margine, își dă- 
dură seama că era şi foarte adânc, iar pe fund se zăreau nenu- 
mărate stânci uriașe și ascuţite. Malurile erau atât de abrupte 
încât nici unul dintre ei nu putea să le coboare, iar pentru o 
clipă s-ar fi zis că drumul lor se sfârșea acolo. 

— Ce-i de făcut? întrebă Dorothy deznădăjduită. 

— Habar n-am, zise Omul de Tinichea, în vreme ce Leul îşi 
scutura coama zburlită, părând cufundat în gânduri. 

Însă Sperie-Ciori zise: 

— Un lucru e sigur: nu putem zbura. Şi nici nu putem co- 
bori în acest şanţ uriaş. Prin urmare, dacă nu putem sări peste 
el, trebuie să ne oprim pe loc. 

— Cred că eu aş putea să-l sar, zise Leul cel Laş, după ce mã- 
sură cu grijă, în gând, distanța până pe celălalt mal. 

.— Atunci e bine, răspunse sperietoarea. Căci astfel ne poți 
duce pe toți în spinare pe partea cealaltă, unul câte unul. 

— Ei bine, voi încerca s-o fac, zise Leul. Cine vrea să fie 
primul? 

— Eu, se oferi Sperie Ciori. Fiindcă, dacă te-ai trezi că nu 
poţi să sari peste prăpastie, Dorothy ar muri, iar Omul de Tini- 
chea s-ar cresta pe tot trupul de la stâncile de jos. Însă dacă 

mă iei pe mine în spinare nu va conta prea mult, căci nu m-aş 
răni deloc în cădere. 

— Mie unul mi-e foarte frică să nu cad, dar presupun că nu 
avem de ales, zise Leul cel Laș. Așa că urcă-te în spinarea mea 
şi hai să facem încercarea. 

Sperie-Ciori se urcă în cârca Leului, iar fiara uriaşă se în- 
dreptă spre marginea prăpastiei şi se ghemui, pregătindu-se 
să sară. 

— De ce nu-ţi iei avânt înainte să sari? întrebă Sperie-Ciori. 

— Pentru că nu aşa fac leii, veni răspunsul. 

După care, făcu un salt înalt, țâşni prin aer şi ajunse nevătă- 
mat pe partea cealaltă. Erau încântați cu toţii să vadă cu câtă 
ușurință sărise Leul, iar după ce Sperie-Ciori se dădu jos de pe 
spinarea lui, fiara făcu un alt salt peste prăpastie. 

Dorothy îşi spuse că îi venise rândul, aşa că îl luă pe Toto în 
braţe şi se urcă în cârca leului, ţinându-se bine, cu o mână, de 
coama lui. În clipa următoare avu senzația că zbura prin aer, iar 
apoi, cât ai zice peşte, se trezi ajunsă cu bine pe partea cea- 
laltă. Leul se întoarse încă o dată şi-l luă pe Omul de Tinichea, 
iar apoi se aşezară cu toţii ca să-i dea fiarei un răgaz să se odih- 
nească, fiindcă salturile înalte îi tăiaseră răsuflarea, iar de-acum 
pgâfâia ca un câine uriaș care alergase prea mult. 

Pe această parte a prăpastiei găsiră o pădure şi mai deasă, 
în care lumina soarelui pătrundea cu greu. După ce se odihni 
Leul, porniră cu toţii pe cărarea de cărămizi galbene, între- 
bându-se, fiecare în sinea lui, dacă aveau să iasă vreodată 
din pădure şi să dea din nou de strălucirea puternică a soare- 
lui. Pe deasupra, îngrijorarea le crescu în curând, când auziră 
nişte zgomote ciudate în adâncul pădurii, iar Leul le şopti că 
în această parte a ținutului trăiau kalidahii. 

— Ce sunt kalidahii? întrebă fata. 

— Sunt niște fiare monstruoase, cu trup de urs şi cap de ti- 
grmu, răspunse Leul. Au gheare atât de lungi şi de ascuţite încât 
m-ar putea despica în două la fel de uşor cum aș putea eu să-l 
omor pe Toto. Mi-e foarte frică de kalidahi. 

- Nici nu e de mirare, răspunse Dorothy. Trebuie să fie 
niște fiare înspăimântătoare. 

Leul se pregătea să-i răspundă când se treziră pe marginea 
unei alte prăpăstii. Însă aceasta era atât de lată şi de adâncă în- 
cât Leul îşi dădu seama pe dată că nu va reuși să sară peste ea. 

Aşa că se opriră să se gândească ce puteau face, iar după ce 
chibzui serios, Sperie-Ciori zise: 

— lată un copac înalt, în apropierea prăpastiei. Dacă Omul 
de Tinichea poate să-l doboare, astfel.încât să cadă pe partea 
cealaltă, am putea să trecem cu ușurință peste prăpastie. 

— Ce idee strașnică, zise Leul. S-ar zice că ai minte în cap 
şi nu paie. 

Omul de Tinichea se puse pe treabă de îndată, iar toporul 
lui era atât de ascuţit încât, în curând, pomul era aproape rete- 
zat. Atunci Leul sări cu labele din față pe copac şi se lăsă cu 
toată greutatea, împingând din toate puterile, iar arborele uriaş 
începu să se încline și căzu cu o bufnitură zdravănă peste pră- 
pastie, crengile din vârf ajungând pe partea cealaltă. 

Nici nu începuseră bine să traverseze acest pod ciudat când 
un mârâit tăios îi făcu să-şi ridice privirile. Spre spaima lor, ză- 
riră două fiare enorme cu trup de urs şi cap de tigru care aler- 
gau spre ei. 

— Sunt kalidahii! zise Leul cel Laş, începând să tremure 
de frică. 

— Repede! strigă Sperie-Ciori. Hai să trecem dincolo. 

Dorothy trecu prima, ținându-l pe Toto în braţe, iar Omul 
de Tinichea şi Sperie-Ciori o urmară de îndată. Leul, care era 
speriat de-a binelea, se întoarse cu fața către kalidahi şi apoi 
slobozi un răget atât de îngrozitor încât Dorothy scoase un ți- 
păt, iar sperietoarea căzu pe spate, în vreme ce bestiile fioroase 
se opriră pe loc şi îl priviră cu uimire. 

Însă, văzând că erau mai mari decât Leul și amintindu-și că 
ei erau doi, iar Leul, doar unul, kalidahii se repeziră înainte, 
timp în care Leul traversă prăpastia și se întoarse să vadă ce 
aveau să facă fiarele. Fără să se oprească nici o clipă, bestiile fi- 
oroase începură să pășească şi ele pe trunchiul de copac. 
Atunci Leul îi zise lui Dorothy: 

— Suntem pierduţi, căci mai mult ca sigur ne vor sfâşia pe 
toţi cu ghearele lor ascuţite. Însă staţi în spatele meu şi mă voi 
lupta cu ei cât voi avea viață-n mine. 

— Stai puţin! strigă Sperie-Ciori. 

Se gândise ce-ar fi fost mai bine de făcut, aşa că îl rugă pe 
Omul de Tinichea să reteze capătul copacului care se afla pe 
partea lor. Omul de Tinichea îşi puse de îndată toporul la treabă 
şi, tocmai când cei doi kalidahi erau pe punctul de a trece pră- 
pastia, copacul se prăvăli bubuind în prăpastie, trăgând după 
sine şi cele două dihănii, care se zdrobiră de stâncile ascuţite 
de pe fundul prăpastiei. 

— Ei bine, văd că vom mai trăi o vreme, ceea ce mă bucură, 
zise Leul cel Laș, răsuflând uşurat. Căci trebuie să fie tare ne- 
plăcut să-ţi pierzi viaţa. Jivinile alea m-au speriat atât de tare 
încât inima nu mi se mai oprește din galop. 

— Ah, făcu mâhnit Omul de Tinichea. Ce mi-aş mai dori eu 
să am o inimă! 

Păţania îi făcu pe drumeți mult mai nerăbdători să iasă din 
pădure şi începură să meargă atât de repede încât Dorothy 
obosi şi trebui să se urce în spinarea Leului. Spre marea lor 
bucurie, copacii se răreau tot mai mult, iar spre după-amiază 
ajunseră dintr-odată la un râu foarte lat, care curgea cu repezi- 
ciune în fața lor. Pe celălalt mal zăriră cărarea de cărămizi gal- 
bene care străbătea un ţinut frumos, cu pajiști verzi presărate 
cu flori viu colorate, iar poteca era mărginită până în zare de 
copaci care se încovoiau sub povara poamelor îmbietoare. Îi 
năpădi pe toți bucuria la vederea ținutului minunat care se aş- 
ternea în fața lor. 

— Cum trecem râul? întrebă Dorothy. 

— Asta e foarte uşor, răspunse Sperie-Ciori. Omul de Tini- 
chea trebuie să ne construiască o plută cu care să ajungem pe 
malul celălalt. 

Aşa că Omul de Tinichea îşi luă toporul şi începu să taie co- 
păcei ca să facă o plută, iar între timp, sperietoarea descoperi 
pe malul râului un copac plin de fructe ademenitoare, spre feri- 
cirea lui Dorothy, care nu mâncase decât nuci toată ziua şi care, 
astfel, se înfruptă pe săturate din poamele pârguite. 

Dar nu e lucru uşor să faci o plută, chiar dacă ești la fel de 
sârguincios şi de neobosit ca Omul de Tinichea, care, la căde- 
rea nopții, încă nu terminase. Aşa că îşi găsiră un loc ferit sub 
copaci, unde dormiră până a doua zi dimineața. lar Dorothy 

visă Oraşul Smaraldelor şi pe bunul Vrăjitor din Oz, care avea 
s-o trimită, în curând, acasă la ea, în Kansas. 


8. Câmpul de maci ucigători 


Micul nostru grup de drumeți se trezi a doua zi dimineața 
plin de speranţă, iar Dorothy se înfruptă ca o prințesă cu pier- 
sici şi prune din copacii de pe malul râului. În urma lor se întin- 
dea pădurea deasă din care ieşiseră nevătămați, deși trecuseră 
prin multe încercări. Însă înaintea lor se așternea un ținut minu- 
nat şi însorit, care părea să-i îmbie spre Orașul Smaraldelor. 

Fireşte, râul cel lat îi despărțea încă de acest ţinut ferme- 
cător, însă pluta era aproape gata, iar după ce Omul de Tini- 
chea mai tăie câţiva buşteni şi îi prinse laolaltă cu nişte cuie 
de lemn, erau gata să treacă apa. Dorothy se aşeză în mijlo- 
cul plutei, cu Toto în braţe. Când Leul cel Laş păși pe plută, 
aceasta se înclină foarte tare, căci fiara era mare şi grea, însă 
Sperie-Ciori şi Omul de Tinichea se aşezară în celălalt capăt, 
ca să echilibreze pluta, pe care o puseră în mişcare cu ajutorul 
unor prăjini lungi. 

La început totul merse bine, dar când ajunseră în mijlocul 
râului, curentul puternic al apei împinse pluta la vale, îndepăr- 
tând-o tot mai mult de cărarea cu cărămizi galbene. lar apa se 
făcea din ce în ce mai adâncă, astfel încât, în curând, prăjinile 
lungi nu-i mai puteau atinge fundul. 

— Asta e foarte rău, zise Omul de Tinichea. Fiindcă, dacă 
nu putem ajunge la mal, vom fi purtați până în ţinutul Vrăji- 
toarei celei Rele de la Apus, care ne va fermeca şi ne va face 
sclavii ei. 

— Şi atunci nu voi mai căpăta minte, spuse Sperie-Ciori. 

— lar eu nu voi mai căpăta curaj, spuse Leul cel Laș. 

— Eu nu voi mai căpăta inimă, spuse Omul de Tinichea. 

— Şi eu nu mă voi mai întoarce niciodată în Kansas, spuse 
Dorothy. 

— Trebuie să ajungem cu orice preţ în Oraşul Smaraldelor, 
continuă Sperie-Ciori, împingând cu atâta putere în prăjină în- 
cât aceasta se înfipse în mâlul de pe fundul râului. 

Apoi, înainte s-o poată scoate din nou sau înainte să dea 
drumul prăjinii, pluta fu trasă de curent, iar bietul Sperie-Ciori 
rămase agăţat de băț, în mijlocul apei. 

— Adio! strigă după ceilalți, cărora le părea nespus de rău 
să-l lase în urmă. 

De fapt, Omul de Tinichea se puse pe plâns, însă, din feri- 
cire, îşi aminti că ar putea rugini, așa că-și șterse lacrimile cu 
şorțulețul lui Dorothy. 

Bineînţeles că ceea ce se întâmplase era o nenorocire pen- 
tru sperietoare. 

— Acum mă simt mai rău decât când am cunoscut-o pe 
Dorothy, îşi spuse omul de paie. Atunci eram înfipt pe o pră- 
jină într-un lan de porumb, unde măcar mă puteam amăgi cu 
gândul că sperii ciorile. Dar fără îndoială că o sperietoare în- 
fiptă într-o prăjină în mijlocul unui râu n-are nici un rost. Mă 
tem că până la urmă nu voi mai căpăta niciodată minte! 

Pluta aluneca pe râu la vale, îndepărtându-se tot mai mult 
de bietul Sperie-Ciori. Atunci, Leul spuse: 

— Trebuie să facem ceva să ne salvăm. Cred că pot să înot 
până la mal şi să trag pluta după mine, dacă mă apucaţi bine de 
vârful cozii. 

Aşa că sări în apă, iar Omul de Tinichea îl apucă strâns de 
coadă. După care Leul începu să înoate din răsputeri spre mal. 
Era o strădanie foarte istovitoare, deşi Leul era aşa de mare; 
însă în curând fură scoși din vârtejul apei, iar apoi Dorothy în- 
şfăcă prăjina Omului de Tinichea și dădu o mână de ajutor la 
tragerea plutei la mal. 

Erau sleiți cu toții când ajunseră, în sfârșit, la țărm şi păşiră 
prin iarba verde și îmbietoare, dar mai ştiau și că vârtejul îi în- 
depărtase destul de mult de cărarea de cărămizi galbene care 
ducea spre Oraşul Smaraldelor. 

— Şi acum ce facem? întrebă Omul de Tinichea, în timp ce 
Leul stătea întins pe iarbă, ca să-l usuce soarele. 

— Trebuie să ne întoarcem cumva la cărare, zise Dorothy. 

— Cel mai bine ar fi să mergem de-a lungul malului până 
vom găsi din nou cărarea, observă Leul. 

Astfel încât, după ce se odihniră, Dorothy își luă coșulețul 
şi porniră cu toţii pe țărmul înverzit către poteca de care îi 

îndepărtase râul. Era un ţinut minunat, plin de flori şi de pomi 
fuctie, da soarele Sudarea voios. Daca m ie-ar Î pamit rn 
după bietul Sperie-Ciori, ar fi fost foarte fericiți. 

Mergeau cât de repede puteau, iar Dorothy se opri o sin- 
gură dată, să culeagă o floare frumoasă. lar după o vreme, 
Omul de Tinichea strigă: 

— Priviţi! 

Îşi întoarseră cu toții privirile către râu şi-l văzură pe Spe- 
rie-Ciori agăţat pe prăjină în mijlocul apei, arătând foarte stin- 
gher şi posomorât. 

— Ce putem face ca să-l salvăm? întrebă Dorothy. 

Leul şi Omul de Tinichea clătinară amândoi din cap, căci 
nu ştiau ce să facă. Așa că se așezară pe țărm şi începură să se 
uite cu mâhnire la Sperie-Ciori, până când o barză zbură pe 
lângă ei și, văzându-i, se opri să se odihnească pe malul apei. 

— Cine sunteţi şi încotro mergeţi? întrebă barza. 

— Eu sunt Dorothy, răspunse fetiţa. ar aceştia sunt priete- 
nii mei, Omul de Tinichea și Leul cel Laş. Mergem cu toții în 
Orașul Smaraldelor. 

— Păi nu acesta e drumul, zise barza, răsucindu-şi gâtul 
lung şi uitându-se fix la ciudatul grup. 

— Ştiu asta, răspunse Dorothy. Dar l-am pierdut pe Spe- 
rie-Ciori şi acum ne întrebăm cum să-l aducem înapoi. 

— Dar unde e? întrebă barza. 

— Acolo, în mijlocul râului, răspunse fetița. 

— Dacă n-ar fi atât de mare şi de greu, vi l-aş aduce eu, ob- 
servă barza. 

— Nu e deloc greu, răspunse Dorothy pe nerăsuflate. 
Fiindcă e umplut cu paie. Și dacă ni-l aduci, îți vom rămâne 
foarte recunoscători. 

— Prea bine, voi încerca, zise barza. Dar dacă mi se pare că 
e prea greu, va trebui să-i dau drumul înapoi în râu. 

Şi astfel pasărea se înălță în văzduh și zbură pe deasupra 
apei până când ajunse în locul unde se afla Sperie-Ciori, agăţat 
de prăjina lui. Apoi barza îşi înfipse ghearele în brațul lui și-l 
ridică în aer, aducându-l înapoi pe malul râului, unde şedeau 
Dorothy, Leul, Omul de Tinichea şi Toto. 

Când se văzu din nou printre prietenii săi, Sperie-Ciori era 
atât de fericit încât îi îmbrăţişă pe toți, chiar şi pe Leu şi pe Toto. 
lar când porniră iar la drum, începu să cânte plin de voioşie. 

- Mi-era teamă că voi fi nevoit să rămân pe veci în râu, 
zise el. Dar barza aceasta a fost atât de bună şi m-a salvat, aşa 
că, dacă îmi voi căpăta vreodată mintea, o voi căuta pentru a-i 
întoarce binele făcut. 

- Nu-i nimic, zise barza, care zbura de-acum pe lângă ei. 
Îmi face plăcere întotdeauna să pot ajuta pe cineva aflat la 
ananghie. Însă acum trebuie să plec, pentru că puiii mei mă aş- 
teaptă în cuib. Sper că veți găsi Oraşul Smaraldelor şi că Oz 
vă va ajuta. 

- Mulţumim, răspunse Dorothy, după care barza cea bună 
se ridică în văzduh şi se făcu nevăzută foarte repede. 

Călătorii își văzură de drum, ascultând trilurile păsărilor 
viu colorate și privind florile minunate care de-acum erau atât 
de multe, încât acopereau pământul: flori galbene, albe, albas- 
tre şi purpurii, lângă mănunchiuri groase de maci stacojii, a că- 
ror culoare aprinsă aproape că o orbi pe Dorothy. 

- Nu-i aşa că sunt frumoase? întrebă fata, trăgând în piept 
parfumul îmbătător al florilor. 

- Presupun că da, răspunse Sperie Ciori. Când voi avea 
minte, probabil că îmi vor plăcea mai mult. 

— Măcar de-aș avea și eu inimă, atunci aș ști să le preţuiesc, 
adăugă Omul de Tinichea. 

- Mie mi-au plăcut dintotdeauna florile, zise Leul. Par atât 
de neajutorate și de plăpânde. Însă în această pădure nu există 
altele mai viu colorate decât acestea. 

De-acum pajiştea era tot mai plină de macii stacojii, iar ce- 
lelalte flori se împuţinau văzând cu ochii. În curând, drumeții 
se treziră în mijlocul unui câmp întins de maci. După cum se 
ştie, când ai în jur foarte mulți maci, parfumul lor e atât de pu- 
ternic încât te poate adormi pe loc, iar dacă nu eşti îndepărtat de 
mireasma lor, poţi dormi pe veci. Însă Dorothy nu ştia asta şi 
nici nu avea cum să scape de florile stacojii care se ițeau pretu- 
tindeni. Pleoapele i se păreau din ce în ce mai grele și simți că 
trebuie să se întindă pe jos și să doarmă. 

Însă Omul de Tinichea nu voia s-o lase. 

— Trebuie să ne grăbim să ajungem la cărarea de cărămizi 
galbene înainte de căderea întunericului, spuse el, în timp ce 
Sperie-Ciori încuviința. 

Şi astfel îşi continuară drumul până când Dorothy nu se 
mai putea ţine pe picioare. Ochii i se închiseră fără să vrea, iar 
fetiţa uită unde se afla şi căzu într-un somn adânc, în mijlocul 
macilor. 

— Ce ne facem? întrebă Omul de Tinichea. 

— Dacă o lăsăm aici, va muri, zise Leul. Mireasma florilor 
ne ucide pe toţi. Până şi eu de-abia îmi mai ţin ochii deschişi, 
iar câinele a adormit deja. 

Era adevărat: Toto se prăbuşise lângă micuța lui stăpână. 
Însă pe Sperie-Ciori şi Omul de Tinichea, care nu erau oameni 
din carne şi oase, nu îi tulbura deloc parfumul macilor. 

- la-o la goană, îi zise Sperie-Ciori Leului. Fugi şi ieşi 
din câmpul acesta de flori ucigătoare cât de repede poți. O 
aducem noi pe fetiță, dar dacă adormi şi tu, eşti prea greu ca 
să te cărăm. 

Aşa că Leul se trezi şi începu să alerge în salturi cât de iute 
putea. Într-o clipă nu se mai zărea nici urmă de el. 

— Hai să ne unim braţele şi să facem un scaun ca s-o ducem 
pe Dorothy, zise Sperie-Ciori. 

Cei doi îl ridicară pe Toto şi-l aşezară în poala lui Dorothy, 
după care îşi încleştară braţele, formând un scaun pe care o pur- 
tară pe fata adormită prin câmpul de maci. 

Şi merseră, şi merseră atât de mult încât s-ar fi zis că imen- 
sul câmp de flori ucigaşe ce-i împrejmuia n-avea să se mai 
sfârșească niciodată. Urmară malul şerpuit al râului şi, în sfâr- 
şit, îl ajunseră din urmă pe prietenul lor, Leul cel Laş, care dor- 
mea dus în mijlocul macilor. Parfumul florilor fusese prea 
puternic pentru fiara uriașă, care se dăduse bătută când nu mai 
avea decât câţiva paşi până la capătul câmpului de maci, unde 
iarba moale se întindea pe câmpii verzi în faţa ochilor lor. 

— Nu putem să facem nimic pentru el, zise Omul de Tini- 
chea mâhnit. E mult prea greu ca să-l ridicăm. Trebuie să-l lă- 
săm aici să doarmă pe veci şi poate că aşa va visa că şi-a găsit, 
în sfârşit, curajul. 

-Îmi pare rău, zise Sperie-Ciori. Leul a fost un tovarăș de 
drum foarte bun pentru cineva atât de laş. Dar hai să ne vedem 
de drum. 

O duseră pe fetița adormită într-un loc frumos de pe malul râ- 
ului, destul de departe de câmpul de maci pentru a o împiedica 
să mai respire mireasma otrăvită a florilor. O aşezară cu grijă pe 
iarba moale şi aşteptară ca adierea proaspătă s-o trezească, 


9. Regina şoarecilor de câmp 


— N-avem cum să fim prea departe de drumul cu cărămizi 
galbene acum, observă Sperie Ciori, care stătea lângă fetiţă. 
Căci ne-am întors cam cât ne-a purtat râul la vale. 

Omul de Tinichea era cât pe ce să-i răspundă, când auzi un 
mârâit lung și, întorcându-şi capul (care se mişca de minune 
în balamale), dădu cu ochii de o jivină ciudată care ţopăia 
prin iarbă către el. Era o pisică sălbatică, mare şi galbenă, iar 
Omul de Tinichea îşi zise că probabil vâna ceva, căci își ţinea 
urechile lipite de cap şi stătea cu gura larg deschisă, dezvelind 
două șiruri de dinţi înfiorători, în vreme ce ochii roșii îi lu- 
ceau ca nişte mingi de foc. Când lighioana se apropie, Omul 
de Tinichea observă că înaintea ei alerga un şoricel cenuşiu de 
câmp și, deşi n-avea inimă, îşi dădu seama că nu era cinstit ca 
pisica sălbatică să încerce să omoare o asemenea făptură dră- 
pălaşă şi inofensivă. 

Aşa că Omul de Tinichea îşi ridică toporul, iar când pisica 
sălbatică ajunse fugind în dreptul lui, îi dădu o lovitură năpras- 
nică ce-i reteză capul jivinei, rostogolindu-se la picioarele lui. 

Şoarecele de câmp, salvat de-acum de duşman, rămase în- 
cremenit. Apropiindu-se încetişor de Omul de Tinichea, îi 
spuse cu un glas subțire şi pițigăiat: 

— Oh, mulțumesc! Îți mulțumesc din suflet că mi-ai salvat 
viaţa. 

— Pentru puţin, zise Omul de Tinichea. Vezi tu, eu n-am 
inimă, așa că sunt tot timpul atent să le vin în ajutor celor care 
ar putea avea nevoie de-un prieten, chiar dacă se întâmplă să 
fie vorba doar de-un şoarece la ananghie. 

— Doar de-un şoarece! strigă micuța viețuitoare, revoltată. 
Vai, eu care sunt o regină — Regina tuturor Șoarecilor de Câmp! 
— Vai de mine, zise Omul de Tinichea, făcând o plecăciune. 

— Ai făcut aşadar o ispravă de mare vitejie salvându-mi via- 
ţa, adăugă Regina. 

În acel moment, o mulţime de șoareci se iviră, alergând cât 
îi ţineau picioruşele, iar când îşi văzură regina, exclamară: 

— Vai, Maiestate, credeam că veţi fi omorâtă! Cum aţi reu- 
şit să scăpați de cumplita pisică sălbatică? 

Făcură o plecăciune atât de adâncă în fața micuţei Regine 
încât aproape că se proptiră în cap. 

— Omul acesta ciudat de tinichea a răpus-o pe pisica sălba- 
tică şi mi-a salvat viața. Aşa că, de acum încolo, va trebui să-l 
slujiţi cu toţii şi să-i îndepliniţi şi cele mai neînsemnate po- 
runci, răspunse ea. 

— Aşa vom face! strigară în cor toți şoarecii. 

Apoi începură să fugă mâncând pământul, în toate direcți- 
ile, fiindcă Toto se trezise din somn şi, dând cu ochii de toți şoa- 
recii din jurul lui, scoase nişte lătrături de încântare și sări 
imediat în mijlocul lor. Cât trăise în Kansas, lui Toto îi plăcuse 
la nebunie să alerge după şoareci şi nu vedea nimic rău în asta. 

Însă Omul de Tinichea luă cățelul în brațe şi-l ținu strâns, 
în timp ce-i chema pe șoareci: 

— Veniţi înapoi! Veniţi înapoi! Toto n-o să vă facă nimic. 

La auzul acestor cuvinte, Regina Şoarecilor îşi iți capul de 
sub un smoc de iarbă şi întrebă pe un ton sfios: 

— Eşti sigur că n-o să ne muşte? 

— N-o să-l las eu, spuse Omul de Tinichea. Așa că nu vă 
temeți. 

Unul câte unul, şoarecii se strecurară înapoi şi Toto nu-i 
mai lătră, deşi încercă să scape din brațele Omului de Tini- 
chea, pe care l-ar fi muşcat dacă n-ar fi ştiut foarte bine că era 
din tinichea. Într-un sfârşit, unul dintre şoarecii cei mai mari 
deschise gura: 

— Putem face ceva ca să te răsplătim pentru că i-ai salvat 
viața Reginei noastre? întrebă el. 

— Nu-mi dă nimic prin cap, răspunse Omul de Tinichea. 

Dar Sperie-Ciori, care se străduise să chibzuiască, fără să 
reuşească fiindcă avea capul umplut cu paie, zise repede: 

- Ba da, îl puteţi salva pe prietenul nostru, Leul cel Laş, 
care a adormit în câmpul de maci. 

— Un leu! strigă micuța Regină. Vai de mine, ne-ar mânca 
pe toţi. 

- Oh, nu, spuse Sperie-Ciori. Leul acesta e laş. 

— Serios? întrebă șoarecele. 

— Așa susţine el, răspunse sperietoarea. Şi nu i-ar face rău 
nici unuia dintre prietenii noştri. Dacă ne ajutaţi să-l salvăm,vă 
promit că vă va trata pe toţi cu bunătate. 

— Prea bine, zise Regina. Ne vom încrede în tine. Dar cum 
să facem? 

— Sunt mulți şoareci care te consideră Regina lor şi sunt dis- 
puşi să-ţi dea ascultare? 

— Oh, da, sunt mii şi mii, răspunse şoricioaica. 

— Atunci cheamă-i pe toți aici cât mai grabnic cu putință şi 
zi-le să aducă şi câte o bucată lungă de sfoară. 

Regina se întoarse către șoarecii care o slujeau şi le spuse 
să dea fuga și să-i adune toţi supuşii. De îndată ce-i auziră po- 
runca, o luară cu toţii la goană în toate direcțiile, alergând cât 
îi țineau picioruşele. 

— Acum, îi zise sperietoarea Omului de Tinichea, trebuie să 
te duci la copacii aceia de lângă malul râului şi să faci un căru- 
cior cu care să-l cărăm pe Leu. 

Omul de Tinichea porni de îndată spre copaci şi se puse pe 
treabă. Cât de repede, făcu un cărucior din crengi, după ce le cu- 
rățase de frunze şi de rămurele. Apoi le prinse laolaltă cu nişte 
cuie de lemn și ciopli patru roți din câteva bucăţi scurte pe care 
le tăiase din trunchiul unui copac falnic. Îşi făcu treaba așa de 
bine şi aşa de repede încât căruciorul era deja gata când înce- 
pură să sosească şoarecii. 

Veneau de pretutindeni, cu miile: şoareci mari, mici şi mijlo- 
cii, fiecare aducând câte o bucată de sfoară în gură. Cam atunci 
se deșteptă şi Dorothy din lungul ei somn şi deschise ochii. Ră- 
mase uluită când se trezi întinsă pe iarbă, cu mii de şoareci adu- 
naţi în jurul ei, privind-o cu sfială. Însă Sperie-Ciori îi povesti 
totul și apoi, întorcându-se către mândra şoricioaică, zise: 

— Îngăduie-mi să ţi-o prezint pe Majestatea sa Regina. 

Dorothy îşi plecă solemn căpşorul, iar Regina făcu o reve- 
renţă, după care se arătă foarte prietenoasă față de copilă. 

Între timp, Sperie-Ciori şi Omul de Tinichea începeau să-i 
lege pe şoareci de cărucior, folosind sforile aduse de ei. Un ca- 
păt al frânghiei era înnodat în jurul gâtului fiecărui șoarece, iar 
celălalt era prins de cărucior. Fireşte, acesta era de o mie de ori 
mai mare decât oricare dintre şoarecii care urmau să-l tragă, 
dar când toți şoarecii fură înhămaţi la cărucior, reuşiră să-l 
tragă cu ușurință. Ar fi putut să stea pe el chiar şi sperietoarea 
şi Omul de Tinichea, căci ar fi fost umniţi cu iuţeală de către că- 
luţii lor ciudaţi până în locul în care zăcea Leul adormit. 

După o strădanie voinicească, deoarece Leul era foarte greu, 
şoarecii reușiră să-l urce în cărucior. Atunci Regina le dădu de- 
grabă supușilor săi porunca de a porni, temându-se că dacă zăbo- 
veau prea mult printre maci, șoarecii ar fi adormit şi ei. 

La început, oricât de multe ar fi fost, micuţele vietăţi nu 
prea reușiră să clintească povarnicul cărucior. Însă Omul de Ti- 
nichea şi Sperie-Ciori îl împingeau şi ei din spate, iar cu ajuto- 
rul lor, începură să se urnească. În curând îl şi scoaseră pe Leu 
din câmpul de maci, aducându-l pe pajiştea verde unde putea 
respira din nou aerul proaspăt şi dulceag, în locul parfumului 
otrăvitor al florilor. 

Dorothy veni să-i întâmpine şi le mulțumi cu căldură șori- 
ceilor care îi scăpaseră de la moarte tovarășul. Prinsese atâta 
drag de Leu încât se bucura foarte tare să-l vadă salvat. 

Apoi şoarecii fură deshămaţi de la cărucior şi o rupseră la 
fugă prin iarbă, către casele lor. Regina Şoarecilor plecă ultima. 

— Dacă veţi mai avea nevoie de noi vreodată, zise ea, veniţi 
pe câmp şi chemaţi-ne. Vă vom auzi şi vă vom veni în ajutor. 
Rămas bun! 

— Rămas bun! răspunseră cu toții. 

Şi Regina se îndepărtă degrabă, în vreme ce Dorothy îl ţinea 
strâns pe Toto ca să nu cumva să fugă după ea şi s-o sperie. 

După aceea, se așezară lângă Leu, aşteptând să se tre- 
zească, iar Sperie-Ciori îi aduse fetiţei câteva poame dintr-un 
copac, pe care aceasta le mâncă de îndată. 

155 


10. Paznicul porţilor 


Trecu ceva vreme până când se trezi Leul cel Laş, care ză- 
cuse destul de mult în câmpul de maci, trăgând în piept mireasma 
lor ucigătoare. Însă când făcu ochi şi se dădu jos din cărucior, se 
arătă nemaipomenit de bucuros că se mai afla în viață. 

— Am fugit cât de repede am putut, zise el, stând jos şi căs- 
când. Dar parfumul florilor m-a biruit. Cum de m-aţi scos 
de-acolo? 

Tovarăşii de drum îi spuseră povestea şoarecilor de câmp 
şi cu câtă mărinimie îl scăpaseră de la moarte. lar Leul cel Laş 
râse, zicând: 

- Întotdeauna mi-am închipuit că sunt foarte mare şi aprig. 
Totuși, iată că nişte floricele au fost cât pe ce să mă omoare, iar 
nişte vietăți atât de micuţe mi-au salvat viaţa. Ce ciudăţenie! 
Însă, tovarăși, ce ne facem acum? 

- Trebuie să ne vedem de drum până regăsim poteca de că- 
rămizi galbene, zise Dorothy. Şi pe urmă o vom porni din nou 
spre Oraşul Smaraldelor. 

După ce Leul se învioră bine de tot şi-şi reveni în fire, purce- 
seră cu toții, bucurându-se peste măsură de mersul prin iarba 
moale și fragedă. Nu trecu mult până când ajunseră la poteca de 
cărămizi galbene şi îşi reluară drumul către Orașul Smaralde- 
lor, unde locuia Marele Oz. 

Poteca era netedă şi bine pietruită de-acum, iar ţinutul era 
nespus de frumos, aşa că drumeţii se bucurară să lase în urmă 
pădurea și, odată cu ea, nenumăratele primejdii întâlnite în um- 
brişul său mohorât. Începură să zărească din nou garduri de-a 
lungul drumului, dar acestea erau vopsite în verde, iar când 
ajunseră la o căsuţă în care trăia, negreşit, un fermier, şi aceasta 
era zugrăvită tot verde. Trecură pe lângă mai multe asemenea 
căsuțe în cursul după-amiezii, iar uneori oamenii ieşeau în 
prag și-i priveau de parcă ar fi vrut să-i ia la întrebări. Însă ni- 
meni nu se apropie de ei şi nici nu le spuse vreun cuvânt, căci 
le era foarte frică de Leul cel mare. Oamenii erau îmbrăcaţi în 
veşminte de un verde-smarald fermecător şi purtau pălării as- 
cuțite, ca ale altinezilor. 

- Aceasta trebuie să fie Țara Oz şi fără îndoială ne apro- 
piem de Oraşul Smaraldelor, zise Dorothy. 

- Da, răspunse Sperie Ciori. Totul e verde aici, în vreme ce 
în țara altinezilor albastrul era culoarea preferată. Însă oamenii 
nu par la fel de prietenoşi ca altinezii şi mă tem că nu vom găsi 
un loc unde să ne petrecem noaptea. 

- Mie mi-ar prinde bine să mai mănânc şi altceva în afară 
de fructe, zise fetiţa. Şi sunt sigură că şi Toto e destul de hăme- 
sit. Hai să ne oprim la următoarea casă şi să stăm de vorbă cu 
oamenii. 

Aşadar, când se apropiară de o gospodărie mai arătoasă, 
Dorothy se îndreptă cu îndrăzneală spre casă şi bătu la uşă. 

O femeie întredeschise uşa doar cât să vadă cine era: 

— Ce vrei, copilă, şi de ce te însoţeşte leul acela mare? 

— Vrem să petrecem noaptea în casa dumitale, dacă ne pri- 
meşti, răspunse Dorothy. lar Leul e prietenul şi tovarășul meu 
şi nu ți-ar face rău nici în ruptul capului. 

— E îmblânzit? întrebă femeia, crăpând uşa încă puţin. 

— Ah, da, răspunse fetița, căci e şi foarte laş. Îi va fi mai frică 
lui de dumneata decât dumitale de el. 

— Prea bine, zise femeia, după ce se gândi o clipă şi-i aruncă 
încă o privire Leului. Dacă aşa stau lucrurile, puteţi intra: vă 
voi da ceva de mâncare şi un loc în care să dormiţi. 

Şi astfel intrară cu toții în casă, unde, pe lângă femeie, mai 
găsiră un bărbat şi doi copii. Bărbatul se lovise la picior şi stă- 
tea întins pe divan, într-un colț. Păreau cu toţii foarte uimiţi să 
vadă un grup atât de straniu, iar pe când femeia punea masa, 
bărbatul îi întrebă: 

- Încotro vă îndreptaţi cu toții? 

— Mergem în Oraşul Smaraldelor, să-l căutăm pe Marele 
Oz, zise Dorothy. 

— Zău aşa! exclamă bărbatul. Sunteţi siguri că vă va primi? 

— De ce să n-o facă? răspunse fetița. 

— Păi se spune că nu primeşte pe nimeni. Am fost în Oraşul 
Smaraldelor de multe ori şi e un loc frumos şi minunat. Dar nu 
mi s-a îngăduit niciodată să-l văd pe Marele Oz şi nici nu cu- 
nosc vreo ființă vie care să fi dat ochii cu el. 

— Dar nu iese niciodată? întrebă Sperie-Ciori. 

- Niciodată. Stă toată ziua în Sala Tronului din palatul său 
şi nici măcar cei care îl slujesc nu-i văd vreodată chipul. 

— Şi cum arată? întrebă fata. 

— Greu de spus, zise bărbatul cu un aer gânditor. Vezi tu, 
Oz e un Mare Vrăjitor şi poate lua orice formă vrea. Aşa că 
unii spun că arată ca o pasăre, unii spun că arată ca un elefant, 
iar alții spun că arată ca o pisică. Unii zic că îşi face apariţia ca 
o zână minunată, ca un spiriduş sau în orice altă formă care-i 
place lui. Însă cine e adevăratul Oz, atunci când revine în pro- 
priul trup, nici o fiinţă vie n-ar putea să spună. 

— Ce ciudat, zise Dorothy. Dar noi trebuie să încercăm 
cumva să-l vedem, căci altfel înseamnă că am făcut cale lungă 
în zadar. 

— De ce vreţi să-l vedeţi pe Marele Oz? întrebă bărbatul. 

— Eu vreau să-mi dea niscaiva minte, zise cu nerăbdare 
Sperie-Ciori. 

- Ah, Oz ar putea face asta cu mare uşurinţă, răspunse băr- 
batul. Are mai multă minte decât îi trebuie. 

— lar eu vreau să-mi dea o inimă, zise Omul de Tinichea. 

- Zis şi făcut pentru el, continuă bărbatul. Căci Oz are gră- 
madă de inimi adunate, de toate mărimile şi formele. 

— Eu vreau să-mi dea curaj, zise Leul cel Laş. 

— Oz ţine în Sala Tronului o vadră plină de curaj, acoperită 
cu o tipsie de aur, ca să nu se reverse, spuse bărbatul. Îți va da 
cu dragă inimă nişte curaj. 

— lar eu vreau să mă trimită înapoi în Kansas, zise Dorothy. 

— Unde vine asta, Kansas? întrebă bărbatul, mirat. 

— Nu ştiu, răspunse Dorothy cu mâhnire. Dar acolo e casa 
mea și sunt sigură că pe undeva s-o afla. 

— Fără îndoială. Ei bine, Oz poate face orice. Deci presupun 
că-ţi va găsi şi ție Kansas-ul. Însă mai întâi trebuie să ajungi la 
el, iar asta va fi o treabă anevoioasă, căci Marelui Vrăjitor nu-i 
place să primească pe nimeni şi, de obicei, face după cum îl 
taie capul. Dar TU ce vrei? continuă el, vorbind cu Toto. 

Căţelul se mulțumi să dea din coadă, deoarece, curios lu- 
cru, nu putea să vorbească. 

Femeia îi strigă apoi, fiindcă masa era gata, aşa că se adu- 
nară cu toții în jurul mesei, iar Dorothy mâncă un terci de ovăz 

gustos şi o farfurie de ouă jumări cu o bucată de pâine albă 
bună şi îi plăcură foarte mult bucatele. Leul mâncă şi el nişte 
terci, dar nu-i plăcu, pentru că era făcut din ovăz, iar ovăzul 
e pentru cai, nu pentru lei. Sperie-Ciori și Omul de Tinichea 
nu îmbucară nimic. Toto înghiţi câte puţin din toate, bucuros 
că putea mânca din nou pe cinste. 

Femeia îi dădu apoi lui Dorothy un pat în care să doarmă, 
iar Toto se culcă lângă ea, în vreme ce Leul se aşeză de strajă 
la uşa fetei, ca să n-o tulbure nimeni. Sperietoarea şi Omul de 
Tinichea rămaseră liniștiți toată noaptea, într-un colț, deşi bine- 
înțeles că nu puteau să doarmă. 

A doua zi dimineaţa, de îndată ce se înălță soarele pe cer, 
porniră la drum şi curând zăriră o strălucire de un verde minu- 
nat la orizont. 

— Acolo trebuie să fie Oraşul Smaraldelor, spuse Dorothy. 

Pe măsură ce se apropiau tot mai mult, strălucirea verzuie 
devenea din ce în ce mai puternică şi s-ar fi zis că ajungeau, 
în sfârşit, la capătul drumului. Totuși, se făcu după-amiază 
până când sosiră la marele zid care împrejmuia Oraşul. Era 
înalt şi gros, de un verde aprins. 

În faţa lor, la capătul potecii de cărămizi galbene, se afla 
o poartă uriașă, presărată cu smaralde care scânteiau atât de 
tare în lumina soarelui încât Sperie-Ciori rămase orbit de stră- 
lucirea lor. 

Lângă poartă era o sonerie, iar Dorothy apăsă pe buton şi 
dinăuntru auzi un clinchet cristalin. Apoi uriaşa poartă se des- 
chise încetişor, iar drumeții păşiră dincolo şi se treziră într-o 
încăpere cu bolți înalte, pe ai cărei pereți sclipeau nenumărate 
smaralde. În faţa lor se afla un omuleț de statura unui altinez, 
îmbrăcat din cap până în picioare în veşminte verzi. Până şi 
pielea sa avea o nuanță verzuie. Alături de el se afla o cutie 
mare şi verde. 

Când îi văzu pe Dorothy şi pe tovarășii ei, întrebă: 

— Ce căutaţi în Oraşul Smaraldelor? 

— Am venit să-l vedem pe Marele Oz, zise Dorothy. 

Bărbatul rămase atât de uimit de acest răspuns încât se 
aşeză ca să-l cumpănească puţin. 

— Au trecut mulţi ani de când nu mi-a mai cerut nimeni 
să-l vadă pe Oz, zise el, clătinând din cap nedumerit. E puter- 
nic şi cumplit, iar dacă veniţi să tulburaţi gândurile înțelepte 
ale Marelui Vrăjitor cu o cerere neîntemeiată sau prostească, 
s-ar putea supăra pe voi şi v-ar nimici într-o clipită. 

— Dar nu venim cu o cerere neîntemeiată sau cu vreuna 
prostească, ci cu una importantă, răspunse Sperie-Ciori. Şi ni 
s-a spus că Oz e un vrăjitor bun. 

— Precum şi este, zise omul verde. Şi domneşte cu înțelep- 
ciune peste Oraşul Smaraldelor. Dar e cumplit cu cei care ce 
vin cu gânduri necinstite sau care se apropie de el din curiozi- 
tate, iar puţini au îndrăznit vreodată să ceară să-i vadă chipul. 
Eu sunt paznicul porţilor şi, din moment ce vreţi să-l vedeţi pe 
Marele Oz, sunt nevoit să vă duc la Palat. Însă mai întâi tre- 
buie să vă puneţi ochelarii. 

— De ce? întrebă Dorothy. 

— Fiindcă dacă n-aţi purta ochelari, strălucirea şi splendoa- 
rea Oraşului Smaraldelor v-ar orbi. Toţi cei care trăiesc aici tre- 
buie să poarte ochelari zi şi noapte. Sunt ţinuţi sub cheie, căci 
așa a poruncit Oz când a fost construit orașul, iar eu sunt singu- 
rul care are această cheie. 

Omuleţul descuie cutia uriaşă şi Dorothy văzu că era 
plină de ochelari de toate mărimile şi formele. Toţi aveau len- 
tile verzi. Paznicul Porţilor găsi o pereche care i se potrivea 
de minune lui Dorothy şi i-o puse pe nas. Ochelarii se legau 
cu două panglici aurii care dădeau ocol capului şi se prindeau 
la spate, unde erau încuiate cu o cheiţă aflată pe un lănţişor pe 
care îl purta la gât Paznicul Porţilor. După ce-şi puse ochela- 
rii, Dorothy băgă de seamă că n-ar fi putut să şi-i dea jos nici 
dacă ar fi vrut, deşi, fireşte, nu voia să fie orbită de strălucirea 
Orașului Smaraldelor, aşa că nu zise nimic. 

Apoi omulețul verde găsi ochelari potriviţi pentru Spe- 
rie-Ciori, pentru Omul de Tinichea şi pentru Leu, ba chiar şi 
pentru micuțul Toto şi îi încuie pe toți cu aceeaşi cheiţă. 

Pe urmă, Paznicul Porţilor îşi puse şi el ochelarii şi le zise 
drumeţilor că e gata să-i ducă la Palat. Luând o cheie mare şi au- 
rie dintr-un cui de pe perete, deschise o altă poartă, iar călătorii 
îl urmară pe străzile din Oraşul Smaraldelor. 

11. Minunatul Oraş al lui Oz 


Chiar şi având ochii protejați de ochelarii verzi, Dorothy şi 
prietenii ei au fost orbiţi la început de strălucirea minunatului 
oraş. Străzile erau mărginite de case frumoase, toate clădite 
din marmură verde şi presărate pretutindeni cu smaralde scân- 
teietoare. Pe jos se întindea un caldarâm făcut din aceeaşi mar- 
mură verde, iar acolo unde erau îmbinate bucăţile de marmură 
se vedeau şiruri de smaralde, aşezate piatră lângă piatră, scli- 
pind în lumina soarelui. Ochiurile geamurilor erau din sticlă 
verde și până şi cerul de deasupra oraşului avea o nuanţă ver- 
zuie, iar razele soarelui erau şi ele verzi. 

Pe străzi erau mulți oameni — bărbați, femei şi copii —, toți 
îmbrăcați în haine verzi şi cu pielea verzuie. La Dorothy şi la 
alaiul ei ciudat se uitau cu ochi miraţi, iar copiii fugeau cu toții 
şi se ascundeau în spatele mămicilor lor când îl vedeau pè Leu. 
Însă nimeni nu vorbea cu drumeții. Pe stradă erau multe prăvă- 
lii, iar Dorothy observă că toate mărfurile dinăuntru erau verzi: 
bomboane verzi şi floricele de porumb verzi, precum şi pantofi 
verzi, pălării verzi şi haine verzi de toate felurile. Într-un loc, 
un bărbat vindea limonadă verde, iar când nişte copii se duseră 
să cumpere, Dorothy văzu că plătiră cu bănuţi verzi. 

În oraş nu păreau să existe cai şi nici alte animale. Oamenii 
îşi cărau lucrurile în cărucioare verzi, pe care le împingeau ei 
înşişi. Toată lumea părea fericită, mulțumită şi înfloritoare. 

Paznicul Porţilor îi conduse pe străzi până ajunseră în fața 
unei clădiri imense, aflate exact în mijlocul oraşului: Palatul 
lui Oz, Marele Vrăjitor. În faţa uşii stătea un soldat cu o barbă 
lungă şi verde, îmbrăcat într-o uniformă verde. 

— lată nişte străini, îi zise Paznicul Porţilor. Vor să-l vadă 
pe Marele Oz. 

- Poftiți înăuntru şi îi voi transmite cererea voastră, răs- 
punse soldatul. 

Şi atunci intrară cu toții pe porţile palatului şi au fost con- 
duşi într-o încăpere uriaşă, cu un covor verde şi cu mobilă fru- 
moasă, tot verde şi încrustată cu smaralde. Soldatul le ceru 
să-şi şteargă picioarele pe o rogojină verde înainte să intre în 
acea încăpere, iar după ce se aşezară cu toții, le zise politicos: 

— Faceţi-vă comozi cât mă duc eu până la uşa Sălii Tronu- 
lui ca să-i spun lui Oz că sunteţi aici. 

Drumeţii așteptară multă vreme până se întoarse soldatul. 
Când, în cele din urmă, acesta îşi făcu apariţia, Dorothy 
întrebă: 

— L-ai văzut pe Oz? 

- Oh, nu, răspunse soldatul. Nu l-am văzut niciodată. Însă 
i-am vorbit în timp ce stătea în spatele paravanului său şi i-am 
transmis mesajul vostru. Mi-a spus că vă va acorda o audi- 
enţă, dacă doriţi, dar va trebui să intrați pe rând la el și nu vă 
va primi decât câte unul pe zi. Aşadar, din moment ce veţi fi ne- 
voiţi să rămâneți câteva zile în palat, voi pune să fiți conduși în 
camerele voastre, unde să vă odihniţi în tihnă după călătorie. 

— Mulţumim, răspunse fetița. Foarte drăguţ din partea 
lui Oz. 

Apoi soldatul suflă într-un fluier verde şi în încăpere intră 
de îndată o fătucă îmbrăcată într-o rochie frumoasă de mătase 
verde, cu părul şi ochii de culoare verde. Făcu o plecăciune în 
faţa lui Dorothy, după care îi zise: 

— Urmaţi-mă şi vă voi duce la odaia dumneavoastră. 

Dorothy îşi luă la revedere de la toți prietenii săi în afară 
de Toto şi, luând cățelul în braţe, o urmă pe fată prin şapte co- 
ridoare şi urcă trei rânduri de scări până când ajunseră la o ca- 
meră aflată în partea din față a palatului. Era cea mai frumoasă 
odăiță din lume, cu un pat moale şi comod, cu aşternuturi de 
mătase verde şi cu o cuvertură de catifea verde. În mijlocul 
camerei se afla o fântână micuță care împroşca în aer o boare 
de mireasmă verde ce cădea la loc în bazinul de marmură 
verde, minunat sculptat. La ferestre erau puse niște flori verzi 
încântătoare, iar la perete se afla un raft cu un şir de cărțulii 
verzi. Când avu răgaz să deschidă aceste tomuri, Dorothy 
descoperi că erau pline de imagini verzi caraghioase care o 
făcură să râdă. 

În dulap găsi multe rochiţe verzi, făcute din mătase, catifea 
şi satin. Şi toate îi veneau de minune. 

- Simţiţi-vă ca acasă, zise fata cea verde. lar dacă doriți 
ceva, sunaţi din clopoțel. Oz va trimite după dumneavoastră 
mâine dimineaţă. 

Fata o lăsă singură pe Dorothy şi se întoarse la ceilalți, pe 
care îi conduse apoi la odăile lor şi fiecare primi câte o cameră 
aflată într-o parte foarte plăcută a palatului. Fireşte că această 
politeţe nu avu nici un efect asupra lui Sperie-Ciori; rămas sin- 
gur în odaia sa, acesta se opri prosteşte în dreptul uşii ca să aş- 
tepte acolo până dimineaţă. N-avea nici un rost să se întindă în 
pat, fiindcă nu putea să închidă ochii. Aşa că rămase toată 
noaptea zgâindu-se la un păianjen micuţ care îşi ţesea pânza 
într-un ungher al camerei, de parcă n-ar fi fost una dintre cele 
mai frumoase odăi din lume. În ceea ce-l priveşte pe Omul de 
Tinichea, acesta se întinse în pat din obișnuință, căci îşi mai 
amintea de vremurile când era şi el om din carne şi oase. Însă 
cum nu putea să doarmă, îşi petrecu noaptea mișcându-şi înche- 
ieturile în sus şi-n jos ca să fie sigur că mergeau perfect. Leul ar 
fi preferat un pat de frunze veştede în pădure şi nu-i plăcu să se 
vadă închis într-o cameră. Dar era prea chibzuit ca să-şi facă 
griji din atâta lucru, aşa că sări în pat şi se ghemui ca o pisică, 
iar în curând torcea dormind dus. 

A doua zi dimineaţă, după micul dejun, slujnica cea verde 
veni s-o ia pe Dorothy şi o îmbrăcă într-una dintre cele mai 
frumoase rochițe, făcută din satin împodobit cu brocart verde. 
Apoi Dorothy îşi puse un şorțuleț de mătase verde şi lui Toto îi 
legă în jurul gâtului o panglică verde, după care porniră către 
Sala Tronului Marelui Oz. 

Mai întâi trecură printr-o sală uriașă, în care se aflau mai 
mulţi curteni, domni şi domniţe, toți îmbrăcați în veşminte somp- 
tuoase. Aceşti oameni n-aveau altceva de făcut decât să vor- 
bească între ei, dar în fiecare dimineață veneau să aștepte în 
fața Sălii Tronului, deşi nu li se îngăduia niciodată să-l vadă pe 
Oz. Când intră Dorothy, o priviră curioşi, iar unul dintre ei îi 
spuse în şoaptă: 

— Chiar îi vei vedea chipul lui Oz cel Cumplit? 

— Fireşte, răspunse fetița. Dacă mă va primi. 

— Oh, vă va primi, zise soldatul care îi transmisese Vrăjitoru- 
lui cererea fetiţei. Deşi nu-i place ca oamenii să ceară să-l vadă. 
Într-adevăr, la început s-a mâniat şi mi-a zis că ar trebui să vă 
trimit înapoi, de unde aţi venit. După care m-a întrebat cum ară- 
taţi și când i-am spus despre pantofii argintii a devenit foarte 

interesat. În cele din urmă i-am zis şi de semnul pe care îl aveţi 
pe frunte, iar atunci s-a hotărât să vă primească la el. 

Atunci se auzi clinchetul unui clopoțel, iar fata cea verde îl 
zise lui Dorothy: 

— Acesta e semnalul. Trebuie să intraţi în Sala Tronului. 

Fata deschise o uşiţă, iar Dorothy intră cu îndrăzneală şi se 
trezi într-un loc minunat. Era o sală mare și rotundă, cu o boltă 
înaltă, iar pereţii, tavanul şi podeaua erau îmbrăcaţi în smaralde 
mari, încrustate unul lângă altul. În mijlocul boltei se afla o lu- 
mină verde puternică, la fel de strălucitoare ca soarele, care fă- 
cea smaraldele să sclipească într-un mod minunat. 

Însă ceea ce îi atrase cel mai mult atenţia lui Dorothy era 
tronul uriaş de marmură verde aşezat în mijlocul sălii. Avea 
forma unui scaun și era încrustat cu nestemate, la fel ca totul 
împrejur. În mijlocul scaunului se afla un Cap uriaș, lipsit de 
trup, brațe sau picioare. Nu avea păr, dar i se vedeau ochii, na- 
sul și gura, şi era mai mare decât capul celui mai înalt uriaș. 

Pe când Dorothy se uita la el cu mirare și teamă, ochii se în- 
toarseră încet şi o fixară lung. Apoi gura se mişcă, iar fetița auzi 
un glas spunându-i: 

— Eu sunt Oz cel Mare şi Cumplit. Cine eşti şi de ce mă cauţi? 

Nu era un glas atât de îngrozitor cum se aşteptase fata de la 
Capul uriaş. Aşa că îşi adună curajul şi răspunse: 

- Sunt Dorothy cea Mică şi Smerită. Am venit să-ţi cer 
ajutorul. 

Ochii o priviră gânditori câteva momente, după care vo- 
cea spuse: 

— De unde ai pantofii argintii? 

-Îi am de la Vrăjitoarea cea Rea de la Răsărit, de când 
casa mea a căzut peste ea şi a ucis-o, zise fetiţa. 

— Şi semnul de pe frunte de unde-l ai? continuă glasul. 

- Acolo m-a sărutat Vrăjitoarea cea Bună de la Miazănoapte 
când şi-a luat rămas bun şi m-a trimis la tine, răspunse Dorothy. 

Ochii o fixară iarăşi şi văzură că fata spunea adevărul. lar 
apoi Oz o întrebă: 

— Şi ce vrei de la mine? 

- Să mă trimiţi înapoi în Kansas, la mătușa Em și la unchiul 
Henry, răspunse ea cu sinceritate. Nu-mi place țara ta, deşi e 
164 


foarte frumoasă. Şi sunt sigură că mătuşa Em trebuie să fie nes- 
pus de îngrijorată din cauza lipsei mele îndelungate. 

Ochii clipiră de trei ori, iar apoi se întoarseră către tavan, 
coborâră spre podea şi se rotiră atât de ciudat încât s-ar fi zis că 
puteau să cuprindă fiecare colţişor al sălii. În cele din urmă, se 
opriră din nou asupra lui Dorothy. 

— Şi de ce-ar trebui să fac asta pentru tine? întrebă Oz. 

— Fiindcă tu eşti puternic, iar eu sunt slabă. Fiindcă tu eşti 
un mare vrăjitor, iar eu nu sunt decât o fetiță. 

— Dar ai fost destul de puternică încât s-o omori pe Vrăjitoa- 
rea cea Rea de la Răsărit, zise Oz. 

- A fost o întâmplare, n-am avut ce să fac, răspunse Dorothy 
pe un ton firesc. 

— Bine, îţi voi da răspunsul meu, zise Capul. N-ai nici un 
drept să te aștepți ca eu să te trimit în Kansas, dacă nu faci 
ceva pentru mine, în schimb. În ţara aceasta toată lumea plă- 
teşte pentru ceea ce primeşte. Iar dacă vrei să-mi folosesc pute- 
rile de vrăjitor pentru a te trimite acasă, mai întâi trebuie să 
faci tu ceva pentru mine. Ajută-mă şi te voi ajuta şi eu. 

— Ce trebuie să fac? întrebă fata. 

— S-o răpui pe Vrăjitoarea cea Rea de la Apus, răspunse Oz. 

— Dar nu pot face asta! exclamă Dorothy, plină de mirare. 

— Ai ucis-o pe Vrăjitoarea de la Răsărit şi porţi pantofii ar- 
gintii, care au o vrajă foarte puternică. De-acum în tot acest ți- 
nut nu mai există decât o singură vrăjitoare rea, iar atunci 
când îmi vei spune că a murit, te voi trimite înapoi în Kansas. 
Însă nu înainte s-o faci. 

Fetiţa izbucni în plâns, atât era de dezamăgită. Iar ochii cli- 
piră din nou și o priviră neliniştiţi, de parcă Marele Oz ar fi cre- 
zut că fetița îl putea ajuta dacă ar fi vrut. 

- N-am omorât niciodată pe nimeni de bunăvoie, rosti ea 
printre suspine. Şi chiar dacă aş vrea s-o fac, cum aş putea s-o 
răpun pe Vrăjitoarea cea Rea? Dacă tu, care eşti Mare şi Cum- 
plit, nu poţi s-o omori de unul singur, cum crezi că aş putea 
s-o fac eu? 

— Nu ştiu, zise Capul. Dar acesta e răspunsul meu şi, până 
când nu va muri Vrăjitoarea cea Rea, nu-ţi vei revedea unchiul 
şi mătuşa. Nu uita că vrăjitoarea e rea — foarte rea — şi trebuie 

răpusă. Acum du-te şi nu mai cere să mă vezi până nu-ți înde- 
plineşti sarcina. 

Mâhnită, Dorothy părăsi Sala Tronului şi se întoarse acolo 
unde o așteptau Leul, Sperie-Ciori și Omul de Tinichea, care 
voiau să afle ce-i spusese Oz. 

— Nu mai există speranţă pentru mine, zise ea cu jale. Căci 
Oz nu vrea să mă trimită acasă până ce n-o omor pe Vrăjitoa- 
rea cea Rea de la Apus. lar asta nu pot să fac. 

Prietenilor ei le părea rău, dar n-aveau cum s-o ajute, aşa 
că Dorothy se duse în odaia ei, se întinse în pat şi se puse pe 
plâns până adormi. 

A doua zi dimineaţă, soldatul cu favoriţi verzi veni după 
Sperie-Ciori şi-i zise: 

— Veniţi cu mine, Oz m-a trimis să vă conduc la el. 

Sperie-Ciori îl urmă și fu primit în marea Sală a Tronului, 
unde, pe tronul de smarald, zări o Doamnă fermecătoare. Era îm- 
brăcată în voal de mătase verde şi pe buclele-i verzi purta o cu- 
nună de nestemate. Din umeri îi creşteau aripi în culori minunate 
şi atât de uşoare încât fâlfâiau la cea mai neînsemnată adiere. 

După ce Sperie-Ciori făcu o plecăciune, atât de bine pe cât 
îi îngăduia umplutura sa de paie, în faţa acestei făpturi fru- 
moase, Doamna îl privi cu dulceaţă şi îi spuse: 

— Eu sunt Oz cel Mare şi Cumplit. Cine eşti şi de ce mă cauţi? 

Sperie-Ciori, care se aşteptase să dea cu ochii de uriașul 
Cap de care îi spusese Dorothy, rămăsese uluit, însă îi răspunse 
cu îndrăzneală: 

— Nu sunt decât o sperietoare umplută cu paie. Prin urmare, 
n-am pic de minte şi am venit să te rog să-mi dai şi mie nişte 
minte în cap în loc de paie, ca să pot să fiu şi eu un om la fel ca 
oricare altul dintre supuşii tăi. 

— Şi de ce-ar trebui să fac asta pentru tine? întrebă Doamna. 

— Pentru că ai înțelepciune şi putere şi pentru că nimeni alt- 
cineva nu poate să mă ajute, răspunse sperietoarea. 

— Nu ajut niciodată pe nimeni fără să cer ceva în schimb, 
zise Oz. Însă iată ce îți pot promite: dacă mi-o omori pe Vrăji- 
toarea cea Rea de la Apus, îţi voi da multă minte, atât de multă 
încât vei fi cel mai înțelept om din toată Țara Oz. 

— Credeam că i-ai cerut lui Dorothy s-o ucidă pe vrăjitoare, 
zise Sperie-Ciori cu mirare. 

— Într-adevăr. Nu-mi pasă cine o răpune. Însă până nu va 
muri, nu îţi voi împlini dorința. Acum du-te şi nu mă mai căuta 
până nu-ți vei merita mintea pe care ţi-o doreşti aşa de tare. 

Sperie-Ciori se întoarse mâhnit la prietenii săi şi le po- 
vesti ce-i spusese Oz. lar Dorothy rămase uimită să afle că 
Marele Oz nu era un Cap, aşa cum îl văzuse ea, ci o Doamnă 
fermecătoare. 

— Ce mai contează, zise sperietoarea. Are nevoie de o inimă 
la fel de mult ca Omul de Tinichea. 

A doua zi dimineaţă, soldatul cu favoriţi verzi veni după 
Omul de Tinichea şi-i zise: 

— Oz m-a trimis să vă duc la el. Urmaţi-mă. 

Şi astfel Omul de Tinichea îl urmă şi intră în marea Sală a 
Tronului. Nu ştia dacă avea să-l vadă pe Oz ca doamnă ferme- 
cătoare sau cap, dar spera să o găsească pe doamna fermecă- 
toare. Îşi zise în sinea lui: dacă e Capul, sunt sigur că nu voi 
primi nici o inimă, căci un cap nu poate avea o inimă proprie 
şi, prin urmare, nu mă va înțelege. Dar dacă e doamna fermecă- 
toare, o voi implora să-mi dea o inimă, căci se spune că toate 
doamnele sunt bune la inimă. 

Dar când intră în marea Sală a Tronului, nu văzu nici Ca- 
pul şi nici pe Doamnă, căci Oz luase forma unei fiare cum- 
plite. Era aproape la fel de mare ca un elefant, iar tronul verde 
părea să se frângă sub greutatea lui. Fiara avea cap de rinocer, 
numai că avea cinci ochi pe faţă. Din trup i se desprindeau cinci 
braţe lungi şi cinci picioare lungi şi subţiri. Era acoperit în 
mare parte de o blană groasă şi flocoasă, iar un monstru mai în- 
grozitor nici că s-ar putea închipui. Ce noroc pe Omul de Tini- 
chea că nu avea inimă în acea clipă, căci i-ar fi luat-o la galop 
de frică. Fiind însă făcut doar din tinichea, nu îi era deloc 
teamă, deşi rămase foarte dezamăgit. 

- Eu sunt Oz cel Mare şi Cumplit, grăi Fiara într-un răget 
puternic. Cine ești şi de ce mă cauţi? 

— Sunt un om de tinichea. Prin urmare, n-am inimă şi nu pot 
iubi. Te rog să-mi dai inimă ca să fiu şi eu ca ceilalți oameni. 

— Şi de ce ar trebui s-o fac? întrebă Fiara. 

- Fiindcă te rog şi fiindcă doar tu îmi poți îndeplini rugă- 
mintea, răspunse Omul de Tinichea. 

La auzul acestor cuvinte, Oz scoase un mârâit lung, dar 
zise ţâfnos: 

- Dacă chiar îți doreşti o inimă, trebuie ţi-o câştigi. 

- Dar cum? întrebă Omul de Tinichea. 

— Ajut-o pe Dorothy s-o omoare pe Vrăjitoarea cea Rea de 
la Apus, răspunse Fiara. După ce vrăjitoarea va fi răpusă, vino 
la mine şi atunci îţi voi da inima cea mai mare, mai bună şi mai 
iubitoare din toată Țara Oz. 

Aşa că Omul de Tinichea se văzu nevoit să se întoarcă plin 
de mâhnire la prietenii săi şi să le spună despre Fiara cumplită 
pe care o văzuse. Cu toții se întrebară câte forme putea lua Ma- 
rele Vrăjitor, iar Leul zise: 

- Dacă şi în fața mea se va înfăţişa ca Fiară, voi scoate cel 
mai tare răget al meu şi-l voi înspăimânta atât de mult încât îmi 
va îndeplini rugămintea. Iar dacă o voi găsi pe Doamna fermecă- 
toare, mă voi preface că sar la ea şi astfel o voi sili să-mi facă pe 
plac. Dacă va fi însă Capul, se va afla la mila mea: căci îl voi 
rostogoli prin sală până când îmi ne va făgădui ceea ce dorim. 
Așa că înveseliți-vă, prieteni, căci totul va fi bine. 

A doua zi dimineață, soldatul cu favoriți verzi îl conduse 
pe Leu în marea Sală a Tronului şi îl lăsă să intre la Oz. 

Leul trecu de îndată pragul încăperii şi, privind în jur, văzu, 
spre mirarea lui, că în faţa tronului se afla o Minge de Foc atât 
de strălucitoare şi de aprigă încât animalul de-abia putea să se 
uite la ea. Primul lucru care îi dădu prin cap fu că Oz luase foc 
din greşeală şi era mistuit de flăcări. Dar când încercă să se 
apropie, dogoarea putemică îi pârli mustăţile, iar Leul se târî, 
tremurând, înapoi spre uşă. 

Apoi, din Mingea de Foc se auzi o voce gravă şi domoală, 
care îi spuse: 

- Eu sunt Oz cel Mare şi Cumplit. Cine eşti şi de ce mă 
cauţi? 

Iar Leul răspunse: 

— Sunt Leul cel Laş şi mi-e frică de orice şi oricine. Am ve- 
nit să te rog să-mi dai curaj, ca să pot deveni de-a binelea Re- 
gele Fiarelor, după cum îmi spun oamenii. 

— De ce ţi-aş da curaj? întrebă Oz. 

— Fiindcă eşti cel mai mare dintre vrăjitori şi numai tu ai pu- 
terea să-mi îndeplineşti dorința, răspunse Leul. 

Mingea de Foc dogori aprigă o vreme, după care vocea 
spuse: 

— Adu-mi dovada că a murit Vrăjitoarea cea Rea, iar în acel 
moment îți voi da curaj. Însă, atâta vreme cât trăieşte vrăjitoa- 
rea, vei rămâne laş. 

Pe Leu îl mâniară aceste cuvinte, dar nu putea răspunde ni- 
mic, iar în timp ce stătea în tăcere, uitându-se la Mingea de 
Foc, aceasta deveni atât de dogoritoare încât animalul o rupse 
la goană şi ieşi din sală. Se bucură să-și găsească prietenii 
aşteptându-l şi le povesti cumplita întrevedere cu Vrăjitorul. 

— Şi ce ne facem acum? întrebă Dorothy, mâhnită. 

— Nu ne rămâne decât un singur lucru de făcut, răspunse 
Leul. Trebuie să mergem în ţinutul winkiezilor, s-o căutăm pe 
Vrăjitoarea cea Rea şi s-o nimicim. 

— Dar dacă nu putem s-o facem? făcu Dorothy. 

— Atunci eu nu voi avea niciodată curaj, zise Leul. 

— lar eu nu voi avea niciodată minte, adăugă Sperie Ciori. 

— Eu nu voi avea niciodată inimă, spuse Omul de Tinichea. 

— Şi eu nu-i voi mai vedea niciodată pe mătușa Em şi pe un- 
chiul Henry, zise Dorothy, izbucnind în plâns. 

— Ai grijă! strigă fata cea verde. Lacrimile ți se vor scurge 
pe rochia de mătase verde şi-o vor păta. 

Aşa că Dorothy îşi şterse lacrimile şi zise: 

— Presupun că trebuie să încercăm, deşi adevărul e că nu 
vreau să ucid pe nimeni, nici măcar ca s-o văd din nou pe mă- 
tuşa Em. 

— Voi merge cu tine, deşi sunt prea laş ca s-o omor pe vrăji- 
toare, zise Leul. 

— Merg şi eu, deşi nu-ți voi fi de mare folos, aşa prost cum 
sunt, spuse Sperie-Ciori. 

— Eu n-am inimă nici cât să-i fac rău unei vrăjitoare, ob- 
servă Omul de Tinichea. Dar dacă voi vă duceţi, bineînțeles că 
merg şi eu. 

„Şi astfel se hotărâră să pornească la drum a doua zi de di- 
mineaţă, iar Omul de Tinichea îşi ascuţi toporul pe o piatră de 

169 


moară verde şi îşi unse bine toate încheieturile. Sperie-Ciori 
se umplu cu paie proaspete, iar Dorothy îi vopsi din nou ochii, 
ca să vadă mai bine. Fata cea verde, care era foarte bună cu ei, 
îi umplu fetiţei coşuleţul cu de-ale gurii şi îi legă lui Toto, în 
jurul gâtului, o panglică verde cu un clopoțel. 

Merseră la culcare şi dormiră adânc până la ivirea zorilor, 
când îi trezi cântecul unui cocoş verde care trăia în curtea pala- 
tului şi cotcodăcitul unei găini care făcuse un ou verde. 


12. În căutarea Vrăjitoarei celei Rele 


Soldatul cu favoriţi verzi îi conduse pe străzile din Oraşul 
Smaraldelor până când ajunseră în încăperea locuită de Pazni- 
cul Porţilor. Funcţionarul le descuie ochelarii şi îi puse la loc 
în cutia cea mare, după care le deschise curtenitor poarta. 

— Care drum duce la Vrăjitoarea cea Rea de la Apus? întrebă 
Dorothy. 

— Nu există nici un drum, răspunse Paznicul Porţilor. Ni- 
meni nu și-a dorit vreodată să pornească într-acolo. 

— Şi atunci cum o vom găsi? întrebă fata. 

- Asta va fi uşor, răspunse bărbatul. Căci atunci când va şti 
că aţi intrat în țara winkiezilor, vă va căuta ea însăşi şi vă va 
face sclavii ei. 

— Poate că nu, fiindcă noi avem de gând s-o nimicim, zise 
Sperie-Ciori. 

— Ah, asta-i cu totul altceva, făcu Paznicul Porţilor. Nimeni 
n-a reuşit s-o ucidă până acum, aşa că mi-am spus, fireşte, că vă 
va face sclavii ei, aşa cum a făcut cu toți ceilalți. Dar să fiţi cu 
mare băgare de seamă, căci vrăjitoarea e hapsână şi nemiloasă 
şi nu vă va lăsa s-o nimiciți. Ţineţi drumul spre Apus, acolo 
unde asfinţeşte soarele, şi o veţi găsi cu siguranţă. 

Drumeţii îi mulţumiră şi-şi luară rămas bun de la Paznic, 
după care se întoarseră spre Apus, călcând prin câmpii cu iarbă 
moale, presărată pe ici, pe colo cu margarete şi floricele de pi- 
ciorul-cocoşului. Dorothy era încă îmbrăcată cu rochia fru- 
moasă de mătase pe care şi-o pusese în palat, dar acum, spre 
mirarea ei, observă că nu mai era verde, ci albă ca neaua. Până 

și panglica de la gâtul lui Toto îşi pierduse nuanţa verde şi de- 
venise la fel de albă ca rochia fetiţei. 

În curând, Oraşul Smaraldelor rămase foarte în urmă. Cu 
cât mergeau mai departe, cu atât se făcea mai bolovănos și mai 
deluros pământul, căci în acest ținut de la Apus nu mai existau 
nici case şi nici ferme, iar pământul era necultivat. 

După-amiaza, soarele le dogorea chipurile, fiindcă pe aici 
nu mai erau copaci care să le dea umbră. Aşa că, înainte de că- 
derea nopţii, Dorothy, Toto şi Leul erau istoviţi şi se aşezară 
pe iarbă, unde și adormiră, cu Sperie-Ciori şi Omul de Tini- 
chea stând la pază. 

Se face că Vrăjitoarea cea Rea de la Apus avea un singur 
ochi, care era totuși la fel de puternic precum un telescop şi 
putea vedea pretutindeni. Așa că, stând în pragul castelului 
său, îşi făcu privirea roată şi dădu, din întâmplare, peste 
Dorothy care dormea, cu prietenii în jurul său. Era la mare de- 
părtare, dar Vrăjitoarea cea Rea se mânie să-i găsească în ținu- 
tul ei, aşa că suflă într-un fluier argintiu care îi atârna la gât. 

De îndată dădu fuga către ea, venind din toate direcţie, o haită 
mare de lupi. Aveau picioare lungi, ochi fioroşi şi dinți ascuțiți. 

— Duceţi-vă după oamenii aceştia şi sfâşiaţi-i, zise Vră- 
jitoarea. 

— Nu-i faci sclavii tăi? întrebă căpetenia lupilor. 

— Nu, răspunse Vrăjitoarea. Unul e din tinichea, altul din 
paie, apoi mai e o fată şi un leu. Nici unul dintre ei nu e bun de 
muncă, aşa că puteți să-i faceți bucățele. 

— Prea bine, zise lupul și o luă la goană, urmat de ceilalţi. 

Din fericire, Omul de Tinichea şi Sperie-Ciori erau treji şi 
îi auziră pe lupi apropriindu-se. 

— Mă lupt eu cu ei, aşa că treci în spatele meu ca să-i în- 
frunt pe rând, zise Omul de Tinichea. 

Îşi înşfăcă toporul pe care îl ascuţise foarte bine și, când căpe- 
tenia lupilor sări la el, Omul de Tinichea îşi roti braţul şi-i reteză 
capul dihaniei, care muri pe loc. Nici nu apucă bine să-şi ridice 
toporul că şi veni alt lup, care căzu şi el sub tăişul toporului. Veni- 
seră patruzeci de lupi şi de patruzeci de ori se pogori toporul şi 
ucise câte unul, astfel încât, în cele din urmă, zăceau cu toții 

morţi într-un morman din fața Omului de Tinichea. Acesta lăsă 
toporul din mână şi se aşeză lângă Sperie-Ciori, care-i zise: 

- A fost o luptă pe cinste, prietene. 

Apoi aşteptară până se trezi Dorothy, a doua zi dimineață. 
Fetiţa se îngrozi la vederea mormanului uriaş de lupi zburliţi, 
dar Omul de Tinichea îi spuse întreaga tărăşenie. Dorothy îi 
mulțumi că-i salvase şi se așeză să mănânce, după care porniră 
din nou la drum. 

Ei bine, în aceeaşi dimineață, Vrăjitoarea cea Rea ieși în 
pragul castelului şi scrută zarea cu ochiul ei care vedea aşa de- 
parte. Îi văzu pe lupi zăcând morţi şi pe străini urmându-şi dru- 
mul prin ținutul ei. Se mânie mai tare decât înainte și suflă de 
două ori în fluierul argintiu. 

De îndată în fața ei se adună un stol uriaş de ciori, atât de 
multe încât întunecară cerul. 

Iar Vrăjitoarea cea Rea îi zise Regelui Ciorilor: 

— Zburaţi imediat la străinii aceia, scoateţi-le ochii și fa- 
ceţi-i bucăţi. 

Ciorile zburară în stol către Dorothy şi către tovarășii ei de 
drum. Când le zări apropiindu-se, fetiţei i se făcu foarte frică. 
Însă sperietoarea zise: 

- Mă lupt eu cu ele, așa că treceţi în spatele meu și nu vi se 
va întâmpla nimic. 

Atunci se aşezară cu toții pe pământ, în afară de Spe- 
rie-Ciori, care se ridică şi-şi întinse brațele. Iar când ciorile 
dădură cu ochii de el, se speriară, aşa cum se sperie întot- 
deauna aceste păsări de sperietori, şi nu îndrăzniră să se mai 
apropie. Însă Regele Ciorilor zise: 

— E doar un om de paie. O să-i ciugulesc eu ochii. 

Şi Regele Ciorilor se prăvăli asupra sperietorii, care îl 
apucă de cap şi-i suci gâtul până îl omori. lar apoi o altă cioară 
zbură spre el şi Sperie-Ciori îi suci şi acesteia gâtul. Veniseră 
patruzeci de ciori şi patruzeci de gâturi suci sperietoarea, până 
când toate zăceau moarte în fața lui. Apoi Sperie-Ciori le zise 
prietenilor săi să se ridice şi porniră din nou la drum. 

Când Vrăjitoarea cea Rea scrută din nou zarea şi-şi văzu 
toate ciorile zăcând în acel morman, se înfurie peste măsură şi 
suflă de trei ori în fluierul argintiu. 

Numaidecât se auzi un mare zumzăit în văzduh, iar un roi 
de albine negre veni în zbor la chemarea ei. 

- Duceţi-vă la străini şi înțepaţi-i până mor toți! le porunci 
Vrăjitoarea. 

Şi albinele se întoarseră şi zburară repede până ajunseră 
acolo unde mergeau Dorothy şi prietenii ei. Însă Omul de Tini- 
chea le văzuse apropriindu-se, iar Sperie-Ciori hotărâse deja 
ce era de făcut. 

- Scoate-mi paiele şi împrăștie-le peste fetiță, peste câine 
şi peste Leu, îi zise el Omului de Tinichea. Astfel albinele nu-i 
vor putea înțepa. 

Zis şi făcut: Dorothy se ghemui lângă leu, cu Toto în brațe, 
şi Omul de Tinichea îi acoperi cu totul. 

Albinele sosiră, dar nu-l găsiră decât pe Omul de Tinichea, 
aşa că se repeziră la el şi-şi frânseră toate acele lovindu-se de ti- 
nichea, fără să-i facă însă nici un rău tăietorului de lemne. lar 
cum albinele nu mai pot trăi după ce-şi frâng acele, îşi găsiră 
astfel moartea şi căzură risipite în jurul Omului de Tinichea, 
ca nişte movilițe de cărbune fin. 

Pe urmă se ridicară Dorothy şi Leul, iar fetița îl ajută pe Omul 
de Tinichea să-l umple la loc cu paie pe Sperie-Ciori până când îl 
readuse la forma dinainte. După care porniră iar la drum. 

Vrăjitoarea cea Rea se mânie într-atât când îşi văzu albi- 
nele făcute moviliţe negre, încât bătu din picior, îşi smulse pă- 
rul şi scrâşni din dinți. Şi apoi îşi chemă vreo zece robi, care 
erau winkiezi, şi le dădu spade ascuţite, spunându-le să se ducă 
după străini şi să-i nimicească. 

Winkiezii nu erau oameni curajoşi, dar trebuiau să-i as- 
culte poruncile. Aşa că porniră la drum până se apropiară de 
Dorothy. Atunci Leul scoase un răget straşnic şi se repezi la ei, 
iar bieţii winkiezi se înspăimântară aşa de tare încât fugiră îna- 
poi cât îi țineau picioarele. 

Când se întoarseră la castel, Vrăjitoarea cea Rea îi bătu 
bine cu o curea şi îi trimise înapoi la muncă, după care se opri 
să se gândească ce să facă mai departe. Nu putea să înțeleagă 
cum de dăduseră greș planurile ei de a-i nimici pe străini. Însă 
era o vrăjitoare puternică, dar şi hapsână totodată, aşa că în cu- 
rând se hotări ce să facă. 

Avea în dulap o Tichie de Aur, tivită cu diamante şi rubine, 
care era vrăjită: oricine o stăpânea putea să cheme de trei ori 
Maimuţele Înaripate, care aveau să se supună la porunca pri- 
mită. Însă nimeni nu le putea chema pe aceste făpturi ciudate 
decât de trei ori. Vrăjitoarea cea Rea se folosise de tichia fer- 
mecată de două ori deja. Prima oară îi făcuse pe winkiezi scla- 
vii ej şi se făcuse stăpână peste ținutul lor. Maimuţele înaripate 
o ajutaseră atunci. A doua oară, scosese tichia când pornise la 
luptă împotriva Marelui Oz însuşi, reuşind să-l alunge din ținu- 
tul de la Apus. Maimuţele înaripate o ajutaseră şi atunci. Însă 
nu mai putea folosi Tichia de Aur decât o singură dată, aşa că 
nu voia s-o facă până nu-şi isprăvea toate celelalte puteri. Dar 
acum, când lupii ei fioroşi, ciorile sălbatice şi albinele ei negre 
dispăruseră, iar sclavii îi fuseseră puşi pe fugă de Leul cel Laș, 
îşi dădu seama că aceasta era singura cale ce-i mai rămăsese 
ca s-o nimicească pe Dorothy şi pe prietenii ei. 

Aşadar, Vrăjitoarea cea Rea scoase Tichia de Aur din dulap 
şi și-o puse pe cap. După care stătu pe piciorul stâng şi rosti 
molcom: 

- Ep-pe, pep-pe, kak-ke! 

Apoi stătu pe piciorul drept şi zise: 

— Hil-lo, hol-lo, hel-lo! 

După care stătu pe amândouă picioarele şi strigă cu putere: 

— Ziz-zy, Zuz-zy, zik! 

Iar vraja începu să lucreze de îndată: cerul se întunecă, iar 
din văzduh se auzi un huruit, urmat de foşnete de aripi, de gălă- 
gie şi râsete, iar apoi soarele se ivi pe cer, arătând-o pe Vrăji- 
toare înconjurată de o ceată de maimuțe care aveau pe umeri 
câte o pereche de aripi uriaşe şi puternice. 

Una, care era mult mai mare decât celelalte, părea să fie că- 
petenia. Se apropie în zbor de Vrăjitoare şi zise: 

— Ne-ai chemat pentru a treia şi ultima oară. Care-ţi e 
porunca? 

— Duceţi-vă la străinii care au pătruns în ținutul meu şi ni- 
miciţi-i pe toți, în afară de Leu, zise Vrăjitoarea cea Rea. Adu- 
ceţi-mi fiara căci am de gând să-l înham ca pe un cal şi să-l pun 
la muncă. 

- Ne supunem poruncii tale, zise căpetenia. 

Apoi, în mijlocul gălăgiei şi al zarvei, maimuțele înaripate 
porniră în zbor către locul unde mergeau Dorothy şi prietenii ei. 

Câteva maimuțe îl înşfăcară pe Omul de Tinichea şi-l pur- 
tară prin văzduh până ajunseră deasupra unui ținut acoperit 
de stânci ascuţite, unde îi şi dădură drumul, lăsându-l să cadă 
de la mare înălțime direct pe stânci. lar Omul de Tinichea se 
lovi şi se crestă atât de tare încât nu mai putu să se mişte şi 
nici să geamă. 

Alte maimuțe îl prinseră pe Sperie-Ciori şi, cu degetele lor 
lungi, îi smulseră toate paiele din haine şi din cap. Făcură o 
bocceluță din veșmintele, pălăria şi cizmele lui şi o azvârliră în 
vârful crengilor unui copac înalt. 

Celelalte maimuțe aruncară fâşii de sfoară zdravănă pe 
lângă Leu şi se rotiră de multe ori în jurul trupului, capului şi 
picioarelor fiarei, până când acesta nu mai putea să muşte, să 
zgârie sau să se mai opintească în vreun fel. Apoi îl ridicară în 
văzduh şi-l duseră în castelul Vrăjitoarei, unde-l lăsară într-o 
curticică împrejmuită cu un gard înalt de fier, astfel încât să nu 
poată scăpa. 

Dar lui Dorothy nu-i făcură nimic. Cu Toto în braţe, fetița 
asistă la soarta tristă a tovarășilor săi, punându-și că-i va veni 
şi ei rândul. Apoi căpetenia maimuţelor înaripate zbură spre 
ea, cu brațele-i lungi şi păroase întinse şi cu chipul hidos rân- 
jind îngrozitor. Însă văzu semnul lăsat de sărutul Vrăjitoarei ce- 
lei Bune pe fruntea fetei şi stătu locului, făcându-le semn 
celorlalți să n-o atingă pe Dorothy. 

- Nu îndrăznim să-i facem vreun rău acestei fetiţe, le zise 
căpetenia. Căci e ocrotită de Puterea Binelui, care e mai mare 
decât Puterea Răului. Tot ce putem face e s-o ducem la caste- 
lul Vrăjitoarei celei Rele şi s-o lăsăm acolo. 

Şi, cu mare grijă şi blândeţe, o luară în braţe pe Dorothy şi 
o ridicară repede în văzduh, ducând-o degrabă la castel, unde 
o aşezară pe treptele de la intrare. Iar apoi căpetenia îi zise 
Vrăjitoarei: 

- "Ți-am ascultat porunca atât cât am putut. l-am nimicit pe 
Omul de Tinichea şi pe sperietoare, iar Leul e legat în curte. 
N-am cutezat să-i facem rău fetiţei şi nici căţelului din brațele 

ei. Puterea ta asupra cetei noastre s-a sfârşit acum şi nu ne mai 
vedea niciodată. 

În acel moment, toate maimuţele înaripate se ridicară în 
văzduh, cu mare zarvă şi gălăgie, şi zburară până se făcură 
nevăzute. 

Vrăjitoarea cea Rea se miră și se îngrijoră când văzu sem- 
nul de pe fruntea lui Dorothy, ştiind prea bine că nici maimu- 
tele înaripate şi nici măcar ea însăşi nu puteau îndrăzni să-i 
facă vreun rău fetei. Îşi cobori privirea şi când văzu pantofii ar- 
gintii din picioarele lui Dorothy, începu să tremure de frică, 
deoarece ştia ce vrajă puternică aveau. La început, Vrăjitoarea 
era cât pe ce să fugă de Dorothy, însă apoi se uită în ochii fetei 
şi-i ghici sufletul simplu, precum şi faptul că habar nu avea de 
puterea neasemuită pe care i-o dădeau pantofiorii argintii. Aşa 
că Vrăjitoarea cea Rea îşi râse în sine și-și zise: „Tot pot s-o fac 
sclava mea, căci nu ştie cum să-și folosească puterea“. Apoi îi 
zise lui Dorothy cu asprime: 

— Vino cu mine şi vezi că trebuie să faci tot ce-ţi spun eu, 
căci altminteri te voi nimici aşa cum am făcut cu Omul de Tini- 
chea şi cu sperietoarea. 

Dorothy o urmă prin multe încăperi frumoase din castel, 
până când ajunseră în bucătărie, unde Vrăjitoarea îi porunci 
să curețe oalele şi cratițele, să măture podeaua şi să pună 
lemne pe foc. 

Smerită, fetița se apucă de treabă, hotărâtă să lucreze cu 
câtă vrednicie putea, fiindcă se bucura că Vrăjitoarea cea Rea 
alesese să n-o omoare. 

Cu Dorothy pusă la muncă, Vrăjitoarea îşi spuse să iasă în 
curte şi să-l înhame pe Leul cel Laş ca pe-un cal de povară. Era 
sigură că se va înveseli făcându-l să-i tragă căruța ori de câte 
ori pleca din castel. Însă, când deschise poarta, Leul slobozi un 
răget puternic şi fioros care o sperie atât de tare, încât ieşi în 
fugă şi închise poarta la loc. 

- Dacă nu pot să te înham, îi zise Leului vrăjitoarea prin ză- 
brelele gardului, o să te înfometez. N-o să primeşti nimic de 
mâncare până n-o să faci întocmai cum vreau eu. 

Aşa că după aceea nu-i duse Leului nimic de mâncare, însă 
în fiecare zi, la amiază, venea la poartă şi-l întreba: 

— Eşti gata să te laşi înhămat ca un cal? 

Iar Leul răspundea: 

— Nu. Şi dacă intri în curte, o să te mușc. 

Leul putea să nu se supună voinței Vrăjitoarei fiindcă în fie- 
care noapte, după ce cotoroanța se culca, Dorothy îi aducea 
mâncare din dulap. Şi după ce mânca, Leul se întindea pe patul 
lui de paie, iar Dorothy se aşeza alături şi-şi punea căpşorul pe 
coama lui moale şi deasă, timp în care vorbeau despre necazu- 
rile lor şi încercau să găsească o cale de scăpare. Însă nu desco- 
periră nici un mod de-a ieşi din castelul păzit tot timpul de 
winkiezii cei galbeni, care erau sclavii Vrăjitoarei celei Rele şi 
cărora le era prea frică de ea ca să-i nesocotească poruncile. 

Fata trebuia să muncească ziua, iar Vrăjitoarea o amenința 
adesea că o va bate cu aceeași umbrelă veche pe care o avea 
în mână tot timpul. Însă, de fapt, nu îndrăznea să se atingă de 
Dorothy, din cauza semnului de pe fruntea ei. Copila nu știa 
asta şi îi era foarte teamă pentru sine şi pentru Toto. O dată, Vră- 
jitoarea îl lovi pe Toto cu umbrela, iar curajosul cățeluş se re- 
pezi la ea şi o muşcă de picior. Nici un strop de sânge nu curse 
din rană, căci Vrăjitoarea era atât de hapsână încât sângele din 
vine i se uscase cu multă vreme înainte. 

Viaţa lui Dorothy deveni foarte tristă, iar fetița începu să în- 
țeleagă că îi va fi mai greu ca niciodată să se întoarcă în Kansas, 
la mătuşa Em. Uneori plângea în hohote ceasuri în şir, cu Toto 
aşezat la picioarele ei şi privind-o în ochi, scâncind cu jale pen- 
tru a-i arăta cât îi părea de rău pentru micuța lui stăpână. Căţe- 
lului nu-i păsa dacă se afla în Kansas ori în Țara Oz, atâta 
vreme cât era cu Dorothy, dar ştia că fetița era nefericită şi asta 
îl întrista şi pe el. 

Însă de-acum Vrăjitoarea cea Rea îşi dorea să pună mâna 
pe pantofii argintii ai fetiţei. Albinele, ciorile şi lupii ei, făcuţi 
mormane de leşuri, se uscau, iar ea îşi folosise toate încercă- 
rile cu Tichia de Aur. Dacă ar fi reuşit să-şi însuşească pantofii 
argintii, ar fi căpătat mai multă putere decât pierduse odată cu 
celelalte farmece ale sale. O urmărea cu atenție pe Dorothy, 
să vadă dacă fetița îşi scotea vreodată pantofiorii, fiindcă voia 
să i-i fure. Însă copila era așa de mândră de pantofii ei frumoşi 
încât nu şi-i dădea jos decât noaptea şi când făcea baie. Vrăji- 

toarea se temea însă prea tare de întuneric ca să intre în odăița 
fetei noaptea şi să-i ia pantofii, iar frica ei de apă era mai mare 
decât frica de întuneric, aşa că nu se apropia niciodată de 
Dorothy atunci când îşi făcea baie. Într-adevăr, bătrâna vrăji- 
toare nu atinsese niciodată apa şi nici nu lăsase ca apa s-o 
atingă în vreun fel. 

Însă ca o hoaşcă hapsână ce era, în viclenia ei născoci un și- 
retlic prin care să capete ceea ce-şi dorea. Puse o tijă de fier pe 
jos în mijlocul bucătăriei, iar apoi, prin farmece, făcu în așa fel 
încât tija să nu poată fi văzută de oameni. Aşadar, când Dorothy 
traversă bucătăria, se împiedică de tijă, fiindcă n-o putea ve- 
dea, şi căzu lată. Nu se lovise prea rău, dar un pantof îi ieşise 
din picior la căzătură. Şi, înainte să ajungă la el, Vrăjitoarea îl 
şi înşfăcă şi şi-l puse în piciorul sfrijit. 

Bătrâna hapsână era nemaipomenit de încântată de re- 
uşita şiretlicului său, căci, atâta vreme cât avea un pantof, că- 
păta şi jumătate din puterea lui, iar Dorothy nu mai putea să-i 
folosească vraja împotriva cotoroanţei, chiar daca ar fi ştiut 
cum s-o facă. 

Văzând că şi-a pierdut unul dintre pantofiorii frumoși, fe- 
tița se supără şi-i zise Vrăjitoarei: 

— Dă-mi pantoful înapoi! 

- Ba bine că nu, îi răspunse aceasta. De-acum nu mai e pan- 
toful tău, ci al meu. 

— Ce ființă răutăcioasă eşti! strigă Dorothy. N-ai nici un 
drept să-mi iei pantoful. 

— O să-l păstrez oricum, îşi râse de ea Vrăjitoarea. Iar într-o 
bună zi o să ţi-l iau şi pe celălalt. 

La auzul acestor cuvinte, Dorothy se înfurie atât de tare în- 
cât înşfăcă găleata de apă de lângă ea şi-o azvârli pe Vrăjitoare, 
udând-o leoarcă din cap până în picioare. 

Bătrâna hapsână scoase imediat un țipăt de groază, iar 
apoi, în timp ce Dorothy o privea uluită, Vrăjitoarea începu să 
se micşoreze. 

— Uite ce-ai făcut! urlă ea. Într-o clipă o să mă topesc de tot. 

— Îmi pare foarte rău, zise Dorothy, care era foarte înfrico- 
şată s-o vadă pe Vrăjitoare topindu-se de-a adevăratelea în fața 
ochilor ei. 

— N-ai ştiut că apa îmi va veni de hac? întrebă Vrăjitoarea 
cu un glas tânguitor şi deznădăjduit. 

— Desigur că nu, răspunse Dorothy. De unde să ştiu? 

- Ei bine, în câteva clipe mă voi topi de tot şi-ţi va rămâne 
ție castelul. Am fost eu hapsână la vremea mea, dar nu m-am 
gândit niciodată că o fetiță ca tine ar fi în stare să mă topească 
şi să pună capăt faptelor mele rele. Ia seama... acum dispar! 

Cu aceste cuvinte, Vrăjitoarea se transformă într-o grămă- 
joară cafenie care începu să se risipească, puțin câte puțin, peste 
dalele curate ale duşumelei din bucătărie. Văzând că vrăjitoarea 
se topise de tot, Dorothy scoase încă o găleată de apă şi o aruncă 
peste resturile de pe podea, măturându-le apoi dincolo de prag. 
După ce-şi ridică pantoful argintiu, adică tot ce mai rămăsese 
din bătrână, îi curăță şi-l şterse cu o cârpă, iar apoi şi-l puse în pi- 
cior. Pe urmă, fiind în sfârşit liberă să facă ce voia, dădu fuga în 
curte să-i spună Leului că-i venise de hac Vrăjitoarei celei Rele 
de la Apus şi că nu mai erau sclavi în acel ținut străin. 


13. Salvarea 


Leul cel Laş fu încântat să audă că Vrăjitoarea cea Rea se 
topise de la o găleată de apă, iar Dorothy îi deschise imediat 
poarta şi îl eliberă. Intrară împreună în castel, unde prima is- 
pravă a lui Dorothy fu să-i cheme pe toți winkiezii şi să le 
spună că nu mai erau sclavi. 

Urmă o bucurie nespusă printre winkiezii cei galbeni: ani 
la rând lucraseră din greu pentru Vrăjitoarea cea Rea, care îi 
tratase cu mare cruzime. Ziua aceea fu declarată sărbătoare 
pentru totdeauna, iar apoi se ospătară şi dănțuiră cu veselie. 

— Măcar de-ar fi aici şi prietenii noştri, Sperie-Ciori şi 
Omul de Tinichea, aș fi foarte fericit, zise Leul. 

- Crezi cumva c-am putea să-i salvăm? întrebă neliniştită 
fata. 

- Putem încerca, răspunse Leul. 

Aşa că îi chemară pe winkiezii cei galbeni şi-i întrebară 
dacă i-ar putea ajuta să-şi salveze prietenii, iar omuleţii ziseră 
că ar face cu dragă inimă tot ce le-ar sta în putere pentru 

Dorothy, care îl eliberase din sclavie. Atunci fetița alese câ- 
țiva winkiezi care păreau să ştie mai multe şi porniră cu toții 
la drum. Merseră toată ziua şi încă jumătate din a doua zi 
până ajunseră la câmpia stâncoasă în care zăcea Omul de Tini- 
chea. lovit şi crestat pe tot trupul. Toporul se afla alături, cu tăi- 
şul ruginit şi cu coada ruptă. 

Winkiezii îl ridicară uşor în braţe şi-l duseră înapoi la Cas- 
telul Galben. Dorothy vărsă câteva lacrimi pe drum din cauza 
stării jalnice a prietenului ei, iar Leul se arătă reținut și mâhnit. 
Când ajunseră la castel, Dorothy le spuse winkiezilor: 

- Există tinichigii printre voi? 

-— Oh, da. Unii dintre noi sunt tinichigii foarte buni, veni 
răspunsul. 

— Atunci aduceţi-i la mine, zise fata. 

lar când sosiră tinichigiii, cărându-și în coşuri toate unel- 
tele, îi întrebă: 

- Puteţi să îndreptaţi crestăturile de pe trupul Omului de 
Tinichea, să-l lipiţi pe unde s-a spart și să-l aduceți la forma 
dinainte? 

Tinichigiii se uitară cu atenţie la tăietorul de lemne şi apoi îi 
ziseră fetei că erau de părere că-l puteau repara ca să arate la fel 
ca înainte. După care se puseră pe treabă într-una dintre încăpe- 
rile mari şi galbene din castel şi lucrară trei zile şi patru nopți, 
ciocănind, răsucind, îndoind, lipind, lustruind şi bătând bine ti- 
nicheaua de pe picioarele, trupul şi capul tăietorului de lemne, 
până când, în cele din urmă, îl îndreptară în forma dinainte şi 
până când încheieturile începură să-i meargă ca odinioară. Ade- 
vărul fie spus, Omul de Tinichea se alese cu câteva petice pe 
trup, dar cum nu era înfumurat, reparațiile nu-l deranjau deloc. 

Când, în cele din urmă, intră în odaia lui Dorothy și-i mul- 
țumi pentru că-l salvase, era atât de fericit încât vărsă lacrimi 
de bucurie, pe care fetița trebui să i le şteargă cu grijă de pe 
față, astfel încât să nu-i ruginească încheieturile. În același 
timp, ea însăși avea chipul scăldat în lacrimi de bucurile la re- 
vederea bunului său prieten, iar pe acestea nu trebuia să le 
şteargă. În ceea ce-l privește pe Leu, acesta îşi şterse ochii atât 
de des cu vârful cozii încât şi-o udă de-a binelea şi se văzu ne- 
voit să iasă în curte şi s-o ţină la soare ca să se usuce. 

— Măcar de l-am avea iarăşi cu noi pe Sperie-Ciori, aş fi 
foarte fericit, zise Omul de Tinichea, după ce Dorothy îi spuse 
tot ceea ce se întâmplase. 

— Trebuie să încercăm să-l găsim, zise fata. 

Aşa că îi chemă pe winkiezi în ajutor, iar aceștia cutreie- 
rară toată ziua şi încă jumătate din a doua zi până dădură peste 
copacul înalt în ale cărui crengi aruncaseră maimuțele înari- 
pate bocceluţa cu straiele sperietorii. 

Era un copac foarte înalt, cu un trunchi atât de neted încât ni- 
meni nu se putea cățăra. Însă Omul de Tinichea zise pe dată: 

- ÎI tai eu imediat, iar pe urmă recăpătăm straiele lui Spe- 
rie-Ciori. 

În vreme ce tinichigiii munciseră să-l repare pe tăietorul 
de lemne, alt winkiez, care era bijutier, îi făcuse o coadă de 
topor din aur curat și i-o potrivise în locul celei rupte. Alţii 
curățaseră toată rugina de pe tăiş, care de-acum sclipea ca ar- 
gintul lustruit. 

Nici nu termină bine de vorbit că se şi apucă să taie copacul, 
care în scurtă vreme se prăbuşi bubuind, clipă în care straiele 
sperietorii căzură dintre crengi şi se rostogoliră pe pământ. 

Dorothy le luă şi-i puse pe winkiezi să ducă bocceluţa îna- 
poi la castel, unde o umplură la loc cu paie bune şi curate. Şi ce 
să vezi! lată-l din nou pe Sperie-Ciori, la fel ca înainte, mulțu- 
mindu-le neîncetat pentru că-l salvaseră. 

Acum că erau din nou cu toții împreună, Dorothy şi priete- 
nii ei petrecură câteva zile fericite la Castelul Galben, unde gă- 
siră tot ce le trebuia ca să se simtă bine. 

Însă, într-o zi fata se gândi la mătuşa Em şi zise: 

— Trebuie să ne întoarcem la Oz şi să-l facem să-şi respecte 
făpgăduiala. 

— Da, zise Omul de Tinichea. Astfel îmi voi căpăta în sfâr- 
şit inima. 

— Şi eu îmi voi căpăta mintea, adăugă voios Sperie-Ciori. 

— Eu îmi voi căpăta curajul, spuse şi Leul, gânditor. 

— lar eu mă voi întoarce în Kansas! strigă Dorothy, bătând 
din palme. Oh, haideţi să pornim chiar mâine spre Oraşul 
Smaraldelor! 

Zis şi făcut. A doua zi îi chemară pe winkiezi şi îşi luară ră- 
mas bun. Winkiezilor le păru rău să se despartă de ei şi prinse- 
seră atâta drag de Omul de Tinichea încât îl rugară să rămână 
şi să fie domnitorul lor și al Ținutului Galben de la Apus. Vă- 
zând însă că erau hotărâți să plece, winkiezii le dădură lui 
Toto şi Leului câte o zgardă de aur. Lui Dorothy îi oferiră o bră- 
țară minunată, încrustată cu diamante. Lui Sperie-Ciori îi în- 
mânară un baston cu mâner de aur ca să-l ajute să nu se mai 
împiedice, iar Omului de Tinichea îi dădură un bidon de ulei 
făcut din argint placat cu aur şi încrustat cu pietre preţioase. 

În schimb, fiecare drumeţ îi cinsti pe winkiezi cu o cuvân- 
tare frumoasă de rămas bun, după care dădură mâna cu toții 
până începură să-i doară braţele. 

Dorothy se duse la dulapul vrăjitoarei ca să-şi umple coșu- 
leţul cu de-ale gurii pentru drum. lar acolo găsi Tichia de Aur, 
pe care şi-o puse pe cap şi descoperi că i se potrivea de mi- 
nune. Nu ştia nimic despre puterea Tichiei de Aur, dar îşi dă- 
dea seama că era frumoasă, aşa că se hotărî s-o poarte şi-şi 
puse boneta de soare în coșuleţ. 

Apoi, după ce terminară pregătirile, porniră cu toţii spre 
Oraşul Smaraldelor. lar winkiezii le oferiră trei rânduri de 
urale şi nenumărate urări de bine. 


14. Maimuţele înaripate 


Vă amintiţi că între castelul Vrăjitoarei celei Rele şi Oraşul 
Smaraldelor nu exista nici un drum, nici măcar o cărare. Când 
cei patru drumeţi porniseră în căutarea Vrăjitoarei, aceasta îi 
văzuse şi trimisese Maimuţele Înaripate să i-i aducă la castel. 
Dar pentru călători era mult mai greu să-şi găsească drumul 
prin câmpiile imense de margarete şi de piciorul-cocoşului de- 
cât le fusese să ajungă la castel în zbor. Ştiau, fireşte, că trebu- 
iau să se îndrepte spre est, de unde răsare soarele, aşa că porniră 
într-acolo. Însă la amiază, când soarele le dogorea deasupra ca- 
pului, nu mai ştiau încotro se afla răsăritul şi nici apusul, iar ast- 
fel se rătăciră pe câmpia întinsă. Totuşi, continuară să meargă, 
iar noaptea se ivi luna, cu strălucirea ei puternică. Drumeții se 

întinseră printre florile galbene cu arome îmbătătoare şi dor- 
miră adânc până în zori — în afară de Sperie-Ciori şi de Omul 
de Tinichea, fireşte. 

A doua zi, soarele se ascundea într-un nor, dar cei patru 
îşi văzură de drum, de parcă ar fi ştiut foarte bine încotro se 
îndreptau. 

— Dacă mergem destul de departe, sunt sigură că, în cele 
din urmă, vom ajunge undeva, zise Dorothy. 

Însă zilele treceau una după alta, iar drumeții nu vedeau 
altceva în faţa ochilor decât câmpii stacojii. Sperie-Ciori în- 
cepu să bodogănească. 

— De bună seamă că ne-am rătăcit, zise el. Şi dacă nu gă- 
sim din nou drumul la timp ca să ajungem în Oraşul Smaralde- 
lor, nu-mi voi căpăta niciodată mintea. 

— Şi nici eu, inima, spuse Omul de Tinichea. Mi se pare că 
nu mai am răbdare să ajung la Oz şi trebuie să recunoașteţi că 
suntem pe drum de mult. 

— Vezi tu, zise Leul cel Laş, scâncind, eu n-am curaj să hoi- 
năresc aşa pe veci, fără să ajungem nicăieri. 

Atunci Dorothy îşi pierdu curajul. Se aşeză în iarbă şi-şi 
privi tovarăşii, care se aşezară şi o priviră la rândul lor, iar Toto 
îşi dădu seama că, pentru prima oară în viață, era prea obosit ca 
să mai alerge după un fluture care-i trecu pe lângă cap. Aşa 
că-şi scoase limba, începu să gâfâie şi se uită la Dorothy de 
parcă ar fi vrut s-o întrebe ce era de făcut. 

— Presupun că-i putem chema pe şoarecii de câmp, sugeră 
ea. Probabil că ne-ar spune încotro s-o luăm către Oraşul 
Smaraldelor. 

— Să ştii c-ar putea, strigă Sperie Ciori. Cum de nu ne-am 
gândit la asta până acum? 

Dorothy suflă în fluieraşul pe care îl purtase la gât de când 
i-l dăduse Regina Şoarecilor. În câteva clipe, auziră tropotitul 
uşor al picioruşelor lor, iar de fată se apropiară în fugă nenumă- 
rați şoricei cenușii. Printre ei se afla însăşi Regina, care întrebă 
cu vocea ei subțire şi pițigăiată: 

— Ce pot să fac pentru prietenii mei? 

— Ne-am rătăcit, zise Dorothy. Poţi să ne spui încotro se 
află Oraşul Smaraldelor? 

- Bineînţeles, răspunse Regina. Dar e foarte departe, pen- 
tru că l-ați lăsat tot mai mult în urmă în ultima vreme. 

Apoi Regina observă Tichia de Aur a lui Dorothy şi o 
întrebă: 

— De ce nu te foloseşti de tichia fermecată ca să le chemi în 
ajutor pe Maimuţele înaripate? Te vor duce în zbor până în Ora- 
şul Smaraldelor în mai puțin de-un ceas. 

- N-am ştiut că era o tichie fermecată, răspunse Dorothy 
mirată. Cum se foloseşte? 

— Scrie pe dinăuntru, răspunse Regina Șoarecilor. Dar dacă 
vrei să le chemi pe Maimuţele înaripate, noi trebuie să fugim, 
fiindcă aceste făpturi fac numai pozne şi cred că s-ar veseli de 
minune necăjindu-ne. 

-— Și nu-mi vor face rău? întrebă fata neliniştită. 

— Ah, nu. Trebuie să se supună celui care poartă tichia. Ră- 
mas bun! 

Regina o rupse la fugă şi se făcu nevăzută cu repeziciune, 
urmată de toți şoriceii. 

Dorothy se uită în interiorul Tichiei de Aur şi văzu nişte cu- 
vinte scrise pe margine. Aceasta trebuie să fie vraja, îşi zise ea, 
aşa că se apucă să citească cu grijă instrucțiunile şi-şi puse ti- 
chia pe cap. 

- Ep-pe, pep-pe, kak-ke! zise fata, stând în piciorul stâng. 

— Ce-ai zis? întrebă Sperie-Ciori, care nu înțelegea ce fă- 
cea Dorothy. 

— Hil-lo, hol-lo, hel-lo! continuă ea, stând în piciorul drept 
de această dată. 

— Hello! o imită liniştit Omul de Tinichea. 

— Ziz-zy, Zuz-zy, zik! făcu Dorothy, stând de-acum pe am- 
bele picioare. 

Astfel îşi termină de spus vraja, iar imediat auziră o mare 
zarvă şi fâlfâit de aripi, în timp ce ceata Maimuţelor înaripate 
se apropia de ei în zbor. 

Regele făcu o plecăciune adâncă în fața lui Dorothy şi o 
întrebă: 

- Care-ţi e porunca? 

— Vrem să ajungem în Oraşul Smaraldelor, dar ne-am rătă- 
cit, zise fetița. 

— Te vom duce noi, răspunse Regele. 

Nici nu termină bine de zis asta, că două maimuțe o și lu- 
ară pe Dorothy în braţe şi porniră cu ea în zbor. Alţii îi înşfă- 
cară pe Sperie-Ciori, pe Omul de Tinichea şi pe Leu, iar o 
maimuţică îl apucă pe Toto şi zbură după ceilalți, deşi cățelul 
încerca din răsputeri s-o muşte. 

La început, sperietoarea şi tăietorul de lemne se cam spe- 
riară, căci nu uitaseră cât rău le făcuseră înainte Maimuţele 
înaripate. Dar apoi văzură că n-aveau de gând să le facă ni- 
mic, aşa că se bucurară voioşi de zbor şi se desfătară privind 
grădinile frumoase şi pădurile care se întindeau sub ei, la 
mare depărtare. 

Dorothy se trezi purtată cu uşurinţă de două dintre cele mai 
mari maimuțe, una fiind însuşi Regele. Își împletiseră mâinile, 
formând un scaun, şi aveau mare grijă să nu-i facă nici un rău. 

— De ce trebuie să vă supuneți vrăjii Tichiei de Aur? în- 
trebă ea. 

— E o poveste lungă, răspunse regele, râzând. Dar cum ne 
aşteaptă o călătorie lungă, mă voi folosi de acest răstimp ca să 
ţi-o spun, dacă vrei. 

— Mi-ar face mare plăcere, răspunse fata. 

— Odinioară, începu căpetenia, eram un popor liber, care 
trăia fericit în pădurea cea mare, zburând din copac în copac, 
mâncând nuci şi poame şi făcând ce ne tăia capul, fără să avem 
nici un stăpân. Poate că unii dintre noi făceau prea multe pozne 
uneori, sărind să le tragă de coadă pe animalele care n-aveau 
aripi, gonind după păsări şi aruncând cu nuci în oamenii care 
treceau prin pădure. Dar n-aveam nici o grijă pe lume, eram fe- 
riciți şi veseli şi ne bucuram de fiecare clipă a zilei. Asta a fost 
cu mulți ani în urmă, cu mult înainte ca Oz să iasă dintre nori 
pentru a domni peste acest ținut. 

Pe atunci trăia aici, departe la miazănoapte, o prinţesă nes- 
pus de frumoasă, care era totodată o vrăjitoare putemică. Îşi fo- 
losea toate farmecele pentru a-i ajuta pe oameni şi nimeni nu 
ştie ca ea să fi făcut vreodată rău unei fiinţe bune la suflet. O 
chema Gayelette şi trăia într-un castel minunat, clădit din les- 
pezi uriaşe de rubin. Toată lumea o iubea, însă cea mai mare 
tristeţe a ei era că nu-şi găsea pe cineva pe care să-l iubească, 

din moment ce toți bărbaţii erau mult prea proști și prea urâţi 
ca să se însoțească cu o făptură atât de frumoasă și de înţe- 
leaptă. În cele din urmă, prinţesa a găsit un băiat foarte arătos, 
brav şi înțelept pentru vârsta lui. Gayelette s-a hotărât, aşadar, 
că atunci când băiatul se va face mare, se va mărita cu el, 
aşa că l-a dus în palatul ei de rubin şi şi-a folosit toate farme- 
cele pentru a-l face puternic, bun şi încântător, aşa cum şi-ar 
dori orice femeie. Se spune că, atunci când a devenit bărbat, 
Quelala, căci acesta îi era numele, era cel mai bun şi mai înțe- 
lept bărbat din ținut şi era atât de frumos încât Gayelette îl iu- 
bea din tot sufletul. Aşa că s-a grăbit să facă toate pregătirile 
de nuntă. 

Bunicul meu era, pe atunci, Regele Maimuţelor înaripate 
care trăiau în pădurea de lângă palatul lui Gayelette, iar bătrâ- 
nul prefera o glumă bună în locul unei gustări bune. Într-o zi, 
chiar înainte de nuntă, bunicul zbura cu ceata lui când l-a vă- 
zut pe Quelala plimbându-se pe malul râului. Era îmbrăcat 
într-un costum somptuos de mătase trandafirie şi catifea purpu- 
rie, iar bunicului meu i-a dat prin cap să-l pună la încercare cu 
una dintre glumele sale. La porunca lui, ceata a coborât în zbor 
şi l-a înşfăcat pe Quelala, purtându-l în brațe până când au 
ajuns deasupra râului, după care i-au dat drumul în apă. 

- Hai înoată puţin, amice, şi vezi dacă apa îți pătează hai- 
nele, i-a strigat bunicul meu. 

Quelala era prea înțelept ca să nu înoate şi nici norocul nu 
îl părăsise. Râse când ajunse la suprafaţa apei şi înotă spre 
mal. Însă când Gayelette dădu fuga în ajutorul lui, văzu că apa 
râului îi stricase hainele de mătase şi catifea. 

Prinţesa s-a înfuriat şi ştia, fireşte, cine fusese făptaşul. 
Așa că a poruncit să vină toate Maimuţele înaripate înaintea 
ei şi la început a zis că ar trebui să li se lege aripile şi să aibă 
parte întocmai de ceea ce-i făcuseră lui Quelala, adică să fie 
azvârlite în râu. Însă bunicul meu s-a rugat mult de prințesă să 
n-o facă, fiindcă ştia că, având aripile legate, maimuţele se 
vor îneca. Până şi Quelala a pus o vorbă bună pentru ele. În 
cele din urmă, Gayelette le-a cruțat, cu condiţia ca Maimuţele 
înaripate să fie osândite ca, de atunci încolo, să se supună de 
trei ori poruncilor stăpânului Tichiei de Aur. Această tichie 

fusese făcută ca dar de nuntă pentru Quelala şi se spune că a 
costat-o jumătate de regat pe prinţesă. Bineînţeles că bunicul 
meu şi celelalte maimuțe au consimțit pe dată, şi astfel se face 
că suntem de trei ori sclavii posesorului Tichiei de Aur, ori- 
cine ar fi acesta. 

— Şi ce s-a întâmplat cu ei?, întrebă Dorothy, captivată de 
poveste. 

— Quelala a devenit primul posesor al Tichiei de Aur şi pri- 
mul care ne-a dat porunci. Cum mireasa lui nu putea să ne 
vadă în ochi, el ne-a chemat în pădure după nuntă și ne-a 
poruncit ca nici o Maimuţă înaripată să nu se mai înfățişeze 
vreodată în faţa prinţesei, lucru care ne-a bucurat, pentru că ne 
era tare teamă de ea. 

După aceea n-am mai ştiut nimic de Tichia de Aur până 
când a încăput pe mâinile Vrăjitoarei celei Rele de la Apus, 
care ne-a făcut să-i înrobim pe winkiezi şi, după aceea, să-l 
alungăm pe Oz însuşi din Ținutul de la Apus. Acum că Tichia 
de Aur e la tine, ai dreptul să ne dai trei porunci. 

Când Regele Maimuţelor îşi termină povestea, Dorothy 
privi în jos şi zări în față zidurile verzi şi strălucitoare ale Ora- 
şului Smaraldelor. Se minună cât de repede zburau maimuţele, 
dar se bucură că îşi încheiau călătoria. Straniile făpturi îi pu- 
seră cu grijă pe pământ pe drumeţi; în fața porții orașului, Re- 
gele făcu o plecăciune adâncă în faţa lui Dorothy şi apoi se 
îndepărtă repede în zbor, urmat de toată ceata. 

— Ce călătorie plăcută, zise fetița. 

— Da, şi ce repede am ieşit din necaz, răspunse Leul. Noroc 
că ai luat cu tine tichia aceea minunată! 


15. Adevărata identitate a lui Oz cel Cumplit 


Cei patru drumeţi se îndreptară către marea poartă a Oraşu- 
lui Smaraldelor şi apăsară pe butonul soneriei. După ce sunară 
de câteva ori, le deschise acelaşi Paznic al Porţilor pe care îl cu- 
noscuseră deja. 

— Cum? V-aţi întors? întrebă el, mirat. 

— Păi nu ne vezi? i-o întoarse Sperie-Ciori. 

187 


— Dar am crezut că aţi plecat să-i faceți o vizită Vrăjitoarei 
celei Rele de la Apus. 

— Am și vizitat-o, răspunse sperietoarea. 

— Şi v-a dat drumul? întrebă omul, uluit. 

— N-a avut de ales, fiindcă s-a topit, explică Sperie-Ciori. 

— S-a topit! Ah, ce veste bună, într-adevăr, zise paznicul. 
Cine a topit-o? 

— Dorothy, zise Leul serios. 

— Vai de mine! exclamă bărbatul şi făcu o plecăciune 
adâncă în faţa fetiţei. 

După care îi conduse în odăița lui şi le puse ochelarii, 
încuindu-i cu cheița de la gât, așa cum făcuse şi înainte. Apoi 
intrară pe poartă în Oraşul Smaraldelor. Când oamenii auziră 
de la Paznicul Porţilor că Dorothy o topise pe Vrăjitoarea cea 
Rea de la Apus, se adunară cu toții în jurul drumeţilor şi îi ur- 
mară cu mare alai până la palatul lui Oz. 

Soldatul cu favoriţi verzi stătea încă de strajă în fața uşii, 
dar îi pofti grabnic înăuntru şi iată-i întâmpinați din nou de 
frumoasa fată verde, care îi conduse imediat în camerele lor, 
ca să se poată odihni până când îi putea primi Marele Oz. 

Soldatul îi dădu numaidecât lui Oz vestea că Dorothy şi 
ceilalți drumeți se întorseseră după ce o nimiciseră pe Vrăji- 
toarea cea Rea, însă Oz nu-i răspunse. Călătorii crezuseră că 
Marele Vrăjitor avea să-i primească de îndată, însă nu se în- 
tâmplă aşa. Trecu o zi, trecură două, trecură trei şi Oz nu tri- 
mise după ei. Aşteptarea era istovitoare şi plicticoasă, iar în 
cele din urmă, prietenii se supărară că Oz îi trata cu atâta ne- 
cuviință, după ce-i pusese să îndure greutăţi și să fie înrobiți. 
Aşa că, într-un sfârşit, sperietoarea o rugă pe fata cea verde 
să-i mai transmită un mesaj lui Oz, spunându-i că dacă nu-i pri- 
mea imediat, aveau să le cheme în ajutor pe Maimuţele înari- 
pate ca să afle dacă îşi ținea sau nu cuvântul dat. 

Când primi acest mesaj, Vrăjitorul se sperie aşa de tare în- 
cât trimise vorbă ca drumeţii să fie aduşi în Sala Tronului a 
doua zi de dimineaţă, la ora nouă şi patru minute. Se întâlnise 
o dată cu Maimuţele înaripate în Ținutul de la Apus şi nu-și do- 
rea să le mai vadă vreodată. 

Cei patru drumeţi nu putură să doarmă toată noaptea, gân- 
dindu-se fiecare la darul promis de Oz. Dorothy adormi o sin- 
gură dată şi atunci visă că se afla în Kansas, unde mătușa Em îi 
spunea cât de bucuroasă era să o aibă pe fetița ei din nou acasă. 

A doua zi de dimineaţă, la ora nouă, soldatul cu favoriţi 
verzi veni după ei, iar patru minute mai târziu, intrau cu toții în 
Sala Tronului Marelui Oz. 

Fireşte că fiecare se aştepta să-l vadă pe Oz în forma în 
care se înfățişase şi înainte şi rămaseră uimiţi să nu găsească 
pe nimeni în încăpere. Se opriseră lângă uşă, foarte apropiaţi, 
căci încremenirea sălii era mai înfiorătoare decât oricare dintre 
formele pe care le luase Oz în faţa lor. 

Apoi auziră o Voce gravă, care părea să vină de undeva din 
vârful bolţii înalte: 

— Eu sunt Oz cel Mare şi Cumplit. De ce mă căutaţi? 

Cercetară iar cu privirea toate ungherele sălii şi, nevăzând 
pe nimeni, Dorothy întrebă: 

— Dar unde ești? 

— Sunt pretutindeni, răspunse vocea. Dar ochii muritorilor 
de rând nu mă pot vedea. Acum mă voi așeza pe tron, ca să pu- 
teți vorbi cu mine. 

Într-adevăr, în acel moment Vocea păru să vină chiar din- 
spre tron, aşa că prietenii se apropiară încolonați, iar Dorothy 
zise: 

— Am venit să-ți cerem să-ți ţii promisiunea, Mare Oz. 

— Ce promisiune? întrebă Vrăjitorul. 

- Mie mi-ai promis că mă vei trimite înapoi în Kansas 
după ce Vrăjitoarea cea Rea va fi nimicită, răspunse fata. 

— Şi mie mi-ai promis minte, zise Sperie Ciori. 

— lar mie, inimă, zise Omul de Tinichea. 

— Şi mie, curaj, zise Leul cel Laş. 

— E chiar adevărat că ați nimicit-o pe Vrăjitoarea cea Rea? 
întrebă Vocea, iar lui Dorothy i se păru că o auzise tremurând 
uşor. 

— Da, răspunse fetița. Am topit-o cu o găleată de apă. 

— Vai de mine, se auzi Vocea. Ce neașteptat! Prea bine, ve- 
niți la mine mâine, fiindcă am nevoie de timp să mă gândesc la 
toate astea. 

— Dar ai avut deja destul timp, zise Omul de Tinichea 
supărat. 

— Nu vom mai aştepta nici măcar o zi, spuse Sperie-Ciori. 

— Trebuie să-ţi ţii promisiunea faţă de noi! exclamă Dorothy. 

Leului i se păru mai potrivit să-l înspăimânte pe Vrăjitor, 
aşa că scoase un răget puternic, atât de fioros şi de înfricoşător, 
încât Toto fugi de el speriat şi răsturnă paravanul din colţul în- 
căperii. lar în cădere, paravanul făcu atâta zgomot încât îşi în- 
toarseră cu toții privirea într-acolo şi rămaseră muţi de uimire. 
Fiindcă, tocmai în locul ascuns de paravan, zăriră un bătrânel 
zbârcit şi chel, care părea la fel de mirat ca ei. Ridicându-și to- 
porul, Omul de Tinichea se repezi spre el, urlând: 

— Tu cine eşti? 

— Eu sunt Oz cel Mare şi Cumplit, zise omuleţul cu o voce 
tremurândă. Dar nu mă lovi, te rog, nu! Voi face tot ce vrei. 

Prietenii noștri îl priviră uluiţi şi nedumeriți. 

— Credeam că Oz e un Cap uriaș, zise Dorothy. 

— Şi eu credeam că Oz e o Doamnă fermecătoare, zise 
Sperie Ciori. 

— Eu credeam că Oz e o Fiară cumplită, zise Omul de 
Tinichea. 

— lar eu credeam că Oz e o Minge de Foc, exclamă Leul. 

— Nu, vă înşelaţi cu toții, zise omuleţul pe un ton smerit. 
V-am amăgit. 

— Ne-ai amăgit! strigă Dorothy. Atunci nu eşti un mare 
vrăjitor? 

— Mai încet, draga mea, zise el. Nu vorbi aşa de tare pentru 
că te vor auzi alţii şi asta m-ar distruge. Toţi mă cred un mare 
vrăjitor. 

— Şi nu ești? întrebă fetița. 

— Nici un pic, draga mea. Sunt doar un om de rând. 

— Ba eşti mai mult de-atât, făcu sperietoarea cu amărăci- 
une. Eşti un şarlatan. 

- Întoemai! spuse omuleţul, frecându-și mâinile de parcă 
acel cuvânt i-ar fi făcut plăcere. Sunt un şarlatan. 

— Dar asta e îngrozitor, zise Omul de Tinichea. Cum voi 
mai căpăta eu inimă? 

— Şi eu, curaj? întrebă Leul. 

— lar eu, minte? se văită Sperie-Ciori, ştergându-şi lacri- 
mile din ochi cu mâneca de la haină. 

— Dragii mei prieteni, zise Oz, vă rog să nu vorbiţi despre 
aceste fleacuri. Gândiţi-vă la mine şi la grozavul necaz în care 
m-aş găsi dacă s-ar afla totul. 

— Nu mai ştie nimeni că eşti doar un şarlatan? întrebă 
Dorothy. 

— Nimeni în afară de voi — şi de mine însumi, răspunse Oz. 
Atâta vreme i-am păcălit pe toți încât credeam că nu voi fi dat 
de gol vreodată. Am făcut o mare greşeală când v-am primit în 
Sala Tronului. De obicei nu vreau să-i primesc nici măcar pe 
supuşii mei, care de aceea cred că sunt o făptură cumplită. 

— Dar eu nu înțeleg, zise Dorothy, nedumerită. Cum de-ai 
apărut în fața mea ca un Cap uriaş? 

— Printr-un şiretlic de-al meu, răspunse Oz. Veniţi încoace, 
vă rog, şi-o să vă povestesc totul. 

O luă înaintea lor spre o cămăruţă din spatele Sălii Tronu- 
lui, iar călătorii îl urmară. Făcu semn către un ungher, în care 
se afla Capul uriaş, făcut din multe straturi de hârtie şi cu fața 
atent desenată. 

— L-am agăţat de tavan cu un fir, zise Oz. Eu stăteam în spa- 
tele ecranului şi trăgeam de sfoară, ca să-i fac ochii să se mişte 
şi gura, să se deschidă. 

— Dar cum ai făcut cu glasul? întrebă fata. 

— Ah, eu sunt ventriloc, zise omulețul. Pot să-mi îndrept su- 
netul vocii încotro vreau eu, astfel că tu ai crezut că venea din- 
spre Cap. lată și celelalte lucruri pe care le-am folosit ca să vă 
amăgesc. 

Lui Sperie-Ciori îi arătă rochia şi masca pe care le purtase 
când se dăduse drept Doamna fermecătoare. lar Omul de Tini- 
chea văzu că apriga Fiară nu era decât un morman de piei şi 
blănuri cusute laolaltă, cu nişte vergele puse pe dinăuntru ca să 
le dea formă. În ceea ce priveşte Mingea de Foc, falsul Vrăjitor 
o agățase tot de tavan. De fapt, era o minge de bumbac, dar, 
după ce turnase gaz pe ea, obiectul arsese dogoritor. 

— Zău dacă n-ar trebui să-ți fie ruşine că ești un asemenea 
şarlatan, zise Sperie-Ciori. 

- Îmi este, zău că-mi este, răspunse omulețul cu tristețe. 
Dar n-am avut de ales. Luaţi loc, vă rog, sunt destule scaune. 
Vă voi spune povestea mea. 

Aşa că drumeții se aşezară şi ascultară următoarea poveste. 

— M-am născut în Omaha... 

— Vai, dar asta-i chiar aproape de Kansas! strigă Dorothy. 

— Aşa-i, dar e foarte departe de aici, zise el, clătinând mâh- 
nit din cap înspre fată. Când m-am făcut mare, am devenit ven- 
triloc și am fost ucenicul unui mare maestru. Pot să imit orice 
fel de pasăre sau de jivină. 

În acea clipă mieună întocmai ca un pisoiaş, făcându-l pe 
Toto să ciulească urechile şi să se uite cu atenţie în toate păr- 
tile, în căutarea pisicuţei. 

- După o vreme, continuă Oz, m-am săturat de asta şi am 
devenit manipulant de baloane. 

— Ce-i asta? întrebă Dorothy. 

- E un om care se înalță cu balonul la circ, ca să adune la 
un loc o mulţime de oameni şi să-i facă să cumpere bilete la 
spectacol, explică el. 

— Ah, gata, ştiu, făcu fata. 

- Ei bine, într-o zi am urcat într-un balon, dar mi s-au încâl- 
cit frânghiile şi n-am mai putut să cobor. Am urcat până deasu- 
pra norilor, aşa de sus încât m-a prins un curent de aer şi m-a 
purtat departe, foarte departe. Preţ de o zi şi-o noapte am mers 
cu balonul prin văzduh, iar în dimineața celei de-a doua zile 
m-am trezit şi am văzut că balonul plutea deasupra unui ţinut 
straniu şi minunat. 

Am coborât încetișor şi n-am păţit nimic. Dar am nimerit 
în mijlocul unui popor ciudat, care, văzându-mă coborând din 
nori, m-a luat drept un mare Vrăjitor. Bineînţeles că i-am lăsat 
să creadă asta, fiindcă le era frică de mine şi pentru că mi-au fă- 
găduit că vor face orice aş vrea eu. 

Doar ca să mă distrez şi să le dau oamenilor aceştia buni o 
ocupaţie, le-am poruncit să clădească acest oraş, precum şi pa- 
latul meu. Ceea ce au făcut bine şi cu tragere de inimă. După 
care mi-am spus că, din moment ce ţinutul e atât de verde şi 
de frumos, ar trebui să-l numesc Orașul Smaraldelor. Şi pen- 
tru ca numele să i se potrivească și mai bine, i-am făcut pe oa- 

meni să poarte ochelari verzi, astfel încât tot ce-ar vedea să 
aibă culoarea verde. 

— Dar nu e totul verde aici? întrebă Dorothy. 

— Nu mai mult decât în orice alt oraş, zise Oz. Însă când 
porţi ochelari verzi, bineînţeles că totul în jurul tău pare verde. 
Oraşul Smaraldelor a fost clădit cu mulți, mulţi ani în urmă, 
căci eram tânăr când balonul m-a adus aici, iar acum sunt 
foarte bătrân. Dar supușii mei poartă ochelari verzi de atâta 
vreme încât cei mai mulți chiar cred că e un oraș de smarald. 
E, fără îndoială, un loc minunat, bogat în nestemate şi în me- 
tale preţioase şi în toate lucrurile bune de care ai nevoie pentru 
a fi fericit. Am fost bun cu oamenii, iar lor le place de mine. 
Însă de când s-a clădit palatul acesta, m-am închis pe dinăun- 
tru şi am refuzat să-i mai primesc aici. 

Cel mai tare mi-a fost frică de Vrăjitoare, căci, dacă eu 
n-aveam puteri magice, am aflat cât de curând că Vrăjitoarele 
erau în stare să facă lucruri nemaipomenite. Patru vrăjitoare 
trăiau în această țară și-i cârmuiau pe oamenii de la Miază- 
noapte, Miazăzi, Răsărit şi Apus. Din fericire, vrăjitoarea de la 
Miazănoapte şi cea de la Miazăzi erau bune și mi-am dat 
seama că nu-mi vor face nici un rău. Însă vrăjitoarea de la Răsă- 
rit şi cea de la Apus erau foarte hapsâne şi, dacă n-ar fi crezut că 
eram mai puternic decât ele, m-ar fi nimicit imediat. Am trăit 
ani la rând cu frica-n sân, aşa că-ţi poți închipui cât de bucuros 
am fost când am auzit despre casa ta care s-a prăbuşit peste 
Vrăjitoarea cea Rea de la Răsărit. Când ai venit la mine, eram 
în stare să-ți făgăduiesc orice numai să-i vii de hac și celeilalte 
vrăjitoare. Dar acum că ai topit-o, mi-e ruşine să recunosc că 
nu-mi pot ține promisiunile. 

— Cred că eşti un om foarte rău, zise Dorothy. 

— Vai, nu, draga mea. De fapt sunt un om foarte bun, însă 
un vrăjitor foarte prost, trebuie s-o recunosc. 

- Deci nu poţi să-mi dai minte? întrebă Sperie Ciori. 

- N-ai nevoie de minte. Înveți câte ceva în fiecare zi. Prun- 
cii au minte, dar nu ştiu prea multe. Experienţa e singurul lu- 
cru care-ţi aduce cunoaştere şi, cu cât trăieşti mai mult, cu atât 
capeți mai multă experienţă. 

— Se prea poate, zise Sperie-Ciori. Dar voi fi foarte neferi- 
cit dacă nu-mi vei da minte. 

Vrăjitorul fals îl privi cu atenție. 

— Ei bine, zise el oftând, nu sunt un mare vrăjitor, după cum 
am zis. Dar dacă vii la mine mâine dimineaţă, îţi voi umple 
capul cu minte. Totuşi, nu pot să-ți spun şi cum s-o foloseşti. 
Asta trebuie s-o afli singur. 

— Vai, mulțumesc! Mulţumesc! strigă Sperie-Ciori. Voi 
afla şi singur cum s-o folosesc, nu-ți fie teamă! 

— Şi cum rămâne cu curajul meu? întrebă nerăbdător Leul. 

— Sunt sigur că ai destul curaj, răspunse Oz. Nu-ţi trebuie 
decât încredere în tine însuți. Nu există nici o vietate pe lumea 
asta care să nu se teamă în fața pericolului. Adevăratul curaj 
constă în înfruntarea primejdiei atunci când îţi e frică, iar acest 
tip de curaj îl ai cu prisosinţă. 

— Poate că da, însă tot mi-e frică, zise Leul. Şi voi fi foarte 
nefericit dacă nu-mi vei da tipul de curaj care te face să-ți uiţi 
frica. 

— Prea bine, îţi voi da mâine acest fel de curaj, răspunse Oz. 

— Şi cum rămâne cu inima mea? întrebă Omul de Tinichea. 

- Ei bine, în privința asta — răspunse Oz — eu cred că nu 
faci bine să-ți doreşti o inimă. Asta îi face nefericiți pe mai toți 
oamenii. Dacă ţi-ai da seama ce noroc pe tine că nu ai inimă! 

- Fiecare cu părerea lui, zise Omul de Tinichea. Dar în 
ceea ce mă priveşte, voi îndura toată nefericirea fără să câr- 
tesc, dacă mi-ai da o inimă. 

— Prea bine, spuse Oz smerit. Vino la mine mâine şi-ţi voi 
da o inimă. Mă joc de-atâția ani de-a vrăjitorul încât aş putea 
s-o mai țin aşa niţel. 

— Şi acum, zise Dorothy, cum fac eu să mă întorc în Kansas? 

- La asta va trebui să ne mai gândim, zise omulețul. Dă-mi 
două-trei zile să cumpănesc problema şi voi încerca să găsesc 
o cale să te duc peste deşert. Între timp, veţi fi cu toţii oaspeţii 
mei, iar atâta vreme cât staţi la palat, supușii mei vă vor sluji şi 
vă vor îndeplini şi cele mai neînsemnate dorinţe. Un singur lu- 
cru vă cer în schimbul ajutorului meu, atâta cât e el: să-mi păs- 
trați secretul şi să nu spuneţi nimănui că sunt un şarlatan. 

Călătorii consimțiră să nu spună nimic despre ce aflaseră şi 
se întoarseră foarte veseli în camerele lor. Până şi Dorothy tră- 
gea speranță că „Şarlatanul cel Mare şi Cumplit“, după cum îi 
zicea ea, avea să găsească o cale s-o trimită înapoi în Kansas, 
iar dacă o făcea, era dispusă să-i ierte totul. 


16. Măiestria vrăjitorească a Marelui Şarlatan 


A doua zi de dimineaţă, Sperie-Ciori le zise prietenilor săi: 

- Felicitaţi-mă. În sfârşit, mă duc la Oz să-mi capăt min- 
tea. Când mă voi întoarce, voi fi la fel ca ceilalți oameni. 

- Mie mi-ai plăcut dintotdeauna aşa cum ești, zise Dorothy 
pe un ton firesc. 

— Ce frumos din partea ta să-ți placă de o sperietoare, veni 
răspunsul. Dar fără îndoială că vei avea o părere mai bună des- 
pre mine când vei auzi minunatele gânduri pe care le va plăs- 
mui noua mea minte. 

Apoi Sperie-Ciori îşi luă la revedere cu voioșie şi porni 
spre Sala Tronului, unde bătu la uşă. 

- Intră, zise Oz. 

Sperietoarea păşi înăuntru și îl găsi pe omuleţ aşezat lângă 
fereastră şi cufundat în gânduri. 

- Am venit să-mi dai minte, spuse el, cam stingherit. 

— A, da. Ia loc pe scaunul acela, te rog, răspunse Oz. Va tre- 
bui să mă ierți că îți scot capul, dar sunt nevoit s-o fac dacă 
vrei să-ți pun mintea în locul potrivit. 

- Nu face nimic, zise Sperie-Ciori. N-ai decât să-mi scoţi 
capul, atâta vreme cât după ce mi-l pui la loc, voi avea un cap 
mai bun. 

Aşa că Vrăjitorul îi desprinse capul şi-l goli de paie. După 
care intră în cămăruța din spate şi luă o măsură de tărâțe, pe 
care o amestecă apoi cu o mulțime de cuie şi de ace. După ce 
le scutură bine, îi umplu sperietorii partea de sus a capului cu 
acest amestec, iar restul i-l îndesă cu paie, ca să i-l ţină la loc. 

După ce îi prinse din nou căpăţâna de trup, îi zise: 

— De acum încolo vei fi un mare om, căci ţi-am dat o gră- 
madă de minte nou-nouţă. 

Sperie-Ciori era încântat şi mândru deopotrivă de împlini- 
rea dorinţei sale celei mai mari, iar după ce îi mulțumi din su- 
flet lui Oz, se întoarse la prietenii săi. 

Dorothy îl privi cu curiozitate. Avea capul mai țuguiat în 
creştet, de la noua sa minte. 

- Cum te simţi? îl întrebă ea. 

- Mă simt deştept de-a adevăratelea, răspunse el cu toată 
convingerea. Când mă voi obişnui cu mintea, voi şti totul. 

— Dar de ce-ţi ies din cap toate acele și cuiele alea? întrebă 
Omul de Tinichea. 

- Asta e dovada minții lui ascuţite, observă Leul. 

-— Prea bine, trebuie să mă duc la Oz să-mi dea inimă, zise 
Omul de Tinichea. 

Aşa că se îndreptă spre Sala Tronului şi bătu la uşă. 

— Intră, zise Oz. 

Omul de Tinichea păși înăuntru şi zise: 

- Am venit să-mi dai inima. 

- Prea bine, răspunse omuleţul. Dar va trebui să-ţi fac o ga- 
ură în piept ca s-o pot pune în locul potrivit. Sper să nu te doară. 

— Oh, nu, răspunse Omul de Tinichea. N-o să simt nimic. 

Şi atunci Oz aduse câteva foarfece de tinichigiu şi făcu o 
gaură mică şi pătrată în partea stângă a pieptului tăietorului de 
lemne. Apoi se îndreptă spre un scrin şi scoase dintr-un sertar 
o inimă drăgălașă, făcută în întregime din mătase şi umplută 
cu rumeguș. 

- Nu-i aşa că-i frumoasă foc? întrebă el. 

— Aşa-i, într-adevăr, răspunse Omul de Tinichea, mulțumit 
peste măsură. Dar e o inimă bună? 

- Chiar foarte bună! zise Oz. 

După care aşeză inima în pieptul tăietorului de lemne şi 
puse la loc peticul de tinichea tăiat, lipindu-l cu grijă. 

- Gata, zise el. Acum ai o inimă de care orice om ar fi mân- 
dru. Îmi pare rău că a trebuit să-ți pun un petic pe piept, dar 
n-am avut ce face. 

— Ce mai contează peticul, exclamă fericit Omul de Tini- 
chea. Îi sunt foarte recunoscător şi nu voi uita niciodată ce 
bun ai fost cu mine. 

- Nu face nimic, răspunse Oz. 

Şi atunci Omul de Tinichea se întoarse la prietenii săi, care 
îl felicitară din suflet pentru norocul său. 

Îi veni rândul Leului, care se îndreptă şi el spre Sala Tronu- 
lui şi bătu la uşă. 

— Intră, zise Oz. 

— Am venit să-mi dai curaj, spuse Leul, păşind înăuntru. 

— Prea bine, răspunse omuleţul, ţi-l aduc imediat. 

Se îndreptă apoi către un dulap şi întinse mâna spre un raft 
de sus, apucând o sticlă verde pătrată, pe care o vărsă într-un 
castron de un verde auriu, minunat sculptat. Apoi îi înmână 
castronul Leului, care îl adulmecă de parcă i-ar fi displăcut, 
dar Vrăjitorul zise: 

— Bea. 

— Ce e? întrebă Leul cel Laş. 

— Ei bine, răspunse Oz, dacă ai avea licoarea aceasta înăun- 
trul tău, ar fi curaj. După cum îmi închipui că ştii deja, curajul 
este întotdeauna lăuntric. Așa că această licoare nu poate fi nu- 
mită curaj decât după ce o vei înghiți. Prin urmare, te sfătuiesc 
s-o bei cât mai repede. 

Leul nu mai şovăi, ci sorbi licoarea până lăsă castronul gol. 

— Şi cum te simţi acum? întrebă Oz. 

— Plin de curaj, răspunse Leul, după care se duse voios la 
prietenii lui să le spună despre acest noroc. 

Rămas singur, Oz zâmbi, gândindu-se cum reuşise să le dea 
lui Sperie-Ciori, Omului de Tinichea şi Leului întocmai ceea 
ce credeau că își doresc. 

— Cum să nu fiu un şarlatan, zise el, când toți oamenii aceştia 
mă silesc să fac lucruri despre care oricine ştie că nu se pot face? 
A fost uşor să-i fac fericiţi pe Sperie-Ciori, pe Omul de Tinichea 
şi pe Leu, fiindcă şi-au imaginat că eu pot face orice. Dar imagi- 
nația nu-mi va ajunge ca s-o duc pe Dorothy înapoi în Kansas şi, 
la drept vorbind, nici nu ştiu cum s-ar putea face asta. 


17. Plecarea cu balonul 
Vreme de trei zile, Dorothy nu primi nici o veste de la Oz: 


trei zile triste pentru fetiță, deși prietenii ei erau cu toţii fericiţi 

şi mulțumiți. Sperie-Ciori le zise că îi treceau prin cap gânduri 
minunate, dar nu voia să le împărtășească fiindcă ştia că ni- 
meni, în afară de el, nu le-ar fi putut înțelege. Când se plimba, 
Omul de Tinichea își simţea inima bătându-i în piept şi îi zise 
lui Dorothy că observase că primise o inimă mai bună şi mai iu- 
bitoare decât cea pe care o avusese pe când era om din carne şi 
oase. Leul spuse că nu-i mai era frică de nimic pe lume şi că ar 
fi înfruntat bucuros o oaste sau o duzină de kalidahi fioroşi. 

Astfel, toți membrii grupului erau mulțumiți, în afară de 
Dorothy, care-și dorea mai mult ca oricând să se întoarcă în 
Kansas. 

Într-a patra zi, spre marea ei bucurie, Oz o chemă la el, iar 
când fetiţa intră în Sala Tronului, omulețul o salută amabil: 

~ la loc, draga mea. Cred că am găsit o cale să te scot din 
acest ținut. 

— Şi să mă duci înapoi în Kansas? întrebă ea cu nerăbdare. 

- Mă rog, nu ştiu dacă chiar în Kansas, zise Oz, căci n-am 
nici cea mai vagă idee unde se află. Dar mai întâi trebuie să tra- 
versezi deşertul, iar după aceea ar trebui să fie uşor să-ți gă- 
sești drumul spre casă. 

— Şi cum aş putea traversa deșertul? întrebă fetița. 

— Haide să-ți spun la ce m-am gândit, răspunse omulețul. 
Vezi tu, eu în această țară am venit într-un balon. Și tu ai venit 
tot prin văzduh, purtată de o tornadă. Asta mă face să cred că cel 
mai bun mijloc de a trece deșertul e tot prin aer. Acum, nu-mi 
stă în putere să stârnesc o tornadă, dar m-am tot gândit la asta 
şi cred că pot să fac un balon. 

— Cum? întrebă Dorothy. 

— Baloanele, zise Oz, sunt făcute din mătase încleiată ca să 
țină gazul înăuntru. Am destulă mătase în palat, aşa că nu va fi 
prea greu să fac balonul. Însă în toată țara aceasta nu există 
gaz cu care să-l umplem, ca să-l facem să plutească. 

— Păi dacă nu poate pluti, nu ne va fi de nici un folos, ob- 
servă Dorothy. 

- Adevărat, răspunse Oz. Dar mai există o cale pentru a-l 
face să plutească, și anume să-l umplem cu aer cald. Aerul cald 
nu e la fel de bun ca gazul, căci dacă s-ar răci, balonul ar putea 
cobori în deşert, iar atunci am fi pierduţi amândoi. 

— Amândoi! exclamă fata. Vii Și tu cu mine? 

— Da, fireşte, răspunse Oz. M-am săturat să fiu un şarlatan. 
Dacă aş ieşi din acest palat, în curând supușii mei şi-ar da 
seama că nu sunt un Vrăjitor şi apoi s-ar supăra foarte tare pe 
mine fiindcă i-am înşelat. Aşa că trebuie să stau închis toată 
ziua în încăperile acestea, ceea ce e destul de plictisitor. Aş pre- 
fera să mă întorc cu tine în Kansas şi să lucrez din nou la circ. 

-Îmi va face plăcere să te am tovarăş de drum, zise 
Dorothy. 

— Mulţumesc, răspunse omulețul. Acum, dacă vrei să mă 
ajuţi să cos mătasea, vom începe să ne construim balonul. 

Aşa că Dorothy puse mâna pe ac şi pe aţă, iar de îndată ce 
Oz tăie fâșiile de mătase, fata începu să le coasă. Mai întâi cusu 
o fâşie de mătase de un verde închis, apoi una de un verde des- 
chis şi pe urmă alta de un verde aprins. Căci Oz voia să facă ba- 
lonul în nuanţe diferite ale aceleiaşi culori. Le luă trei zile să 
coase toate fâşiile, iar când terminară, aveau în față un mor- 
man uriaş de mătase verde, lung de peste şase metri. 

Pe urmă Oz îl unse pe dinăuntru cu un strat subțire de clei, 
ca să-l facă impermeabil, după care anunţă că balonul era gata. 

— Dar ne mai trebuie şi un coş în care să călătorim, zise el. 

Aşa că îl trimise pe soldatul cu favoriţi verzi să aducă cel 
mai mare coş de rufe, pe care îl prinseră cu multe frânghii de 
partea de jos a balonului. 

Când isprăviră, Oz le dădu de ştire supuşilor săi că avea să-i 
facă o vizită unui mare confrate Vrăjitor care trăia în nori. Ves- 
tea se răspândi cu repeziciune prin tot oraşul şi lumea veni, cu 
MIC, cu mare, să vadă minunăţia. 

Oz porunci ca balonul să fie dus în fața palatului, iar oame- 
nii se zgâiră la el cu multă curiozitate. Omul de Tinichea tăiase 
un morman uriaş de lemne din care făcu un foc mare, iar Oz 
ținu fundul balonului deasupra focului astfel încât aerul cald 
care se ridica să pătrundă în sacul de mătase. Încet-încet, balo- 
nul se umflă şi se ridică în aer, până când coşul de-abia mai 
atingea pământul. 

Atunci Oz urcă în coş şi le zise oamenilor cu un glas ră- 
sunător: 

— Acum plec într-o vizită. Cât voi lipsi eu, Sperie-Ciori vă va 
cârmui. Vă poruncesc să-i dați ascultare aşa cum faceţi cu mine. 

De-acum balonul se smucea tare din frânghia care îl ţinea 
legat de pământ, căci aerul dinăuntrul său era fierbinte, ceea 
ce-l făcea mai uşor decât aerul de afară şi îl împingea să se 
înalțe în văzduh. 

- Hai, Dorothy! strigă Vrăjitorul. Grăbeşte-te, că balonul 
îşi ia zborul. 

— Nu-l găsesc nicăieri pe Toto, răspunse Dorothy, care nu 
voia să-şi abandoneze căţeluşul. 

Toto fugise prin mulțime ca să latre la o pisicuţă, iar 
Dorothy reuși să-l găsească, în cele din urmă. ÎI înşfăcă şi fugi 
spre balon. Când se afla la numai câţiva paşi de coş, iar Oz o aş- 
tepta cu braţele întinse ca s-o urce în balon, frânghia se rupse, 
iar balonul se ridică în aer fără ea. 

- Întoarce-te! strigă fetița. Vreau să merg şi eu! 

— Nu mai pot să mă întorc, draga mea, urlă Oz din coș. Ră- 
mas bun! 

- Rămas bun! strigă lumea, cu ochii aţintiţi în văzduh, către 
Vrăjitorul care plutea în coș, înălțându-se tot mai sus în cer. 

Şi nici că-l mai văzu cineva vreodată pe Oz, Minunatul 
Vrăjitor, deşi se prea poate ca el să fi ajuns teafăr în Omaha şi 
să se afle acolo chiar acum. Însă oamenii şi l-au amintit pe veci 
cu dragoste, vorbind astfel despre el: 

- Oz a fost mereu prietenul nostru. Cât s-a aflat aici, ne-a 
construit acest minunat Oraş al Smaraldelor, iar după ce a ple- 
cat, l-a lăsat pe Sperie-Ciori cel Înţelept să ne cârmuiască. 

Totuşi, multe zile la rând au fost mâhniţi de pierderea Mi- 
nunatului Vrăjitor, fără să-şi găsească nicicum alinare. 


18. Călătoria spre Miazăzi 


Dorothy plânse amarnic când își văzu risipită şi ultima spe- 
ranță de a se mai întoarce în Kansas. Dar când se gândi mai 
bine, se bucură că nu se urcase în balon. Însă atât ei, cât şi prie- 
tenilor săi, le părea rău că-l pierduseră pe Oz. 

Omul de Tinichea se apropie de ea şi-i zise: 

— Aş fi cu adevărat nerecunoscător dacă n-aş plânge după 
omul care mi-a dat această inimă minunată. Aș vrea să plâng 
puţin pierderea lui Oz, dacă ai fi atât de bună încât să-mi ștergi 
lacrimile, ca să nu ruginesc. 

— Cu plăcere, răspunse fata și aduse de îndată un prosop. 

Atunci Omul de Tinichea se puse pe plâns o vreme, iar 
Dorothy îi urmărea cu grijă lacrimile, ştergându-i-le cu proso- 
pul. Când se opri din plâns, îi mulțumi frumos şi se unse bine 
cu ulei din bidonul încrustat cu nestemate, ca să se ferească de 
vreo nenorocire. 

Sperie-Ciori era de-acum cârmuitorul Oraşului Smaralde- 
lor şi, deşi nu era vrăjitor, supuşii erau mândri de el. 

— Căci — spuneau aceştia — nu mai există alt oraş pe lume 
care să fie cârmuit de un om de paie. 

Și, din câte ştiau ei, așa şi era. 

A doua zi după ce balonul se înălțase în văzduh cu Oz cu 
tot, cei patru drumeți se întâlniră în Sala Tronului ca să se sfă- 
tuiască. Sperie-Ciori şedea pe tronul uriaș, iar ceilalți stăteau 
cuviincioși în faţa lui. 

— Nu suntem atât de nenorocoşi, zise noul cârmuitor. Fiindcă 
acest palat și Oraşul Smaradelor ne aparțin şi putem să facem 
orice după bunul nostru plac. Când îmi aduc aminte că până nu 
demult stăteam agăţat în vârful unei prăjini în lanul de porumb 
al unui fermier, în vreme ce acum sunt cârmuitorul acestui mi- 
nunat oraş, sunt chiar mulțumit de norocul meu. 

— Şi eu sunt mulțumit, zise Omul de Tinichea, cu noua mea 
inimă. Şi zău că acesta a fost singurul lucru pe care mi l-am dorit. 

— În ce mă priveşte, sunt mulțumit să mă ştiu la fel de cura- 
jos ca orice altă fiară care a trăit vreodată, dacă nu chiar mai cu- 
rajos, zise cu modestie Leul. 

— Dacă ar putea să se mulțumească şi Dorothy să trăiască 
în Oraşul Smaraldelor, am fi fericiți cu toții împreună, conti- 
nuă Sperie-Ciori. 

— Dar eu nu vreau să trăiesc aici, strigă Dorothy. Vreau să 
mă întorc în Kansas şi să locuiesc cu mătușa Em şi cu unchiul 
Henry. 

— Prea bine atunci, dar ce e de făcut? întrebă Omul de 
Tinichea. 

Sperie-Ciori se hotări să se gândească la asta şi chibzui atât 
de adânc încât acele şi cuiele începură să i se ițească din căpă- 
tână. În cele din urmă spuse: 

— De ce nu le chemăm pe Maimuţele înaripate ca să le ce- 
rem să te treacă peste deşert? 

— Nici nu m-am gândit la asta! zise Dorothy voioasă. E toc- 
mai ceea ce trebuie să facem. Mă duc chiar acum să iau Tichia 
de Aur. 

Când o aduse în Sala Tronului, rosti cuvintele fermecate Și, 
în curând, ceata de Maimuţe înaripate intră pe fereastra des- 
Chisă şi se aşeză lângă ea. 

— E a doua oară când ne chemi, zise Regele Maimuţelor, fă- 
când o plecăciune în fața fetei. Care-ţi e porunca? 

— Vreau să mă duceți în zbor până în Kansas, zise Dorothy. 

Însă Regele Maimuţelor clătină din cap. 

— Asta nu se poate, zise el. Noi aparținem acestui ţinut şi 
nu-l putem părăsi. Până acum nici o Maimuţă înaripată nu a 
fost în Kansas şi presupun că nici nu va fi vreodată, pentru că 
nu-şi are locul acolo. Îți vom sluji în oricare alt chip, dacă ne 
stă în putere, dar nu putem traversa deşertul. Rămas bun. 

Și, făcând o altă plecăciune, Regele Maimuţelor își întinse 
aripile şi zbură pe fereastră, urmat de toată ceata sa. 

Dorothy era cât pe ce să izbucnească în plâns de deza- 
măgire. 

— Am risipit fără nici un rost puterea Tichiei de Aur, zise 
ea, fiindcă Maimuţele înaripate nu mă pot ajuta. 

— Mare păcat, într-adevăr, zise inimosul Om de Tinichea. 

Sperie-Ciori căzu din nou pe gânduri, iar de această dată ca- 
pul i se umflă atât de groaznic încât Dorothy se temu că i-ar pu- 
tea plesni. 

- Hai să-l chemăm pe soldatul cu favoriţi verzi, zise el, şi 
să-i cerem sfatul. 

Aşa că trimise după soldat, iar acesta intră cu sfială în Sala 
Tronului, căci, pe vremea lui Oz, nu avusese voie niciodată să 
treacă pragul camerei. 

- Fetița aceasta doreşte să traverseze deşertul, îi zise speri- 
etoarea soldatului. Cum ar putea s-o facă? 

— N-am de unde să ştiu, răspunse acesta. Căci nimeni n-a 
traversat până acum deşertul, decât poate însuşi Oz. 

— Şi nu e nimeni care să mă ajute? întrebă Dorothy se- 
rioasă. 

— Glinda, poate, zise el. 

— Cine e Glinda? întrebă Sperie Ciori. 

— Vrăjitoarea de la Miazăzi. E cea mai puternică dintre 
toate vrăjitoarele şi domneşte peste quadlingi. Mai mult chiar, 
castelul ei se află la marginea deşertului, aşa că ea s-ar putea să 
cunoască un mijloc pentru a-l traversa. 

— Glinda e o vrăjitoare bună, nu-i aşa? întrebă copila. 

— Quadlingii zic că e bună şi e amabilă cu toată lumea, zise 
soldatul. Am auzit că Glinda ar fi o femeie frumoasă, care ştie 
cum să rămână tânără în ciuda anilor mulți pe care i-a trăit. 

— Şi cum pot să ajung la castelul ei? întrebă Dorothy. 

— Urmând drumul drept către Miazăzi, răspunse ostaşul. 
Dar se zice că e presărat cu primejdii pentru călători. Pădurea 
e plină de animale sălbatice şi mai există o rasă de oameni ciu- 
daţi care nu vor ca străinii să le străbată ținutul. Din acest mo- 
tiv, nici un quadling n-a venit vreodată în Oraşul Smaraldelor. 

Apoi soldatul plecă, iar Sperie-Ciori zise: 

— Se pare că, în ciuda primejdiilor, cel mai bun lucru pe 
care-l poate face Dorothy e să pornească spre Ținutul de la Mi- 
azăzi şi să-i ceară Glindei ajutorul. Căci, fireşte, dacă rămâne 
aici, Dorothy nu se va întoarce niciodată în Kansas. 

— Se pare că ţi-ai pus din nou mintea la contribuţie, ob- 
servă Omul de Tinichea. 

— Aşa e, zise Sperie-Ciori. 

— Eu o voi însoţi pe Dorothy, spuse Leul. M-am săturat de 
orașul vostru şi mi-e dor de pădure şi de câmpii. După cum 
ştiţi, sunt un animal sălbatic. În plus, Dorothy are nevoie de ci- 
neva care s-o ocrotească. 

— Adevărat, încuviință Omul de Tinichea. Toporul meu 
i-ar putea fi de folos, aşa că o voi însoți şi eu către Ținutul de 
la Miazăzi. 

— Deci când pomim la drum? întrebă Sperie-Ciori. 

— Mergi şi tu? întrebară cu toţii, miraţi. 

- Fireşte. Dacă am minte acum, e numai datorită lui 
Dorothy. Ea m-a ridicat de pe prăjina din lanul de porumb şi 
m-a adus în Orașul Smaraldelor. Aşa că norocul meu i se dato- 
rează numai ei şi n-o voi părăsi niciodată până când nu va 
pleca în Kansas pentru totdeauna. 

- Mulţumesc, zise Dorothy, recunoscătoare. Eşti foarte 
bun cu mine. Dar aş vrea să purcedem la drum cât mai curând 
cu putinţă. 

— Vom pomi mâine dimineaţă, îi răspunse Sperie-Ciori. lar 
acum hai să ne pregătim, căci va fi un drum foarte lung. 


19. Atacul Copacilor Luptători 


A doua zi de dimineaţă, Dorothy o sărută de rămas bun pe 
frumoasa fată verde, după care toți dădură mâna cu soldatul cu 
favoriţi verzi care îi conduse până la poartă. Când îi văzu din 
nou, Paznicul Porții se miră peste măsură cum de puteau părăsi 
un oraş atât de minunat pentru a se întâlni cu noi primejdii. Însă 
le descuie degrabă ochelarii, pe care îi puse la loc în cutia 
verde, şi le transmise multe urări de bine pentru drum. 

— Dumneavoastră sunteţi noul nostru cârmuitor acum, îi 
zise el sperietorii. Aşa că trebuie să vă întoarceţi cât mai re- 
pede cu putință. 

— Aşa am să şi fac, dacă voi putea, răspunse Sperie-Ciori. 
Dar mai întâi trebuie s-o ajut pe Dorothy să ajungă înapoi 
acasă. 

Când îi făcea un ultim semn de rămas bun blajinului Paz- 
nic, fetița îi spuse: 

— Am fost tratată bine în minunatul vostru oraş şi toată 
lumea a fost drăguță cu mine. Nici nu pot să-ți spun cât de 
recunoscătoare vă sunt. 

— Atunci nu încerca, draga mea, îi răspunse Paznicul. Ne-ar 
plăcea să te păstrăm alături de noi aici, dar dacă îţi doreşti să te 
întorci în Kansas, sper că vei găsi o cale. 

După aceea deschise poarta care dădea afară din oraş, iar 
drumeții ieșiră şi-şi începură călătoria. 

Soarele strălucea putemic în timp ce prietenii noştri îşi în- 
toarseră chipurile către Ținutul de la Miazăzi. Erau cu toții 
foarte voioşi, râdeau şi sporovăiau împreună. Dorothy se sim- 
tea dintr-odată mai plină de speranţa întoarcerii acasă, iar Spe- 
rie-Ciori şi Omul de Tinichea erau bucuroși să-i fie de folos. În 
ceea ce-l priveşte pe Leu, acesta adulmeca încântat aerul proas- 
păt şi dădea din coadă într-o parte şi într-alta, fericit că se afla 
din nou în mijlocul câmpului, în vreme ce Toto alerga în jurul 
lor şi fugărea fluturii, lătrând voios tot timpul. 

— Nu mă împac deloc cu viaţa la oraș, observă Leul în timp 
ce mergeau cu pasul sprinten. Am slăbit mult cât am stat acolo 
şi acum sunt nerăbdător să se ivească prilejul să le arăt celor- 
lalte fiare cât de curajos am devenit. 

În acel moment se întoarseră şi aruncară o ultimă privire 
spre Oraşul Smaraldelor. Nu se mai vedea decât o mulțime de 
turnuri şi de turle în spatele zidurilor verzi, iar sus de tot, turnu- 
rile ascuţite şi cupola Palatului Oz. 

- La urma urmei, Oz n-a fost un vrăjitor aşa de rău, zise 
Omul de Tinichea, simţindu-şi inima bătând cu putere în piept. 

— A ştiut cum să-mi dea minte, ba chiar o minte foarte 
bună, zise Sperie-Ciori. 

— Dacă Oz ar fi luat o înghiţitură din același curaj pe care 
mi l-a dat mie, ar fi fost un om foarte viteaz, adăugă Leul. 

Dorothy nu zise nimic. Oz nu-şi ţinuse promisiunea față 
de ea, dar făcuse tot ce-i stătuse în putere, așa că îl iertă. După 
cum spusese el: era un om bun, chiar dacă era un vrăjitor 
nepriceput. 

În prima zi, drumul se întindea prin pajiști verzi, presărate 
cu flori viu colorate, care se aşterneau de jur împrejurul Oraşu- 
lui Smaraldelor. Prietenii dormiră pe iarbă în acea noapte, fără 
alt acoperiş deasupra capului decât cerul înstelat. Și se odih- 
niră de minune. 

Dimineaţa îşi văzură de drum până când ajunseră la o pă- 
dure deasă. N-aveau cum s-o ocolească, fiindcă părea să se în- 
tindă cât vedeau cu ochii, atât în stânga, cât şi în dreapta. Și 
oricum nu voiau să-şi schimbe direcţia în care se îndreptau, de 
teamă să nu se rătăcească. Aşa că începură să caute un loc pe 
unde să le fie mai uşor să pătrundă în pădure. 

Sperie-Ciori, care se afla în frunte, găsi în cele din urmă un 
copac înalt cu ramuri foarte larg întinse, pe sub care aveau loc 
să treacă uşor cu toţii. Aşa că se îndreptă spre copac, însă de în- 
dată ce ajunse sub primele crengi, acestea se aplecară şi îl încon- 
jurară, iar într-o clipă se trezi ridicat de pe pământ şi azvârlit cu 
capul înainte, către tovarășii săi de drum. 

Păţania nu-l răni pe Sperie-Ciori, dar îl luă pe neaşteptate 
şi părea cam năuc atunci când Dorothy îl adună de pe jos. 

- lată un alt loc gol printre copaci, strigă Leul. 

— Lasă-mă pe mine să încerc primul, fiindcă nu mă doare 
dacă sunt azvârlit, zise sperietoarea. 

Zicând asta, se îndreptă spre alt copac, dar crengile aces- 
tuia îl prinseră imediat și îl aruncară înapoi din nou. 

- Ce ciudat, exclamă Dorothy. Ce-i de făcut? 

- Copacii par hotărâți să se lupte cu noi și să ne pună capăt 
călătoriei, observă Leul. 

— Cred că voi încerca şi eu, spuse Omul de Tinichea. 

Aşa că, punându-și toporul pe umăr, pomi spre primul co- 
pac care îl azvârlise pe Sperie-Ciori. Când o creangă mare se 
aplecă să-l prindă, Omul de Tinichea o lovi atât de înverşunat 
încât o despică în două. Și copacul început de îndată să-și scu- 
ture toate ramurile, de parcă l-ar fi durut, iar Omul de Tinichea 
trecu teafăr pe sub el. 

— Haideţi! strigă el către ceilalți. Grăbiți-vă! 

Drumeţii dădură fuga şi trecură şi ei nevătămaţi pe sub co- 
pac, în afară de Toto, pe care o crenguţă îl prinse şi-l scutură 
până-l făcu să urle. Însă Omul de Tinichea reteză imediat rămu- 
rica şi-l eliberă pe cățeluş. 

Ceilalți copaci din pădure nu mai făcură nimic să-i oprească, 
așa că drumeţii îşi spuseră că numai primul şir de arbori îşi pu- 
tea mișca crengile şi că probabil aceia erau poliţiştii pădurii, 
din moment ce aveau această putere nemaipomenită de a-i ține 
pe străini lă distanță. 

Cei patru călători merseră cu uşurinţă printre copaci, până 
când ajunseră în celălalt capăt al pădurii. Atunci, spre mirarea 
lor, se treziră în fața unui zid înalt, care părea făcut din porţe- 
lan alb. Era neted ca o farfurie și mai înalt decât ei. 

— Şi acum ce ne facem? întrebă Dorothy. 

206 


— Voi face eu o scară, zise Omul de Tinichea. Căci trebuie 
negreşit să trecem peste acest zid. 


20. Gingaşa Țară de Porţelan 


În vreme ce Omul de Tinichea făcea o scară din lemnele 
găsite prin pădure, Dorothy se întinse şi se culcă, căci era obo- 
sită după drumul lung. Leul se încolăci şi adormi, cu Toto aşe- 
zat lângă el. 

Sperie-Ciori se uita la Omul de Tinichea în timp ce acesta 
lucra şi apoi îi zise: 

— Nu înţeleg de ce se află aici zidul acesta şi nu-mi dau 
seama nici din ce e făcut. 

— Odihnește-ţi mintea şi nu-ţi mai face griji din cauza zidu- 
lui, răspunse tăietorul de lemne. După ce-l vom trece, vom afla 
ce e pe partea cealaltă. 

După o vreme, isprăvi scara. Arăta grosolană, însă Omul 
de Tinichea era sigur că făcuse o scară zdravănă, care să le fie 
de folos. Sperie-Ciori îi trezi pe Dorothy, pe Leu şi pe Toto și 
le zise că scara era gata. Omul de paie urcă primul, dar era atât 
de neîndemânatic încât Dorothy trebuia să-l urmeze îndea- 
proape ca să-l împiedice să cadă. Când își iţi capul peste zid, 
Sperie-Ciori zise: 

— Vai de mine! 

— Nu te opri, exclamă Dorothy. 

Aşa că sperietoarea urcă mai sus şi se aşeză pe creasta zidu- 
lui, iar Dorothy scoase capul şi strigă: 

— Vai de mine! la fel cum făcuse Sperie-Ciori. 

După care ajunse sus şi Toto, care începu numaidecât să la- 
tre, însă Dorothy îl potoli. 

Leul urcă următorul, iar Omul de Tinichea rămase la urmă. 
Însă amândoi strigară „Vai de mine!“ de îndată ce aruncară o 
privire peste zid. După ce se aşezară cu toții înşiraţi pe creasta 
zidului, începură să se uite lung la priveliştea ciudată. 

Înaintea lor se așternea un ţinut pavat cu o pardoseală la fel 
de netedă și albă ca fundul unei farfurii. Peste tot erau risipite 
multe case, făcute în întregime din porțelan şi vopsite în culori 

aprinse. Aceste case erau destul de mici — cea mai mare dintre 
ele ajungându-i lui Dorothy de abia până la brâu. Mai erau şi 
hambare micuţe şi drăgălaşe, împrejmuite cu garduri de porţe- 
lan, iar printre ele se zăreau multe vaci, oi, cai, porci şi pui, toţi 
din porțelan. 

Însă marea ciudățenie erau oamenii care trăiau în această 
țară stranie. Drumeţii zăriră lăptărese şi păstoriţe cu pieptare 
colorate și cu rochii presărate cu picăţele aurii, apoi prințese 
cu veşminte minunate argintii, aurii şi purpurii, păstori îmbră- 
caţi în pantaloni scurți până la genunchi, cu dungi trandafirii, 
galbene şi albastre şi cu catarame aurii la pantofi, prinți cu co- 
roane de nestemate pe cap, cu mantii de hermină și cu jiletci 
de satin, şi bufoni caraghioşi cu veşminte plisate, cu pete roşii 
rotunde în obraji şi cu bonete înalte şi ascuţite. Dar şi mai ciu- 
dat era că toți oamenii aceştiau erau de porțelan, cu haine cu 
tot, şi că erau atât de mici încât cel mai înalt dintre ei îi ajun- 
gea abia până la genunchi lui Dorothy. 

La început, nici unul nu-i băgă în seamă pe drumeţi, în 
afară de un căţel de porțelan purpuriu cu un cap foarte mare, 
care se apropie de zid şi începu să latre cu glas piţigăiat, după 
care se îndepărtă fugind de ei. 

— Cum ne dăm jos acum? întrebă Dorothy. 

Scara li se părea atât de grea încât nu putură s-o ridice, așa 
că Sperie-Ciori se aruncă de pe zid, iar ceilalți săriră peste el 
ca să nu se lovească de pardoseala tare. Fireşte că se străduiră 
cu toţii să nu nimerească tocmai în capul sperietorii şi să le in- 
tre în picioare toate cuiele din mintea lui. Când ajunseră cu 
bine jos, îl ridicară pe Sperie-Ciori, care zăcea turtit, şi-l bă- 
tură uşor până-i redară forma obişnuită. 

- Trebuie să străbatem acest ținut ciudat ca să ajungem pe 
partea cealaltă, zise Dorothy. Altminteri, n-ar fi înțelept din 
partea noastră s-o luăm în altă direcție decât spre Miazăzi. 

Aşa că începură să meargă prin ţinutul oamenilor de porţe- 
lan, iar prima făptură pe care o întâlniră fu o lăptăreasă de por- 
telan care mulgea o vacă de porțelan. Când se apropiară, vaca 
dădu o lovitură cu piciorul şi doborî scăunelul, vadra și chiar şi 
pe lăptăreasă, răstumnându-i pe toți cu zgomot zdrăngănitor pe 
pardoseala de porțelan. 

Dorothy rămase uluită când văzu că vaca îşi spărsese picio- 
rul, că vadra zăcea făcută zob, în vreme ce biata lăptăreasă 
avea o ciobitură pe cotul stâng. 

- Poftim! strigă mânioasă lăptăreasa. Uite ce ați făcut! 
Vaca şi-a spart piciorul, iar acum trebuie s-o duc la reparat ca 
să i-l lipească la loc. Cum de-ndrăzniţi să veniţi aici şi să-mi 
speriaţi vaca? 

— Îmi pare rău, răspunse Dorothy. Te rugăm să ne ierți. 

Însă lăptăreasa cea frumuşică era prea supărată ca să le mai 
răspundă. Înşfăcă îmbufnată piciorul şi-şi scoase vaca afară, 
cu bietul animal şchiopătând pe trei picioare. După ce-i părăsi, 
lăptăreasa le aruncă străinilor stângaci multe priviri dojeni- 
toare peste umăr, ținându-şi cotul ciobit lipit de trup. 

Pe Dorothy o mâhni grozav această păţanie nefericită. 

— Trebuie să avem mare grijă aici, altfel le-am putea face 
vreun rău iremediabil acestor omuleţi drăguţi, zise inimosul 
Om de Tinichea. 

Puțin mai departe, Dorothy se întâlni cu o tânără prințesă 
în straie minunate, care stătu locului când îi văzu pe străini, 
după care o rupse la fugă. 

Dorothy, vrând s-o vadă mai bine, începu să alerge după 
ea. Însă fata de porțelan strigă: 

— Nu mă urmări! Nu mă urmări! 

Avea o voce subțire şi atât de înspăimântată încât Dorothy 
se opri şi o întrebă: 

— De ce nu? 

— Fiindcă, dacă alerg, aş putea să cad şi să mă sparg, răs- 
punse Prinţesa, oprindu-se şi ea, la o depărtare care-i oferea 
siguranţă. 

— Dar n-ai putea fi reparată? întrebă fata. 

— Ba da, însă nimeni nu mai arată așa de bine după ce e li- 
pit la loc, răspunse Prinţesa. 

— Presupun că nu, zise Dorothy. 

— Uite-l acolo pe domnul Ghiduş, unul dintre bufonii 
noștri, care încearcă neîncetat să stea în cap, continuă domnița 
de porțelan. S-a spart singur atât de des încât e lipit în sute de 
locuri şi arată destul de urât. lată-l că vine acum, aşa că-l vei 
putea vedea cu ochii tăi. 

Într-adevăr, un măscărici micuţ şi voios se îndrepta spre ei, 
iar Dorothy văzu că, în ciuda hainelor sale frumoase, în nuanțe 
de roşu, galben şi verde, era brăzdat peste tot de crăpături şi se 
vedea limpede că fusese reparat în multe locuri. 

Măscăriciul îşi vârî mâinile în buzunare şi, după ce-și um- 
flă obrajii şi dădu din cap către ei cu obrăznicie, zise: 


— Domnița mea frumoasă 
De ce te uiţi sticloasă 

La bietul moş Ghiduş? 

Eşti la fel de bățoasă 

Și de năzuroasă 

De parcă ai fi înghițit acuş” 
Un vătrai de-acasă! 


— Linişte, domnule! zise Prinţesa. Nu vezi că aceștia sunt 
străini şi ar trebui să fii cuviincios cu ei? 

— Prea bine, am cuviinţă, pe putinţă, zise Măscăriciul şi se 
aşeză imediat în cap. 

-— Nu te supăra pe domnul Ghiduş, îi zise Prinţesa fetiţei. 
Și-a crăpat capul de atâtea ori că s-a prostit de tot. 

— Vai, nu mă supăr deloc, zise Dorothy. Dar tu eşti atât de 
frumoasă încât sunt convinsă că te-aş putea iubi nespus, conti- 
nuă ea. Nu-mi dai voie să te iau cu mine în Kansas și să te aşez 
pe prichiciul mătuşii Em? Te-aş putea duce în coşuleţ. 

— Asta m-ar face foarte nefericită, răspunse Prinţesa de por- 
telan. Vezi tu, aici în țara noastră trăim liniștiți şi putem să vor- 
bim şi să umblăm după bunul plac. Dar de fiecare dată când 
vreunul dintre noi este scos de-aici, încheieturile îi înțepenesc 
imediat și nu mai poate face altceva decât să stea drept și să 
arate frumos. Fireşte că doar asta se cere de la noi când suntem 
puşi pe prichiciuri şi pe mese în salon, dar avem o viață mult 
mai plăcută aici, în țara noastră. 

— Dar eu nu te-aş face nefericită pentru nimic în lume! ex- 
clamă Dorothy. Aşa că acum îmi voi lua rămas bun. 

- Rămas bun, răspunse Prinţesa. 

Drumeţii păşiră cu grijă prin țara de porțelan. Animalele 
micuțe şi toți oamenii se fereau din calea lor, temându-se ca 

nu cumva să-i spargă străinii, iar după vreun ceas de mers, că- 
lătorii ajunseră în celălalt capăt al ținutului şi dădură peste alt 
zid de porțelan. 

Totuşi, acesta nu mai era la fel de înalt ca primul şi, urcân- 
du-se pe spinarea Leului, reuşiră cu toți să-l sară. Apoi Leul se 
ghemui şi făcu un salt peste zid. Dar când sări, dădu cu coada 
peste o biserică din porțelan şi o făcu zob. 

— Vai, ce păcat, zise Dorothy. Dar cred că am avut noroc să 
nu le facem acestor omuleţi vreun rău mai mare decât să spar- 
gem piciorul unei vaci şi o biserică. Sunt atât de sfărâmicioși 
cu toţii! 

— Aşa e, zise Sperie-Ciori. Mă bucur că sunt făcut din paie 
Și nu pot fi stricat aşa uşor. Există lucruri mai rele pe lume de- 
cât să fii sperietoare de ciori. 


21. Leul devine Regele Animalelor 


După ce coborâră de pe zidul de porțelan, drumeţii se tre- 
ziră într-un ţinut neplăcut, plin de mocirle şi de mlaștini și năpă- 
dit de o iarbă înaltă și greu mirositoare. Le era greu să meargă 
fără să cadă în gropi pline de noroi, ascunse în iarba prea deasă. 
Totuşi, croindu-şi drumul cu grijă, se descurcară cu bine până 
ajunseră pe pământ uscat. Însă aici ţinutul părea și mai sălba- 
tic, iar după un drum lung şi istovitor prin lăstăriş, intrară 
într-o altă pădure, în care copacii erau mai mari şi mai bătrâni 
decât văzuseră călătorii vreodată. 

— Pădurea aceasta e fermecătoare, zise Leul, privind în jur 
cu bucurie. N-am mai văzut niciodată un loc mai frumos. 

— Pare mohorât și jalnic, zise Sperie-Ciori. 

— Nici vorbă, răspunse Leul. Mi-ar plăcea să trăiesc aici 
toată viața. Ia uitaţi-vă la frunzele uscate de sub picioarele 
voastre şi la cât de verde şi de gros e mușchiul de pe aceşti co- 
paci bătrâni. De bună seamă că nici un animal sălbatic n-ar pu- 
tea găsi vreun sălaş mai plăcut. 

— Poate că există animale sălbatice în pădure chiar acum, 
zise Dorothy. 

- Presupun că da, răspunse Leul. Dar nu văd nici unul 
primprejur. 

Drumeţii merseră prin pădure până când se făcu prea întu- 
neric și nu mai putură să înainteze. Dorothy, Toto şi Leul se în- 
tinseră pe jos, să doarmă, în vreme ce Omul de Tinichea şi 
Sperie-Ciori rămaseră de strajă, ca de obicei. 

Când se făcu ziuă, porniră din nou la drum. Nu ajunseră 
prea departe când auziră un huruit slab, ca un mârâit scos de 
mai multe animale sălbatice. Toto scânci uşor, dar ceilalți nu 
se speriară și merseră mai departe pe cărarea bine bătătorită, 
până când ajunseră într-un luminiş în care se adunaseră sute 
de animale de toate soiurile: tigri, elefanţi, urşi, lupi, vulpi şi 
toate celelalte animale din manualele de biologie, iar Dorothy 
se sperie pe moment. Însă Leul îi explică imediat că animalele 
țineau o adunare şi că, din câte își dădea el seama după mârâi- 
turi şi mormăituri, se aflau într-un mare impas. 

În timp ce vorbea, câteva dintre animale dădură cu ochii de 
el şi tăcerea se aşternu de îndată asupra marii adunări. Cel mai 
mare tigru se apropie de Leu şi-i făcu o plecăciune, spunând: 

-— Fii binevenit, Rege al Animalelor! Ai venit la timp ca să 
lupţi împotriva duşmanului nostru şi să aduci încă o dată pacea 
tuturor animalelor din pădure. 

— Dar care vă e necazul? întrebă Leul liniştit. 

— Suntem ameninţaţi cu toţii, răspunse tigrul, de un duş- 
man fioros care a intrat de curând în această pădure. E un mon- 
stru înfiorător, ca un păianjen uriaş, cu trupul cât al unui 
elefant şi cu picioarele lungi ca niște trunchiuri de copac. Are 
opt asemenea picioare lungi și, când se târăşte prin pădure, 
prinde câte un animal cu piciorul şi-l duce la gură, mâncându-l 
aşa cum păianjenul mănâncă o muscă. Nici unul dintre noi nu 
se află în siguranță atâta vreme cât trăieşte această creatură şi, 
când ai apărut tu în mijlocul nostru, tocmai convocaserăm o 
adunare ca să ne hotărâm cum să ne apărăm. 

Leul chibzui o clipă. 

— Mai sunt şi alți lei în pădure? întrebă el. 

— Nu mai sunt. Erau câţiva, dar monstrul i-a mâncat pe toţi. 
Unde mai pui că nici unul dintre ei nu era atât de mare şi de cu- 
rajos ca tine. 

— Dar dacă îi vin de hac dușmanului vostru, vă veți pleca în fața 
mea şi îmi veţi da ascultare ca Rege al Animalelor? întrebă Leul. 

- O vom face bucuroși, răspunse tigrul, iar toate celelalte 
animale răcniră în cor: „O vom face!“ 

— Unde e acum acest păianjen uriaş? întrebă Leul. 

— Acolo, printre stejari, zise tigrul, făcându-i semn cu laba 
din față. 

— Aveţi grijă de aceşti prieteni ai mei, zise Leul. lar eu mă 
voi duce numaidecât să mă lupt cu monstrul. 

Îşi luă rămas bun de la tovarășii săi de drum şi porni mân- 
dru să se lupte cu vrăjmașul. 

Păianjenul uriaş dormea când îl găsi Leul şi arăta atât de hi- 
dos încât duşmanul său strâmbă din nas, scârbit. Avea picioa- 
rele la fel de lungi pe cât zisese tigrul, iar trupul îi era acoperit 
cu un păr negru şi aspru. Mai avea o gură imensă, cu un şir de 
dinți ascuțiți cu o lungime de jumătate de cot, însă capul îi era 
prins de corpul îndesat printr-un gât la fel de subțire ca un mij- 
locel de viespe. Asta îi dădu Leului o idee despre cel mai bun 
mod de a-l ataca pe monstru şi, cum știa că era mai uşor să-l do- 
boare în somn decât treaz, făcu un salt uriaș şi se opri tocmai 
pe spinarea dihaniei. Apoi, dându-i o lovitură cu laba lui grea 
prevăzută cu gheare ascuţite, îi desprinse capul de trup. Sărind 
de pe monstru, îl privi până când picioarele lungi nu se mai 
zbătură, iar atunci ştiu că-l răpusese. 

Leul se întoarse în luminișul în care îl așteptau animalele 
pădurii şi le zise cu mândrie: 

— Nu trebuie să vă mai temeţi de vrăjmaş. 

Şi atunci animalele se plecară în fața Leului, Regele lor, iar 
acesta le făgădui că se va întoarce să domnească în pădure de 
îndată ce Dorothy va porni cu bine pe drumul către Kansas. 


22. Ţara quadlingilor 


Cei patru drumeți străbătură cu bine restul pădurii și, când 
ieşiră din întunecimea ei, zăriră înainte un deal abrupt, acope- 
rit de sus până jos de stânci uriașe. 

— Va fi un urcuş anevoios, spuse Sperie-Ciori, dar, cu toate 
acestea, trebuie să trecem dealul. 

Aşa că o luă înainte, iar ceilalți îl urmară. Aproape că ajun- 
seseră la prima stâncă atunci când auziră o voce aspră 
strigându-le: 

— Daţi-vă înapoi! 

— Cine eşti? întrebă sperietoarea. 

Atunci de deasupra stâncii se ivi un cap, iar vocea aceea zise: 

- Acest deal e al nostru şi nu vă vom îngădui să-l treceţi. 

- Dar trebuie s-o facem, spuse Sperie-Ciori. Ne îndrep- 
tăm spre Țara Quadlingilor. 

- Şi totuşi n-o veţi face! răspunse vocea şi atunci se ivi din 
spatele stâncii cel mai ciudat om pe care-l văzuseră vreodată 
drumeții. 

Era destul de scund şi trupeş şi avea un cap mare, cam tur- 
tit în vârf şi sprijinit pe un gât gros plin de zbârcituri. Însă 
n-avea deloc brațe și, văzând asta, Sperie-Ciori nu se mai 
temu că o ființă atât de neajutorată i-ar putea împiedica să 
urce dealul. Așa că-i zise: 

- Îmi pare rău că nu-ţi vom face pe plac, dar trebuie să tre- 
cem dealul indiferent ce-ai zice, după care porni înainte cu în- 
drăzneală. 

Cât ai zice peşte, capul străinului țâșni înainte şi gâtul i se 
întinse până când vârful turtit al capului îl pocni pe Spe- 
rie-Ciori în mijloc şi-l azvârli înapoi rostogolindu-se. Apoi băr- 
batul scoase un hohot de râs aspru şi zise: 

— Nu e așa de ușor precum credeai! 

După care, dinspre alte stânci, se auzi un cor de râsete nă- 
valnice, iar Dorothy zări pe deal, în spatele fiecărei stânci, sute 
de Capete-Ciocan lipsite de braţe. 

Leul se mânie foarte tare din cauza râsului stârnit de păța- 
nia sperietorii şi, scoțând un răget puternic care răsună ca tune- 
tul, se repezi spre deal. 

Fu întâmpinat imediat cu altă lovitură cu capul, iar Leul 
uriaş se rostogoli la vale de parcă l-ar fi doborât o ghiulea. 

Dorothy dădu fuga şi-l ridică pe Sperie-Ciori în picioare, 
iar Leul se apropie de ea, cu trupul plin de julituri și vânătăi 
dureroase, şi-i zise: 

— N-are rost să ne luptăm cu nişte oameni care-și azvârl ca- 
pul. Nimeni nu le poate ține piept. 

— Şi atunci ce ne facem? întrebă fetiţa. 

— Le chemăm pe Maimuţele înaripate, sugeră Omul de Ti- 
nichea. Mai ai dreptul la o poruncă. 

— Prea bine, răspunse Dorothy şi, punându-și Tichia de Aur 
pe cap, rosti cuvintele vrăjite. 

Maimuţele apărură la fel de repede ca întotdeauna, iar în câ- 
teva clipe toată ceata se afla în faţa fetei. 

— Care-ţi e porunca? o întrebă Regele Maimuţelor, făcân- 
du-i o plecăciune adâncă. 

— Du-ne peste deal în Țara Quadlingilor, îi zise fetița. 

— Aşa vom face, zise Regele. 

lar Maimuţele înaripate îi luară imediat în braţe pe cei pa- 
tru drumeți şi pe Toto şi zburară cu ei peste deal. În timp ce tre- 
ceau pe deasupra, Capetele-Ciocan începură să urle de necaz 
şi-şi azvârliră tigvele în aer, dar nu ajunseră până la maimuțe, 
care îi duseră pe Dorothy şi pe tovarăşii ei peste deal şi îi aşe- 
zară apoi în țara minunată a quadlingilor. 

- Aceasta e ultima oară când ne-ai putut chema, îi zise că- 
petenia lui Dorothy. Aşadar, rămas bun şi mult noroc. 

— Rămas bun şi mulțumesc frumos, răspunse fata, în timp 
ce maimuţele se ridicau în aer, dispărând într-o clipită. 

Țara quadlingilor părea bogată şi fericită, cu câmpuri nes- 
fârşite de grâne coapte, străbătute de cărări bine pietruite și 
de pâraie frumos clipocitoare peste care se întindeau punți 
solide. Gardurile, casele şi punţile erau vopsite într-un roșu 
aprins, aşa cum cele ale winkiezilor fuseseră galbene, iar 
cele altinezilor, albastre. Quadlingii înşişi erau scunzi şi ro- 
tofei, părând blajini şi buni la suflet: erau cu toții îmbrăcați 
în roşu, care strălucea și mai tare în mijlocul ierbii verzi şi al 
grânelor galbene. 

Maimuţele îi aduseseră în apropierea unei gospodării, iar 
cei patru drumeţi se îndreptară spre casă și bătură la uşă. Le 
deschise nevasta fermierului, iar când Dorothy îi ceru ceva 
de mâncare, femeia le oferi la toți o masă pe cinste, cu trei fe- 
luri de tarte și patru feluri de prăjituri şi cu un castron de 
lapte pentru Toto. 

— Cât de departe e Castelul Glindei? întrebă copila. 

— Nu prea departe, răspunse nevasta fermierului. Urmaţi 
drumul spre Miazăzi și veți ajunge acolo în curând. 

Mulţumindu-i bunei femei, cei patru porniră la drum învi- 
oraţi și merseră pe câmpuri și trecură pe punțile frumoase 
până când dădură cu ochii de un castel minunat. Înaintea por- 
ților se aflau trei fete chipeşe, îmbrăcate în uniforme roșii dră- 
guțe, tivite cu bentițe de aur. Când Dorothy se apropie, una 
dintre ele îi zise: 

— De ce aţi venit în Ținutul de la Miazăzi? 

- Ca s-o vedem pe Vrăjitoarea cea Bună care domneşte 
aici, răspunse fata. Vrei să ne duci la ea? 

— Spuneţi-mi cum vă cheamă și o voi întreba pe Glinda 
dacă vrea să vă primească. 

Drumeţii îi spuseră cine sunt, iar fata-ostaș intră în castel. 
După câteva clipe, se întoarse şi le zise că Dorothy și ceilalți 
trebuiau poftiți imediat înăuntru. 


23. Glinda îi îndeplineşte dorinţa lui Dorothy 


Totuşi, înainte să se înfățişeze în fața Glindei, cei patru pri- 
eteni fură conduşi într-o cameră din castel unde Dorothy se 
spălă pe ochi şi-şi pieptănă părul, iar Leul îşi scutură praful 
din coamă. Sperie-Ciori se netezi uşor până-şi dădu cea mai 
bună formă cu putinţă, iar Omul de Tinichea se lustrui și-și 
unse încheieturile. 

După ce căpătară o înfăţişare îngrijită, drumeţii o urmară 
pe fata-ostaş într-o începere imensă, în care Vrăjitoarea Glinda 
şedea pe un tron de rubine. 

Era frumoasă şi tânără deopotrivă. Părul roşu aprins i se re- 
vărsa în bucle pe umeri; purta o rochie albă ca neaua, dar avea 
ochii albaştri, care o priveau prietenoşi pe fetiță. 

- Ce pot face pentru tine, copila mea? o întrebă Glinda. 

Dorothy îi spuse vrăjitoarei toată povestea ei: despre tornada 
care o adusese în Țara Oz, despre cum își găsise tovarăşii de 
drum şi despre peripețiile minunate prin care trecuseră. 

— Acum, cea mai mare dorinţă a mea, adăuga fata, e să mă în- 
torc în Kansas, căci mătuşa Em e negreşit foarte îngrijorată că 
mi s-a întâmplat ceva şi asta o va face să poarte doliu. lar dacă re- 
colta de anul acesta nu e mai bună decât cea de anul trecut, sunt 
sigură că unchiul Henry nu va putea cheltui pe haine negre. 

Glinda se aplecă în față şi sărută chipul dulce și ridicat al 
drăgălașei fetițe. 

— Binecuvântată să-ți fie inimioara, zise ea. Sunt convinsă 
că-ți pot spune cum să te întorci în Kansas. 

Dar apoi adăugă: 

— Însă, dacă te ajut, va trebui să-mi dai mie Tichia de Aur. 

— Cu dragă inimă! exclamă Dorothy. Căci mie nu-mi mai e 
de nici un folos de-acum, iar dacă ţi-o dau ţie le vei putea da 
trei porunci Maimuţelor înaripate. 

— Şi cred că voi avea nevoie doar de acelea trei, răspunse 
Glinda, zâmbind. 

Dorothy îi înmână atunci Tichia de Aur, iar Vrăjitoarea îi 
zise lui Sperie-Ciori: 

— Tu ce vei face după ce Dorothy ne va părăsi? 

— Mă voi întoarce în Orașul Smaraldelor, răspunse el. Căci 
Oz m-a lăsat să domnesc acolo şi oamenilor le place de mine. 
Singurul lucru care mă îngrijorează e cum voi reuși să trec 
peste dealul Capetelor-Ciocan. 

— Cu ajutorul Tichiei de Aur, le voi porunci Maimuţelor 
înaripate să te ducă la porțile Oraşului Smaraldelor, zise 
Glinda. Fiindcă ar fi mare păcat să lipsim oamenii de un con- 
ducător atât de minunat. 

— Chiar sunt minunat? întrebă Sperie-Ciori. 

- Eşti neobișnuit, răspunse Glinda. 

Apoi, întorcându-se către Omul de Tinichea, îl întrebă: 

— Şi tu ce-ai de gând să faci după ce Dorothy va pleca din 
acest ținut? 

Tăietorul de lemne se rezemă în topor şi chibzui un mo- 
ment, după care zise: 

- Winkiezii au fost foarte buni cu mine şi m-au pofiit să 
domnesc în ţara lor după moartea Vrăjitoarei celei Rele. Mi-e 
drag de winkiezi şi, dacă aș putea să mă întorc în Ţinutul de la 

Apus, nimic nu mi-ar face mai mare plăcere decât să domnesc 
acolo pentru totdeauna. 

— Cea de-a doua poruncă a mea pentru Maimuţele înari- 
pate, zise Glinda, va fi să te ducă teafăr și nevătămat în țara 
winkiezilor. Poate că n-ai atâta minte ca Sperie-Ciori, dar eşti 
mai strălucit decât el — atunci când eşti bine lustruit — şi sunt si- 
gură că vei domni peste winkiezi cu înțelepciune. 

lar apoi Vrăjitoarea se uită la Leul uriaș și zburlit şi-l întrebă: 

— Când Dorothy se va întoarce la casa ei, tu ce ai de gând 
să faci? 

— Dincolo de dealul Capetelor-Ciocan, răspunse el, se află 
o pădure imensă și bătrână, iar toate animalele care trăiesc 
acolo m-au ales să fiu Regele lor. De-aș reuşi să mă întorc în 
această pădure, mi-aş petrece viaţa fericit acolo. 

— Cea de-a treia poruncă pe care le-o voi da Maimuţelor 
Înaripate, zise Glinda, va fi să te ducă în pădurea ta. Iar apoi, 
după ce voi fi isprăvit puterile Tichiei de Aur, i-o voi da îna- 
poi Regelui Maimuţelor, pentru ca el şi ceata lui să fie liberi 
pentru totdeauna. 

Sperie-Ciori, Omul de Tinichea şi Leul îi mulțumiră din 
inimă Vrăjitoarei celei Bune pentru mărinimia ei, iar Dorothy 
exclamă: 

— Eşti, fără îndoială, pe cât de frumoasă, pe atât de bună! 
Dar încă nu mi-ai spus cum să mă întorc în Kansas. 

— Pantofii argintii te vor purta dincolo de deşert, răspunse 
Glinda. Dacă le-ai fi cunoscut puterea, te-ai fi putut întoarce la 
mătușa Em din prima zi când ai ajuns în acest ținut. 

— Dar atunci eu n-aş mai fi avut o minte așa de minunată! 
strigă Sperie-Ciori. Mi-aş fi petrecut întreaga viaţă în lanul de 
porumb al fermierului. 

— lar eu n-aş mai fi avut această inimă stingheră, zise Omul 
de Tinichea. Aș fi rămas să ruginesc în pădure până la sfârşitul 
lumii. 

— Şi eu aş fi trăit ca un laş pentru totdeauna, zise Leul. lar nici 
un animal din pădure n-ar fi avut o vorbă bună pentru mine. 

- Toate acestea sunt adevărate, zise Dorothy. Şi mă bucur 
că le-am putut fi de folos acestor buni prieteni. Dar acum 
când fiecare dintre ei are ceea ce şi-a dorit cel mai mult, când 

sunt cu toţii fericiți că au o ţară în care să domnească, acum 
cred că ar trebui să mă întorc în Kansas. 

— Pantofii argintii au puteri nemaipomenite, zise Vrăjitoa- 
rea cea Bună. lar una dintre trăsăturile lor cele mai ciudate e 
că te pot duce în orice loc din lume în trei paşi, iar fiecare pas 
se face într-o clipită. Tot ce trebuie să faci tu e să-ți ciocneşti 
de trei ori călcâiele şi să le porunceşti pantofilor să te ducă 
acolo unde vrei. 

— Păi dacă e aşa, atunci le voi cere să mă ducă în Kansas de 
îndată, zise fetița cu voioşie. 

Apoi își aruncă braţele în jurul gâtului Leului şi-l sărută, 
mângâindu-l uşor pe frunte. După care îl sărută pe Omul de Ti- 
nichea, care plângea într-un mod cam periculos pentru încheie- 
turile lui. Însă lui Sperie-Ciori îi îmbrăţişă trupul moale în loc 
să-i sărute chipul desenat şi se trezi plângând până şi ea la des- 
părțirea dureroasă de dragii săi tovarăşi. 

Glinda cea Bună se dădu jos de pe tronul ei de rubine și o să- 
rută pe fetiță de rămas bun, iar Dorothy îi mulțumi pentru toată 
bunătatea pe care le-o arătase ei şi prietenilor ei. 

Apoi îl luă pe Toto în braţe cu un aer serios şi, după ce-și luă 
încă o dată rămas bun, îşi ciocni călcâiele de trei ori, spunând: 

- Duceţi-mă acasă, la mătușa Em! 

De îndată se trezi rotindu-se prin aer, atât de repede încât 
tot ce putea să vadă sau să simtă era vântul şuierându-i pe la 
urechi. 

Pantofii argintii făcură doar trei paşi, după care fetița se 
opri atât de brusc încât se rostogoli de câteva ori în iarbă îna- 
inte să-şi dea seama unde se afla. 

Totuşi, după un răstimp, se ridică şi privi în jur. 

— Nu-mi vine să cred! strigă ea. 

Căci se afla pe nesfârşita câmpie din Kansas, iar în fața 
ei se zărea căsuţa nouă pe care unchiul Henry o construise 
după tornada care i-o luase pe cea veche. Unchiul Henry 
mulgea vacile în bătătură, iar Toto sări din braţele fetiţei și 
dădu fuga spre grajd, lătrând cu furie. 

Dorothy se ridică şi îşi dădu seama că era numai în ciorapi, 
căci pantofii argintii îi căzuseră în timpul zborului prin văzduh 
şi se pierduseră pentru totdeauna în deşert. 

24. Din nou acasă 


Mătuşa Em tocmai ieşise din casă pentru a-şi uda stratu- 
rile de varză când îşi ridică privirea şi o văzu pe Dorothy aler- 
gând spre ea. 

— Scumpa mea copilă! strigă bătrâna, strângând-o la piept pe 
fetiță și acoperindu-i chipul cu sărutări. De unde ai venit așa? 

- Din Țara Oz, răspunse Dorothy serioasă. Şi uite-l şi pe 
Toto. Şi... vai, mătuşă Em! Cât mă bucur să fiu din nou acasă! 

